
EESSÕNA 


1. — Selle loo põhiskeem on nii harukordselt sarnane meile nüüd pea- 
aegu tüütuseni tuntud kaasaegse poliitika põhiskeemiga, et lugeja võib 
kahtlustada, nagu oleksin ma selle ise välja mõelnud või vähemalt 
ajaloolisi fakte võltsinud, et analoogiat saavutada. Vastuseks võin öelda, 
et olen põhiskeemi võtnud Kartaago ajaloost; selles aga, et Kartaago 
aastatel 196—195 e. m. a. meenutab 1930-ndate aastate Euroopat kõigi 
tema viiendate kolonnidega, peab lugeja süüdistama mitte mind, vaid 
valitsevate klasside muutumatut loomust. 

Kartaago saatus on tõepoolest klassikaline näide sellest, kuidas valitsev klass on valmis 
oma kodumaad reetma, niipea kui demokraatia ähvardab seal reaalseks jõuks muutuda. 
Mõnikord aitab ootamatult esilekerkinud sõjakriis demokraatlikust survest pääseda; kui 
aga valitsev klass on vastu seina surutud ega suuda asjade käiku välise sõjaga enam 
muuta, müüb ta end kõhklematult vaenlasele maha ja laseb kodumaal pigem hukkuda, kui 
et teeks mingeid põhilisi järeleandmisi rahva seas poolehoidu võitnud sisejõududele. 

Seda sündmuste skeemi võime tänapäeval ikka ja jälle kohata; ta tungib jõuliselt esile 
ka loos, mis näitab, kuidas Hannibaal* püüdis oma isamaad uuesti ellu äratada. 

Kui lugeja ei usu mu väidet, et ma kogu episoodi mingite omapoolsete lisanditega pole 
kaunistanud, ei hakka ma siinkohal ükshaaval loendama kõiki antiikautoreid, kes 
Hannibaali vaprat katset on kirjeldanud. Vaadaku lugeja «Cambridge'i antiikajaloo» 7. 
köite XV peatüki kokkuvõtet; keegi ei saa küll väita, et selles teoses demokraatlikke 
vaateid pooldataks. 

2. Romaanikirjanikul on võimatu kirjutada vanast Kartaagost, ilma et ta tunneks end 
kohustatud olevat avaldama oma arvamust ainsa sama ainet käsitleva suure romaani — 
Flaubert'i «Salambo» kohta. Olen kaugel sellest, et võrrelda «Salambot» ja oma teost 


esteetilisest seisukohast; samuti pole mul tarvis rõhutada seda, mis «Salambos» on suurt: 
mõju, mida tekitab tohutu barbaarse maailma sisemiste vastuolude kirjelda- 

mine otse talumatult pingsa võitluse kaudu ja detailide värviküllane pildirikkus. Aga 
küsimus Flaubert'i kaemuse ajaloolisest tõepärasusest on hoopis teine asi ja selle kohta on 
mul õigus sõna võtta. 

Kartaagost teame me ikka veel võrdlemisi vähe, kuigi arheoloogia-labidas on 
päevavalgele toonud mitmeid üksikasju, millest Flaubert'il ei võinud aimugi olla. Ometi 
ei taha ma kritiseerida «Salambot» üksikasjalike kirjelduste, vaid teose üldperspektiivi, 
tema ajaloolise hoiaku seisukohast. Kaalunud hoolikalt kõiki fakte, ei näe ma «Salambo» 
Kartaago ja tõelise Kartaago vahel üldse mingit seost. 

Ma näen ses teoses ainult näilikult antiikmaterjalil põhinevat fantaa-sialugu, mis peab 
õigustama Flaubert'i kunsti lüürilist külge, mis aga kunagi täit vabadust ei saavutanud, 
kuna kirjanik iial ei suutnud leida oma point d'appui'd — usu tugipunkti. Maailmas, mis 
peegeldub «Salam-bos», valitsevad ainult kaks jõudu — varaahnus ja iharus; konflikt on 
seega mingi painajaliku unenäo konflikt. See kontseptsioon on tingitud Flaubert'i 
meeletust vastikustundest Napoleon III impeeriumis kehastuva maailma vastu ja selleks, 
et end petta ja leida ajendit suure lõuendi maalimiseks, kus ta oma meeletut 
vastikustunnet võiks piltlikult kujutada, pöördub Hlaubert antiikaja poole. 

Miks valib ta just Kartaago? Vastust pole tarvis kaugelt otsida. Aastatel, mil Flaubert 
oma teosed kirjutas, laienes Prantsusmaa imperialism, saanud lõpuks õige hoo sisse, 
pärast seda kui ta 1848. aastal Pariisi proletariaadi demokraatlikud taotlused oli verre 
uputanud, kiiresti üle kogu maa-ala, mis kunagi oli moodustanud vana Kartaago impee- 
riumi. 

Kartaago on Flaubert'ile ainult Napoleon III maailma sümbol; maalilised detailid ainult 
osakesed kummalisest ulmakujutlusest, mis annavad talle julgust jätkata hirmuäratava ja 
mõttetu võitluse tohutu kaootilise termikavandi visandamist. 

3. Millest on tingitud Haubert'i fantaasia täiesti vildak ja ebareaalne loomus? Asjaolust, 
et ta valib ainult poole omaenda maailmast ja loob seetõttu uuesti ainult poole vanast 
maailmast. Omaenda maailmas võis ta tundma õppida ainult hävitamisele suunatud 
jõude; masside revolutsioonilises liikumises nägi ta ainult riigis valitseva laguneva ja 
loomaliku imperialismi ümberpööratud palet. Siit see pilt talumatult pikast heitlusest, 
millel pole lõppu, kus üks julmus vaheldub teisega ja vaherahu sõlmitakse alles siis, kui 
mõlemad pooled on ära kurnatud. 

Flaubert'i vaimusuurus avaldub selles, et ta ei näe absoluutselt mingit lootust, niikaua 
kui inimlikkus on surutud klassiriigi tõekspidamiste kitsastesse raamidesse. See 
leppimatuse element eraldabki teda tavalisest esteetilisest ilutsejast, asetab ta kõrgemale 
tema enda teooriatest ega lase Flaubert'i õpilastel hinnata oma meistri vaimusügavusi. 

Õieti tegutsesid aga juba Flaubert'i ajal uuenduslikud jõud, mis niisama 

otsustavalt nagu tema ise selle luupainajaliku maailma vastu välja astusid; Flaubert 
ainult ei suutnud oma vaatenurgast seda näha ega seetõttu ka saavutada lüürilist 
vabastust, mida ta kogu aja ainult suurvaimudele omase visadusega kõigi nurjumiste 
kiuste nii kirglikult otsis. 


Niisamuti tegutsesid uuenduslikud jõud ka vanas Kartaagos; ning sündmused aastatest 
196—195 e.m.a. jutustavadki sellest, kuidas need jõud end hiilgavalt maksma panid ja 
siis kaotasid, ilma et nad selles ise oleksid süüdi olnud. 

4. Pilt, mis Kartaago rahvast on meieni jõudnud, pärineb peaaegu täielikult vaenulikest 
allikaist. Tulemuseks on see, et ajaloolased on ilma igasuguse kriitikameeleta rahulikult 
jätkanud nende laimujuttude kordamist. Tõsi, kuna meil puuduvad otsesed Kartaagost 
pärinevad andmed, on väga raske vastuväiteid esitada. Siiski mitte nii raske, nagu 
tavaliselt arvatakse. 

Rahva hulgast, kes koosneb vaid käputäiest süngeist ja kasuahneist filistreist, millistena 
ajaloolastel meeldib kartaagolasi kujutada, ei saaks võrsuda Hannibaali. Ei saaks sel 
rahval olla neid vaprate meresõitjate ja julgete maadeuurijate omadusi, mida me 
kartaagolastele oleme sunnitud omistama. Ei suudaks see rahvas nii suurtel maa-aladel 
teha esmaavastusi, nagu kartaagolased seda tegid, ega oleks ta nii kiindunud maasse ja 
põllutöösse, nagu kartaagolased kahtlemata olid, otsustades Mago* traktaadi järgi, millest 
roomlased nii tulusaid õpetusi said. Ei õnnestuks sel rahval pärismaalaste poolehoidu 
võita, nagu see kartaa-golastel nende ajastu lõpuks ilmselt korda läks, ega suudaks see 
rahvas võitluses üles näidata nii suurt vaprust, nagu seda tegid hukule määratud 
kartaagolased selle kolme aasta jooksul, enne kui ader 146. aastal e. m. a. nende linna 
üles kündis. 

Tõepoolest, suur osa sellest laimust ei kannata mingit kriitikat. Nii näiteks tegid 
roomlased kõik selleks, et kujutada kartaagolasi reetureina, ja ütlus «puuni ustavus» 
pärinebki neilt. Aga isegi neist Rooma ja Kartaago vaheliste suhete versioonidest, mis on 
jõudnud meieni Rooma kaudu, ilmneb selgesti, et kartaagolased püüdsid 
lepingutingimusi piinliku hoolega täita, häbitu reetmine ja truudusetus seevastu on hoopis 
roomlastele iseloomulik. Lihtne näide sellest, kuidas halva südametunnistusega inimesed 
süüdistavad oma ohvreid kuritegudes, mida nad ise on toime pannud. 

Edasi heidetakse Kartaagole ette, et tal puudus algupärane kultuur. Muidugi puudus. 
Aga mida öelda tolleaegse Rooma kohta, arvadrtades veel tema lähedasi sidemeid 
etruski* ja kampaania* kultuuriga? Nii kartaagolased kui ka roomlased olid noor rahvas, 
kes tollal ajasid juuri igasse maasse ja keskkonda, mis neid kultuuri alal võis oluliselt 
edasi viia. 

Lõpuks süüdistatakse kartaagolasi veel erilises julmuses, kuna nad tõid jumalaile ka 
inimohvreid. See süüdistus ei pea paika, sest siin pole nähtud seost Kartaago ja kogu 
tolleaegse antiikmaailma vahel. Koguni Ateenas toodi targeeliate* ajal kaks inimest 
lepitusohvriks. Rooma ei saanud avalikest inimeste ohvrikstoomistest kuni esimese 
sajandini e. m. a. lahti ja Caesari kodusõdade ajal esines uuesti selle toore kombe 
juhtumeid, millele järgnesid laialt levinud gladiaatoritevõitlu-sed — põlastusväärne 
brutaalsus, mis oma õuduste ja julmuste oskusliku ärakasutamisega Kartaago või ükskõik 
millise antiikrahva kaugele seljataha jättis. Druiidide* valitsuse all olevais läänepoolseis 
keldi maades jätkus inimohvrite toomine veel mitu sajandit pärast kirjeldatud ajajärku nii 
massiliselt ja organiseeritult, nagu seda kartaagolaste juures eales ei esinenud. 

Keegi arvatavasti ei hakka ütlema, et olen oma kartaagolasi idealiseerinud, aga ma 
loodan, et olen andnud neile need head ja halvad küljed, mis neil minu arvates olid. Viis, 
kuidas nad reageerisid neid tabanud kahele suurele õnnetusele, on tõestanud nende 
kultuuri humaanset elujõudu. Esimese kriisi ajal — mida kirjeldatakse käesolevas 


romaanis — näitasid nad, et neil jätkub sisemisi jõude rahva uuestisünniks. Teise ajal, 
mis lõppes hävinguga a. 146 e. m. a., näitasid nad, et neil on ammendamatu tagavara 
julgust ja vastupidavust. 

Lõpuks tuleb meil lugupidavalt suhtuda kultuurisse, mis on endale väljendust leidnud 
visalt säilinud puuni keeles ja mõningates religioossetes traditsioonides, mis elasid üle 
kõik Rooma impeeriumi standardiseeruvad määrused ja kolmandal ning neljandal 
sajandil etendasid tähtsat osa ladina ristiusu kujunemisel. Sest kahtlemata on Aafrika 
kirikuisade õpetus Tertullianusest* kuni Augustinuseni* andnud ladina ristiusule tema 
põhilised jooned. 

5. Nüüd veel sõnake nimetusest, mida tekstis kasutatakse Kartaago tähistamiseks. 
Kartaago ise on moonutis ladina Carthagost, mis on moonutis kreeka Karkhedonist, mis 
omakorda on moonutis semiidi Kart-hadaštist (Uus Linn). Oli võimatu lasta üht rahvast 
kutsuda oma linna nii moonutatud kujul nagu «Kartaago», ja seetõttu panin ma neile suhu 
linna õige nime. Gadir* (ladina Gades) on Cädiz, iidne Foiniikia asundus. Lugejale võib 
huvi pakkuda teada, et kolmandal aastal pärast põgenemist maabus Hannibaal viie 
laevaga Aafrikas Kürenaika* rannikul, «et proovida, kas ta suudab kartaagolasi sõjale 
õhutada, sisendades neisse lootust ja usku Antiohhosesse*, keda ta oli keelitanud asuma 
oma vägedega sõjaretkele Itaaliasse» (Nepos*). Aga oligarhia oli uuesti kogu võimu enda 
kätte haaranud. Asjast ei tulnud midagi välja. Leheküljel 252 on kursiivis antud sõnad, 
mida Hannibaal pärimuse järgi olevat antud juhul öelnud. 

«Sofet»* (roomlaste järgi «sufetes») vastab terminile, mida Vanas 

Testamendis tarvitatakse kohtumõistjate tähenduses. Kasutatud materjali eest olen 
kolge enam tänu võlgu Stephen Gselli neljaköitelisele «L'Histoire Ancienne de L'Afrigue 
du Nord» (1920—1924). 

Jack Lindsay 

Märkus: Romaan (eessõna kaasa arvatud) lõpetati ja oli kirjastaja käes juba 1940. aasta 
maikuu algul — seega enne Prantsusmaa kokkuvarisemist. Seetõttu ei tule eessõnas 
esinevatele tähelepanekutele vaadata kui «tagantjärele tarkusele». 

LT 


| ÜLESKUTSE 


1. 


«Anna neile kõige paremat veini,» ütles ta, «ja teata, et tulen mõne minuti pärast nende 
juurde.» 

Kelbilim, käed külgedel rippu, kummardas ja kadus kahe samba vahele, Hannibaal jäi 
üksi sügisesse aeda. Nõrk päikesevalgus kuldas lagedat krohvseina, raagus roosipõõsaid 
ja randmerihmu siduva atleedi raidkuju. Kuju ei meeldinud talle enam. Jälle tundis ta 
kuidagi ähmaselt, et peab mingi suure vahemaa ületama. Raagus roosipõõsad seevastu, 
kõledad sel õhtusse kalduval tunnil, mil kahvatu kulla nõrk jahe kuma nende alastust 
enam katta ei suutnud, meeldisid talle. Tuleb see väsimusest, küsis ta endalt, tajudes 
ainult suurt vaenulikku vahemaad, mis tuli ületada. Ta naeratas ja hõõrus oma 
puhtaksaetud lõuga, pilgates end mõttes sellepärast, et ta nii väga vaikust igatses. Sest 


õieti ei igatsenudki ta vaikust. Vähemalt mitte selle loori taga, kus surematud pilgud teda 
jälgisid. Ta oli valmis saabuvat talve vastu võtma. 

Varblane vuhises uljalt üsna ta pea juurest alla ja istus lähemale mirdioksale, sirtsatas 
korraks suurustlevalt ning ehmus siis omaenese kisast. Silitades endiselt lõuga, vaatas 
Hannibaal, kuidas lind üle põõsa minema lendas. On mu aeg möödas, mõtles ta, ja taipas 
samas, kui mõttetu see küsimus oli. Minu aeg on siin, selles hääbuva aasta oksas. Meil 
roosipõõsaga on juured mullas, mitte aga sel pentelikoni* marmorist rumalal ja ilusal 
kreeka poisil — vasakul sokli nurgas seisab tal Müroni* nimi, aga kellel seda nime tarvis 
on, igaühel endal silmad peas, ah? Saanud tagasi oma enesekindluse, naeratas ta jälle 
endamisi, 

kummalisel kombel ikka veel loid end liigutama. Kellele ta õige tahtis muljet jätta? 

Ta viskas ülejäänud hiose veini raidkujule kaela ja asetas peekri marmorlauale. Vein 
nirises alla mööda ilusat rumalat nägu, kust võis lugeda koguni nagu kerget üllatust selle 
häbistava kohtlemise pärast, mis solvas raidkuju imetlusväärset ja tüütut surematust. 
Hannibaali süda muutus kergeks, aga ta tundis end üksildasemana kui iial enne. Sa 
valetad, ütles ta endale, aga keda ta siis õieti petta tahtis? Midagi näis tal käest libisevat. 
Ja mina arvasin, jätkas ta, et mul pole enam midagi loota ega karta; et aeglane tuli on 
minus kõik ära põletanud. Kui mahe oli ikkagi õhk; eemalt põhja poolt aga paistsid 
pilved. 

Ta kuulis aia alumisest otsast summutatud naeru. Küllap mõni ori ajas juttu selle poisi 
Sfaraksiga, kelle ema oli kindlasti olnud kreeklanna. Naerukihistus pani Hannibaali 
kahetsevalt õlgu kehitama. Ma võin inimesel südame rinnust välja kiskuda, nii et surm 
tundub talle tühisena, aga ma ei saa panna teda endaga niimoodi naerma; kui ma oleksin 
seal ligidal, räägiksid nad millestki muust; nii nemad kui kõik teisedki. 

Ta lükkas mirdipuhma oksad kõrvale ja astus kruusa-tatud jalgteele. Vesi 
betoonpõhjaga tiigis oli pruun ja vajas puhastamist, üle marmornümfi reie oli tigu 
vedanud hõbedase jälje, mis Hannibaali lähenedes helkima hakkas. Hannibaal peatus 
äkki, aga mõte ei tulnud ja nagu pime sirutas ta käe aeglaselt kobades ettepoole. Hetkeks 
sulges ta silmad ja sammus siis edasi. Ta lootis, et saab pealt kuulata, mida poisid 
räägivad, kuigi teadis, et nende jutt on igav ega huvita teda põrmugi. 

Ega ta ei kõhelnudki. Fi, ta oli otsustanud, aga ometi tundis ta, kuidas mingi võõrdumus 
temas maad võttis. Kui ma alla Itaalia peale marssides oleksin samuti tundnud, poleks ma 
oma lahinguid võitnud. See on halb enne, aga olgu pealegi; olen kord juba niisugune. 
Jälle haaras teda võõrdumustunne, ta oli nagu preester, kes end rituaalselt kõigest maisest 
on puhastanud ja nüüd pühalikku silmapilku ootab. Ta astus loorberipuu tagant välja ja 
sattus kahe poisi peale, kes, pead koos, midagi omavahel sosistasid. Hannibaal oli nii 
mõttesse süvenenud, et poisid olid tal hoopis meelest läinud. Neil olid õhetavad ja 
rumalad, noored ja kavalad näod. See, kes õieti 

poleks tohtinud aias olla, märkas isandat esimesena, karjatas hingetult, kummardas siis 
peaaegu maani ning jooksis minema. Teine hakkas nagu pöörane oma kõplaga mulda 
sonkima. 

«Sa lõhud juured ära, Sfaraks?» 

Sfaraksi nägu lõi veel rohkem õhetama ja ta ütles: 


«Anna andeks, isand, ma ei kuulnud, kui sa tulid.» Seejärel hakkas ta kogelema ja jäi 
seisma, pilk maas, jon-nakavõitu suu veidi avatud. 

Ta ei tea, kas ta käitus häbematult või mitte, mõtles Hannibaal, ta lihtsalt ei suuda 
meenutada; aga õieti oli see pigem mingi lapsikus ja rumal naerupahvak, kaja poisi enda 
mõtetest, mida ta ei kavatsenudki avaldada, enne kui ta jahmudes taipas, et oli valjusti 
kõnelnud. Ja ometi, mõtles Hannibaal loiult ja pooliti ükskõikselt, naeraks poiss ka siis, 
kui peaksin laskma teda piitsutada; keegi suudleks vermeid ta õlgadel. Kas ma tõesti nii 
kibedasti kadestan ta noorust? 

«Tule pärast õhtusööki minu juurde, Sfaraks,» ütles ta, «ma ajan su vabastamisasjad 
joonde.» 

Ta jälgis tähelepanelikult poisi võluvat nägu, väikest kaunikujulist nina, oliivikarva 
jumet, kergelt lokkis juukseid ja ilusat suud, mis oli pisut liiga väike ning ühel heal 
päeval muutub karmiks ja tigedaks. Nagu otsiks ta põhjust, mis ajas teda poissi vabaks 
laskma, jälgis ta, kuidas tunded poisi näol kajastusid. Mida Sfaraks tundis pärast esimest 
umbusuga segatud jahmatust, pärast ebamäärast eelaimust, et need võimatutena näivad 
sõnad lausutakse, polnud mitte niivõrd tänulikkus kui hirm, et ta teeb midagi valesti ja 
lubadus võetakse tagasi. Et oma kahtlusi peita, viskus ta Hannibaali jalge ette, haaras tal 
jalarand-mete ümbert kinni ja suudles ta sandaale. 

«Sind pole veel vabaks lastud,» ütles Hannibaal külmalt. «Kõpla edasi.» 

Ta tõmbas jalad eemale ja Sfaraks, rusutud hirmust, et oli kõik ära rikkunud, ajas end 
püsti ja haaras uuesti kõpla. Ise kogeles kogu aja midagi haleda näoga. 

«Tule pärast õhtusööki minu juur(de, kas kuuled,» lausus Hannibaal ja pöördus 
minekule. Vähemalt tähistab ta poisi vabastamisega tänast päeva; ja kuigi see polnud just 
õige põhjus, oli see vähemalt küllaldane põhjus. Sfaraks polnud väärt, et teda vabastati; 
tema vabastamine just nagu alandas kogu vabaduseideed; aga kas leidubki 

kedagi, kes suudaks selle idee vääriline olla? Häbenedes oma ebasiiraid mõtteid, 
muutus Hannibaal äkki jälle alandlikuks; talle meenus, kuidas ta sõjavägi Rooma teedel 
marssis. Mõtted kandusid paljude aastate taha. Kui noor ma siis olin, oh Melkart*, kui 
noor ma olin, kui ma ülalt mägedelt alla lahtirulluvale udukangale vaatasin; ja nüüd olen 
ma vana, viiskümmend aastat vana, ja käpard. Ta tundis oma käte vahel tühjust, aga 
igatses tunda seal lootust ja hirmu. Sammudes mööda jalgrada maja poole, silmitses ta 
õrna mustrit, mida okste ja lehtede varjud seinale joonistasid; ja ta mõtles, et nüüd läheb 
ta uuesti püünisesse, ning tundis sellest rõõmu. Et kiiremini majani jõuda, lisas ta sammu. 
Pead kuklasse heites tõmbas ta sügavasti hinge. Ei, ta polnud käpard, ta oli oma parema- 
tes aastates ja ootas. Ta keha tõmbus pingule ja seekord ta ei põlastanudki randmerihmu 
siduvat ilusat kreeka noorukit, kes kogu oma atleetlikus täiuslikkuses kippus muutuma 
juba pisut naeruväärseks. Las hüüda pasunad! Oh seda ohtliku koidiku mõnusat häält! 

Ta lihased tõmbusid pingule; ninasõõrmed läksid kannatamatusest julmalt kaardu; 
silmad kiskusid poolsõgedas Ootusärevuses pilukile. 

Hetkeks seisatas ta lävel, ilma et külalised ta tulekut oleksid märganud. 

«Olen siin, isandad.» 

Äkiline vaikus oligi torm, mida ta ihaldas, vastupanu, mis ergutas teda uutele tegudele. 
See oli juba midagi, aga mitte veel kõik. Ta otsus oli kindel, ometi ei suutnud ta põlgust 
- alla suruda. Mis lähevad mulle enam inimesed korda. Õieti aga tahtis ta hüüda: Melkart, 
saada mind siit pimedalt valvepostilt alla! Ta hääl oli külm, veidi ülbe, enesekindel. 


Mehed olid kõik toolidelt ja diivanitelt üles karanud, mitte viisakusest või 
orjameelsusest, vaid Hannibaali tulek lihtsalt tabas neid nagu piitsahoop. Ta seisis hetke 
kõrgilt vaikides, pea pisut tahapoole kallutatud, asetas siis käed vaheliti ja silmitses, kiire 
läbitungiva pilguga rahulikult oma külalisi. Ta ninasõõrmed tõmblesid. Ta tajus, et 
mehed"ilid kohmetud ega teadnud, mida ta sõnadele vastata, aga oligi hea, et nad praegu 
olid nii kohmetud ja nõutud. Neid tuli proovile panna, või õigemini vaadata, mis mehed 
nad on, ja nende kohta oma otsus langetada; pealegi tuli seda asja osavalt ajada. Ta sõnad 
peavad neis 

vastukaja leidma. Neid oli seitse meest; kuut ta tundis, seitsmes seisis pisut eemal 
varjus ja paistis olevat võõras. Hannibaali läbitungiv pilk ei püüdnudki lugeda meeste 
mõtteid, mida ta nagunii juba tundis. Teda huvitas ainult, kuidas see sündmus, valik, 
mille nad olid teinud, kogu kriitiline olukord nende rahututel nägudel peegeldus; ja 
vahest ka ehk vastus küsimusele: Mis lähevad mulle enam inimesed korda? 

Talle kõige lähemal seisis Esmunšillen, lühike, lihava näoga, tõmmu, lapilise naha ja 
jaheda pilguga mees; kehvapoolne laevaomanik, kelle naine oli aasta eest surnud ja kellel 
oli mitu tütart. Siis oli seal veel Gero, pikk kõhn mees, sügaval asetsevate silmade, 
kongus nina ja kõrbenud kulmukarvadega klaasnõude töökoja omanik. Edasi tuli 
Azrubaal, punaseks parkunud näo, pungis silmade ja tüüakate kätega talupoeg. Siis 
Gersakkon, peente, korrapäraste näojoonte ja tihedate ripsmetega noor patriits; seejärel 
ümara innuka näoga, hoolikalt riietatud Baalšamer, kes elatus maatükkide rendist, oli 
külastanud Ateenat ja lugenud ateena oraatorite kõnesid; ning pisut kaugemal Hännides, 
Sitsiilia kreeklane, kelle hooletu elegants Baalšameri hoopis varju jättis. Seitsmendat, 
lihtsalt riides, lihtsa näoga meest, kes seisis varjus, Hannibaal ei tundnud. 

«Olge lahked, võtke istet,» ütles Hannibaal tuppa astudes sõbralikumal toonil. «Kas 
vein on te meele järele?» Ta asetas käe hetkeks Azrubaali õlale. «Tulid ikka. Tahan 
sinuga granaatõunte hoidmise viiside üle rääkida. Olen ju minagi nüüd ainult 
põlluharija.» 

Mehed ootasid seni, kuni Hannibaal klapptoolile istus ja ümmardajapoiss talle 
veiniklaasi ulatas. Alles siis võtsid nad uuesti istet. Hannibaal jätkas: «Hea küll, isandad, 
ma ei hakka Azrubaaliga ilmast rääkima. Te olete teise asja pärast siia tulnud. Hakkame 
peale.» Ta heitis kiire pilgu seitsmendale mehele, kelle nime ta ei teadnud ja kes tuima 
näoga pealt kuulas. Teised köhatasid, nihelesid toolidel, tõmbasid silmad pilukile ja 
tõstsid lõpuks pilgu Esmunšillenile, kes oli kokkutulnute hulgast kõige rikkam mees. 
Esmunšillen köhatas hääle puhtaks, vahtis oma veinipeekrisse ja ütles siis kareda häälega: 

«Me kõik teame, miks me siia kokku oleme tulnud. Me ootame sult vastust, isand. Kas 
sa kandideerid Šofeti-ametisse?» 

«Sa oled otsekohene, Esmunšillen,» vastas Hannibaal leebelt, «ja ma tänan sind. Ma 
tänan kõiki siinolijaid. Aga ma ei kutsunud teid ainult selleks siia, et sellele küsimusele 
vastata. Tahan ühtlasi kuulda, mida te kogu olukorrast arvate. Ärge unustage, et olen 
suure osa elust sünnilinnast eemal viibinud, ja need mõned kodus veedetud aastad pole 
just eriti sobivad selleks, et õiget ettekujutust saada, kuidas asjad siin arenevad. Tahan 
kuulda, mida teil selle kohta öelda on.» 

Toas jäi surmvaikseks. Esmunšillen toetus kätega põlvedele, ta nägu oli sünge, mõtlik, 
hirmuäratav. «Kas jälle pean mina rääkima?» küsis ta, ilma et oleks teistele otsa 


vaadanud. «Maad valitsetakse halvasti, isand, ja siin tuleb kord majja luua. Korda luua 
aga suudad ainult sina. See ongi kogu jutt ja siin pole tarvis palju sõnu pruukida. Aga 
kuidas seda teha, jäägu sinu mureks.» Ta tõstis käe üles, nagu kaaluks ta seal Kart-hadašti 
olukorda, ja pigistas selle siis rusikasse. «Kerge see ei ole. Aga me loodame, et sa 
sellegipoolest meile selga ei pööra.» Ta tõusis äkki püsti ja hüüdis kirglikult: «Rasked 
koormad on meid maha rõhunud ja me seljad on marraskil...» Ta surus huuled tugevasti 
kokku, sai oma ägedusest võitu, lõi lootusetult käega ja istus uuesti maha. «Ma olen 
rääkinud.» 

«Meie impeeriumi ei ole enam,» ütles Hannibaal endiselt leebe häälega. «Pole lootagi, 
et me oma kaotatud turud tagasi saaksime.» 

«ASi ei seisa selles. Asi ei seisa mitte ainult selles,» vastas Esmunšillen rämedalt, nagu 
oleks ta tüdinenud kõnelemast. «Mu poeg langes Zama* all — ka selles ei seisa asi. Aga 
me ei suuda neid solvamisi enam taluda.» 

«Mulle paistab,» ütles Hannibaal, «et sel ajal, kui me turud ulatusid kaugele ning 
hõbeda- ja kullavarud aina kasvasid, ei kurtnud keegi kõrgi kohtlemise pärast. Ometi 
rääkisid sa nagu mees. Kas pole nii?» 

Esmunšillen pomises midagi ja sulges silmad. Azrubaal vastas: «Inimene võib taluda 
paljugi, mida tal poleks tarvis taluda. A,ga savis, millest meie tehtud oleme, leidub ka 
pori; ja inimesel oma rumala aruga on raske öj*da, kas ta kannatab ülekohtuse nuhtluse 
all või on see taevast talle karistuseks saadetud. Ometi tuleb aeg, kus selg enam ei paindu, 
ilma et ta murduks, ja seda tahtiski mu sõber minu arust öelda.» 

Esmunšillen ütles väsinult: «Ligikaudu jah. Mis seal enam rääkida.» 

Azrubaal jätkas aeglaselt: «Mul endal pole suurt millegi üle kurta. Olen jõukale järjele 
jõudnud. Jumalad on mulle naeratanud. Aastas annab vili sada seemet. Mul on kolm 
poega ja harva juhtub, et kaotan mõne vasika. Aga mul on tunne, et ma ei suuda kogu 
seda maailma kauem taluda. Ometi mäletan ma oma noorusajast nälja-aastaid; ei olnud 
koormad, mida siis kanda tuli, sugugi kergemad kui praegu. Ainult et siis me ütlesime, et 
peame Tanit Pene Baalile* ja Baal Hammonile* kahevõrra ohvreid tooma. Nüüd ütleme, 
et ei suuda maailma enam taluda. Saa sellest nüüd aru.» 

Hannibaal naeratas. «Kõnelesid hästi, Azrubaal. Tänan sind. Kui vana sa oled, 
Azrubaal?» 

Azrubaal kõhkles hetke ja vastas siis madalal häälel: «Viiekümne ligi, isand.» 

«Nagu minagi,» ütles Hannibaal. Aga ta tundis end jälle noorena. Ta vaatas Gerole otsa 
ja andis märku, et ta kõneleks. 

Gero tõusis püsti ja nõjatus seljaga vastu seina, hõõrus hetkeks abaluid vastu kive ja 
hakkas siis ebatavaliselt valju häälega kõnelema: «Muidugi on me kaubandus langenud. 
Läänepoolsetel meredel ei jätku ruumi mõlemale — Roomale ja Kart-hadaštile. Nüüd 
saame pitsitada meie, eriti sestpeale, kui kaotasime Hispaania hõbeda-kaevandused. Me 
kas veereme sügavamale porri või leiame vahendeid, kuidas end uuesti üles võidelda. 
Aga kuidas me võitleme, kui ülikud meid kogu aja kurnavad. Nad kurnavad meid 
surnuks, ja siis kihutavad roomlased või numiidlased meist üle. Mis lohutust seegi pakub, 
et ülikud, kes meid kurnavad, ise samuti otsa saavad? Peame hävitama ülikud, et Kart- 
hadašt võiks püsima jääda, et saavutaksime oma endise võimu ja võiksime Roomaga 
uuesti sõda alustada.» 

«Teil on tarvis tublisid riigiametnikke.» 


«Jah,» ütles Gero. «Ja see tähendab Sajanõukogu hävitamist.» Ta hääl muutus teravaks, 
siis jäi ta kuulatades vait ja ta pilk rändas mööda tuba ringi. «Näed, isand,» lisas ta 
paluvalt, «kuidas ma sind usaldan.» 

«Tahad sa sellega öelda,» küsis Hannibaal, «et kui ma «jah» ei ütle, oled sa oma elu 
hädaohtu pannud? Sa 

polegi nii kange arvestaja, nagu sa ise arvad, Gero, mis? Oled vahva mees.» 

«Ma pole mingi hoopleja,» vastas Gero, ägedalt endale vastu rindu lüües. «Ega hakka 
ma ka selle üle vaidlema, mis see inimese saatus õieti on. Mul on põhjust loota, et seisan 
jumalatega heal jalal. Aga ma ärkan hommikuti vara üles ja kuulatan ja mõtlen, ja kogu 
asi saab mulle nii selgeks, et mind hakkab pahandama kogu see raiskamine ja põikpäisus. 
Ka mina palun, et sa ei arvaks, nagu süüdistaksin ma teisi omaenda vigades. Mu õemees 
loodab Kosi ja Rodosega* mõningaid lepinguid sõlmida .. . Lühidalt, olen usaldanud end 
sinu kätesse. Jajah,» lõpetas ta vaikselt, «ma olen Azrubaaliga nõus. Meid huvitab ainult 
see, kui palju suudab inimene taluda.» 

Ta vaatas hirmunult ja ometi kuidagi väljakutsuvalt toas ringi. Baalšamer, kes oli 
kannatamatult oodanud, millal kõnelemise järg temani jõuab, hüüdis poolpõlglikult, 
poolkaastundlikult: «Ega sina pole ainuke, Gero. Milleks olla nii uhke ja nii hirmu täis. 
Olen sinu sõnadega päri, tahaksin ainult lisada, et nad pole poliitiliselt küllalt põh- 
jendatud. Mis kasu on heast eesmärgist, kui sa ei oska oma argumente veenvalt esitada? 
Me oleme siin ju kõik demokraadid, vähemalt on meil kõigil ühine vastane,» lõpetas ta, 
silmanurgast kiiret pilku põllupidaja Azrubaalile heites. 

«Laskem siis neid veenvaid argumente kuulda,» ütles Hannibaal. 

«Ei, ei,» vaidles Baalšamer käega vehkides vastu, «jätame selle kõrvale. Mina küll, 
isand, ei söandaks sinutaolist veenda püüda. Me tulime siia ju ainult selleks, et sinu 
vastust kuulda. On meil siis veel midagi lisada, mida sina poleks juba vaaginud ja 
otsustanud?» 

Aga pikavõitu kõne, mida ta oli plaanitsenud pidada, lõigati katki. Istmelt püsti 
tõusmata tõstis Gersakkon ainult paluvalt käe. «Andesta, Tanit Pene Baal,» ütles ta õige 
teravalt sõnu raiudes. «Mul on valus seda kõike pealt kuulata. Jah, me oleme patustanud. 
Kai me seda ei tunnista, pole meil mingit lootust. Oleme patustanud, ütlen ma, ja kui me 
ei kahetse ega meelt paranda, oleme r ääs-matult kadunud. Me kõik oleme verega 
määritud, ja ükski and ega puhastusohver, mida me üksikult toome, ei pese meid puhtaks. 
Me patustasime ühiselt ja ainult ühiselt võime leida lunastust või hukkume. Nagu 
oleksime me 

vennad üksmeele kolde ääres, käime me koos vennaskondades, seal aga valitseb ainult 
saamahimu ja tühja lõbu tagaajamine.» Ta vaikis ning üle ta väikese ilusa näo levis 
hämmeldunud ilme. «Olgu nii. Ma pole põrmugi parem kui teised, sest mu meel on 
pimestunud. Me pöördume sinu poole, Hannibaal, et sa meile teed valgustaksid.» 

Kõik nihelesid kohmetult oma istmetel peale endiselt naeratava Harmidese ja jässaka 
mehe.toa tagaseinas, kes kuulas Gersakkoni niisama tülpinult kui teisigi. Põllu-pidaja 
püüdis vastu vaielda, pomisedes, et tema ei või saakide üle nuriseda, laevaomanik seiras 
kaua silmanurgast Gersakkoni, ning klaasitöökoja peremees irvitas. Baalšamer püüdis 
ennast kui kreeka vaimuvalguse apostlit tutvustada ja oli valmis seltskonnale 
Euhemerose* õpetusest rääkima, võttis siis aga poliitilise jutulõnga uuesti üles. 


«Oleme sunnitud tunnistama, et me hädad aina kasvavad,» ütles ta. «Eelkõnelejad, 
püüdes oma suures agaruses näidata, et nende majanduslik olukord on jäänud endiseks, 
kaldusid ehk peateemast kõrvale. Meie linn on kõrgest impeeriumiseisusest ühel hoobil 
langenud vasallriigi olukorda. Meilt on võetud õigus relvastuda ja end kaitsta. Roomlased 
on neile omase reeturlikkusega jätnud meid abitult numiidlaste rüüsteretkede kätte, ja kui 
me tõstak-sime endakaitseks kätt, oleks see neile küllaldaseks ettekäändeks, et meid 
hävitada. Meie valitsev klass on huvitatud ainult sellest, kuidas rohkem riigi vara kokku 
ajada ja neid rikkuseallikaid, mis linnale veel on alles jäänud, oma kontrolli all hoida. 
Olukord muutub üha täbaramaks. Maksud suurenevad peaaegu iga päevaga, ja alati 
langevad nad vaesemate kihtide — väiketalupidajate, käsitööliste, väikekaupmeeste 
õlgadele.» Mida kauem ta rääkis, seda väärikamaks ta toon muutus. «Me pole siia tulnud 
paluma, Hannibaal,» hüüdis ta äkilises veendumushoos. «Me tulime oma õigust nõudma. 
Meie, Kart-hadašti rahvas, oleme mitme inimpõlve kestel kõikumatult toetanud 
barkiide*. Me nõuame nüüd suurimalt kõigist barkiididest, et ta jätkaks oma tööd.» 

Hannibaal langetas pea. Ta süda voolas õnnest üle, aga veel polnud saabunud õige 
silmapilk sõna võtta. Küll Melkart annab talle märku, millal on paras aeg maailmaga 
lõplikult paari heita. Veel kord leiab aset suur kokkupõrge ja ühinemine. Ta polnud 
asjatult koju tulnud. 

Baalšamer langes tagasi istmele ja ohkas sügavalt, ilma et oleks ise seda märganudki. 
Harmides, tundes, et järg on tema kätte jõudnud, ütles ükskõiksel häälel: «Kuna ma olen 
siin ainult pealtvaatajana, tahaksin ma paar sõna lisada, ilma et see mu sõbra kõne 
suurepärast mõju rikuks. Niivõrd, kui ma julgen kõnelda kõigi kohalike helleenide nimel, 
pooldan ma kogu hingest siia kogunenud saadikute üritust. Ma arvan, et olen siinviibijaist 
ainuke, kes on tegelikult Roomas käinud. See on vaid tõusikute, maamatside ja 
liigkasuvõtjate turulinn. Kreeklasena ja Kart-hadašti sõbrana toetan ma iga jõupingutust, 
mis Rooma võimu murda püüab. Stoa* õpilasena — nagu ütleks mu sõber Baalšamer — 
võin ma veel lisada, et olen sügavalt huvitatud võimalusest siduda demokraatlikke ideid 
imperialistliku ekspansiooniga. Sellepärast soovin kõige paremat kordaminekut.» 

Hannibaal noogutas sõbralikult ja vaatas siis jässakale mehele teravalt otsa. «Ja sina, 
mu hea sõber, kelle nime ma ei tunne.» 

«Mis?» kohmas mees jahmunult. 

«Sinu kord on rääkida, Naamilim,» ütles Baalšamer. 

Mees mõtles hetke ja tõusis siis püsti. 

«Me järgneme oma isandale Hannibaalile kas või surma,» ütles ta ägedalt ja jäi järsku 
vait. «See on kõik,» jätkas ta madalamal häälel. «Räägib Naamilim, pühamu valvur ja 
juurviljakaupmees, Kothoni* Vennaskonna sekretär. Teatud mõttes räägin kõigi Kart- 
hadašti käsitööliste nimel.» Ta istus mütsti maha. 

Silmapilk oli saabunud. Hannibaal tõusis püsti, ja andes käeliigutusega märku, et teised 
oma kohtadele jääksid, lahkus kiiresti toast. Ta meeleliigutus oli nii tugev, et ta ei 
suutnud kauem paigal istuda; ta pidi liigutama oma liikmeid ja pääsema eemale nende 
pilkude alt. Ta äigas käega üle näo ja astus läbi lühikese vahekäigu uuesti aeda. Kas ma 
armastan seda linna? küsis ta endalt; oli ta ju nii vähe aastaid viibinud Kart-hadašti 
müüride vahel. Ei, ta armastas ainult inimesi, kellega teda sidusid usta-vusköidikud. 
Mehed, kelle hulgas oli möödunud ta elu, polnud tema kodulinna kodanikud, vaid 
Hispaania kefcdid, liibüalased* ja liguurid*, numiidlased ja kreeklased, kelle 


väepealikuks ta oli olnud. Kuhu eales need köidikud teda kisuvad, sinna ta läheb. 
Keskpunkt nihkus kogu aja. Nüüd oli see uuesti tagasi ta kodulinnas, ja ta võib siin 
ehitama 

hakata; ta lõhub ja hävitab kõik halva ning ehitab selle varemeile uue hoone, mille 
aluseks on ustavussidemed. Sulgedes silmad, kobas ta käega sammast ja toetus selle 
vastu. Ta nägi oma vaimusilma ees astangulist mäekallakut, kalurihütte säraval 
kaldaliival ja nisupõllulappe kivistel nõlvadel; nägi oliivipuid, jässakaid pahklike tüvede 
ja väändunud okstega puid, mis olid üsna käe-jala juures, ja jalgrada, mis viis lamedale 
mäeseljandikule, ning eemal laiuvaid tumedaid pedajasalusid; ja ta tundis pedajate lõhna, 
all aga loksusid lained vastu meekarva kaljusid; ja siis tulid rannatee käänaku tagant 
esimesed valvesalgad — väsinud ja tolmused, juuksed higist kokku kleepunud, ega 
teadnudki, et ta neid mäenõlvakult jälgib. Aga üks meestest märkas teda ja näitas teistele 
ning see teade levis rivilt rivile; nende samm muutus kiiremaks, seljad sirgemaks... Ma 
polnud siis kolmekümnenegi, mõtles ta; ja nüüd olen ma viiskümmend aastat vana, aga 
maailm on ikka endine. Kui paljud neist meestest on nüüd surnud, vigased, kadunud, 
maailm aga rassib edasi. Siis kostis minevikuudust trompetilõrina kaja ja ta ajas end sirgu 
ning läks tuppa tagasi. 

«Ma ei taha teid kauem teadmatuses hoida, mu sõbrad,» ütles ta. «Ma võtan teie 
ettepaneku vastu ja kandideerin šofeti kohale.» 

Mehed, kes olid vaikse häälega murelikult juttu ajanud, tõusid rõõmsalt hõisates püsti. 
Baalšamer pidi juba maha langema ja Hannibaali rüüd suudlema, kui talle õigel ajal 
meenus, et majaisandale sellised asjad ei meeldi. Ta köhatas ja püüdis meenutada, 
millisele kreeka muusale oli pühendatud ajalugu; ta tahtis suure silmapilgu auks paar 
epigrammi luua. Aga Hannibaal jätkas: 

«Teil on luba mu otsus avalikult teatavaks teha. Mida kiiremini asjad arenevad, seda 
parem. Ringkondades, mida pole vaja nimetada, saadakse aru, mida see minu samm 
tähendab.» Ta puhkes poisilikult naerma. «Tänan teid kõiki. Azrubaal, ma arvan, tuul 
pöördub loodesse. Loodan, et oled viinamarjade ja oliivide korjamise juba lõpetanud.» 

«Homme lõpetan,» ütles Azrubaal. «Pean mandlipuud istandikust ümber istutama. 
Augud olid juba kaevatud, enne kui ma ära tulin.» Ta naeratas lootusrikkalt. «Nad 
armastavad kõva, päikesepaistelist maad. Märjas ja rammusas nad ei kasva.» 

2. 


Mehed ei lahkunud majast korraga. Kuigi nüüdsest peale võideldi ülikuperekondade 
vastu juba avalikult, ei tahtnud nad ilmaaegu tähelepanu endile tõmmata. Kõigepealt 
lipsas majast välja juurviljakaupmees, siis lahkusid talupidaja ja laevaehitaja; seejärel 
läks minema klaassepp, kellel ei õnnestunud Gersakkonis enda vastu huvi äratada. 
Baalšamer, kes kangesti tahtis jutustada üht lugu oma Ateenas veedetud õpingupäevadest, 
püüdes seejuures ometi mitte kauemaks jääda kui viisakus nõudis, ajas tagurpidi ukse 
poole liikudes väikese laua ümber ja nüüd oli kuulda, kuidas ta majavalitsejale seletas, et 
õnnetus ei sündinud tema süü läbi. Harmides ootas Gersakkoni, keda pärast eelnevat 
erutust oli vallanud sünge ükskõiksus. 

«Kulla mees,» ütles Harmides Gersakkoni käe alt kinni võttes, kui nad linnavärava 
poole viivat teed mööda edasi sammusid, «mis sinuga lahti on? Kui me viimati teinetei- 


sele südant puistasime, olid sa huvitatud peamiselt minu kodumaa vanadest 
terrakotadest*. Olgu pealegi, et see oli kolm kuud tagasi, aga täna sa lausa üllatasid mind. 
Ajasid samasugust juttu, nagu leierdatakse pidupäeva õhtuti kusagil sadamakvartali 
räpasel tänaval.» 

«Jah, olen muutunud,» ütles Gersakkon. «Aga seda pole mõtet arutada. Kes ma õige 
olen, et minu peale tasuks sõnu raisata?» 

«Tähendab sul pole armastuses vedanud,» naeratas Harmides, püüdes meelde tuletada, 
mida ta Gersakkonist kuulnud oli. Ta ilus nägu tõmbus hetkeks kipra ja muutus kuidagi 
kõhnemaks nagu ajahambast rikutud, aga suurepärase kunstimaitsega töödeldud 
noorukimask; siis aga sai ta oma endise armsuse tagasi. «Noh, õnneks ei ela Hannibaal 
eemal Magaras*. Mulle ei meeldi üürida kande-toole, eeslikaarikuid või neid värvitud 
nahast vankreid, mis niipea, kui see riistapuu teost kiiremini sõitma hakkab, kohutavalt 
nagisevad. Kas ma saan sind kuidagi aidata? Ma mõtlen selles armuvalu asjas?» Ta 
pigistas Gersakkoni kätt. «Kas sul polnudki kedagi kaasas?» jätkas ta siis ja vahtis ringi, 
et näha, kas ta enda poiss pole liiga kaugele taha jäänud. 

Gersakkon hoidis endiselt pilgu maas, aga vastas naeratades: «Sul on võib-olla õigus, 
mu sitsiilia sõber, aga tihti 

läheb mõni õige arvamus rohkem märgist mööda kui eksiarvamus. Ei, mul pole ühtki 
kalgi südamega armsamat ega ka ühtki, kes oleks mind petnud.» «Ja ometi oled sa 
õnnetu.» 

Gersakkon ootas, kuni nad jõudsid väravani, ja küsis siis: «Mis tagajärjed sellel 
Hannibaali sammul võivad olla? Tahaksin kuulda sinu arvamust.» 

«Mingeid tagajärgi,» vastas Harmides libedasti. «Maailm jääb samaks. Isegi nii suur 
mees nagu Hannibaal ei suuda teda muuta. Ometi ilmub aeg-ajalt kunstiteoseid ja 
haruharva saadavad inimesed korda tegusid, mis on niisama pakilised ja täiuslikud kui 
kunstiteosed. Ja midagi muud ma sest äsja avaldatud otsusest ei loodagi.» 

Gersakkon jäi seisma ja ütles kõlatul häälel: «Mis kasu sest siis on? Mina ei hooli 
praegu millestki, kui ainult tuleks mingi muutus. Miks sa nii kindel oled, et muutust ei 
tule? Lõpuks vihjab palju märke sinnapoole ning seos sümboli ja tõelisuse vahel võib olla 
väga kummaline. Ma kujutan ette, et esimene võib teisega kokku langeda, ühte sulada, 
jah, koguni ühineda.» Ta vaatas metsikul ilmel ringi ja ta pilk langes punasega maalitud 
Taniti märgile nende ees asuva ukse kohal. Ta seisis hetke poolavatud suuga ja ohkas siis 
sügavalt. 

«Ma ei oska seda seletada,» ütles ta, aga ta nägu säras ja ta vaatas Harmidesele esimest 
korda otse näkku. «Jah, midagi juhtub.» 

«See minu poiss on lasknud end jälle eemale meelitada,» ütles Harmides ja vilistas. 
Poiss tuli joostes nende juurde. 

«Üks mees tahtis anda mulle kahe musta laiguga valge kutsika,» ütles ta. 

«Kas ma sulle küllalt ei ole rääkinud, mis mehed need on, kel on kahe musta laiguga 
valged kutsikad,» vastas Harmides teda kõrvust näpistades. «Käi nüüd meie ees, nii et 
saan sul silma peal hoida.» 

Poiss kiljus valu pärast ja traavis siis nende ette. 

Nad möödusid valvurist, kelle kiivrit ehtis õige sasitud suletutt; mees vaidles kurdi 
talueidega kotitäie sibulate pärast. Üks neegreist, kes kandis punast kuldkaunistustega 


kandetooli, libises, nii et seesistuv daam kiljatas; brokaat-kardinate vahelt paistis ta 
küünarnukk. «Üks hetk,» ütles Harmides ja tõstis maast üles linnukujulise elevandiluust 
kammi ning ulatas läbi akna daamile. «Õhetab teine nii 

kenasti,» ütles ta Gersakkomle, «aga ma olen armuseiklusteks liiga vana; mingu pealegi 
ja võtku mu õnnistus oma lihavatel õlgadel kaasa.» Ta vaatas eemalduvale kande-toolile 
järele. «Seal ta nuud islub ja ke-s teabi mis naudin. guid ta kõik endas peidab. Naeratus 
oli tal särav nagu hele juukselint. Mul on tunne, et olin kuritöö tunnistajaks; et elu tormab 
must ette ja kaob igaveseks, mina aga ei saa sinna midagi parata. Kuhu see neetud poiss 
jälle jäi?» Ta vilistas ja poiss pistis oma irvitava nao ta selja tagant välja. 

Inimesed sagisid nende ümbGr ja keerutasid tolmu üles. Lõunast tulnud umbusklikud 
n0maadid, kes ninasõõrmete varisedes olid söandanud sesSe möirgavasse püünisesse 
astuda, jäid pakikandjatele jaigu. Punase niuderätiga neegrid tõuklesid väikesekasvuline 
foiniiklaste keskel; maurid* hiilisid saaki luurates naha, kuuma õli, küüslaugu, uriini ja 
pigi järele lehkavate müügilaudade vahel ringi. Kamp Rodose meremehi otsis taga 
lõbumaja, ei osanud aga seda sona hääldada ja keegi mees püüdis neile inkrusteeritud 
puukarpi või käsi ja jalgu liigutavat rituaalnukku kaela määrida. üks meremeestest oli 
kuskilt ostnud rohelise- ja kollasekirjuks värvitud jaanalinnu-muna ja keegi möödakäija, 
kes silfionikottidega* koormatud eesli eest kõrvale tahtis astuda, tegi selle kogemata 
katki. Meremees lõi ta pikali ja kähmlus läkski lahti. 

Harmides haaras Gersakkoni käest tugevamini kinni ja tiris ta eemale. 

«Kasvasin üles Himera* lähedal; mu noorus lõhnas mee järele. Ja siiamaani pole ma 
jõudnud linnaga harjuda,» hüüdis ta kõva häälega, et teda läbi larmi kuulda oleks. 
«Siiamaani on mul tunne, nas>u riskiksin ma eluga, kui ma linnaväravaist läbi lähen. 
Selles on süüdi mu vana amm; muudkui luges oma loitsusid mu kohal. Ainult erakordne 
vaimujõud on päästilud mind hüpohondrikuks muutumast. Kas nägid selle tumesiniste 
silmadega nomaadi pilku? Ta ei teadnud isegi, kas panna plehku või pista kellelegi nuga 
ribide vahele. Mul on alati samasugune tunne. Herakles! kuhu see poiss siis jäi? Ongi 
teine kadunud. Oleksin kohe pidanud teadma, et tema juba ühe kakluse juurest tulema ei 
saa.» 

«Siin ma olen,» ütles poiss uhkelt. «Kaklus on mul juba nähtud. Meremees astus 
mehele jalgupidi otsa, mees jälle hammustas meremeest luupeksesse » 

«Sa varjad mu eest midagi, oled jälle mõne sulitembuga hakkama saanud,» ütles 
Harmides teda kõrvust näpistades. «Miks sa muidu täna nii pai oled.» Ta pöördus 
Gersak-koni poole: «Sa ju tuled ja lõunatad koos minuga — Delfioni juures?» 

Gersakkon kõhkles ja ütles siis: «Sündigu su tahtmine.» 

Harmides tajus iga muudatust selles häältemüras, iga tukset linna pulsilöögis. Võib-olla 
tuli see sellest, et ta igatses taga läbipaistvat mägiõhku, pedaja ja mägirooside lõhna, 
karjuse vilepillilugu, mida segas ainult 1õ0lõõr — linnakära tundus talle alati mingi ühtse 
häälena, nagu möirgaks ja vinguks kuskil tohutu näljane koletis; samuti oskab pime 
meremees igast muudatusest lainetemühas välja lugeda mere tujusid. Voog näis hetkeks 
ookeani-sügavusse tagasi vajuvat, et siis veel võimsamalt ja raevukamalt peale tungida. 
Kustki lähedalt kostev kullas-sepahaamri toksimine, mis kõlas nagu surmani haige linna 
südametukse, muutus ikka selgemaks; vankrilt mahaveereva vaadi kolin ja mürin aga 
justkui tunnistas, et see tukse oli äkki kiiremaks ja tugevamaks muutunud. Keegi paljaste 


rindadega naine kummardus aknast välja ja karjus midagi üle tänava; üks laps tagus 
väikeste paksude rusikatega jõuetult suletud ukse pihta, koer klähvis ühe vankri alt. 
Harmides nägi erakordselt eredat valgushelki neid tühiseid ja mõttetuid üksikasju 
valgustavat, kuulis juhuslikke hääli üldisest lärmist eralduvat ja siis uuesti sellesse 
sulavat. Ning ta oli kindel, et sõna oli lausutud. 

«Oleme varsti kohal,» ütles ta. 

Väravas seisva vankri peal oli üks amfora purunenud ja viljaterad pudenesid kahe laua 
vahelt teele; ninarõngaga kerjus hoidis kätt hooletult prao all, nagu ei tai-pakski ta, et 
terad talle pihku rabisevad. Pronkskruusid kõlisesid, kui habetunud harjusk üle vankriääre 
kummardus ... «Tahad sa mind paljaks varastada?» karjus ta. Keegi tüdruk, tilisevad 
võrud jalarandmete ümber, läks mööda. Kusagilt ülevalt puistati granaatõunte koori alla. 
Elumaja oli kuuekorruseline, krohv pragunenud ja tuvi-sõnnikut täis, ühest aknast rippus 
välja punutud põldpüü-puur, teisest mingi kollane riidehilp. Ukselävel, mille kohal rippus 
mirdioks, seisis karvase rinnaga mees, sügas end kaenla alt ja karjus: «Kuum vein ja 
praetud kaheksajalad!» Keset tänavat viskas üks tüdruk hundiratast, sinine lint vööl ja 
klaasvõru ümber jalarandme. Lõhna 

järgi otsustades pidid kuskil tagaõues asuma värvikojad. «Üllas isand,» ütles keegi 
kõõrdpilguga mees, «mu naine vaevleb tuhudes põrandal. Palun anneta mõni seekel*.» 

Või oli maailm siiski muutunud. Oli ta eksinud? Siis aga kuulis ta päris selgesti 
Hannibaali nime. Keegi mees nõjatus üle vaadi ja näppis selle silti, ta ülahuulel punetas 
haav. Hannibaal. Tema see oligi, kes seda ütles. Uks naine ilmus lävele, haigutas, läks 
koridori tagasi ja tuli nohisedes uuesti välja. Ta astus üle tänava ja ütles midagi mehele, 
kes väikesi rohmakaid Taniti kujukesi kärule ladus. Nende pead puutusid rääkides kokku. 
Tasaseks lõigatud tuka ja roheliste silmadega tüdruk pani välja kandiku meekookidega, 
pöialt lakkudes tõusis ta püsti. Kass aknalaual sirutas tagumised jalad välja, toas torgati 
parajasti väikesel tüdrukul kõrvalesti läbi ja laps kiljus. Üks mees astus suud pühkides 
uksest välja, laskis pilgul vargsi piki tänavat üles ja alla rännata ning põikas siis kitsasse 
käiku kahe maja vahel. Selja tagant kostis jälle Hannibaal. Harmides vaatas teraselt ringi, 
aga ei saanud aru, kes seda ütles. Siis aga kuulis ta päris selgesti Hannibaali nime. Poe 
ees, kus müüdi labidaid ja sirpe, seisis laua ääres nösuninaline mees; ta surus harali 
sõrmed vastu lauda ja ajas pead nõksatades kuklasse, nagu püüaks ta midagi alla neelata. 
Ta rääkis paksu kiilaspäise mehega teisel korrusel. «See, mis Hannibaali kohta räägiti, on 
õige,» ütles ta. 

Harmides ja Gersakkon keerasid kõrvaltänavast alla, pöörasid siis vasakule ja jõudsid 
vaiksele platsile. 

«Delfion rõõmustab su tuleku üle,» ütles Harmides. 

«Jah,» vastas Gersakkon. 


Seest sarnanes maja kreeka majadega, niivõrd kui seda ilma liialt kulukate 
ümberehitamisteta oli õnnestunud saavutada. Võib-olla oli Delfion teinud seda 
kojuigatsusest, võib-olla lihtsalt äriinstinktist: kreeklasest klient tundis head meelt, et võis 
viibida tuttavas ümbruses; puun-lasest kliendi meelest aga oli majaperenaine seda hinga- 
tavamalt ateenalik. Sale tütarlaps peenekoelises, rindade alt vööga kokkuseotud kitoonis 


tervitas hallis kahte saabujat ja juhtis nad salongi, kus patjadele nõjatudes istusid 
perenaine ja veel kaks külalist. 

25 

«Ma arvasin kohe, et sa tuled,» ütles Delfion üles tõustes ja tuppaastujatele vastu 
minnes. Ta oli pikka kasvu, sooja tooni heledate juustega — Harmides kahtlustas, et üks 
ta lähemaid esivanemaid oli olnud mõni galaatia* nais-ori; aga muidu oli tal küllaltki 
kreekapärane, Praksitelese* laadi nägu — täidlane ja kuidagi rahulikult meeleline, kuigi 
silmist välkuv pilkehimu sellele omajagu vaimsust lisas. «Ja kui kena sinust, et tõid 
Gersakkoni kaasa. Ta on mu hoopis hooletusse jätnud. Kui kaua sest õieti möödas on, sa 
paharet, millal ma sind viimati nägin?» Ta lausus neid tavalisi fraase mingi kerge 
halvakspanuvar-j undiga. 

«Kolm kuud.» Gersakkon kummardas viisakalt ja jahedalt. 

«Mis teie sellest arvate,» jätkas Delfion. «Üks mu tüdrukuid jooksis praegu sisse ja 
jutustas, et Hannibaal kandideerivat šofeti kohale? On sel jutul mingit tõepõhja all?» 

«Mind ei üllataks see põrmugi,» vastas Harmides ja pööras ümber, et teisi külalisi 
silmitseda. 

«Näe, Lüsiteles,» hüüdis ta lahkelt, «kas oled juba kogu õlisaagi kokku ostnud?» 

Lüsiteles, karmi näoga kolmekümne ringis kreeklane, rüüpas lonksu veini. «Ja sina, 
Harmides,» sähvas ta heasüdamlikult vastu, «kas sa ikka veel topid oma nina asjadesse, 
mis sinusse ei puutu? Olen sinust nii mõndagi kuulnud.» 

«Küll räägid mulle sellest siis, kui oled veidi rohkem purjus, mu kallis boiootlane*,» 
ütles Harmides. «See on alles huvitav. Aga kuhu see mu poiss siis jäi? Kas ta tuli koos 
meiega sisse, Gersakkon?» 

«Ei, ma arvan, me kaotasime ta silmist, kui peatänavalt, ära pöörasime,» vastas 
Gersakkon tusaselt. 

«Las ma saadan kellegi teda otsima,» ütles Delfion. «Ah ei, küll ma selle väikese 
võrukaela juba üles leian,» ütles Harmides kähku ja läks toast välja, viibates lävelt 
käega: «Ärge mind ootama jääge.» 

Gersakkon pöördus ümber, et näha, kes oli teine külaline. 

«Mis, see on ju Barak!» hüüdis ta oma tardumusest ärgates ja haaras rõõmuhoos pisut 
kohtlase, päevitunud nooruki käed pihku. «Ma ei teadnudki, et oled oma maamõisast juba 
tagasi.» 

«Tulin alles paari päeva eest,» vastas Barak. See oli tugeva kehaehitusega noormees, 
laia avameelse näoga, mis muutus võluvaks, niipea kui ta naeratas. «Õieti olen ma täna 
esimest korda väljas. Jändasin kogu aja igasugu pügalpulkade ja arvetega.» 

«Ja oli nüüd nii lahke ja tuli koos minuga meie jumaldatud perenaise juurde einele,» 
lisas Lüsiteles, kõõritades heatahtlikult Delfioni poole. «See, mis Harmides õlist rääkis, 
on puha lollus. Õigupoolest ostaksin ma teda küll kokku, aga pole ju kuhugi eksportida. 
Mõne aasta pärast muidugi kahtlemata on, kui asju õieti aetakse. Te teate ju, et Hannibaal 
pani oma sõjaväe paar aastat tagasi oliivipuid istutama. Et oleks neist sõjameestest niigi 
palju kasu.» Ta teatas seda kõike nii üleoleva näoga, nagu ei teaks kohalikud elanikud 
midagi, mis nende maal sünnib, kui tema seda neile ei räägi. «Tegelikult müün ma praegu 
savipotte ja ostan kokku käsni.» 

«Aga see jutt Hannibaalist,» küsis Delfion ja andis tüdrukule, kes neid teenis, märku. 
«Kas te teate sellest midagi lähemat?» 


«Jah,» ütles Gersakkon maha istudes ja jalgu välja sirutades, et tüdruk saaks tal 
sandaalid jalast võtta. Tüdruk lükkas hõbekausi ta paljaste jalgade alla, valas neile kõr- 
gest kruusist lõhnastatud veiniga segatud vett peale ning kuivatas neid siis linase rätiga. 

«Ma näen, sa tead tõepoolest midagi,» ütles Delfion talle teraselt otsa vaadates. «Sul ei 
pruugi mu küsimusele vastatagi. Huvitav, mis selle naljaka Harmidesega küll juhtus?» 

Barak päris jahmus, kui Gersakkon ennist ta käed haaras, nüüd aga läks ta ja istus 
Gersakkoni kõrvale. «Milline õnn sind siin kohata.» Siis lisas ta vaiksema häälega: 
«Õigust öelda olin ma nõus siia tulema ainult sellepärast, et ma nägin, kuidas see 
potikaupmees isale närvidele käis, ja ma mõtlesin, et toimetan ta õige majast eemale. Pea- 
legi tahtsin ma end ilma segamata täis juua. Enne pole mul seda võimalust olnud. Sinu 
meelest on see muidugi barbaarne, eks?» Ta uuris Gersakkoni nägu, kes oli pea kõrvale 
pööranud. «Oled sa mu peale pahane? Ma muudkui tüütan sind.» 

«Mu tervis pole päris korras.» Gersakkon naeratas sunnitult. «Aga mis sinusse puutub, 
siis näed sa otse uskumatult terve välja.» Ta võttis rätiku, mille üks tüdruk 

talle ulatas, kastis käed vette ja hõõrus nad siis rätiga kuivaks. 

«Kena tüdruk,» ütles Barak kõva häälega ja jätkas siis vaiksemalt «ja ega perenaiselgi 
viga ole, mis sina tast arvad? Mulle ajab ta veidi hirmu peale, aga muidu on ta kohutavalt 
kenake. Õigust öelda, ei saa ta pealt silmi ära. Kallis vana Gersakkon, sa ei kujuta ette, 
kui tihti ma olen sinule mõelnud. Kes see naljakas vanamees oli, kellega sa koos tuppa 
tulid? Mulle paistis, nagu oleks ta tangidega oma juukseid lokkinud. Ja milline 
suursugune nina — just nagu hoiaks ta seda magades vormi sees.» 

Nähes, et kaks puuni noormeest tahavad omavahel rääkida, laskus Delfion Lüsitelese 
kõrvale patjadele ja kreeklane hakkas talle igasugu naljakaid lugusid rääkima. Lauad olid 
tuppa toodud ja tüdrukud pakkusid ringi keedetud mune ja salatit. «Jah,» jätkas Lüsiteles 
naerma pahvatades, «ta on nii ablas, et kuristab saunas peaaegu keeva veega kurku — 
karastamise mõttes, et saaks toitu kuumalt alla kugistada.» Tehes näo, nagu tahaks ta 
salati-lehti võtta, nihutas kreeklane oma padja Delfionile veidi lähemale, aga naine tõusis 
kohe püsti, tähendades, et peab kokale midagi ütlema. Gersakkon jälgis, kuidas Delfion 
majesteetlikult nõtkel kõnnakul, väärikalt puusi õõtsutades toast väljus. Barak tabas sõbra 
pilgu ja müksas talle külge. 

«Paistab, et oled tast huvitatud.» 

«Üldse mitte,» sähvas Gersakkon vihaselt, «vähemalt mitte selles mõttes.» 

«Sa oled täna kole hell,» ütles Barak veidi haavunult. «Ma tahtsin sulle ainult mõista 
anda, et hoidun eemale, kui sa arvad, et sul on eesõigus. Ära kohe märatsema hakka. Mul 
on hea meel, et sa teda endale ei taha. Temas on midagi; võib-olla tuleb see lihtsalt ta 
juuste värvist... Tead, kui meie naised on pikka kasvu, on nad kohe liiga pikad. Noh, 
mulle meeldivad suured naised, aga ma tahan, et nad oleksid samal ajal ka graatsilised. 
Vein on siin täitsa hea. Kui sa ainult teaksid, missugust sodi mina olen joonud ...» 

Harmides astus poissi paremal õlal kandes tuppa. Ta pani poisi safranikarva padjale 
maha ja andis talle hea matsu tagumiku pihta. «Nüüd seisa seal, kus ma saan sul silma 
peal hoida, ja ära liigu paigast. . .» Ta pöördus Ger-sakkoni poole. «Vahtis teine üht 
sündsusetut nukuetendust 

pealt ja nosis mingisuguseid seedimisele kahjulikke maiustusi, mida keegi alatu talle 
andnud oli. Kuhu Delfion on kadunud? Pardaliska, tule võta mul kingad jalast.» 


$S: 


Kumu Hannibaali kandideerimisest šofeti kohale levis üle kogu linna. Sellest kõneldi 
kõrgete majadega palistatud kitsastel tänavatel, turuputkade rägastikus, kus müüdi kõike, 
alates hinnalistest ehetest ja lõpetades suitsukalaga; kolmel, väljakult Bursani* viival 
peatänaval; suurtes sisedokkides, kus kunagi oli sumisenud vilgas sadama-elu; väljaspool 
linnamüüre loodesse laiuvates aedades ja härrastemajades; arvututes linnasüdamesse 
koondunud töökodades. Sõduritel õnnestus laskepiludega varustatud torni varjus Bursa 
kaitsevallil selle kohta mõni sõna vahetada; künkal seisvas uhkes Ešmuni* templis 
sosistasid preestrid seda üksteisele, kui nad mööda jahedat saramas-käiku alla sammusid; 
põhjapoolsel avaral surnuaial unustasid matuselised halamise, kui nad väravate juurde 
kogunesid ja pärisid, mis lahti on. 

Küünarnukkidega endale tänaval teed tehes tajus Gersakkon kuidagi ähmaselt, et elu 
linnas pulbitses veelgi pingsamalt; ta oli aga liiga ametis omaenda mõtetega, et sellele 
rohkem tähelepanu pühendada. Teda oli haaranud üha kasvav pahameel; ta tundis, et oli 
Barakit halvasti kohelnud. Enam kui aasta tagasi, enne kui Barak oma isa lõuna pool 
asuvate veisekarjade juurde läks, olid nad olnud väga lähedased sõbrad. Puunlastel oli 
kombeks poegi vara tööle panna, et nad muutuksid enesekindlaks ja oskaksid elus läbi 
lüüa, ning isegi kõige rikkamad noorukid pidid raske kehalise tööga tutvust tegema. 
Gersakkon arutles mõttes, kas tema enda elu oleks kujunenud õnnelikumaks, kui ta isa 
poleks surnud ja jätnud teda saatuse hooleks, ainsaks toeks ema ja võrdlemisi muretu 
ning liiderlik Tunesis* elav onu, kes pidid valvama, et ta ilusti meheks sirguks. 

Aga asi ei seisnud mitte ainult selles, et ta oli Barakile mõista andnud, kuidas see teda 
tüütab. Pealegi, ega noormees teda nii väga ei tüüdanudki, Gersakkoni mõtted olid lihtsalt 
hajevil; ta ei tahtnud millegi üle vaielda. See alaline 

kahtlemine tapab mu, mõtles ta. Aga milles ta siis õieti kahtles? Kui ta oskaks sellele 
vastata, ei tarvitseks tal enam kahelda. Hannibaaliga kohtumine oli talle sügava mulje 
jätnud; Hannibaali läheduses haaras alati mingi deemonlik jõud ta oma võimusesse. Aga 
sellest polnud mingit kasu. 

Mööduv rahvasumm surus ta vastu seina ja ta jäi hetkeks seisma. Üks noormees koos 
oma tüdrukuga nõjatus pukklauale, millel oli segamini igasugu säravaid kulinaid. Poisi 
käsi oli ümber tüdruku piha, nii et sõrmed ulatusid tüdrukule kaenlaauku ja pöial silitas 
hellitavalt ta selga. Gersakkonile, kes laua teises otsas vastu seina nõjatus, tundus 
möödatormav rahvasumm äkki metsloomakarjana, kes ähvardab talle kõrri karata, ja 
pimestav valgushelk tõi talle pisarad silma ning kustutas terve selle pildi, mis mingeis 
hajuvais kontuurides ja värvitoonides hetkeks ta mällu sööbis: kaks kulinate kohale 
kummardunud armastajat, silitav pöial ja tüdruku tugev piht, narmendav auk 
lõhkikärisenud kleidis ja skorpionikujuline plekk vasaku rinna kohal, poisi hellitustest 
pingule tõmbunud rinnanibu, mis õhukese riide all tundus nii teravana, et võis loori katki 
käristada ja pakkuda Gersakkoni janunevale pilgule jumalikku ilmutust — Tanitiks 
muutunud libu, rinna asemel sügisene täiskuu; aga laua kohale kummarduva paari selja 


taga sulas siksakiline mädapaise — see igapäevane maailmasagin — mingiks 
geomeetriliseks mustriks, mis ikka veel haises alatusest. 

Mul on tarvis kurja tundma õppida, mõtles ta. Teistmoodi ei osanud ta seda 
kaemushetke tõlgendada. Ta tundis kergendust ja samal ajal tülgastust, nagu ajaks teda 
iiveldama. Ta astus uuesti edasiliikuva rahvasumma hulka ja jätkas oma teed, tundes et 
vähemalt esialgu see sagimine temasse ei puutu; talle oli antud ajapikendust. Teda haaras 
jälle meeleheitlik soov palvetada, aga polnud kedagi, kelle poole palvetada, isegi Tanit 
oli pööranud oma poolkuukujuliste silmadega palge temast ära. Pean Taniti mõnelt uuelt 
seisukohalt taas leidma, mõtles ta, püüdes meenutada, mida Dinarhos oli öelnud. 

Dinarhose käes olid mõned hoovipoolsed toad ühes kõrvaltänava vaikses majas. 
Gersakkon jõudis tänavanurgale ja hakkas kiiremini astuma, et peletada mõtteist Barakit 
ja Delfioni, kes nüüd ehk on kahekesi jäänud. Ma ei taha Delfioni endale, mõtles ta, ja 
ometi ei suuda ma 

taluda mõtet, et ta kuulub kellelegi teisele; kõige vähem Barakile, kes paistis kogu 
maailmaga nii heal jalal seisvat. Ometi oli ta just sellepärast poolpurjus Baraki, kes 
ilmselt oli kaunist, kuldse vilja karva juustega naisest võlutud, sinna jätnud; selle aja 
peale on Barak kindlasti veel rohkem purju jäänud ja söandab juba Delfioni piha ümbert 
kinni võtta, naist peremehelikult emmata... See kujutlus valmistas Gersakkonile piina. Ta 
arutas endamisi, kas poleks siiski olnud kõige parem osta endale üks öö selle naisega; 
vahest pääseks ta niimoodi ometi Delfioni mõjuvõimu alt ja naine muutuks ta silmis jälle 
selleks, kes ta õieti on — kõrgemat sorti helleeni kurtisaaniks. Ta jõudis ukseavani, selle 
kummalgi pool seisid lagunenud sambad, mille kapiteele kaunistasid õhvakese kõrvade ja 
kõrge juuksepuhmaga Hatori* kujud, mis näitas, et see linnaosa oli mõne sajandi eest 
olnud õige moodne; Gersakkon astus majja, möödudes poole aruga poisist, kes, keel 
töllakil, eeskojas põrandat pühkis; naine, kelle käes olid teise korruse tänavapoolsed toad, 
tuli pilliroost korviga trepist alla, põis peas, et juuksed segamini ei läheks. 

Gersakkon lükkas eesriide kõrvale, läks mööda rõsket koridori alla ja koputas. Ta 
tundis, kuidas maailm mõõna-vetena tuhmilt kohisedes temast eemale taganes; siis oli 
kuulda tuhvlite lohinat ja kerget köhatust ning Dinarhos avas ukse ja astus kõrvale, et 
Gersakkoni tuppa lasta. Tuba oli madal ja hämar, ainult akna all, kuhu oli asetatud laud, 
mida katsid papüürusrullid, lahtised lehed ja raidkivitahvlid, oli veidi valgem. Hoolimata 
kehvast sisustusest õhkus ruumist mingit suursugusust. Dinarhos juhatas käeviipega 
Gersakkoni järi juurde. Gersakkon hoidis istudes põlve ümbert kinni, Dinarhos aga võttis 
oma vanal kohal laua ääres istet. 

«Sa kahtled ikka veel, kas Tee on õige,» ütles ta madala rahuliku häälega. Aknast 
langes valgus ta valgeile juustele ja habemele; sile ja roosa jumega nahk tundus 
patriarhaalsete juuste kõrval uskumatult nooruslikuna. «Sa oled veel ühe eksisammu 
astunud.» Ta hääl oli leebe, sellest ei kostnud hukkamõistu, tundus pigem, nagu kiidaks 
ta Gersakkoni. 

«Sa ise ütlesid, et on vaja eksida,» vastas Gersakkon meeleheitel, «ja et see, kes alati 
kõik õigesti teeb, pole veel hakanudki midagi õieti tegema.» 

«Nii ma ütlesin,» nõustus Dinarhos. «Aga inimese eksimused 

peavad tulema ta sisimast olemusest, või ta ei jõua iialgi tõeni.» 


«Minu eksimused — nimetame neid pealegi eksimusteks — tulevad mu sisimast 
olemusest, aga nad ei too mulle ei tõtt ega midagi muud peale õnnetuse.» 

«Sa kardad ehk siiralt vääratada, eksida oma armastuses viirastuste vastu, millest ma 
sulle rääkisin. Sa kardad haarata, ja seetõttu ei ole su kahtlustel lõppu.» 

Gersakkon kargas püsti. «Sa oled rääkinud, mu isa.» Ta tahtis ära minna, aga Dinarhos 
tõstis käe. 

«Ei, ei, mu vaimne poeg, ära tarvita kurjasti mu nõuandeid, või ma pean keelama, et sa 
mind külastaksid. See, mida sa kavatsesid teha, võib sinu Tee otsimise praegusel etapil 
olla õige või ka vale; aga tormata sellesse, nagu oleksin mina sind seda teha käskinud, 
oleks eksitus, mida sul tuleks kaua lunastada. Sa olid valmis kasutama mu sõnu oma 
hinge silmade pimestamiseks, aga mitte looride karistamiseks, et rohkem valgust saada.» 

Gersakkon langes oiates istmele tagasi ja laskis pea norgu. Dinarhos luges vaikselt 
edasi, võttis siis ühe graveeritud skarabeuse* ja uuris seda akna valgel; ta tuhmide 
silmade pilk muutus teravaks ja keskendunuks nagu kullil, see röövis ta palgeilt selle 
kummaliselt noorusliku puna ja muutis nad tardunult kahvatuks, mis sobis ta hõbedaselt 
valgete juustega. Ta näis olevat unustanud Gersakkoni olemasolu. 

Gersakkon tundis, kuidas vaikus pikkamööda ta piinatud meeli valdas; ta hingamine 
muutus aeglasemaks ja sügavamaks. Nagu sooja piima ja purustatud mandlite lõhna 
hingas ta endasse rahu. Ja ometi võtsid ta mõtted kuju, mis oli risti vastu Dinarhosele ja 
kõigile ta doktriinidele. Tänavat pidi alla tulles oli Gersakkoni ainsaks sooviks olnud 
alistuda Dinarhose mõjule, puistata talle südame pealt kõik oma piinad, tunnistades, et ta 
ei näe maailmas enam mingit lootust. Nüüd aga, selle mõju kütkes, mis paistis talle tagasi 
toovat kauaigatsetud hingerahu, haaras teda tahtmine tõendada, kui väärtuslikud ja 
tähtsad olid kõik need tööd ja toimetused, mille eest ta oli põgenenud. Neiul ja noormehel 
oli õigus, kui nad teineteise ihu ihalesid, Hannibaalil oli tuhat korda õigus, kui ta selle 
valiku tegi. Võtan alandlikult vastu nende maailma. 

Ta tõusis püsti ja Dinarhos pani skarabeuse lauale tagasL «Tule mu juurde, kui sa seks 
uuesti vajadust tunned. Õnnistagu sind Tema, keda sa otsid.» 

Gersakkon ei suutnud kõnelda, ta langetas pea, uuesti lõhestasid ta hinge vastandlikud 
tunded. Siis läks ta ukse juurde ja tõmbas riivi eest. Keegi tuli väljast käiku mööda alla. 
Gersakkon astus toast välja ja tulija, kellel oli mantel seljas ja sall pea ümber, astus 
kõrvale, et teda mööda lasta. Oli see naine või mõni kleenuke mees? Gersakkon tahtis 
seda ilmtingimata teada saada; kiivus ja viha karistasid ta hinge. Aga ta läks aeglaselt 
mööda koridori alla, lootes, et uustulnuk koputab uksele, kuni Gersakkon on veel 
kuuldekaugusel. Ta tahtis kuulda ta häält ja Dinarhose tervitussõnu, et saada vähegi aimu, 
mis suhted nende kahe vahel valitsevad. Aga mingit koputust polnud kuulda. Gersakkonil 
ei jäänud muud üle kui edasi minna, lapitud eesriie üles tõsta ja eeskotta astuda. Ta pilk 
sattus Taniti kujule uksepiidal, aga see ei äratanud tas mingeid tundeid; ta süda juubeldas 
Hannibaalile mõeldes. 


4. 


Nimi, mida tänavail sosistati või karjuti, jõudis kõveraid teid pidi Kart-hädasti suurte 
meeste majadesse. Traakia* ori, kes oli turul oste teinud, tuli selle jutuga tagasi, 


alamkoka suust kargas jutt ülemkoka kõrva, sealt kuulis seda majavalitseja, see aga, 
heitnud end kombekohaselt mitu korda põrmu ja võtnud kurja silma vastu kõik ette- 
vaatusabinõud tarvitusele, usaldas jäleda loo raskete laugudega suurele mehele. Kolm 
suurt meest said kokku raha vaheta ja Yatonsidi kontoris ja jutt jõudis nendeni punase 
põskhabemega mehe suust, kelle käed närviliselt tõmblesid, kes aga sellegipoolest hankis 
linnale lepingu alusel liimi ja sillutiskive ning peksis sündsa tõsidusega kodus naist. 
Ozmilk, Baraki isa, kuulis uudist Baal Ham-moni templis ühelt preestrilt, kes kannatlikult 
ootas, kuni Ozmilk ohverdamise lõpetas ja välja trepile astus; tapjtud jäärade lehk tungis 
Ozmilki laiadesse sõõrmetesse, kui ta oma peene tikandiga rüüd silitades preestri juttu 
kuulas. Pärast esimest lämmatavat vihasööstu ilmus ta näole tavaline hapult kaaluv 
naeratus ning ta mõtles: selle võib 

veel enda kasuks pöörata. Ta arutas mõttes kõik võimalused läbi: mõju, mida uudis 
Roomale ja Numiidiale avaldab; lootus saada tagasi oma purpuri püügikohad või 
sooritada hiilgav manööver esparto* tagavaradega (mille peale nüüd, kus 
vaherahutingimuste kohaselt linnal oli keelatud sõjalaevastikku pidada, enam nii 
kasulikke riigi-lepinguid ei sõlmitud), kõige enam aga rõõmustas teda väljavaade 
kasutada praegust olukorda kunagi tulevikus Gerbaali kukutamiseks, keda ta põlgas üle 
kõige maailmas ... 

«See kõik tuleb sellest, et vabadusest ei peeta enam lugu,» ütles preester laia vööga 
tooga all käsi liigutades. «Inimesed nurisevad ohvriandide tariifide üle, nende südamed 
muutuvad aina kalgimaks. Kui poleks sinusuguseid ustavaid Baali poegi, isand, kelle 
hingus on meelepärane jumala ninasõõrmeile, laguneks maailm hoopis koost.» 

Ozmilk hakkas aru saama, mida ta kõigepealt peab tegema; ta teeb Gerbaalile 
ettepaneku unustada kõik möödunu. Kart-hadašti kaks rikkaimat kapitalisti peavad ühise 
hädaohu ees kokku hoidma, ükskõik milliseid väikesi lahkarvamusi nende vahel ka 
minevikus poleks olnud, ja nii edasi. Ozmilk kihistas naerda ja preester vahtis talle 
üllatunult ja arupidavalt otsa. 

«Ma ohverdan härja,» otsustas Ozmilk äkki. 

Preester võttis käed tooga alt välja ja pani rinnale risti. «Isand,» ütles ta, suutmata 
suurest aupaklikkusest esimesel hetkel midagi ette võtta, siis aga kogus ta end ja hakkas 
tasu lootuses ringi rahmeldama. «Siitkaudu. Lase mulle see au osaks saada, et ma sulle 
teed näitan.» Ta ruttas trepist alla, rüü palistusega ühest trepi äärest teise lohistades, just 
nagu pühiks ta suurele mehele teed. Nad jõudsid templile kuuluva karjatara juurde, kus 
hoiti müügile minevaid ohvriloomi. Laiale lubjakiviplaadile olid üles märgitud 
magistraatide poolt kindlaksmääratud tariifid, igal ohvriliigil oma hind. Ohverdajad, kes 
tõid kodunt ise looma või linnu kaasa, pidid ohverdamise eest maksu maksma, need aga, 
kes ostsid preestritelt, olid maksust vabastatud, kuna müügist saadud kasu kattis 
ohverdamise kulud. 

«Uks härg!» hüüdis preester tähtsalt karjatara ülevaatajale; tara oli lähestikku asetsevate 
Taniti ja Baali templite ühise hoole all. Preester oli nii elevil, et hõikas liiga vara ja valvur 
ei kuulnud õieti. Mees hakkas minema tara 

kaugemasse serva, kus hoiti linde. «Üks härg,» karjus ehmunud preester, kartes, et 
Ozmilk võiks haavuda. Ülevaataja pöördus tagasi ja ootas, kuni nad tema juurde jõudsid; 
ilmselt ei tundnud ta Ozmilki ära, sest ta torises pahaselt: 

«Mis lärm see olgu. Egas inimene sellepärast veel kurt ole, kui ta läheb kukkedele otri 
viima. Neil on juba aeg teri saada ja ma pean korrast kinni pidama, aga mitte laskma end 
kamandada. Üks härg? Meil on jah mõned toredad härjad. Alles eile toodi. Tagavarad 
olid juba kokku kuivanud.» Ta tõmbas keelega üle huulte. «Jumal tunneb neist selget, 
rõõmu, uskuge mind. Veri on neil vägev.» Ta hõikas paarile abilisele ja need hakkasid 
suurt unist härga väiksemasse tarasse ajama. 

«Kümme hõbeseeklit, isand,» ütles preester alandlikult. Ozmilk silmitses 
tähelepanelikult härga. «Vaata, et ohvrikivi oleks korras,» ütles ta nagu poolunes. «Sa 
tead, mida sinna panna: tavaline tänuohver Tanit Pene Baalile ja Baal Hammonile õigel 
ajal osutatud abi eest. Ära unusta «rab'i»* mu nime ette panemast ja ütlemast, et ma olen 
olnud šofet.» 

«Isand,» pomises preester kohkunult, «kuidas võiksin ma neid asju unustada? Kuidas 
võiksin ma unustada neid lugematuid heategusid, mille eest Kart-hadašt sind ööl ja 
päeval tänab. Me peame tagaõues ühes kuuris paari kiviraidurit, et niisugusel kiirel 
juhtumil kui praegu oleks kivi kohe käepärast võtta. Millist kaunistust sa eelistad, isand? 
Kas granaatõuntega sammast? Või Püha Märki ja palmipuud? Või lihtsalt rosettidega 
ääristatud poolkuud? Meil on laos igasuguseid, kõik on valmis, ainult nime jaoks on 
ruumi jäetud.» 

«Vaata, et nimi oleks selgesti graveeritud,» vastas Ozmilk, pööramata loidu pilku 
uhkelt härjalt, kelle kõri varsti läbi lõigatakse. Seal ta seisis, see elav olend oma võimsa 
kerega, mis koosnes keerukalt ühendatud luudest, kõõlustest ja lihastest, ning mõne hetke 
pärast pühitakse noahoobiga minema kogu selle elu otstarve. Elava olevuse asemele koos 
tema tahte ja kihudega jääb ainult Ozmilki ja jumala teener — äkiline välgatus ja 
veresööst. Surmahoop annab Ozmilkile ja jumalale üle kogu selle kohutava jõu, juhib ta 
voolava vere tumedasse leeki ja siis, kui liha on preestri ja kliendi vahel ohvritoomise 
määruste teise klausli kohaselt ära jagatud, maetakse ülejäänud 

osa templi maa-alale — jumala ainuõiguslikule omandile — ja sinna peale asetatakse 
kiviplaat, igavene ürik jumaluse ja sureliku vahel sõlmitud kasulikust tehingust. 

Ta pööras oma raske pilgu hetkeks härja pealt kõrvale ja vaatas kiviplaadile raiutud 
hinnakirja. «Kolmas ohvri-liik: Ohver antakse tervenisti. . .» Ei, see käis patulunas-tuse 
ohvri kohta; Ozmilkil aga polnud ühtki pattu lunastada. Ta vihastas äkki ja astus juba 
sammu lubjakiviplaadi poole, kuulis siis aga härja möiret, kellele mehed olid köied 
ümber kaela heitnud, ja ta hõõguv pilk pöördus ettepoole tormavale uhkele loomale, 
sellele erksale võimsale elule, mille nuga tema tahtel ühe hoobiga muudab verejoaks, 
selgeks jõuvooluseks, milles ta enda elu saab uueks, tugevamaks, ja ühineb jumalaga. 


< 


«Kuhu Gersakkon ütles end minevat?» küsis Barak. Orjatüdruk pühkis palmiokstest 
luuaga leivaraase ja kalaluid kokku, Barak vahtis ta kõhnu pruune sääri ja unustas 
Gersakkoni. Kui ta üles vaatas, kohtas ta pilk Delfioni rahulikke siniseid silmi ja 
noormees punastas. Üks tüdruk tuli sinise lindiga kokkuseotud mirdiõitest ja roosidest 


vanikuga ning pani selle talle pähe. «Mis see on?» küsis ta kohmetult ja puhkes siis 
naerma. 

«Selle linna ainus viga seisab selles,» ütles Harmides parajasti, «et siin ei korraldata 
draamaetendusi. Isegi roomlastel on midagi helleeni teatri taolist, kuigi õige viletsal 
kujul.» 

«Mõned tantsud on neil siin päris huvitavad ja väljendusrikkad,» kaitses Delfion 
kohusetruult võõrast linna, kus ta oli end enam-vähem sisse seadnud ja nüüd endale ela- 
tist teenis; aga ta häälest kostis kerget helleenlikku üleolekut, mis Barakit ärritas. «Ka 
marionetid on õige lõbusad. Ning paar Taniti templi lauljat on päris head — Efesoses* 
õppinud. Muide, pidusid oskavad nad siin korraldada.» 

«Kõike ei saa korraga,» ütles Barak endal pärga peas viltu lükates. «Terves maailmas 
pole rikkamat linna, isegi Aleksandria jääb Kart-hadaštile alla. Ja meie meremeeste vastu 
ei saa keegi. Nad on purjetanud mööda ookeani 

lõunamaadele, kus mehed ja naised on üleni karvased, ja põhjamaale, kus ududel pole 
otsa ega äärt. Ning mitmesaja aasta jooksul on maailmas olnud ainult kaks tõeliselt suurt 
väepealikut — Aleksander* ja Hannibaal.» 

Lüsiteles tahtis Barakile pilkavalt vastata, aga Harmides segas vahele. «Aleksandri ja 
Hannibaali vahel võib tõepoolest tõmmata paralleeljooni,» ütles ta tõsiselt. «Ma ei vihja 
nende strateegilisele osavusele, mida mõlemad oma sõjakäikudel ilmutasid. Ei, ma 
mõtlen nende inimlikku olemust, — nii erinevad, kui need kaks meest oma iseloomult ka 
on. Kujutlege Aleksandrit, kes unistas rassibar-jääride hävitamisest .ning ida ja lääne 
ühendamisest, inimkonna ühtsusest, mis otse dionüüsosliku joobumusena ta kaunikujulist 
pead täitis. Hannibaal niimoodi ei unista, aga temagi on samade ideede kütkes. 
Sellepärast ta või-tiski nii suure poolehoiu. Enam kui üks kord, teate küll, ütles Hannibaal 
oma meestele Itaalias lausa välja, et kui nad võidavad, purustab ta riigis privileegide 
barjäärid ja tervitab rõõmuga oma kaaskodanikena kõiki liibüalasi, kelte, numiidlasi, 
nasamoone*, lotofaage* ja kes nad kõik ei ole. Mine tea, võib-olla on julge samm, mille 
ta nüüd astub, suurim.tema elus — õnnestugu see siis või mitte. Kui kosmopoliit kiidan 
ma selle teoreetiliselt heaks, kui esteet panen ma aga tegelikult veel ühe riivi oma ukse 
ette.» 

«Mis sa sellega öelda tahad? Ma ei taipa,» kogeles Barak ja raputas pead, et 
viinauimast lahti saada. «Mida ta teeb?» 

«Kui see tal õnnestub,» ütles Harmides, vahtides, kuidas hiose vein ta pokaalis maheda 
merevaiguhelgiga kollaselt klaasilt vastu peegeldus, «on ta lõpuks loonud kindla aluse 
Rooma võitmiseks — kogu maailma ümberkorraldamiseks. Olen pärast pikka juurdlemist 
sellele arvamusele jõudnud. Aga olgu ma neetud, kui hakkan oma hoolikalt läbimõeldud 
ideedeõisi purjus puupeade peale raiskama ...» 

«Ma arvan, et taipan, mida sa öelda tahtsid,» ütles Delfion kätt Harmidese õlale pannes. 
Ta võttis lillelise ornamendiga kuldkarika ja valas sellest pühalikul ilmel lahjendamata 
veini. «Hannibaali õnne heaks!» 

«Tore!» hüüdis Barak püsti karates. «Aga mida kogu see jutt Hannibaalist õieti 
tähendab? Kas teate ka, et mu poisipõlveunistuseks oli kodunt ära joosta ja Itaalias tema 

sõjaväkke astuda. Ja siis, kui ma hakkasin juba ikka jõudma, kus mu unistused oleksid 
võinud täituda, lõppes sõda — häbiväärselt, hävitavalt.» Ta langes süngelt oma istmele 
tagasi. «Ma ei taha sellele mõeldagi.» 

«Kuulakem parem flöödimängu,» ütles Lüsiteles haigutades. «Ja mis loba te sest 
inimkonna ühtsusest ajate. Sa, Harmides, oled nagu mõni küünik*, kes tänavanurgal 
kõnet peab. Ma arvasin juba, et lõpetad oma loo vaesuse ülistamisega ja lased võidunud 
mütsil ringi käia.» 

«Muidugi on see loba,» ütles Harmides. «Sa said must valesti aru, pealegi oled sa ajast 
õige maha jäänud. Sa pole ju Maratoni väljal ja kindlasti on sul hea meel, et ei ole. Pärast 
Aleksandrit — stoikute kontseptsioon. Ullas žest tuleb teha nüüd nende vaimus. Mis 
minusse puutub, siis tunnen ma nii selle ülla žesti — ajaloolise otsuse — kui ka ülla 
joone — meie armsa perenaise kauni kuju vastu puhtesteetilist huvi, eks ole, Delfion? 
Vähemalt sina saad must aru.» 

«Su poiss muudkui ajab endale veini sisse,» ütles Lüsiteles. «Sel ajal kui sa ise veini 
vastu esteetilist huvi tunned.» 

Poiss, Glaukon, oli oma patja seni edasi nihutanud, kuni peremehe pilk enam temani ei 
ulatunud, ja kostitas end nüüd veiniga. Kuuldes, et jutt on temast, püüdis ta oma peekrist 
viimast veinitilka alla kugistada ja hakkas läkastama, nii et pool veini ta linasele särgile 
pritsis. Harmides kargas püsti ja haaras tal kõrvust kinni. «Et sa, inimeseloom, ka selle 
peale mõtleksid, kui suureks mu pesupesemise arve kasvab,» hüüdis ta. 

«Anna talle üks korralik keretäis,» ässitas Lüsiteles. «Mina annaksin küll, kui ta minu 
oma oleks.» 

Glaukon hakkas itsitama. «Sa oled ju purjus,» ütles Harmides teda sakutades. 

«Sul hakkaks kohutavalt igav, kui sul poleks tarvis tema järele valvata,» ütles Delfion. 
«Aga ei saa öelda, et sa just väga hästi ta järele valvaksid.» 

«Ma hakkan teda keti otsas talutama,» ütles Harmides. 

Flöödimängijatüdrük hakkas topeltflööti puhuma. Delfion läks toast välja ja Barak, 
kasutades silmapilku, kui teised kaks Glaukoniga tegelesid, lipsas talle järele. Delfion 
kuulis ta samme ja jäi koridoris seisma. «Seal all,» ütles ta, osutades ühele 
kõrvalkoridorile. Ta kergitas küsivalt kulme ja vaatas Barakile veidi imestunult otsa; 

noormehe kõrval seistes tundus ta veel suuremana — kuidagi mõistatuslikuna oma 
pilklikus rahus ja soojas kahvatuses. Barak sattus jälle segadusse. 

«Sa oled palju armsam ...» algas ta südilt, et häbelikkusest võitu saada, oma heledat 
häält kuuldes muutus aga uuesti araks. Ta jäi vait. ega suutnud enam meenutada, mida ta 
oli tahtnud öelda. Siis kordas ta endamisi, et Delfion on vaid tühipaljas Korintose 
kurtisaan — olgu peale, et ta eest tuleb kõrget hinda maksta —, ning kõik ta kahtlused 
hajusid. Rahaasjades oli ta kodus. Ta sirutas käed Delfioni järele välja, aga poolpurjus, 
nagu ta oli, ei osanud ta vahemaad õieti arvestada. Naine ei seisnud talle nii lähedal, nagu 
ta oli arvanud. Selle asemel et teda oma tugevasse embusesse haarata, kahmas ta ainult 
kohmakalt Delfionil käest kinni ja naine vabastas end kerge vaevaga. 

«Ei, mine tuppa tagasi,» ütles Delfion. «Mõni teine kord ehk räägime.» 

Aga Baraki riivatud edevus ja teadmine, et ta on võimeline nõutavat hinda maksma, 
ainult õhutasid ta iha. «Nad on lollid. Ma võin nad igal ajal kinni maksta. Vaat nii.» Ta 
lõi sõrmedega nipsu. «Ma olen Ozmilki poeg. Peaaegu aasta otsa elasin ma seal kolkas 
kesk veisekarju. Sa ei kujutle, mida tähendab pärast seda sinutaolist naist näha. Seal 


polnud kedagi peale mõne räpase pärismaalasest plika, kelle juuksed haisesid rääsise 
rasva järele. Ma pole iial enne kohanud sinutaolist naist. See on lausa ime...» 

«Mine parem teiste juurde tagasi,» ütles Delfion rahulikult ja pöördus minekule. 

Barak haaras tal tugevasti käest kinni, aimamata, et teeb teisele haiget. Delfion võpatas 
ja katsus kätt ära tõmmata, aga noormees ei lasknud lahti, vaid pigistas üha tugevamini, 
tundes, et peab naise kinnihoidmisega oma mehelikku au kaitsma. Ta oli kindel, et 
Delfion imetleb ta tugevaid lihaseid. «Ma võin sulle maksta nii palju, kui sa iganes 
küsid,» kähistas ta. «Olen Ozmilki poeg.» 

«Lase lahti,» ütles Delfion vihaselt. «Ma ei luba end omaenda majas nii kohelda. Sa 
teed mulle haiget. Lase lahti!» 

«Ma ostan sulle igasugu asju,» käis Barak peale. «Ma ei ole seda sorti mees, kes enne 
lubab tähti taevast alla tuua, aga pärast ei raatsi granaatõuna seemetki osta. Ega 

39 

ma mõni vilets helleen ole. Ma maksan kõik kinni, mis ma võtan.» 

Delfioni käsi valutas nii, et ta ei kuulanudki, mida noormees rääkis. Ta lõi Barakile 
vastu käerannet. Teine ainult naeris ja pigistas veel kõvemini; meeleheitel surus Delfion 
käe talle lõua alla ja tõukas ta pea tagasi. Barak oli nii üllatunud, et laskis naise lahti. 

«Mis see siis tähendab? Ah muutud häbematuks? Katsu sa, olen Ozmilki poeg. Sina aga 
oled tühipaljas hoor.» 

Delfion lõi talle vastu suud. «Pea meeles, et see siin on minu maja.» Ta pööras ümber ja 
kadus koridori lõpus asuva ukse taha, enne kui Barak jahmatusest toibus. Hetkeks haaras 
noormeest metsik viha ja ta astus juba paar sammu naisele järele. Kas näidata sellele 
kurtisaanile kohe, et Ozmilki poega ei tohi niimoodi kohelda, või ajada perekonnaorjad 
kokku ja lõhkuda ta maja maha? Ja katsugu ta kaevata, küll Sajanõukogu tast jagu saab. 
Aga Baraki raevuhoog vaibus ning ta tundis end hoopis jõuetuna. Ta veiniuimas meeled 
ei kuulanud enam sõna ja nii leidis ta end uuesti söögitoast, vihane ja rusutud oma 
lüüasaamisest. Ta astus laua juurde, kus tüdruk suures karikas veini segas. Sõnagi 
lausumata haaras ta kruusi lahjendamata veiniga ja hakkas sellest jooma. Siis heitis ta 
lähemale kušetile ja jäi magama. 


6. 


Hannibaal sõi üksinda lõunat. Ta pühkis sõrmed leivatükiga puhtaks ja kastis nad siis 
vette, mida orjapoiss talle kausiga ulatas. «Kelbilim,» ütles Hannibaal pilku tõstmata, 
«ütlesin Sfaraksile, et lasen ta vabaks. Saada ta siia.» Kelbilim kummardas ja oligi läinud; 
mõne hetke pärast astus Sfaraks kehkjal sammul sisse, valmis kohe isanda ees lömitama. 
Ta heitis pergamoni* vaibale kummuli maha. 

«Ma pean oma sõna, Sfaraks,» ütles Hannibaal lahkelt. «Kuigi ma ei näe põhjust, miks 
valisin vabakslaskmiseks just sinu kõigi teiste orjade hulgast. Mida mõtled sa oma 
vabadusega peale hakata?» 

Sfaraks tõstis pilgu vaibalt, ta enesekindlus hakkas tagasi tulema. «Kui isand mind 
aitab, hakkan maiustustega kauplema.» 

«Kas sa parema meelega ei tahaks tükikest maad? Oled ju aiapidamist õppinud .. .» 


«Ei, isand, ma vihkan põllutööd,» ütles Sfaraks ninakalt nägu krimpsutades. «Aga kui 
ma tohin oma lahkele isandale avaldada oma suurimat südamesoovi, siis teadku ta, et 
rahuloluvaip kataks mind üleni, kui isand annetaks mulle väikese summa, et saaksin 
avada maiustustepoe. Ainult üsna väikese summa, isand. Mida loeb see väike summa 
sellele, keda taevas on õnnistanud nii lõpmata suure rikkusega.» Ta sülitas. «Andesta, 
isand, et ma sinu üllal juuresolekul sülitan, aga tegin seda selleks, et kuri silm minust ära 
pöörtluks. Rääkisin tormakalt, aga kuidas oleksin ma võinud vähem öelda?» 

«Jah, sinust saab hea poodnik,» ütles Hannibaal naeratades. «Ja esmaklassiline 
maiustustemüüja, ning kogu päeva nosid ise süüa ja muutud paksuks nagu tiine elevant.» 

«Oh ei, isand,» hüüdis Sfaraks haavunult pead tõstes, «aga iga päev saadan ma kõige 
paremad koogid oma isanda laua iluks. Mind vaimustaks mõte, et. . .» 

«Sa saad selle raha,» katkestas Hannibaal teda käeviipega. «Hommikul ajame need 
asjad joonde. Räägi Kelbi-limile, mida ma ütlesin.» Sfaraks, keda haaras uus aland- 
likkusehoog, roomas tagurpidi toast välja. 

Mis kasu on vabadusest, kui teda nii tühisteks eesmärkideks kasutatakse, arutles 
Hannibaal endamisi. Ori võib orjusest teha vaimse distsipliini, mille järgi vaba elu tundub 
häbiväärsena, aga isegi sel juhul teame me ometi, et orjus on pahe. Ainult 
seltsimehelikkuses olen ma voorust leidnud, ja seltsimehelikkust olen ma ainult oma sõja- 
väes leidnud. Selles mõttekäigus peitus vastuolu, mida ta kohe nagu ei märganudki. Oli ta 
pakkunud Sfaraksile vabadust ainult selleks, et panna sel otsustaval silmapilgul iseennast 
proovile ja näha, kui kaugele ulatub ta põlgus ja truudus? Mis väärtusi ma siis õieti otsin? 
mõtiskles ta edasi. Rahu sõjas ja seltsimehelikkust sidemeist, mis toovad hävingut. Seal 
see vastuolu oligi. Tema meelest saavutavad inimesed pühitsetud ühenduse just 
vägivallas ja surmas, mille kogu mõte ja väärtus seisab jõus, mis uuesti eluks muutub, elu 
ümber muudab ja rahu toob. Aga see polnud veel lõpp. Ta kuulis, kuidas üksikud 
koolkonnad omavahel vaidlesid ja filosoofia võidukaart ehitasid; ja kõik, mis ta nende 
väidetest järeldada võis, oli see, et 

kõigile tegudele vajutab paratamatus oma pitseri. Kaar lõhutakse ja ehitatakse uuesti 
üles tegude igaveses ringkäigus. Me oleme vabad nüüd või ei iialgi. Ja ometi, nagu oleks 
ta kiusatusest võitu saanud ja midagi halba endast eemale tõuganud, tundis ta oma jõude 
kasvavat, võidulauluna end peale suruvat, tundis endal kümneid tuhandeid armastavaid 
silmi, millest ta enda nägu talle vastu peegeldus; ja see hetk, see laulusööst, see pidulikult 
marssivate meeste samm tähistas maailma muundust, uue maailma sündi. 

Ta tõusis kiiresti püsti ja astus vaikselt nõtkel kõnnakul väikesesse kõrvaltuppa. Lamp 
igavese tulega põles nišis, kus seisis pronksi valatud Melkart. Jumal seisis seal kindlalt 
kogu oma aus ja hiilguses. Hannibaal tundis, kuidas ta mõte vajaliku suuna sai. 
«Seltsimehelikkuses,» ütles ta vaikselt ja tõstis käed palves üles. Ta elu oli nüüd pühit- 
setud õliga võitud. Maailm taganes eemale, temast jäi vaid viibe ja võimuhiilguse 
mälestus; ta elu oli saavutanud täiuse. Enam suurem ei saanud ta üksindus olla; ta oli 
nüüd kaitstud. 


Il VALIMISED 


1. 


Harmides tundis, et ta peab kellelegi seletama, miks ta jäi edasi linna, mida ta isegi 
päriselanikega vesteldes kangekaelselt kutsus Karkhedoniks; ja Delfion oli ainus, kellega 
ta sellest rääkida sai, pealegi olid Delfioni veinid ja juustukoogid alati suurepärased. «Sa 
pole ju hommikutundidel oma elukutsega seotud, eks?» küsis Harmides. «Sul pole ju 
midagi selle vastu, kui üks pagenduskaaslane aitab sul aega viita? Vaata, kui sust saab 
niisugune kos-mopoliitlik logeleja, kellel pagendusvalu kogu aja südant närib, siis on 
kõige hullem selle asja juures see, et see neetud valu aina kasvab, kui sa oled küllalt loll 
ja pöördud koju tagasi. Aga mis puutub põhjustesse, mille pärast mina siia jäin, siis pea 
meeles, et veel kuue kuu eest elasin ma koos Simiasega; oli see alles lõbus sell, naeris 
nagu mõni kentaur*. Sellegipoolest arvan ma, et tegin targasti, kui ma siia jäin. See 
Hannibaali samm on haruldaselt huvitav, kui sulle seda sorti asjad meeldivad.» 

«Mis sorti asjad?» küsis Delfion pärgamendirulli Filetase* värssidega käest pannes ja 
kuldse võrgu alt välja-tunginud juuksekiharat tagasi kohendades. 

«Need Saatuse lavastatud vaatemängud, see üha süvenev pinge, mida tunned, kui — 
Platoni* sõnu kasutades — näed Õiglast Meest risti poodavat; see vapustus, kui leiad 
äkki, et Müüt on lihaks saanud mehes, kellega oled koos lõunat söönud .. .» 

«Ma arvan, et mina jään siia ainult järgmise aasta lõpuni ja lähen siis edasi 
Sürakuusasse*.» 

«Mine jah, seal on palju asju, mida tahaksin sulle näidata. Kõigist maailma linnadest 
meeldib Sürakuusa mulle 

tõesti kõige rohkem. Aga nagu ma ütlesin, olen kaotanud usu, et meie sugu veel 
uuestisünniks võimeline oleks. Nüüd on järg barbarite käes. On ainult kaks tõsist võist- 
lejat: Rooma ja siinne linn — Scipio ja Hannibaal. Vaata, kui tühi ja pealiskaudne tundub 
roomlase loomus ja milline sügavus ja osavus iseloomustab Hannibaali. See on mulle 
suureks lohutuseks ja paneb mind uskuma, et bar-kiidide juhtimisel võib välja kujuneda 
uut moodi riigikord. Siinsed inimesed on väga kirgliku ja ustava loomuga. Kõige 
vastikum on nende maitse toorus ja kunstilise vilumuse puudus. Aga küll seegi muutub, 
kui muutub kogu senine elukord. Muidugi on see kõik Pergamoni ja Egiptusega võrreldes 
õige armetu. Ometi olen ma peaaegu veendunud...» Tuppa jooksis Pardaliska, umbes 
viieteistkümneaastane nõtke tütarlaps. «Harmides, see sinu poiss on võtnud kuurist 
redeli ja roninud hoovi poolt küljest katusele.» 

Delfion vaatas väljaruttavale Harmidesele järele ja mõtles, miks mees oma juustega 
küll nii palju vaeva näeb ja millest ta õieti oli rääkinud. Talle meeldis Harmides. Delfion 
katsus edasi lugeda, aga seda sorti värsid olid talle vastumeelt. Parem siis juba mõni 
läbini vulgaarne miim* või mõne vana lüürilise poeedi värsid. Jah, ta sai aru, mida 
Harmides oli öelnud; vahetevahel tundus vaimul kuidagi tühi ja umbne siin linnas, mille 
ainsaks luule-pärandiks olid templiliturgiad ja skorpionihammustuse-vastased loitsud. 
Delfion ohkas ja lükkas pärgamendirulli kõrvale. Miks mitte tunnistada, et oled 
kibestunud? Kõik temas lõtvus ja ta puhkes nutma. Ta kartis. Seda oli juhtunud varemgi 
ja küllap juhtub ka edaspidi. Üksnes jäägitult rahaasjadega tegeldes võisid sellest 
pääseda. Muidu jääb su lohutuseks ainult vein, su nahk muutub iga päevaga karedamaks, 
uimane mõistus ei tule enam maja-pidamiseelarvega toime. Ja sa libised kiiresti 
allamäge, muutud kasimatuks ja su südant hakkab närima kahetsus. 


Delfion pühkis pisarad ära, patsutas naha silmanurkades pehmelt alla ja võttis nišist 
hõbepeegli, etruski töö, mille graveeritud tagaküljel Ares* häbitult hullas Afroditega. 
Delfion pööras peegli vastu valgust ja uuris oma nägu. Harmides, kes, tahmane ja 
juubeldav Glaukon kaksiratsa seljas, tuppa tagasi tuli, imestas, kui rahulik Delfion välja 
nägi. 

2. 


Barakil oli häbi. Harmides koos teise kreeklasega olid ta sel pärastlõunal üles äratanud 
ja koju toonud; järgmisel hommikul oli Barakil vahejuhtum Delfioniga veel küllalt 
selgesti meeles, nii et ta piinlikkusest punastas, tundes, et ei suuda naisele enam iial otsa 
vaadata. Ta püüdis Delfioni unustada, aga naise kuju hiilis ikka jälle ta mõtetesse. Barak 
otsustas vähemalt korraks Delfioni juurde minna ja vabandada, et naine ei arvaks, nagu 
oleksidki puuni noormehed nii kasvatamatud. Samas haaras teda põlglik vihasoost, ta 
vandus, et õpetab Delfionile alles õieti, kuidas temasuguseid naisi koheldakse. Lõppeks 
polnud Delfion midagi muud kui müüdav tarbeese, mis kaubamärgi asemel nii ärritavalt 
oli varustatud tundliku südamega. 

Aga oli teisigi asju, mis Baraki meeli köitsid. Teda hämmastas poliitiliste vaadete 
areng, mis tema äraolekul oli äkki sellise küpsuse saavutanud. Isa andis mõista, mis 
juhtub Hannibaaliga enne aasta lõppu, kui ta oma tembutamist ei jäta; aga milles see 
tembutamine seisis, sellest oli Barakil ainult udune ettekujutus. Mingil moel oli ta 
jumaldatud kangelane muutunud Kart-hädasti aristokraatiale hädaohtlikuks. Barakile ei 
tulnud pähegi oma isa otsuse õigsuses kahelda, ometi ei suutnud ta loobuda kujutlusest, 
mis tal oma südames Hannibaalist oli. Need 
vastandlikud tunded tegid ta õnnetuks ja viisid mõtted pikkadeks tundideks Delfionist 
eemale; ometi olid häbihoog ja põletav iha, mis puhuti teda äkki uuesti oma võimusesse 
haarasid, seda ägedamad. Kõigepealt oli tarvis panna see kuninglik kreeklanna 
tunnistama, et ta oli toiminud valesti, põlates ära Ozmilki poja, ning et ta imetleb Barakit 
tema seisuse, äriliste võimete ja suurepärase 
kehaehituse pärast. Isa rahaasju ajades mõtles Barak raevukalt: kui Delfion mind nüüd 
näeks, küll ta kahetseks, et ta mind niiviisi solvas. Meenutades oma tööd 
maamõisas, haaras teda samasugune kättemaksuiha. Delfion ei oska arvatagi, et tulen 
ihuüksi terve pulli-karjaga toime. 

«Su reis Gadiri tuleb veidikeseks ajaks edasi lükata,» ütles isa. «Kõigepealt tuleb 
poliitikas kord jalule seada.» Ozmilk ühmas hapult naerda, üks silmalaug ripnes tal 
madalamale kui teine, «ja küll juba seatakse — ning meile 

soodsalt.» Ja Barak teadis, et isa ei mõelnud mitte ainult Hannibaali, vaid ka Gerbaali 
— meest, kes kolmkümmend aastat oli olnud ta võistleja. Ozmilki ja Gerbaali huvid olid 
kokku põrganud purpuriga kaubitsemisel; tükk aega käisid nad kohut maatüki pärast, mis 
asus nende Narag- / gara* ligidal asuvate mõisate vahel; nad taotlesid samu f ametikohti 
ja seisid senatis kahe tähtsama kaubandusliku kildkonna eesotsas. Esialgne juhuslik 
arusaamatus, mida kohtuvõimud veel teravamaks ajasid, kasvas lõpuks ägedaks 
võistluseks mees mehe vastu, niipea kui selleks ainult võimalus avanes. Nüüd aga olid 
kaks vaenlast vaherahu sobitanud. «Kart-hadašti ähvardava ühise hädaohu puhul,» ütles 
Ozmilk, kui nad senatihoone eeskojas aastaid tagasi ühest Sitsiilia linnast röövitud 


Võidukuju varjus teineteist embasid. Barak teadis, et see embus sarnanes rohkem 
surmaheitluse viimse haardega kui leppimisega; aga ta täitis oma ülesande ja andis 
Hannibaali vastu sihitud opositsioonile uut julgust. Selles mõttes oli embus mõlema poolt 
küllaltki siiras. 

Baraki tuju langes. Ta oli suure rõõmuga valmis igast sepitsusest osa võtma, et aga 
Gerbaali hävitada; isa ainsa sõna peale oleks ta kamba orje kokku ajanud ja Gerbaali 
maja maani maha põletanud. Aga abinõud, mis Hannibaali vastu tarvitusele võeti, 
halvasid ta teotahet ja tegid ta õnnetuks. Milleks oli Hannibaalil tarvis nüüd, kus elu nii 
kenasti kulges, linna poliitikaareenile ratsutada ja seal niisugust segadust tekitada? 
Muidugi oli Rooma võit Kart-hadašti üle hirmsaks hoobiks, eriti pärast Hannibaali aas- 
taid kestnud vapustavaid võiduretki Itaalias. Kõige hullem oli laevastiku kaotus ja leping, 
mis keelas uute laevade ehitamise. Aga küllap parajal ajal saaks neistki puudustest mööda 
hiilida. Milleks oli Hannibaalil tarvis linna niisugusesse segadusse ja keerisesse 
tõmmata? 

Aga hoolimata oma vastumeelsusest seesuguste tülide vastu, tundis Barak rõõmu üha 
suurenevast valimiste-eelsest elevusest. Puutudes pärast mitmeaastast eemalolekut uuesti 
kokku linna askeldava eluga, võttis ta muljeid palju erksamalt vastu ja kõik see, mida ta 
nüüd uue selgusega nägi, oli ise omakorda uue hoo ja pöörise võimuses. Barak tahtis 
pääseda lähemale sellele sündmuste keerisele, alistudes kuulekalt müüri tagant kostva 
juhusliku naerupahvaku väljakutsele, sekkudes tänavarüselusse, kus keegi su abi ei vaja 
ega seda ei nõuagi, millest 

väljudes sul aga ometi on midagi, mille kallal voodis enne magamajäämist juurelda. 

Oli selge rõõm uidata ringi mööda turge ja tänavaid, mille ääri palistasid müügilauad. 
Vaadata maitseainetega kaubitsejat, kes sõnatult ja põlglikult oma silmavalgeid Xpööritab, 
kui ostja ta kaupa kord sõnnikuks sõimab ja sealsamas jälle taevani ülistab; tüdrukut, kes, 
kummaski käes hapupiimakruus, millel võitükid peal ujuvad, majade värelevas varjus 
osavalt rahvasummast läbi trügib; sar-yedena püstiseisvate patsidega maatüdrukuid, 
kaelas korallkeed, mille küljes ripuvad mündid, kivitükid ja konnakarbid; rahavahetajat, 
kes aeglaselt ja tuimalt seekleid kaalub; meremeest, kes oma higisesse viltkübarasse ube 
ostab; punase nahkvööga kõrki liibüalast, kes nagu jäljed kaotanud koer ringi nuusib, ja 
jässakat laia turjaga pärismaalast, kelle terava otsaga mütsil on ees ja taga lapatsid, ning 
kes raha sõrmede vahel ringi keerutab, nagu loodaks ta selle pealt leida võtit kogu 
linnaelu saladuse mõistmiseks. Niiviisi mõtteid heietades tundis Barak lõpuks mingit 
omakasupüüdmatut armastust linna vastu; ja see suurendas veelgi ta hämmeldust. Sest 
kuidas oh võimalik ühendada armastust linna ja ta pulbitseva elu-allika vastu 
Sajanõukogu ja Hannibaali vahelise võitlusega, millesse teda taheti tõmmata. 

Puhkes valla talvine torm. Vihma peksis algul hooti, nagu loobiks keegi seda 
peotäiekaupa, siis aga hakkai pahinal sadama, nii et kogu linn mattus hetkeks veekee- 
risesse; seejärel sadu vaibus. Barak jooksis sõjasadama sissekäigu poole. Ta lootis 
mõlemal pool väravat näha valvemeeskonda, kes poisipõlves tas huvi äratas; aga väravate 
kõrval polnud kedagi. Majavalvur oli vihma eest varju lipanud. Esimest korda taipas 
Barak, mida lüüasaamine Zama all ta kodulinnale tähendas. See arusaamine rabas teda 
nagu rusikahoop kesk vihmapladinat. Suur, müüriga piiratud sadam, kuhu omal ajal isegi 
tema, Ozmilki poeg, võis alles eriloal pilku heita, saatjaks läikima hõõrutud 
pronksrelvadega pikakasvuline liibüalane, oli määratud hävingule; ta nägi vaid tohutut 


tühjade galeriide ja dokkide ringi, kust kostis monotoonset “hma-rabinat, kadunud 
hiilguse mausoleumi, ämblike, rottide ja sisalike mugavat pesitsuspaika. 

Hoolimata vastu nägu peksvast vihmast, sammus Barak mööda peasissekäiku alla. 
Keegi hõikas teda vasakult 

47 

ühest aknast, aga ta ei teinud väljagi. Siin sadamas polnudki enam midagi varastada. 
Pehkinud köiejupid Ja purjetükid, mõranenud vaatidest ja kruusidest väljanõr-gunud tõrv, 
kõveraks kooldunud lauad ja roostetanud naelapead, mis punasid eredalt, nagu immitseks 
neist välja Kart-hadašti eluveri. Välissadamas, kus seisid kaubalaevad, oli ikka veel näha 
sagimist ja kostis toimekaid hääli, aga kas seegi võis kaua kesta, kui vägevas sõjaj 
sadamas, mille laevad olid mereröövlid Lääne-Vahemerelj! minema ajanud, kõik 
vaikseks jäi. 

Barak tuli silla juurde, mis viis ümmargusele saarele, kuhu oli ehitatud 
admiraliteedihoone, mille sammasread astanguliselt ikka kõrgemale tõusid, kuni lõppesid 
sihvaka torniga, kust võis näha kaubasadamasse ja kaugele merele. Kunagi oli torni tipus 
asuva varda otsas lehvinud särav vimpel ja ülemised kaitsevallid olid sädelenud relva- 
sarast ning tornist kostev trompetihüüd oli kuulutanud rahvale admirali otsuseid. Nüüd 
polnud seal näha ainsatki elumärki peale ühe alumise korruse aknast väljarippuva 
madratsi. Barak pööras ümber ja vahtis vihmast uhutud sadamabasseini, mis jättis suure 
ringikujulise kolonnaadi mulje; basseini ümbritseva kahekorruselise hoone fassaad 
koosnes joonia sammastest. Iga alumise korruse kahe samba vahele mahtus üks laev ja 
vanasti olid peaaegu kõik kakssada kakskümmend vahet täidetud laevadega, mida kas 
remonditi, varustati moonaga, küüriti, klopsiti või parandati. . . Tuhanded mehed olid 
ametis värvimise, taglastamise, igasugu kanderaamide ja kottide tassimisega; laevadele 
kanti säravate piikide kimpe, tohutuid veini-amforasid, viljakotte, millest pudenes teri 
kiviplaatidele, kust tuvid nad tööpinge vaheajal ära nokkisid. 

Nüüd kostis siit ainult tuule undamist ja lained loksusid vaiade ja ellingute vahel. 
Üksainus kett oli eemal basseini sissekäigule ette tõmmatud; teised vedelesid roostetanult 
vaiade ümber. Ei, siin oli siiski veel viis laeva. Kuna nad seisid tohutu sadama teises 
servas, polnud Barak neid algul märganud. Aga mis luges viis laeva? Neid vaadates oli 
möödunud hiilgepäevadest veel rohkem kahju. Parem seisku suured dokid täiesti tühjana, 
see annaks neile vähemalt mingi üleva mahajäetuse ilme. Leping lubas pidada kümmet 
trireemi*, võib-olla jäid teised viis Admiraliteedi saare varju või seisid mõnes teises 
rannaäärses sadamas. Aga võib-olla polnud keegi neist hoolinud ja nad vajusid 

lihtsalt põhja: rotid närisid augud sisse, küljelaudadesse tekkisid praod, kellel sest 
muret. .. 

Jah, kellel sest muret? See küsimus ei andnud Barakile rahu. Kas isa ja ülejäänud 
Sajanõukogu liikmed tundsid muret? Nad olid küll õige mures oma isiklike sissetulekute 
pärast, privileegide pärast, mida Hannibaal ähvardas ära kaotada; aga kas nad tundsid 
muret Kart-hadašti saatuse pärast? Kuni selle hetkeni polnud ka Barak ise muret tundnud. 
Aga nüüd, kus ta aru sai, et linna huvid ei ühti tema enda auahnete taotluste, vajaduste ja 
nõudmistega, pidi ta tõsiasjadele näkku vaatama; ning ta oli kohkunud ja õnnetu. 

Ta kuulis kedagi selja taga vilistavat ja nägi üht meest paremat kätt kuskilt maja lävelt 
talle viipavat. Barak hakkas aeglaselt mehe poole minema ega hoolinud ikka veel 
vihmast, mis talle vastu nägu peksis ja avara rüü alla nirises. 


«Mis sul viga on, et sa niimoodi vihma käes seisad?» küsis mees. «Kui sa vette 
vahtisid, oli sul niisugune nägu peas, nagu tahaksid sa end ära uputada. Naljakas küll, aga 
kui tänapäev keegi end uputada tahab, läheb ta ja teeb seda sellelt sillalt.» Mees sulges 
vasaku silma ja uuris Barakit. «Säh, võta üks lonks.» Ta tõi selja tagant väikese 
veinipudeli nähtavale. Barak rüüpas tänulikult, mees aga kõneles edasi. Veinist hakkas 
mõnusalt soe ja Barak taipas alles nüüd, kui külm tal oli. «Nii juba läheb,» ütles mees 
oma nina sügades ja silmitses mõtlikult Barakit. Ta sulges mõlemad silmad, avas siis 
pahema, sulges selle ja avas parema, nagu annaks kumbki silm talle erineva pildi Baraki 
loomusest. «Tead mis,» jätkas mees, «sul on tarvis end korralikult üles soojendada. Noh, 
selle pisikese juurde lasen ma ainult oma kõige paremaid sõpru. Raha kulub puhtalt 
tüdruku enda peale.» Ta viipas käega trepi poole, mis viis ülemisele galeriile, kus kunagi 
olid asunud sõjalaevastiku moonalaod. Barak raputas pead, pööras ümber ja astus uuesti 
vihma kätte. Ainult see veel puuduski kogu selles sõjasadama rüvetamises, et valvur ta 
ruume prostituutidele välja üüris. Barak oli hingepõhjani nördinud ja oleks mehe hea 
meelega pikali virutanud"Ta pilk oli karm, kui ta vihma kätte astus. Aga seekorff ei 
tundnud ta mingit rõõmu vastu nägu peksvaist jahedatest piiskadest. Parema meelega 
oleks ta pudelist veel ühe lonksu võtnud. Ja mis sest siis lõpuks on, kui ta lepib 

sellega, mida ta nagunii muuta ei suuda. Ta andis kiusatusele järele, tõmbas tooga 
tihedamalt kaela ümber ja pöördus tagasi; sandaalid lirtsusid tal igal sammul. 

«Hea küll,» ütles ta, «anna mulle veel veini. Siis heidan pilgu su tüdrukutele.» 

«Ma ei teeni selle pealt kõige vähematki,» kinnitas mees. «Algul tulin lihtsalt mõnele 
sõbrale vastu ja pärast ei raatsinud neile enam ära öelda. Sessinases maailmas pole 
heasüdamlikul inimesel midagi peale hakata. Peaasi aga — et ta ei abielluks. Mina 
abiellusin ega jõua seda iial kahetseda. Tule, ma näitan sulle teed, trepil on õige pime.» 


3. 


Seekord ei kavatsenud kumbki erakond prii lõunasööke anda. Valimiseelne kampaania 
oli Kart-hadaštis alati õige loid olnud, kui just asjasse polnud segatud juhtivate pere- 
kondade endi esindajad. Harilikult sündis ametite jagamine vaikselt kulisside taga; 
ametikohad müüdi avalikul pakkumisel taktitundeliselt sellele, kes kõige enam pakkus; 
seejärel soovitas senat kandidaate rahvakoosolekule ja rahvakoosolek hääletas nad ilusti 
ametisse. Vennaskonnad korraldasid hääletajatele mõned kenad lõunasöögid ja kõik oli 
sündinud korra ja kombe kohaselt. 

«Rahvakoosolekul pidi kunagi olema tõeline võim käes,» ütles Karthalon, üks vähestest 
ülikutest, kes barkii-dide üritust toetas. «Kuidas muidu seletada seda, et rahval on ikka 
veel nii palju formaalseid õigusi.» 

Gersakkon oli temaga nõus, kuigi ta suhtus kogu asjasse võrdlemisi ükskõikselt. Teda 
huvitasid õieti ainult võitluse otsesed tagajärjed. Aga Karthaloni väitele ei saanud vastu 
vaielda. Ilmselt oli Kart-hadašti asutajaks olnud homogeenne inimrühm, mille tõttu nii 
seadusandlik kui ka täidesaatev võim olid tegelikult kuulunud kodanike koosolekule. Aga 
sedamööda, kuidas kasvas maa-aristokraatia mõju, kes finantseeris laevaehitust ja 
ekspeditsioone uute kaubaturgude avastamiseks, kahanes rahvakoosoleku võim; 
formaalselt kuulus riigiasjade kontrollimise õigus aga ikka veel kodanike koosolekule. 


«Kõik ürikud, mida mul on õnnestunud üles tuhnida, on nii igavad ja kuivad,» kurtis 
Karthalon, «pärimusi aga, 

mida preesterkond levitab, ei või usaldada. Olen Ešmuni templi raamatukogu 
põhjalikult läbi vaadanud.» Karthalon oligi Gersakkoni demokraatlikku parteisse 
tõmmanud, ja koosolekul Hannibaali majas asendas Gersakkon Karthaloni, kes ise oli 
pärast oma Abba lähedal asuva maamõisa külastamist palavikus haige. Karthalon oli 
tõsine töörühmaga, aga läbini vilets põllumees; aeg-ajalt tekkisid tal igasugu teostamatud 
ideed, mida ta kangekaelselt püüdis ellu rakendada. 

Seni kui kaubanduslik ekspansioon kulges edukalt, polnud keegi rahvale survet 
avaldanud, et ta kasutaks võimu, mis tal teoreetiliselt ikka veel oli. Kui aga Hannibaali 
isa tegi katset Hispaanias” puuni ülemvõimu maksma panna, hakati ka survet avaldama. 
Ülikutele ei meeldinud Abd-melkarti tegevus, sest nad teadsid, et see paneb liikvele jõud, 
mis muutuvad hädaohtlikuks nende suletud oligarhiale; ja kuigi seda ainult osaliselt 
mõisteti, oli rahva pidev toetus barkiididele otsustavaks teguriks, mis takistas oligarhiat 
ükskõik mil määral vahele segamast Hispaanias toimuvatele sündmustele. Sellele 
järgnesid Hannibaali suured Itaalia sõjakäigud; ning aegamööda, aga järjekindlalt hakkas 
rahvas poliitiliste sündmuste vastu ikka enam huvi tundma. Nende võimupiire polnud 
kärbitud; sest ülikud, nii vähe kui neile ka barkiidide edu meeldiski, ei julgenud 
vastupanu osutada, senikaua kui Hannibaal jäi võõrsil oma võiduka sõjaväe etteotsa. Ja 
kuigi lihtrahval polnud poliitikas mingeid otseseid kokkupuuteid Hanni-baaliga ega 
saanud ta temalt ka mingeid korraldusi, loodi sel moel nende vahel ometi tugev side, ilma 
et enamik inimesioleks Hannibaali näost, näkku näinudki. Nüüd aga tuli seda sidet 
avalikult kinnitada. 

Ümbritsetuna oma pooldajate salgast, oli Hannibaal Platsil oma poliitilise programmi 
teatavaks teinud. Ta ütles valju häälega: «Mu sõbrad, kui mind ametisse valitakse, olen 
ma valmis astuma igasugu samme, mis on rahva julgeolekuks ja hüvanguks vajalikud.» 
Need sõnad anti suust suhu edasi. Mõne hetke pärast tungisid nad juba vastasasuvasse 
senatihoonesse. Mõned senaatorid, kes olid sinna kogunenud mitte ühiskondlikke asju 
arutama, vaid mingi kaubatehingu osanikena oma komitee istungit pidama, mossitasid 
vihaselt huuli, tõmbasid silmad pilukile ja pistsid pead kokku. «Rahva julgeolek ja 
hüvang.» See kõlas revolutsiooniliselt; see oli üks neid poliitilisi 

lööklauseid neis kõikuva korraga helleeni linnriikides, kus konfiskeerimised ja 
pogrommid, mida kord üks, kord teine pool korraldas, olid tavalisteks nähtusteks. Kart- 
hadašt, kes oli tervele maailmale poliitilise stabiilsuse eeskujuks, Kart-hadašt, kes isegi 
helleeni teoreetikute järgi ületas Sparta oma klassijõudude osava tasakaalustamisega ja 
sõjasaagi jagamisega kitsa valitseva kildkonna vahel — see Kart-hadašt ei lange ometi 
kogu maailmas valitseva korralageduse ohvriks? 

Hannibaal oli juba koju läinud ja Karthalon koos Ger-sakkoni ja veel mõne ülikuga, kes 
barkiide pooldasid, seisid sammaskäigus, mis palistas Baal Hammoni templi-õue üht 
serva, ja ajasid juttu. Gersakkon oli ikka veel valmis ihu ja hingega pühenduma 
Hannibaali üritusele; ta nurises ainult selle üle, et talle küllalt rasket ülesannet ei antud. 
Ometi ei suutnud ta täielikult unustada Dinar-host, seda õige salapärast filosoofi 
Tarsosest*; tollest ajast peale, kui nad kord Taniti pidustuste ajal olid juhuslikult 


vestlusse sattunud, oli sel mehel Gersakkonile tohutu mõju. Tundus, nagu võiks Dinarhos 
pääseda teadmiste ebatavaliste allikate juurde, teda näis ümbritsevat mingi enesekindluse 
õhkkond, mida Gersakkon küll väidete, küll pilke, põlguse ja ükskõiksusega oli asjatult 
püüdnud hajutada. Dinarhose väites, et talle on ilmutatud Elu Tee, oli midagi piinavat, 
kuigi Gersakkon ei osanud öelda, miks; sest ta ei suutnud meenutada, et müstik oleks 
eales öelnud midagi, mis oleks heitnud valgust kogu olemise tuumale. Ometi hoidis 
Dinarhose isiksus teda oma võimuses ja sundis teda üha edasi juurdlema. Alati paistis 
Gersakkonile, nagu peaks Dinarhos just sel hetkel talle mõne saladuse avaldama. Mõttes 
nimetas ta filosoofi šar-lataniks, enesepettuse ohvriks langenud tolaks, tühipaljaks 
lobisejaks, kes omaenda sõnadest vaimustusse satub, läks aga sellegipoolest uuesti 
Dinarhose juurde, et veenduda, kas see nii on. 

Gersakkon raputas end lahti tardumusest, millesse Karthaloni kõne ta oli viinud. Eemalt 
kahe samba vahelt põrnitses Barak talle otsa. Gersakkon viipas noormehele käega ja läks 
tema juurde. 

«Lootsin kogu aja, et kohtan sind kuskil.» 

«Mida Hannibaal õieti tahab?» küsis Barak kulmu kibrutades ja kõiki 
viisakusväljendusi unustades. «Sina peaksid teadma.» 

Gersakkon mõtles hetke. «Ta tahab kõike uuesti otsast peale alustada. Paremini ei oska 
ma seda öelda.» 

«Aga uuesti alustada võib mitut moodi,» jätkas Barak kannatamatult. «Kui 
laevaomanikul kõik laevad tormiga põhja lähevad, tuleb temalgi uuesti otsast peale 
alustada. Kui aga kõik laevad toovad suuri kasumeid, tuleb tal jälle teistmoodi otsast 
peale alustada. Tahab Hannibaal välja kutsuda vaid tormi, mis uputaks kõik meie laevad 
— või õigemini need vähesed, mis veel alles on jäänud?» 

«Ma kardan, su võrdlus ei ütle mulle midagi,» lausus Gersakkon Baraki nägu uurides ja 
tundis, kuidas teda valdas mingi loid ükskõiksus. «See on rohkem .. .» Ta otsis parajat 
võrdlust. «Rohkem nagu .. . lapse sünnitamine; uus elu kõigi oma võimalustega, oma uue 
haardega tulevikku.» 

Baraki nägu tõmbus pingule: «Noh, siin sünnib iga aasta, koguni iga kuu tuhandeid 
põngerjaid... Ja ei tähenda nende ilmumine mingit uuesti alustamist. Aga kasumitega, 
millest mina rääkisin, võib inimene suuri asju teha, tundmatutele meredele purjetada, 
uhkeid templeid ehitada, Rooma purustada.» 

Nad seisid vaikides, suutmata teineteist mõista. Nende vahel haigutav lõhe tundus 
peaaegu vihkamisena. Esimesena andis järele Barak. Ta pööras pea õnnetu näoga kõr- 
vale, vaatas üle rahvast tungil täis Platsi ja tahes-tahtma-tult kõlas ta hääl paluvalt. 

«Jah, ma armastan seda linna.» Ta jätkas hoogsalt: «Ma toetaksin Hannibaali, kui ma 
kindlasti teaksin, et ta suudab meid ühendada ja tugevaks teha. Minu meelest on asjad 
halvad...» Ta sai erutusest võitu, kahetses oma sõnu ja oleks nad hea meelega tagasi 
võtnud. Ta polnud kavatsenud nii pikalt rääkida; pealegi polnud ta päris kindel, kas ta 
üldse nii mõtles, nagu oli öelnud. 

«Tead mis, Barak,» ütles Gersakkon jälle sõbralikult. «Ma võtan su ühel päeval kaasa, 
et saaksid ise temaga rääkida. Siis näed, mis mulje ta sulle jätab.» 

«Jah,» vastas Barak õhinal ja muutus samas murelikuks. «Aga mitte teiste juuresolekul. 
Ma ei taha, et isa teada saaks.» Tal oli häbi, ometi ei suutnud ta vastu panna ja vaatas 


ringi, kas isa ehk kuskil lähedal ei viibi. «Kui ma kord midagi olen otsustanud, jään ma 
selle juurde. Jah 

jään. Vannun seda Baal Hammoni nimel. Aga praegu ma ei tea veel.» 

«Saan aru,» ütles Gersakkon. Teda rahustas õnnetu ilme Baraki silmis. 


4. 


Kauges minevikus olid vennaskonnad olnud sugukondlikud rühmitused, territoriaalsed 
organisatsioonid, mis olid asunud rangelt sugulaslikke sidemeid arvestavate ühistute 
asemele. Aga ülikute võimuletulek oli teinud neist ainult kodanikekoondised, mis seisid 
mitmesuguste omavahel seotud ülikuperekondade patronaadi all. Pidusöömingud ja 
avalikud usutalitused, mille eesmärgiks polnud enam sugukondlike sidemete 
tihendamine, olid muutunud vahendeiks, mille kaudu suurnike perekonnad lihtrahvast 
oma mõju all hoidsid ja neile aeg-ajalt tasuks orjaliku sõnakuulmise eest armuannina 
head toitu jagasid. Mis muusse puutub, siis kandsid vennaskonnad selle eest hoolt, et 
vastav valimisringkond oma patrooni poolt hääletas. Pärast segadusi, mis kestsid kogu 
sajandi, mil mago-niidide* suguvõsa juhtimise riigis enda kätte haaras ja suurnikega 
vastuollu sattus, võttis olukord jälle kindla ilme. Magoniidide rahutused andsid selleks 
vajaliku tõuke. Siitpeale laiendati ühtejärge kaubaturge ja iga mees, kes oli nõus tööd 
tegema, võis kindel olla, et ta hätta ei jää. Siis aga tuli õige pikk majandusliku languse 
periood, millele järgnes barkiidide tõus ja uus ettevõtlikkuselaine. Siit saigi alguse lõhe: 
suurnike kontroll kodanike rühmituste üle hakkas nõrgenema. Käesoleval silmapilgul oli 
olukord üleminekujärgus. Kui Hannibaal võidab, elustub uuesti vennaskondade tegevus 
ja nad saavad tagasi suure osa oma endisest võimust. 

Naamilimile, kelle hoole all oli sõjadokkide lähedal asuv valimisringkond, ei jäänud 
märkamata muudatused, mis vennaskondades aset leidsid. Kakskümmend aastat oli ta 
korraldanud iga-aastasi ohvripidustusi Baal Hammoni ja Tanit Pene Baali, Melkarti ja 
Ešmuni auks ja saanud selleks korraldused senaatoritegrupilt, kelle patronaadi alla 
ringkond kuulus. Samuti oli olnud tema isa ja vanaisa ajal enne teda. See oli äritehing, 
mis ei vaimustanud õieti kedagi. Ainus asi, mille vastu linnakodanikud 

veel huvi tundsid, olid valimiseelsed söömingud. Naamilim hoidis oma ringkonna 
väikese pühamu puhta ja korras, ise pidas ta kõrvalametina koos turukaupmehest 
naisevennaga väikest juurviljaputkat ja ajas üle leti ostjatega mõnusasti juttu. 

Seekord aga mõtlesid ja käitusid inimesed teistmoodi. Nad tõid ohvriande väikesele 
tänavaaltarile; tahtsid rääkida endist kui kohaliku vennaskonna liikmetest. Valimispäeval 
tuleb mõni neist sedamoodi veel kinni panna. 

Keegi hõreda ruuge lõuahabemega mees astus sisse ja tahtis juurvilja osta. «Kohe näha, 
et midagi on lahti,» sosistas ta usalduslikult üle leti kummardudes, nii et pipra, seesami ja 
odava veini lehk Naamilimile ninna tungis. «Eile alles põrutas maksukoguja nii kõvasti 
vastu seina, et krohv ähvardas maha langeda, täna aga tuleb ja ütleb mulle: «Noh, ootame 
veidi.» Võid arvata, mis ma talle vastasin. «Ah et ootame veidi?» küsisin ma. Küll me 
juba ootame. On see minu süü, et kuri silm mind ära kaes? Arvad sa, et ma tõesti tapsin 
omaenda õepoja? Kolme aasta pärast oleks ta olnud kõige parem klaasipuhuja terves 


Kart-hadaštis. Või olen mina süüdi, et mu äia kari ära nõiuti? Nõia sai ta küll kätte, aga 
karja ei saanud enam päästa. Ime siis, et mu meel nii kibe on?» 

Mees läks minema, juurvili espartorohust punutud kotis; ja Naamilimi naine tuli tagasi 
oma sõbratari juurest, kes parajasti tuhudes vaevles. 

«Olen nii väsinud,» ütles ta ja läks üles teisele korrusele ning Naamilim kuulis, kuidas 
ta seal ringi käis. Krohvimata lagi oli madal. Naamilimile meeldis kuulata, kuidas 
põrandalauad naise sammude all nagisesid; arutada, mida naine teeb, kus ta parajasti 
seisab, mida ühest kohast teise liigutab. See oli tal teine naine — ainult seitseteist aastat 
vana — ja Naamilim ei olnud temaga veel päris harjuda jõudnud. Niiviisi kuulatades 
unustas ta mõnikord, et ta esimene naine oli surnud, ja kohkus Hotmilki nähes; ta tundis 
end kuidagi süüdlasena, kui nägi Hotmilki ümarat nägu väikese armiga vasaku kõrva all. 
Naise suured silmad näisid vaatavat pisut kõõrdi; vähemalt ei tundunud Naamilimile iial, 
et nad oleksid otse temale vaadanud, ja mehel oli kange tahtmine karata kas vasakule või 
paremale, kuhu naine just parajasti juhtus vaatama, et otse tema pilgu alla sattuda. Mis sel 
puhul juhtuks, seda ta ei teadnud, võib-olla küsiks Hotmilk: «Kes see mees on?» 

Naamilimi meelest polnud asjad kaugeltki korras, võibolla poleks ta pidanud teist korda 
abielluma. 

Seal see ta naine nüüd otse ta pea kohal askeldab. Naa-milim tõstis pilgu üles, nagu 
loodaks ta läbi laelaudade naise saledale tugevale kehale kahisevate riiete all pilku heita. 
Siis hiilis ta trepijalamile ja piilus üles, kuigi teadis väga hästi, et siit magamistuppa ei 
paista. Mida taeva pärast Hotmilk seal küll teeb? Võib-olla oleks Naamilim pidanud 
abielluma hoopis lesega, kellel oli väike töökoda, kus tüdrukud mütse tegid. Ta vaatas üle 
õla ja nägi, kuidas majast loovis mööda kohalik käskjalg, tüse mees töllakil alahuulega. 

Välismaailm oli ta mõtted kodustelt muredelt uuesti endale tõmmanud; Naamilim astus 
aeglaselt lävele ja jäi ereda päikese tõttu silmi kissitades tänavale vahtima. Et ta ei unusta 
varikatust enne kevade tulekut parandada lasta, ka ootab norija loomuga naisevend 
eelmise kuu arveid, mis on ikka veel kokku võtmata. Tühja kah, mõtles Naamilim, varsti 
on valimised. Ta pidas endamisi ägedat sõnasõda, hurjutas kedagi hullumoodi, hurjutas 
kogu maailma, igaüht, kes oli ta otsas trampinud või teda põlanud. Või imestad, mis? Ah 
et mina olen paljas ussike? Noh, esimest korda oma elus ütlen ma sulle nüüd... 
Naljakas, tema esimese naise kuju, sulanud ühte väreleva päikesepaistega, mis sundis 
Naamilimi silmi sulgema, näis kõike heaks kiitvat, teda taga õhutavat, heatahtlikult 
nooguta-vat, nagu tahaks ta öelda, et teadis kogu aja, kui vahva mees on Naamilim. 


Š: 


Harmidesel oli olnud abaluudes närvipõletikuhoog ja ta arvamine kogu maailmast ja 
eriti Kart-hadaštist oli muutunud. Glaukoni tervis polnud samuti kuigi hea; poiss magas 
suu lahti nagu palavikuhaige ja ainus helleeni arst terves linnas, keegi Kosist pärit mees, 
oli öelnud, et tal on ussid. Glaukon kohkus, ta arvas, et on nüüd pungil täis usse, kes 
õgivad ta sisikonda, nii et iga silmapilk võib tast järele jääda ainult tühi kest; Harmides, 
keda vaevasid ta enda hädad, polnud kuigi kaastundlikus meeleolus. Otse vastupidi — 
talle paistis suurimat lõbu pakkuvat näha Glaukonit nutmas, ja ühtesoodu kirjeldas ta 
poisile 

õudsetes värvides, kuidas inimesed olid maomuna alla neelanud ja oma sisikonnas mao 
välja haudunud. 

«Sinu vaated sõltuvad alati su kehalisest seisukorrast,» ütles Delfion, kelle juurde 
Harmides oma jutuga läks. 

«Muidugi,» torises Harmides. «Ei tea, kas ma tohingi seda sinu kuldset hiose veini 
juua. Võtku tont kõiki neid arste. Lähen parem mõne nurgataguse posijaeide juurde. Mida 
sa ütlesid? Aga muidugi muutuvad mu vaated vastavalt sellele, missuguses seisukorras 
parajasti on mu maks. See on igaühe juures nii, mina ainult ei püüa teeselda. Kogu 
maailm on sassis. Selles neetud koeraliha õgijate linnas ei mõtle keegi muule kui raha 
kokkukraapimisele. Siin pole ainsatki inimest peale sinu, mu kallis, kellega üks endast 
lugupidav mees võiks ka sõnakese juttu ajada.» 

«Aga mina teenin ju ka endale ülalpidamist,» polnud Delfion temaga nõus. -«Ja 
mõnikord on mu mõtted selle rahakraapimisega õige ametis.» 

«Sugugi mitte,» ütles Harmides autoriteetselt ja vaatas Glaukonile, kelle silmad 
haiglaselt hiilgasid. «Sina oled Afrodite laps — kehastunud etteheide sellele kaupmeeste 
meelelaadiga maailmale. Raha, päh! juba see sõna rüvetab hinge. Olen ihu ja hingega 
Platoni eeskuju järgi loodud vabariigi poolt* — ma ainult lisaksin veel neljanda klassi, 
kus ma ise, julgen väita, oleksin õige kõrgel kohal: see oleks iluarmastajate klass. Ma 
ütleksin teistele: loobun suuremeelselt kõikidest rasketest töödest, sõjapidamisest ja 
geomeetria ja omavalitsuse asjadega tegelemisest, ja tasuks selle eest palun ainult, et 
mind rahule jäetaks ja loodaks vastavad võimalused, kus ma saaksin ilu nautida. Tõesti, 
mu kallis, meil sinuga on liiga peen hing selle kohutavalt labase maailma jaoks.» 

«AL,» kiljatas Glaukon, «ma kuulen, kuidas nad mu peale urisevad.» 

Kõhukorin oli ta ära ehmatanud. Ta jooksis oma isanda juurde ja klammerdus ta külge. 
Harmides võpatas ja vabastas end poisi haardest. «Niisuguseks paanikaks pole mingit 
põhjust, põngerjas,» ütles ta kuidagi kahjurõõmsalt. «Ega nad sind nii kiiresti ikka ära ei 
SÖÖ.» 

«Mis sa sest vaesest lapsest hirmutad,» ütles Delfion hajameelselt. Temalgi olid oma 
mured, aga ta ei läinud neid kellelegi kaebama. Tal oli oma asutuses kuus noort tütarlast, 
peale selle veel teenijad. (Ainus meeshing majas 

oli bitüünia* ori, kes tegi raskemaid töid ja käis iga päev turul.) Tihti ei möödunud 
päevagi, kus tüdrukud poleks tülitsenud või õelaid intriige sepitsenud, aga sellega oli 
Delfion nüüd juba harjunud. Ta oskas majas korda hoida, ilma et oleks ise sekeldustesse 
sattunud või end neist häirida lasknud. Jah, mõtles ta, meenutades Küprose kreeklast, kes 
teda külastas, kui ta veel Korintoses elas; kõhn, kuivetu mees, kuidagi eemaletõrjuvalt 
sõnakehv, kui ta pärast ägedaid ja kiireid embusi Delfioni kõrval lamas; kui ta aga 
rääkima hakkas, heietas ta mingit unelevat monoloogi, mis tungis naise olemusse, nagu 
seda ükski mehe puudutus polnud* suutnud teha. Ta rääkis, et tuleb endast heita kõik 
hinge ümbritsevad kestad ja püüda äärmise lihtsuse poole; tuleb saavutada see 
hingepuhtuse selgus, mida ei suuda häirida maailma kära ja askeldus. Delfion ei suutnud 
jälgida ta mõttekäiku, aga mehe vaikselt põlevate sõnade emotsionaalne tähendus jättis 
temasse sügava jälje, kuna ta tol ajal esimest korda hakkas aru saama, kui tähtis on julgus 
ja iseseisvus. Delfion taipas alles nüüd, et mees oli andnud talle just seda, mida ta sel 
raskel ajal kõige enam vajas; aga tookord oli ta Delfioni meelest, ainult mingi veidrik, 


oodatud külaline, kes äkki, kui ta enam ei tulnud, jättis enda järel tühja koha, hirmutava 
kindlusetusetunde. Niipalju kui Delfion teadis, oli mees läinud Kimmeeri Bosporosse*. 

Ta sisendas mulle lugupidamist iseenda vastu, mõtles Delfion ja teda haaras valus 
mahajäetustunne. Mida olen ma väärt? Mida on üldse keegi väärt? Mõttes kujutles ta end 
väga õrnana, kuninglikuna, puutumatuna, õilsalt suursuguse olevusena, kes jagab 
armastuse armuande tänulikele kerjustele. Asja seksuaalne külg ei seganud ta unistusi. 
See oli ainult vahendiks, materjaliks, mille kaudu ta oma unistusi püüdis ellu viia. See oli 
ainult sügavamate asjade, kogu maailmas tegutsevate ergutavate ja takistavate, hävitavate 
ja ühendavate jõudude sümbol; ja sama vähe alandav kui Suure Ema* templites peetavad 
pidulikud orgiad või Süürias, Anatoolias* ja isegi Delfioni kodulinnas Korintoses lokkav 
iga liiki püha prostitutsioon või Dionüsose* pidustuste rongkäigud ja müsteeriumides* 
asetleidvad abielupühitsused. Kuni oma viieteistkümnenda eluaastani elas Delfion rikka 
lese juures, kes teda väga hoidis ja tal lugema ja kirjutama õppida laskis, et Delfion saaks 
talle õhtuti kõvasti ette lugeda. Kui siis selgus, et Delfionil 

on õppimiseks taipu, õpetati talle ka muid asju — pisut matemaatikat ja luulekunsti. 
Lesk suri südamerabandusse ja ta õepoeg päris Delfioni koos muu varaga. Halinos oli 
lodevate kommetega sõbralik noormees, kes juba siis, kui Delfion kuulus lese 
majapidamisse, oli tütarlapsele silma heitnud; nüüd tegi ta tüdrukust pärast mõningaid 
õrnutsevaid lähenemiskatseid kohe oma armukese. Pooleldi tõsiselt, pooleldi lõõpides — 
Delfion ei saanud õieti kunagi aru, mispärast — ergutas ta tüdrukut, et see kirjandusega 
edasi tegeleks; kolme aasta pärast aga, kui kogu varandus oli läbi priisatud, tappis 
Halinos enda söe-vinguga. Keegi orjakaupleja, kes kaubitses ainult paremasse klassi 
kuuluvate naisorjadega, ostis Delfioni ära ja nüüd algas tema hetäärikarjäär. Kuna ta 
liikus kõrgemas seltskonnas, kus vaimukat ja haritud hetääri imetleti ja ülistati, ei 
tundnud ta mingit suuremat muudatust oma elus. Ta viimane peremees oli olnud 
vaheastmeks lese maja väikese suursugususe ja noobli lõbumaja vahel, kuhu Delfion 
nüüd sattus; üleminek toimus nii pikkamööda, et see ei valmistanud talle mingeid 
hingelisi vapustusi. Halinos oli suhtunud nende armuvahekorda poolnaljatlevalt, 
poolkirglikult; tema tunnetes segunes lüüriline tulisus intellektuaalse uudishimuga, nii et 
Delfionis ärkas tugev, ent kuidagi kummaliselt kõigest maisest irdunud meelelisus. Isegi 
kõige ohjeldamatutel hetkedel lasus mingi huumorivarjund; nad nagu vaatasid nende endi 
mängitud miimi. Pealegi oli Halinos enne oma surma toonud majja kellegi noormehe, 
oma parima sõbra, ja kahekesi olid nad avalikult jaganud Delfioni; tantsides ja 
improviseeritud värsse lugedes kandsid nad kolmekesi ette iga vähegi skandaalse 
maiguga loo mütoloogiast. Delfionile, keda oli just äsja Eleusises müsteeriumidesse* 
pühendatud — see sõit sai teoks tänu Halinose tujule —, pakkusid need nii-mid suurt 
naudingut, sest, ühendades endas pealiskaudsel vaatlusel vastandlikke tundeid — kõige 
nilbemat lõbu ja tugevat usulist hardust —, viisid nad ta kauakestvasse meelelisse 
ekstaasi. Nüüdki veel tarvitses tal ainult uuesti lugeda teoseid, mida ta tookord oli 
peaaegu pähe õppinud— näidendeid, nagu Euripidese* «Bakhid» ja Aishülose* 
«Edonoi» või mõnd Bakhülidese* oodi, mille põhjal Halinos oli loonud oma 
poolparodeerivad, poolilmutuslikud miimid — ning kunagised rütmid ja kujud manasid 
end talumatu jõuga ta silme ette. 

Seetõttu tema elukutse mehhaaniline külg — nii nagu Harmides seda oleks nimetanud 
— ei seganud põrmugi unelmakuju, mis Delfionil oli iseendast. Otse vastupidi — seal 
just peitusidki selle sügavamad juured. Aga mida Delfion taluda ei suutnud, oli jõhkrus, 
kõik, mis lõhnas teotuse ja tooruse järele; elus oli tal tulnud sellega harva kokku puutuda. 
Sellepärast oligi Baraki käitumine teda nii solvanud ja ebameeldiva mälestusena ta mällu 
sööbinud. Ma muutun liiga nõudlikuks, arutles ta endamisi. Sellest ajast saadik, kui ta oli 
Kart-hadašti elama asunud, tegeles Delfion peamiselt etenduste korraldamisega, mida ta 
tüdrukud pärast lõunasööki andsid puuni rahameeste valitud seltskonnale, kes moodustas 
nende külastajaskonna. Delfion oskas külaliste tundeid osavasti enda pealt tüdrukutele 
suunata. Omaenda meelelisust oli ta vaid haruharva tüdrukuid asendades rahuldanud; 
nüüd äkki aga avastas ta, et ta on kadunud ja tunneb hirmu rünnaku ees, mis ähvardas 
teda Baraki mühaklikkuse näol. 

«Mida sa ütlesid?» küsis ta Harmideselt. Harmides taipas ta toonist, et Delfion polnud 
teda üldse kuulanud; hetkeks süttis mehe silmis õel tuluke, siis aga suutis ta juba jälle 
viisakalt naeratada. Delfionil, kes kartis, et oli oma tundeid liialt reetnud, oli kange 
tahtmine nägu kätesse peita, aga ta hoidis end tagasi. Algul ei taibanud ta, mida 
Pardaliska rääkis, — see väike uudishimulik ninatark oli kikivarvul tuppa hiilinud. 

«Aga muidugi, saada ta siia,» vastas Delfion uniselt patjadele nõjatudes. 

Harmides pidi lahkuma; ta oli arstiga kokku leppinud, *et see tuleb Glaukonit vaatama, 
ja poiss sikutas nüüd ta kätt ja mangus, et nad rutem koju läheksid. Lävel möödusid nad 
Gersakkonist ja Harmides püüdis Delfionile üle õla paljutähendavalt irvitada, aga ägeda 
valuhoo tõttu, mis ta abaluudest läbi sähvas, suutis ta vaid enda ees seisvale sambale 
virilalt naeratada. «Mis sa arvad, kas ta teeb mu terveks?» küsis Glaukon ja poisi häälest 
kostis ilmset rahulolu, et tema haigusega nii palju sekeldamist on. 

«Muidugi mitte. Ta tahab mu käest ainult raha saada,» vastas Harmides karmilt ning ta 
enesetunne hakkas paranema. 

«Mul on hea meel sind jälle näha,» ütles Delfion. Ta ei tõusnud kušetilt üles, tõstis 
ainult tervituseks käe ja osutas siis padjale enda kõrval. «Lootsin kogu aja, et sa tuled.» 

Gersakkon istus ega lausunud sõnagi. Pardaliska — sale, paljajalu, seljas poisi kitoon 
— valas talle veini ja lahkus seepeale toast. Gersakkon vaatas talle järele ja jäi siis vaheks 
ajaks silmitsema ust, mille taha tüdruk oli kadunud. 

«Meeldib ta sulle?» küsis Delfion raugel häälel. «Jah.» 

«Ta hind ei ole liiga kõrge.» Delfion nõjatus tagasi. «Siin majas on igal asjal oma 
hind.» 

«Aga mõne asja hind on kõrgem kui teisel.» 

Delfion kaalus veidi aega mehe sõnu ja ütles siis: «Loomulikult.» 

Ka Gersakkon viivitas vastusega. «Ma ei taha seda tüdrukut. Mulle meeldib ainult ta 
nõtke kõnnak ja julm pilk. See on kõik.» 

«Ja minu silmad?» 

«Ei ole julmad.» 

Nad vaikisid jälle, siis ütles Delfion: 

«Sinu silmis,. kardan ma, on küll julmust, aga see on teistsugune kui Pardaliskal.» 

Gersakkon kattis silmad käega kinni ja ütles: «Ma ihaldan hoopis sind.» 

«Jah,» vastas Delfion õrnalt. «Kui kahju, et sa mind ei võta.» Ta sirutas end graatsiliselt 
asemel. «Kahju meist mõlemast.» Gersakkon ei liigutanud ja naine jätkas: 


«Las ma räägin sulle kõik ära. Ma pole iial enne neist asjust rääkinud. Pole seks mingit 
tarvidust tundnud. Mu keha ihaleb sind. Ära saa minust valesti aru. Kui saan endale su 
keha — saan endale ka kõik muu sinus. Muutuksin magades uuesti Ledaks*. Sina, 
Gersakkon, oled teinud mu uned vaeseks.» 

«Ma poleks tulnud täna, kui ma poleks tahtnud avameelselt rääkida. Sa tundsid seda. 
Kuidas ma sind küll armastan,» lisas Gersakkon tuliselt. 

«See on sinust kena. Kui armas sa oled. Kas sa ise tead ka, kui armas sa oled?» Delfion 
tõusis istuli ja hakkas ainust rüüd, mis tal seljas oli, lahti päästma. «Sa oled ainus mees 
selles linnas, kellel on jumal niuetes.» 

Ta laskis rüü maha langeda. «Nii on õigem — minu alasti ihu sinu hirmsa pilgu all, 
Gersakkon.» 

Gersakkon sattus hetkeks segadusse ja kattis uuesti silmad käega kinni, siis vaatas ta 
Delfioni. «Kui ilus sa oled.» 

«Vaata,» ütles naine leebelt, «sa näed Danae* vihma. Ma olen kullakarva, eks ole? Sa 
imestad, kuuldes, kui kaua aega ükski mees mind pole emmanud. Sa võid minuga teha, 
mida tahad.» 

«Ei,» karjatas Gersakkon kohkunult. «See on mulle piinaks.» 

Delfion sai meelega ta sõnadest valesti aru. «Tõepoolest võid. Ükskõik mida. Vaata, 
kui kuldselt mu juuksed helgivad, eks ole? Vaata, ma olen sama värvi nagu Ledagi, kui 
päikesekiired läbi laialisirutatud luigetiibade ta ihule langesid. Vaata. Mind emmates saad 
sa teada jumalate salajased nimed.» 

«Ma kardan,» sosistas Gersakkon. 

«Muidugi,» vastas Delfion. «Mina samuti.» 

«Ma kardan kahte asja. Ma kardan, et kui ma su endale saan, pean ma su hiljem 
kaotama. Ja ma kardan, et kui ma su endale saan, ei kaota ma sind hiljem kunagi.» 

«Ei... sa kardad midagi muud.» 

Gersakkon laskis pea norgu. «Ma ei tea isegi.» 

«Näe, sa tulid uuesti minu juurde. Ja sa pead ikka iiuesti tulema. Milleks võidelda iha 
vastu, mis meid mõlemaid on vallanud? Ma ütlen sulle, mitte see, et sa mu ihu puudutad, 
pole tähtis, tähtis on see, mida sa mulle pärast seda ütled.» 

Gersakkon surus käed rusikasse ja laskis nad siis jälle lahti. «Ma olen väga kiivas. Ma 
kardan, et nõuaksin su käest liiga palju. Sa ütlesid, et ma olen julm. Minu tunded sinu 
vastu on liiga tugevad, ma armastan sind liiga sügavalt, et su vastu mitte julm olla, kui 
seks võimalus avaneb. Kas sa laseksid end üksikusse tuppa lukustada?» 

«Võib-olla.» 

«Aga võib-olla ka mitte.» 

Delfion toetas pea kätele ja ohkas sügavalt; ta suure pärast nõtket keha läbis kerge 
värin. «Miks sa siis tulid?» 

«Mul polnud õigust tulla,» hüüdis Gersakkon õnnetult. «Tulin sellepärast, et ma olen 
liiga nõrk, liiga vilets, et eemale jääda.» 

«Sa näed ju, et sa ei tee mulle haiget. Sa teeksid mulle haiget ainult siis, kui ma teaksin, 
et sa mind ei taha.» 

«Jajah, sul on õigus. Tahtsin sulle haiget teha. Tahtsin, et võiksin sind põlata. Ja nüüd 
ma tean, et ei suuda seda iial.» 


Ta kargas püsti, haaras Delfioni hetkeks kirglikult oma embusesse ja tormas siis toast 
välja. Delfion jäi vaikselt lebama, üks jalg kõveras teise all, nii nagu ta Gersakkoni käte 
vahelt olid maha libisenud. Ta ripsmete alt voolasid aeglaselt pisarad, aga ta oli õnnelik, 
mingid ähmased heledad kujud näisid liikuvat tantsusammul ta mõtete lehises hämaruses. 
Ma ei eksinud temas, ütles ta endamisi. 


6. 


Hannibaal pidas vähe teenijaid; ta vihkas igasugust hiilgust ega tahtnud anda põhjust, et 
ta vaenlased oleksid võinud öelda, nagu püüaks ta endale mingit kaaskonda, mingit 
isiklikku sõjaväge soetada. Kui ta aga poliitikaareenile astus, koondusid mitmesugused 
noormeeste rühmad ta ümber ja pakkusid talle oma teeneid; ka võeti tarvitusele 
abinõusid, et abi oleks käepärast, juhul kui valitsevad perekonnad püüaksid öösi ta maja 
rünnata. Aga kuigi pärast tema otsusele järgnenud esimest vapustust suurnike hulgast 
teda õige tihti ähvardati, polnud ometi märgata, et ähvardustele järgneksid ka teod. 
Suumnikud lasksid oma käsilastel valijatele igasugust survet avaldada, küll ähvardustega 
hirmutades, küll pillavate lubadustega meelitades; aga üldiselt paistsid nad olevat pea 
kaotanud. Neid viis segadusse teadmine, et rahvamass oli hakanud kogu valitsevasse 
korrasse vaenulikult suhtuma; neid konutas poolehoid, mis isegi pärast kõigi ta Rooma 
vastu sihitud plaanide kokkuvarisemist ikka veel Hannibaali ümbritses; peamiselt aga 
halvas nende ettevõtlikkust väljaõppinud palgasõduritest garnisoni puudumine, keda 
oleks suurima häda korral võinud kasutada rahutuste mahasurumiseks kodanike hulgas. 
Hukkumise eelaimus rippus senati ja Saja Nelja Nõukogu kohal; Viienõukogu ei 
funktsioneerinud enam peaaegu üldse. Ainult Sisekomi-teel ehk Väikesel Senatil jätkus 
veel kainet pead. Siia oli koondunud valitseva klassi südamik — suurmaavaldajad, 

laevaomanikud, pankurid —, kelle kontrolli all, olgu siis otseselt või kaudselt, seisis 
suurem osa kaubanduslikest ja tööstuslikest ettevõtetest, öösiti tulid nad Ešmuni 
templisse kokku ja pidasid nõu, kuidas oma klassihuve läheneva hädaohu eest kaitsta. 

«Nad on halvatud,» ütles Karthalon, kes koos Hanni-baaliga pidi kandideerima teise 
šofeti kohale. Karthalon oli kongus ninaga tõsine mees, kes oli põhjalikult uurinud kreeka 
riigiteooriat ja kavatses nüüd Tuküdidese* «Ajaloo» puuni keelde tõlkida. 

«Võib-olla,» ütles Hannibaal, kes ei mõelnud vaenlast alahinnata. «Aga võib-olla 
ootavad nad ainult parajat silmapilku, et küljelt0 kallale tungida või meid varitsema 
hakata.» Ta naeratas. «Ma arvan, tõenäoliselt hakkavad nad meid varitsema.» 

«Me äratame Kart-hadaštis Ateena uuesti ellu,» hüüdis Karthalon vaimustatult. Tema 
oli helleniseerijate juht. Juba mitu sajandit valitsesid Kart-hadašti kultuurielus kreeka 
mõjud, mis põhjalikult muutsid selle kunagist foi-niikia algupära ja esimestel sajanditel 
egiptuse kultuurist saadud mõjutusi. Kreeka kombed valitsesid kaubandus- ja tööstuselus 
ja kreeka luksusesemed olid saanud rikastele toreduse ja mugavuse mõõdupuuks. 
Peamiselt aga jäljendati välist kesta, kreeka maailma loovad voolud olid vaid piiratud 
ulatuses siia jõudnud. Aga viimasel poolsajandil näis Kart-hadašt järk-järgult ärkavat. 
Väliselt avaldus see barkiidide tegevuses Hispaanias ja Hannibaali Itaalia sõjakäigus. 
Rahulolematus kasvas. Hoolimata preestrite konservatiivsusest, kadusid esivanemailt 
päritud toored kombed. Läänepoolsetes Vahemeremaades sajandeid valitsenud 


foiniiklaste, etruskide ja kreeklaste kaubanduslik tegevus hakkas kiiresti oma mõju 
avaldama; linnaelu üha jätkuva levimisega kaasnevad ühtlustavad tendentsid viisid 
olukorrani, kus paratamatult tuli otsustada kas rooma või puuni ülevõimu kasuks. 
Karthalon esindas haritumat ringkonda, kes tänulikult tunnistas, kui palju nad võlgnesid 
Hellasele, ja tahtis Kart-hadašti elu rikastada kõige väärtuslikuga, mida helleeni 
tsivilisatsioon — see loovalt ühendav jõud — oli inimkonnale andnud. 

«Ma tean, et meie valmistatud esemed on helleeni kaupadega võrreldes kohmakad ja 
tahumatud,» ütles ta. «Aga teatud mõttes oleme me alles oma arengu alguses. Me asume 
punktis, kust võime sooritada suure hüppe edasi. 

Nüüd on oluline vabastada meie konstitutsioonis peituvad demokraatlikud elemendid ja 
murda kaubandusliku monopoli meetodid, mis kujutavad endast riigis valitseva suurnike 
oligarhia välist külge.» 

Hannibaäl naeratas. «See monopol on juba murtud. Selle eest hoolitses me 
lüüasaamine.» 

Karthalon tahtis nii kiiresti vastata, et hakkas pudis-tama: «Jah, aga meie poliitika peab 
selgesti näitama, et me ei katsu seda uuesti elustada. Meie uuestisündinud Kart-hadašt 
peab kaubanduse suhtes asuma niisama liberaalsel seisukohal kui kõige muugi suhtes. 
Siis puhkevad jõud, mis meis viimaste sajandite jooksul on tärganud, täielikult õitsele. 
Olen selles kindel. Kui Ateena oli oma kuulsuse tipul, oli tema kunst peaaegu täielikult 
tema müüride vahel elavate muulaste looming. Peame muutma Kart-hadašti Lääne 
Ateenaks.» 

Hannibaäl jäi mõttesse ja noogutas siis nõusolevalt. «Sul on õigus, vähemalt 
peapunktis. Monopolistlikud meetodid kuulusid oligarhia juurde. Omal ajal võisid nad 
teenida kasulikke eesmärke, aidates linnal end üles ehitada. Aga ma näen, et sul on õigus. 
See olukord kestis liiga kaua, nagu on kestnud liiga kaua ka väheste perekondade 
ülemvalitsus. Pole kahtlust, et Kart-hadašti saatuse otsustab küsimus, kas me astume 
nende tendentside vastu välja õigel ajal või liiga hilja. Eelolev aasta peab seda näitama, 
Karthalon.» 

«Sa eeldad siis, et meid valitakse šofetiteks.» «Eeldan küll.» 

Pilk suunatud mäeharjale, seisis Hannibaäl liikumatult ja sirgelt ning jälgis 
valgusemängu pilvesambal. Tol hetkel tundus ta Karthalonile sünge kotkana, kellesse 
nagu ei puutunudki inimliku elu askeldused. Karthaloni, kelle pea tulisest sõnavõtust ikka 
veel pisut ringi käis, haaras aukartus; ta lõi pilgu maha, et veenduda, kas maa, millel ta 
seisab, on talle tuttav. Tal oli tunne, nagu asuks ta kuskil kõikuval kaljurüngal, läbi külma 
vetemüha kostab aga mingi' linnu kriiskav kisa. Talle meenusid surnud, viirukilõhna 
puhang, mis nagu suure tugeva käe puudutus rahustab värisevat last. Hirmust sünnib 
rahu, arutles ta endamisi. Hoidku jumalad mind verd rüvetamast! 

See hetk meenus Karthalonile, kui ta seisis koos Hanni-baaliga Platsi ääres palmide 
varjus ja ootas, millal tehakse teatavaks hääletamise tulemused. Paistis tõepoolest, et 

vaenlane oli pea kaotanud; ta peaaegu ei püüdnudki häälte arvu võltsida. Üks kvartal 
teise järel andis oma hääled Hannibaalile ja Karthalonile. Polnud enam kahtlust, et 
Hannibaalil oli kindel seljatagune, teda toetasid käsitöölised, väikekaupmehed ja - 
töösturid, talupojad, ning isegi osa patriitse, — mõned eriti arukad mehed nagu 
Karthalon koos rahulolematutega, keda kasulike tehingute juurest oli eemale tõrjutud, kes 


oma mõisad olid kaotanud või valmis olid kogu varandusega riskima, lootes Hannibaali 
juhtimisel Rooma hävitada. Väikemõisnikud olid pisikestel tugevatel hobustel vaikselt 
salgakaupa kohale sõitnud, et Hannibaali poolt hääletada. Kõik hoolikad sobingud, mis 
pidid valimisringkondades magnaati-dele ülekaaluka enamuse kindlustama, jooksid nii 
tugeva opositsiooni juures täiesti tühja. Eriti hea meel oli Hannibaalil selle üle, et 
väiketalupojad olid küll jalgsi, küll eesli seljas mitme miili tagant hääletama tulnud; 
tavaliselt ei vaevunud nad üldse valimistest osa võtma. Mõned mehed, kellel oli õigus 
Kart-hadaštis hääletada, olid eemalt rannaäärsetest linnadest kohale rännanud. 

«Nii et me võidame. Ma teadsin, et me võidame,» hüüdis Karthalon erutatult. 
Hannibaäl noogutas tõsise näoga. 

Rahvas möirgas rõõmust. Vägev hõiskelaine kandus üle terve linna. Nagu püüaks 
tohutu loom inimkeeli kõnelda. Ülikute kõrvus, kes end oma uhketesse villadesse peitsid, 
kõlas see vere järgi januneva pööbli kisana; väravatele lükati riivid ette, uksed pandi 
lukku ning nende taha kuhjati mööblit. Aga keegi ei püüdnud majja tungida, kuigi kisa ei 
lakanud. Rahvas oli täiesti veendunud, et kõik vajalikud sammud tuleb jätta Hannibaali 
hooleks. Oli alanud uus ajastu. Uks mees, kes Miskari templi juurde kogunenud 
rahvahulga poole pöördus, seletas, et imepärased sünnijuhtumid Tezagas olid seda kõike 
juba selgesti ette ennustanud. Dokkide lähedal kuulati kellegi ühe silmaga mehe juttu, 
kelle arvamist mööda sündivat tähtede vallas imelikke asju. Neitsi Ema olevat end ilmu- 
tanud üllatuslikes konjunktsioonides*, kuulutades ette, et Hannibaalist saab sõdalane- 
kuningas, kelle valitsusega pääseb võidule, rahu. Vähem poolehoidu leidsid väited, nagu 
näitaksid vastuvaidlematud märgid, et maailma ähvardab uus häving — puhastus tule 
läbi. Ainult selles olid kõik ühel meelel, et oli alanud uus ajastu. 


III KOKKUPÕRGE 


1. 


Barakile valmistas Hannibaali võit suurt rõõmu, mida ta isegi õieti seletada ei osanud. 
Selle tunde põhjusi ei tulnud hoopiski poliitikast otsida, sest Barakile endalegi polnud 
päris selge, kuidas ta suhtub programmi, mille Hannibaal šofetina arvatavasti esitab; 
rõõmustades inimese üle, kes oma tahte maksma paneb, kindla positsiooni saavutab ja 
otsustava käeliigutusega segadustesse paisatud maailma kaheks lõhub, tundus Barakile, 
just nagu oleksid ta enda hädad ja nurjumised kuidagi Hannibaaliga seotud. Ta tahtis 
vabaneda oma kõhklustest ja heitlikest ihadest. Pärast maamõisas elatud töörohkeid päevi 
ärritas teda linna sihitu jõudeelu. Isa kavatsust mööda pidi Barak pärast maal elatud aastat 
veetma ühe aasta mõisavalitsejana Gadiris Hispaania Atlandi-rannikul, aga kuna Ozmilk 
oli otsustanud reisi esialgu edasi lükata, ei olnud tal pojale anda mingit tööd peale tühiste, 
juhuslikku laadi jooksvate kohustuste. Barak oli tüdinenud neist tühistest asjaajamistest, 
mille sügavamat seost tema eest varjati. 

Pealegi ei suutnud ta Delfioni unustada. Ta käis veel mitu korda sõjasadama 
moonaladudes tüdrukute juures, lihtsalt sellepärast, et oli hõlpsam seal käia kui mõni uus 
koht otsida. Aga puhtfüüsiline akt, mis küll pisut lõdven-das temas valitsevat pinget, ei 
suutnud ometi lämmatada seda uut vihkav-ihalevat kiindumust, mille Delfion ta veres oli 
süüdanud. Mälestus naisest näris ta hinge, nagu oleks Delfion olnud mingi väärtuslik 


kalastamiskontses-sioon, mille keegi võistlev rahamees tal just sel silmapilgul nina eest 
ära näpsas, kui tema, Barak, parajasti arutas, kui suuri kasumeid see talle tuua võib. Talle 
tundus, 

nagu oleks ta materiaalset kahju kannatanud, nagu oleks ta eneseväärikust alandatud. 
Kuigi ta ise selles teadlik polnud, solvas teda see, et Delfion oli temast haritum. 

Barak hakkas Gersakkoni passima, kavatsedes keelitada teda endaga koos Delfioni 
juurde tulema. Ometi ei tihanud ta naisega silm silma vastu sattuda, ja see omakorda 
suurendas ta vimma Delfioni vastu. Seda, et tema, Barak — Ozmilki poeg — ühe naise 
ees häbi pärast punastas ega teadnud, mida ette võtta, ei võinud niisama jätta; selle eest 
tuli kätte maksta. 

Nähes, et poeg vajab tegevust, andis Ozmilk talle ülesandeid, mida ta muidu oleks 
alamate ametnike hooleks jätnud; õieti kulusid need kogemused marjaks ära noormehele, 
kes ühel päeval pidi hakkama perekonna varandusi valitsema. Ozmilk soovis kogu 
südamest, et tal oleks kokkuhoidlik ja võimekas pärija, kelle käes pärandus aina kasvab; 
ometi ei raatsinud ta pühendada Barakit majapidamise ühessegi tõsisemasse saladusse. 
Igale juhule, kus Barakil avanes võimalus teda asendada, vaatas ta kui hädaohule, mis 
tema võimu ähvardab. Seetõttu ei teadnud Ozmilk isegi, mida teha — ühelt poolt tahtis ta 
Baraki tegevusiha ergutada, teiselt poolt jälle püüdis seda alla suruda. Baraki meelest oli 
isa lihtsalt pirtsakas ja tema vastu väiklaselt ülekohtune; põhjust, miks tal isa silmis ei 
õnnestunud end nii heas valguses näidata, nagu ta soovis, Barak ei taibanud. Mõnikord 
süüdistas ta kõiges iseennast, oli siis hirmsasti tujust ära ja sepitses mässu-plaane. 

Nii ta siis tegeles päevast päeva tühiste võla- ja äriasjadega, kontrollis kaubalähetusi ja 
ähvardas võlgnikelt ära võtta hüpoteegi väljalunastamise õiguse. Ta ilmutas nende 
toimingute vastu õige elavat huvi, ometi jäi isa ja tema vahele mingi usaldamatuselõhe. 
Kui Barak mõnikord püüdis selgusele jõuda, kui kaugele õieti Ozmilki raha-tehingud 
ulatuvad, või lähemaid andmeid pärida salasepitsuste kohta, millele, nagu ta ähmaselt 
taipas, kogu kaubandus tugines, tõrjus Ozmilk ta järsult eemale. Eriti tahtis Barak teada, 
kuidas isa kavatses lüüa Hannibaali ja kukutada oma võistlejat Gerbaali. 


Kõige enam huvi pakkusid talle ametkäigud, mis võimaldasid töökodade tööga tutvuda. 
Sel ajal kui ta klaasitöökoja 

uksel seistes peremeest hoiatas, jälgis ta ise, kuidas mehed kuumusest naksuvate 
seintega toas väikeste saviahjude ääres, kust ühtepuhku pimestavalt sillerdav leek välja 
pahvatas, klaasi töötlesid. «Me ei või enam kauem oodata ...» Ja mehe räme hääl, mis 
kohati kriiskavaks muutus, anus ja soigus: «Mõtle, kui rasked ajad praegu on; ma palun 
veel ainult ühe kuu pikendust — seks ajaks saan raha kindlasti kokku.» Mehed pistsid 
ridvad tulisesse massi ja tõmbasid nad siis jälle välja; osavalt pikki mõlasid kasutades 
keerasid ja pressisid nad ridva külge jäänud klaasitilga ümmarguseks. «Saa ometi aru, et 
minu austatud isa ei taha sugugi karm olla, aga on siis tema süüdi. Kogu süü tuleb panna 
poliitiliste demagoogide arvele, kes kõik krediidialused on segi paisanud; isa peab oma 
raha kätte saama ...» Ridvad läksid ahju tagasi, tulid siis jälle välja ja ümmargune 
klaasitükk sai teise raud-ridva abil nõutava kuju. «Mismoodi sa neid värvid?» küsis 
Barak oma uudishimu reetes ja peremees kasutas õhinal juhust. «Ei, ei, ega värvi pärast ei 


lisata, värv segatakse juba ahjus sisse. Vaata siia, isand. Näita, närukael, isandale, kuidas 
värv saab juurde lisatud. Vaata, isand, siia kaussidesse. Oota, sa närukael, küll ma su 
kaela murran, muud sa väärt ei ole ...» Peremees näitas Barakile kandikutele asetatud 
sõrmuseid ja käevõrusid, millest mõned olid juba päris jahtunud, teised alles kuumad. 
Barak ei käinud enam mehele peale, et see oma võla tasuks, vaid püüdis 
klaasitegemiskunstist niipalju kui võimalik teada saada. 

«Miks siinsed klaasitegijad ei oska niisama head tööd teha, nagu Aleksandrias tehakse? 
Tuleb see halvemast liivast ja leelisest, mis? Kui põhjus selles seisab, siis neid aineid 
võib ju sisse vedada. Sa ütled, et pole meistreid? Aga neidki võib sisse vedada. 
Teiesuguste ettevõtjatega on see häda, et te peidate end kaubamonopolide taha. Minu 
arust olete viimase paari sajandi jooksul lihtsalt laisaks jäänud.» 

Peremehel õnnestus Barak töötoast õue toimetada, kus orjad nende juttu ei saanud pealt 
kuulata. «Kuna sa oled nii armuline, isand, siis luba ennast kostitada. Oleme tõepoolest 
pattu teinud. Me töökojad ei kõlba kuhugi. Oleme põlastusväärsed Kõigevägevama 
silmis. Sellepärast lase mu vääritul naisehirmutisel sulle meie kõige vähem viletsat veini 
pakkuda.» 

Barak hakkas auahneid plaane sepitsema. Ta asutab Kart-hädasti kõrgeklassilised 
kunsttöökojad ja tõrjub Aleksandria, Pergamoni ja teised suured idamaa tööstus-keskused 
turult välja. Mis mõtet oli märatseda, igasugu vandenõusid sepitseda ja teha nägu, nagu 
läheks maailm hukka, ainult sellepärast, et kogu olukord pidi muutuma? Barak irvitas 
mõttes isa üle. Tarvis oli kedagi Baraki-taolist, kes polnud kitsarinnaliste ideede kam- 
mitsas ja oskas näha, mida Kart-hadaštil antud momendil tuli ette võtta, kui linn tahtis 
oma hegemooniat läänes tagasi võita. 

Tänaval sammudes tundis Barak, et kui üldse keegi, siis just tema suudab neid ideesid 
ellu viia. Antagu talle vaid vabad käed ja parajal määral raha ning ärgu isa talle kogu aeg 
otsa põrnitsegu ega teda tagasi hoidku. Ta kordas mõttes kõrgelennulisi kõnesid, milles ta 
Ozmilkile selgeks tegi, kuivõrd isa on ajast maha jäänud, kulutades oma raha suure hulga 
pisikeste töökodade peale, mis midagi sisse ei toonud, ja püüdes igasugu riugastega tagasi 
saada monopole, mis olid igaveseks kaotatud. Me ei suuda laialdast transiitkaubandust 
monopoli meetoditega kauem enda käes hoida; me saame seda teha ainult sel teel, et 
tõstame oma toodangu taset. Niimoodi tegi Ateena ja niimoodi teeb praegusel hetkel 
Aleksandria. Meie laevastikul pole mingeid väljavaateid, kui me tööstus edusamme ei 
tee. 

Aga kodus, selles majas, kus kõik kulges eeskujuliku korra järgi, kus juba eeskoda 
sisendas aukartust, nii et sa julgesid vaid poolihääli kõnelda, kadus Baraki meelekindlus. 
Ja isa ees seistes tajus ta ainult tema vägevust, seda sügavale juurdunud vintsket 
enesekindlust. Ozmilki käes oli raha, krediidivarud, maa, laevad. Baraki käes ainult idee; 
ja kui ta haruharva püüdiski kõhklevalt oma arvamist avaldada, võeti see vastu jaheda 
vaikimisega, mis oli võrratult hullem mistahes vastuväitest. Ozmilkile ilmselt ei 
meeldinud, et poeg püüdis talle kaasosanikuks hakata. Ta tahtis küll, et Barak oma andeid 
äri alal edasi arendaks, aga nii, et poeg kõige vähemalgi määral ei püüaks oma tahet peale 
suruda. Ta seisis, vahtis poega poolsuletud laugude alt ja ajas huuled torru, vasaku käe 
pöidla ja nimetissõrmega keeras ta aeglaselt skarabeuse-kujulist liikuvat pitsatit 
pitsatsõrmuses, mida ta parema käe sõrmes kandis. Baraki hämmeldusest head meelt 

tundes lõi ta pilgu graveeritud pitsatile ja pööras siis kalliskivi napsti endisesse 
asendisse. 

Barak oli küll hämmeldunud, aga endiselt veendunud, et tema üksi oskab Kart-hadašti 
majandusprobleeme lahendada. Ta mässulised unistused võtsid üha julgema kuju. Kuigi 
tal polnud kedagi, kellega oleks saanud usalduslikult kõnelda, hakkas ta lootma, et 
Hannibaal ründab Sajanõukogu ja murrab selle võimu. Kui kord on lõpuks jalule seatud 
— küllap saabub siis aeg ka ideedega meeste jaoks. Poliitilisi vaidlusi pealt kuulates oli 
tal kange tahtmine kaasa rääkida ja Hannibaali kaitsta, aga ettevaatus ja kahtlus hoidsid 
teda tagasi. Äkki tärganud umbusk sundis teda kriitiliselt suhtuma kõigisse ideedesse 
peale enda omade. Küllap Hannibaalgi on üks neid vanamehi, kes püüab kogu võimu 
enda kätte haarata. Kedagi ei võinud usaldada. 

Ühel õhtul, pärast seda kui ta oli ratsutanud vaatama üht mõisat, millest Ozmilk oli 
huvitatud, tuli ta tagasi läbi Magara. Möödudes majast, mis kuulus Hannole, barkiidide 
vastaste poliitilisele juhile, kostsid ta kõrvu haamrilöögid ja kriiskavad naerupahvakud, 
millele järgnesid läbilõikavad valukarjed; ja kui ta seisma jäi, nägi ta, kuidas kaks palki 
ristilöödud orjadega aeglaselt püsti aeti. Üht palki hoiti lohakalt ja see kukkus küljeli. Ori, 
kes selle külge oli seotud, röögatas kohutava häälega, ja kui post jälle üles upitati, nägi 
Barak, et mees oli surnud. Tal viletsal oli rohkem õnne kui ta kaaslasel, kes ikka veel 
elas. Barak nägi, kuidas orja habetunud ülahuulel läikisid jämedad higipiisad, hallrohekas 
kahvatus kattis ta kurnatud nägu, mis oli juba sisse langenud nagu surnul. 

Barak sõitis edasi ja jättis selja taha kaks võllapuud, mis olid Hanno rohtaia 
granaadipuude keskele püsti aetud. Neil poliitiliselt ebakindlatel aegadel kippusid orjad 
käest minema. Peremehed jälle olid hirmu täis ja muutusid üha umbusklikumaks. 
Eelmisel nädalal olid kolm orja tapnud Taenias ühes villas oma peremehe, hoides ta pead 
pesu-toobris vee all. Pärast seda laadi juhtumit võisid sa ka omaenda orja silmis 
kummalist pilku märgata. 

Läbi linna koju ratsutades hoidis Barak põhja poole, kuni jõudis tänavale, kus asus 
Delfioni maja. Barak oli ennegi sellest lävest mitu korda mööda läinud, aga iialgi polnud 
ta Delfioni kohanud. Ta ei teadnud isegi, mida ta teeks, kui ta naist kohtaks. Seekord ei 
mõelnud ta üldse 

Delfionile, ta läks ainult seda teed mööda koju, kuna oli harjunud siitkaudu ringi 
minema. Noormeest valdasid segased tunded: ühelt poolt oli ta nõuks võtnud isale vastu 
hakata, teiselt poolt jälle lootis, et suudab lõpuks oma ideedega Ozmilki poolehoiu võita; 
nii ta ei märganudki Delfioni, enne kui seisis naisega päris vastamisi. Delfion kandis 
peenest villasest riidest mantlit ja oli kapuutsi pähe tõmmanud; tema järel kõndis üks ta 
tüdrukuist, oliivikarva naha, suure suu ja kassisilmadega olevus. Barak märkas tüdrukut 
enne kui Delfioni, ja tüdruku tusaselt naeratav kassinägu tuli talle kuidagi tuttav ette; siis 
alles tundis ta Delfioni ära, kargas hobuse seljast maha ja oleks kiiruga äärepealt pikali 
libisenud. 

Delfion ehmus. Ta tõstis kiiresti parema käe üles, justkui tahaks ta end hoobi vastu 
kaitsta, ning lükkas siis kapuutsiserva tagasi. Barak oli seisma jäänud ja Delfion vahtis 
hetke noormehele ainiti otsa. Naist pahandas kõige enam see, et oli selle liigutusega oma 
hirmu reetnud; ta tundis, et vihkab Barakit mitte niivõrd sellepärast, et noormees tema 
majas end nii sündsusetult ülal pidas, vaid sellepärast, et Delfion tema pärast ise nii 
kohmakalt käitus. Seetõttu heitis ta Barakile oma kõige külmema pilgu ja läks edasi. 


Kasstüdruk vahtis käskijanna selja taga üle õla tagasi ja näitas Barakile oma teravat 
keeleotsa ning sammus siis õige ülbelt noormehest mööda. Kui Barak neile järele vahtis, 
pani tüdruk käed selja taha kokku ja lehvitas kutsuvalt käega. 

Barak oli vihast päris juhm. See kohtumine oli teda nii rabanud, et ta polnud märganud 
näole väärikalt ükskõikset ilmetki manada. Ta oli kavatsenud Delfioni tervitada; esimese 
hooga oli ta tahtnud vabandada, naeratada ja paluda, et Delfion ta oma sõprade ringi 
tagasi võtaks. Sel hetkel ei tundnud ta naise vastu mingit meelelist iha; ta soovis vaid 
kogu hingest kõike heaks teha ja näidata, et ta pole põrmugi rumalam kui kogu see 
helleeni kamp, kes Delfioni juures koos käis. Kui naine aga kõik ta lähenemiskatsed, mis 
Baraki meelest olid palju sõbralikumad ja selgemad, kui nad tegelikult olid, külmalt 
tagasi tõrjus, haaras noormeest kohutav vihasoost. Kogu ta hell enesekindlus ja 
pidurdatud teotahe keskendus nüüd Delfioni kuju ümber ning Barak tundis, et lämbub, 
kui ei saa naisele mingil kombel kätte tasuda. 

«Taniti armastuse nimel, andke almust,» alustas konksus 

käsivarrega kerjus, kes Barakile jalgu jäi, kui see ilusate punaste rosettidega kaunistatud 
sadulasse kargas. Barak vajutas sõnagi lausumata kannad hobuse roietesse. Kerjus 
tõmbus karjatades vastu seina ja haaras terve käega jalast kinni. 

Igaüks Kart-hadaštis — alates suurnikest ja lõpetades orjadega — ootas erutavaid 
muutusi, mis kindlasti pidid aset leidma, niipea kui Hannibaal ametisse astub. Kuidas 
linnaelanikud tema ametisse astumisse ka ei suhtunud — olgu vaimustuse või põlgusega 
—, ühes olid nad täiesti kindlad: sellele järgnevad kohe erakorralised sündmused. Aga 
midagi ei juhtunud. 

«Me peame enne maad kuulama,» ütles Hannibaal Kart-halonile, kes tahtis talle 
tutvustada kõigi kreeka õiguse ilukõne reeglite järgi koostatud seaduseelnõu. Vahepeal 
jätkas ta oma igapäevast tööd, uuris rahulikult, aga põhjalikult igasugu riigiasutuste tööd 
ja töömeetodeid ning tegeles edasikaebustega, mis tema kätte sattusid. Viie-nõukogu, kes 
valimiste esimesest halvavast vapustusest oli toibunud, püüdis ta tööd igati takistada. 
Millist ürikut ta ka ei nõudnud — ikka oli see kadunud, hävitatud või teda polnud eales 
olnudki; millist kohtuasja ta ka jälgida ei püüdnud, ikka oli sellega õnnetuseks tegelnud 
mõni hiljuti surnud ametnik. Kui Hannibaal neid ei usu, mingu ja vaadaku kalmistul 
hauakivi. Nad ei saa ju ometi vastata ta küsimustele, kui ainus inimene, kes sellest asjast 
midagi teadis, on surnud. Tuli välja, et viimasel aastal oli olnud mitu tulekahju ja 
sissemurdmist, nii et peaaegu kõik tähtsad paberid ja aruanded olid kadunud; vähemalt 
püüdsid ametnikud seda põhjuseks tuua, miks nad ei suuda šofe-tile nõutavat 
informatsiooni anda. Iga ametnik — alates Nõukogu tähtsatest meestest ja lõpetades 
kõige tühisema tolliinspektoriga — tegi kõik, mis suutis, et Hannibaali juurdlust 
takistada. 

Ja neil oli selleks ka põhjust. Kõigist takistustest hoolimata hakkas Hannibaal end 
segama kogu valitsemissüs-teemi tegevusse. Ta oli arvanud, et leiab eest korralagedust ja 
sellest tulenevat ebapädevat asjaajamist, aga ta polnud iial arvanud, et valitsusaparaat on 
nii põhjalikult 

moonutatud mingiks valitsevate perekondade võimu ja rikastumise vahendiks. Nagu 
enne teda tema isagi, polnud Hannibaal õieti kunagi vahele seganud oma kodulinna 
siseasjadesse, piirdudes vaid nende küsimuste arutamisega, mis puudutasid 
välispoliitikat. Alles nüüd sai talle selgeks, et valitsusaparaat oli ülevalt kuni alla mingi 
väärmoodustis, mille peamiseks ülesandeks oli kindlustada valitsevatele perekondadele 
ülemvõim ja kanda hoolt, et igasugu maksu- ja sõjaväekohustused langeksid tegelikult 
ainuüksi väikekaupmeeste ja -töösturite või talupoegade õlgadele. Selleks et valitsevad 
perekonnad saaksid oma positsioonil püsida, läks tarvis arvukat riigiagentide- ja 
ametnikeklassi, kellest iga üksik sel teel kogu süsteemiga ühte keevitati, et talle väike 
nurgake loovutati, kus ta ise võis riigi raha näpata ja altkäemaksu võtta. Paari sajandi 
jooksul pärast Sajanõukogu loomist oli kogu süsteem ilmselt aegamisi täiustunud. 

Nõukogu tuleb seetõttu kaotada või teovõimetuks muuta. Selles oli Hannibaal kohe 
veendunud. Palju raskem oli leida rünnakuks õiget lähtepositsiooni ja tabada õiget 
momenti. Hannibaal ei arutanud seda probleemi Kartha-loniga, kes oleks pea kaotanud ja 
tahtnud alustada aktsiooni, mis Hannibaali arvates tuli läbi viia alles siis, kui rünnak 
Nõukogule on juba lõppenud. Kutsuda kohe rahvast üles võtma vastu seaduseelnõu, mis 
tühistaks Nõukogu volitused, tähendaks mängida end suurnike kätte, kes nagu tavaliselt 
kisa tõstaksid: «Hoidke end salakavala türanni eest!» Tarvis oli ettevaatlikult 
manööverdada, nii et avalik arvamus oleks viimse piirini Nõukogu vastu üles kihutatud. 
See ajaks suurnikele hirmu peale. Ja halvaks nende taktikat ning Nõukogu volitusi 
tühistava seaduseelnõu vastuvõtmine tunduks olukorrast tingitud vajaliku sammuna. 

Varakambri ametnik Baališpot, ülik, kes oma ametikoha kaudu lootis järgmisel aastal 
Sajanõukokku pääseda, oli üks kõige jultunumaid saboteerijaid. «Kontrolli ta arveid 
eraldi,» ütles Hannibaal vabakslastud orjale Kelbilimile, kes töötas tema juures 
kojaülemana ja sekretärina: «Ma ei usugi, et selle riigivara riisuja paberid nii laitmatult 
korras oleksid.» Mõne päeva pärast teataski Kelbilim, kes oli šofeti kirjutajate arved läbi 
vaadanud, et Baališpot polnud olnud mitte ainult kuritegelikult loid oma osakonna 
maksukogujate töö kontrollimisel, vaid oli ühtlasi suure 

75 

osa Roomale kahjutasuks minevatest maksudest kõrvale toimetanud. 

Hannibaal naeratas, noogutas peaga ja tegi korralduse, et Baališpotile antaks üle 
ametlik kutse ilmuda šofeti kohtu ette. 


2 

Kevad lähenes. Gersakkon tõstis pilgu violetsete mägede poole ja teda haaras 
meeleheide. Maailm paistis olevat ummikusse jooksnud ja kõikus sihitult siia-sinna. 
Gersakkon läks muulile ja vahtis merele, kus esimesed laevad oma laste rohekalt 
helklevatesse rannavetesse vedasid, aga niipea kui ta pilgu kõrvale pööras, tundis ta end 
jälle nagu vangis. Jõuaks ta ometi Delfioni suhtes mingile otsusele! Kui ta end temaga 
seob, hakkab teda piinama kiivus, sest oma elukutse poolest on naine kättesaadav ka 
teistele, ja tema, Gersakkon, on alles pärast kõiki teisi ta soosingu võitnud. Kannatades 
juba praegu kiivuse all, teadis ta väga hästi, et Delfioni armukeseks saades muutub ta piin 
veel palju hullemaks. Ühel õhtul enne magamaheitmist otsustas ta Delfioniga abielluda, 
järgmisel hommikul aga tundus see mõte talle pentsikuna. Ta ei suudaks iial unustada ega 
kahtlustest ja umbusust vabaneda, kui ta Delfioni tuppa luku taha ei paneks ja ise uksel 


vahti ei peaks. Pealegi jätkus tal veel küllalt pere-konnauhkust, et juba üksi selle mõtte 
vastu raevukalt mässu tõsta. Isegi kui nad läheksid kaugele ära — kas või Gadiri —, 
sumiseks õhk nende ümber juba mõne kuu pärast igasugu juttudest Delfioni mineviku 
kohta. Niiviisi arutledes püüdis ta leida ettekäändeid, miks ta ei tohi Delfioniga 
vahekorda luua või temaga abielluda; ometi teadis ta, et selle kõige taga olid sügavamad 
ja keerukamad põhjused, mis teda kammittsas hoidsid. Tegelikult kasutas ta kõiki neid 
ettekäändeid, mis Delfioniga läbikäimise poolt või vastu rääkisid, ainult selleks, et läm- 
matada endas ebamäärast hirmu. See haaras teda sel kohutaval hetkel, kui Delfion ütles, 
et tal on julmad silmad; ja uuesti tundis ta seda siis, kui naine ütles, et Gersakkon on 
tulnud talle haiget tegema, aga see pole tal korda läinud. Ega Delfion ise oma sõnade 
mõttest õieti aru ei saanudki, ta rääkis poolnaljatlevalt, justkui reageerides 

millelegi Gersakkoni olemuses, mida ta kartis ja võib-olla ka ihaldas, aga vaevalt, et 
tundis. 

Gersakkon läks uuesti Dinarhose juurde. Kui ta kõheldes ukse taga seisis, kuulis ta toas 
kedagi kõnelevat ja avas ilma koputamata ukse. Tal oli häbi, et ta seda tegi, aga 
sellegipoolest astus ta tuppa. Dinarhos nõjatus vastu madalat aknalauda ja rääkis kahe 
naisega, kes taburettidel tema vastas istusid. Dinarhose silmad olid kinni ja ta rääkis 
aeglaselt laulva häälega. Gersakkon sulges vaikselt ukse ega kavatsenudki enam 
vabandada. Ta tõmbus vastu seina ja jäi kuulama. 

«... Nii ma hakkasin inimestele jutlustama vagaduse ja jumalatundmise ilust Ma ütlesin 
neile: Kuulake, teie maa peal sündinud, kes te olete andunud joomatõvele ja uinute, 
tundmata jumalat. Ärgake kainusele! Ärgake ja saage lahti oma viinauimast. Teie meeled 
on nürinenud Kirgede kangest viinast ja suikunud unehõlma, mis on Mõistusele surmaks. 
Nii ma rääkisin. Ja need, kes mind kuulsid, kogunesid säravate silmadega mu ümber. Ja 
ma ütlesin nende vastu: Häda teile, inimesed, miks olete andnud end surma meelevalla 
alla, kui teile on antud võim surematusest osa saada? Parandage meelt, kes te olete 
rännanud Eksiteedel ja hooranud Rumalusest. Heitke seljast Pimeduse räbalad ja võtke 
vastu Valgus. Saage osa Igavikust. Seda on tunnetanud see, kes palvetas kõva häälega 
turuplatsil: Anna mulle jõudu, et ma saaksin õnnistuse osaliseks, mida ma ihaldan, ja 
võiksin sellega valgustada neid oma soost — oma vendi ja sinu poegi —, kes siplevad 
Rumaluse paelus.» 

Ta hääl vaibus sosinaks ja silmad ikka veel suletud, andis ta naistele märku ära minna. 
Mõlemad naised tõusid püsti, ei hakanud aga koos ukse poole astuma. Vanem neist, 
keskealine tõmmu näoga naine, lahkus esimesena; ta laskis pea norgu, pomises midagi ja 
pöördus ukse poole. Teine, hästi noor, kõhn ja kahvatu tütarlaps, ootas, kuni naine oli 
ukse sulgenud, noogutas siis peaga ja pöördus minekule. Noormehest möödudes heitis ta 
Gersakkonile pikkade ripsmete alt uuriva pilgu; suured silmad põlesid näljaselt ta ahtas 
näos. 

Dinarhos ootas, kuni uks teist korda kinni langes, avas siis silmad ja ütles Gersakkonile: 
«See ei olnud sinust ilus, et sa niiviisi tuppa tulid. Kui sind oleks ajanud siia iha 
sügavama teadmise järele, siis poleks sellest midagi.» 

Valgus mängles ta põsesarnade pehmeil udemeil. «Paraku oled sa õnnetu. Ma ootasin 
sind.» 

«Ma ei tea, miks ma tulin,» ütles Gersakkon ägedalt. 


«Sa tulid, sest sa ihaldad pääseda välja sellest kurjusest, mis sind ümbritseb.» Dinarhos 
viipas käega ja Gersakkon istus taburetile, millel oli istunud kõhn tüdruk. «Sestpeale kui 
ma viimane kord, kui sa siin käisid, su nägu nägin,» jätkas Dinarhos, «olen ma kahelnud, 
kas ma suudan sind aidata. Mulle paistab, et varsti sa hukkud täielikult, lihahimu koertest 
lõhki kistuna, või sulle ilmutatakse nii suuri asju, mis minu pilgu eest on varjatud. Ma 
võin sulle ainult öelda: kisu katki see ämblikuvõrk, millesse sa oled mähitud, see surma 
mõttetuse — elus peituva surma loor. Põgene selle lõdiseva laiba, selle kummitustest 
kubiseva hauakambri eest, selle majja tunginud röövli eest, vaenlase eest, kes segab 
mürki su igapäevase toidu hulka. Kuidas saan ma sulle kaasa tunda?» 

«Ükskõik, räägi minuga,» ütles Gersakkon sosinaks vaibuval häälel. 

Dinarhos pöördus ümber ja tõmbas kardinad akna ette. Toas läks pimedaks. Gersakkon 
kuulis, kuidas Dinarhos laua ääres taburetti kobas. Ta pea hakkas ringi käima ja ta suutis 
vaevu istmel püsida. Dinarhos rääkis edasi, ta jahe hääl rahustas Gersakkoni. 

«Sõnad saavad pimedas teise tähenduse. Mida võin ma su heaks teha, mu poeg? Kuula. 
Väliseid vorme on selleks tarvis, et me saaksime neist läbi tungida; lõpuks tun-gime me 
koguni vaimust läbi. Sugupõlved on suletud pimedasse ringi, aga see, kes pole iial oma 
seemet istutanud värisevasse üsasse, ei saa iial emmata Jumala Ema ja jõuda teisele poole 
Geomeetriat. Sina oled hing, kes on pidanud oma teekonnal vahele jätma mitu astet, ja 
sellepärast käib su pea ringi sellest kiirusest. Nii kerge on langeda tagasi põhjatusse 
kuristikku.» 

Gersakkon tundis, kuidas tekkinud vaikuses mingi tardumus ta meeli valdas. 
Paberikrabin tõi ta pooleldi teadvusele. 

«Isa,» pomises ta vaevu kuuldavalt. «Jah, ma tohin sind isaks kutsuda, sest sina avad 
mulle tee... Ma tahan sulle midagi öelda. See on õige, et ma olen õnnetu. Ma ei taha olla 
teistmoodi kui teised inimesed. Ma tahaksin asuda elama kuhugi maamõisa ja abielluda 
vast ehk mõne helleeni naisega .. . Küllap ma piinan end millegagi, mida 

pole olemaski. Ma murran koguni selle üle pead, kust sina sissetulekut saad ja kes on 
need naised, kes su juures käivad? Kuigi see mind õieti üldse ei huvita. Aga ma muudkui 
topin oma nina asjadesse, mis minusse ei puutu. Ma nagu õhutaksin tahtlikult endas neid 
tundeid. Just nimelt õhutaksin, isa. Ma olen hakanud uskuma, et mingi kurat on mu sees 
võimust võtnud.» 

«Sa kaldud asjast kõrvale,» kostis pimedusest Dinarhose kannatlik hääl. 

«Õige. Aga ma ei tea, kas on mõtet rääkida asjust, mis juhtusid siis, kui jna olin 
kolmteist aastat vana. Mu isa, näiteks, suri täpselt kümme päeva pärast seda, kui mind 
ümber lõigati. Ma mäletan, kuidas hoidja võttis sidemed ära ja ütles: Näe, ta on juba 
terve. Sa muidugi ütled, et see polnud üldse tema asi sidemeid ära võtta. Seda oleks 
pidanud tegema preester või vähemalt pere-konnaarst või keegi muu sarnane, kuna isa, 
nagu ma juba ütlesin, oli surnud. Aga mind on alati naised kantselda-nud.» Ta hääl 
muutus kähedaks ja ta jäi vait. Siis hüüdis ta: «Tee sellele ometi lõpp peale, olgu sa 
neetud!» 

Dinarhos istus vaikselt, teda polnud näha. Gersakkon ei suutnud vaikust taluda. Ta 
hakkas uuesti huupi kõnelema. «Võib-olla mõni purjus orjatüdruk jäi tukkuma ja magas 
mu ära, kui ma olin alles päris pisike. Selle mõtte peale tulin ma alles hilja aja eest. 
Paistab, et mu mõistuses on nagu mingi avaus ja minevik tungib sealtkaudu sisse. Ini- 


mesed on mu meelest mingid karmid ringiliikuvad varjud. Ei, ma ei oska sulle seda 
seletada.» Ta hääl tõusis jälle. 

Gersakkon avastas, et oli silmad tugevasti kinni pigistanud. Ta tegi silmad lahti ja nägi, 
et Dinarhos oli kardinad uuesti kõrvale lükanud. Valgus ärritas Gersakkoni ja ajas ta 
mõtted segi. 

«Mida ma ütlesingi?» 

Dinarhos raputas kurvalt pead ja ütles oma kõige leebemal laulval häälel, nagu jätkaks 
ta endist kõnelust: «Mille tõttu need, kes on Ilmutuse osaliseks saanud, ei meeldi rahvale 
ja rahvas ei meeldi neile? Tõepoolest, neid peetakse hullumeelseiks ja nende üle 
irvitatakse. Neid vihatakse ja põlatakse ja koguni tapetakse. Aga jumala .poolt äravalitu 
talub kõike ja klammerdub oma teadmiste külge. Sest niisuguse inimese jaoks on kõik 
asjad head, ka need, mis teistele kahju toovad; ja kui tema vastu kurja nõu sepitsetakse, 
siis mõõdab ta kõiki asju oma teadmiste, 

oma ilmutuse seisukohalt ja tema üksi on see, kes kurja heaks muudab.» 

«Aga kuidas võid sa nimetada mind jumala äravalituks?» hüüdis Gersakkon. 

«Kas ei talu sa siis kõike?» vastas Dinarhos talle läbitungivalt otsa vaadates. Gersakkon 
tundis lohutust; ometi võrdles ta rahutu vaim samal ajal Dinarhose viimaseid sõnu 
sellega, mida ta oli pealt kuulanud, kui filosoof naistega rääkis. Kas seegi suurepärane 
nõuanne oli sündinud äkki ja kuidagi nagu möödaminnes ühe pimeduses toimunud katse 
lõpul, mille ohvriks olid kaks naist? Sellegipoolest oli Gersakkon rahul. 

Ta tundis end koguni mingil määral Dinarhose ees võlglasena. 


4. 


Viimane äge talveraju oli üle mägede tuhisenud ja Bursalt alla suubuvad rentslid 
veekeeristega täitnud. Nüüd paistis jälle päike ja Ešmuni templi uhke trepp helkis 
kaugele. Platsile viival tänaval korjas tänavapühkija üles rahakukru, mille keegi oli 
kiiruga kaotanud, ja Tanitile palvesõnu pomisedes pistis selle endale põue; ning varblased 
ja tüdrukud tulid sädistades majaräästaste varjust välja. Kevadtuul laialipuistatud kuldsete 
pilvesilmuste all uhtus kogu taeva üle värske sinaga, mis tilkus maha ja tihenes mere 
paabulinnu värvides. Kalurid tumepunaste purjedega paatides vedasid nööri otsas endi 
järel emaseid kaheksajalgu, et ogaraks läinud isaseid ligi meelitada. Uha tihedamini nägi 
tänaval libusid, keda võis ära tunda nende puusihööritavast kõnnakust, millel ei 
puudunud preestrinnalik graatsia; noored liibüalased lasksid putkades noolepeakujuliste 
noateradega oma käsivartele mustreid lõigata ja haavad tahma, rasva ja antimoni seguga 
täita, et oma «ihaldatut ära ahvatleda». Akaatsia laotas laiali oma uhkeid punakollaseid 
õisi. Harjuskid käisid ringi kandikutega ja müütasid pronksist valatud või savist voolitud 
skorpione, mis põranda alla pistetuna maja kaitsesid. Tuvid lendlesid tornide ümber, 
mille aknad olid puuni kombel võretatud. Põllud olid täis kõplavaid orje, kes ridamisi 
edasi liikudes rõõmsal häälel oma kurbi laule laulsid. 

Ma olen oma löögiks õige aja valinud, mõtles Hannibaal; aga polnud kedagi, kellele ta 
oleks võinud oma mõtteid avaldada. Ta oleks võinud rääkida Kelbilimiga, aga see oli 
niisama hea kui rääkida iseendaga. Viimasel ajal tundus talle, et ta langeb tagasi omaenda 
vaimu üksindusse, nagu lained, mis uhkes kaares täis hoolimatut vahust raevu vastu 


Farose* jalamil asuvaid kaljusid peksavad ja siis tugevast nähtamatust põhjavoolusest 
kantuna sügavikku kaovad. Mitte nagu kakskümmend aastat tagasi, kui iga ta 
vaimuvälgatus oli nagu armukaisutus, hõige, millele vastas teine hõige, mürisev 
naerurõkatus, millest kõik maailma mäed vastu kaikusid. Aga isegi siis peitus ta lauba 
taga see sünge ja rusuv üksindustunne, mis avaldus võib-olla ainult tema meelekindluses 
ja jäigas ükskõiksuses. Mälestus kahest surnud vennast varjutas kogu ta elu, täites ta 
meeli ähmase igatsusega. 

Ta läks läbi suvise söögitoa maja tagaküljel asuvasse väikesesse tuppa, mis oli ikka 
veel segamini. Ta oli keelanud teistel seda koristamast ja oli ise ta koristamise päevast 
päeva edasi lükanud, kuigi ta korralagedust vihkas. Eriti vihkas ta vaimset korralagedust. 
Ta leidis selle, mida otsis, mingi maalitud riidetüki ja samniidi mõõga* alt. See oli 
elevandiluule maalitud naisenägu, õige piklik nägu suurte tõsiste silmadega; naine kandis 
juustel peavõrusid ja rasked kaelakeed langesid ta laiale, kuid sealjuures mitte lihavale 
rinnale. Ibeerlanna Castulost*, kellega ta oli abiellunud. Ta mäletas tema 
jumalagajätupilku, kuidas ta käed tema vööpandla avasid, kui rahulikult ta jõi. See oli 
kõik, seda oli küllalt, naine oli elanud. Hannibaal pani elevandiluust pildi lauale. 

Ta oli kavatsenud selle alla viia, selle asemel võttis ta väikese samniidi pronkskujukese, 
turvise ja säärekaitse-tega sõjamehe, kes kandis kõrget suletutiga kiivrit. Tahumatu töö, 
aga ilmekas. Hannibaalile meeldis, kuidas mees raskelt oma paljastele jalgadele toetus. 
Võis otse tunda maad ta jalge all. Hannibaal naeratas endamisi. Seda kindlust oligi ta 
lootnud oma ibeerlannast naise miniatuurilt ammutada. Aga luitunud värvid ei lasknud tal 
naisest, tema tugevast kehast ja niudeist Õiget ettekujutust saatea. Pronkskujuke oli 
ärganud mälestustega tugevamini seotud. 

Ta oli valinud hoobiks õige aja. Kumu sellest täitis inimeste meeli, kui nad uudseviljade 
ohverdamiseks ette- 

valmistusi tegid. Hannibaal tahtis tulla siis, kui kogu loodus uuesti ellu ärkab. Esimesed 
puudelt nopitud rohelised viljad, esimesed valmimata nisupead tuuakse ohvriks kesk 
tema uue sõjakäigu rahmeldust ja tärinat. Ta annab löögi siis, kui jumala rongkäik on 
puhastanud ja sütitanud inimeste meeled. 


Melkarti Ärkamine. 

Suur tuleriit oli lagedale mäeküljele üles laotud, nii nagu rituaal seda nõudis. Rongkäik 
kulges loogeldes läbi linna ja peatus selleks ettemääratud paikades, kus igatsevate flöödi- 
ja vilepillihelide ning trummipõrina saatel pomiseti manasõnu. Taniti tuvid kaeblesid, 
kullatud rinnanibudega preestrinnad liikusid igaviku spiraale mööda ning nende roheliste 
kalliskividena põlevad silmad olid ümbert mustaks värvitud, et ringiliikuvaid deemoneid 
eemale peletada. Taniti tuvid kaeblesid. Taeva nähtamatutest tornidest kostis simblihääli, 
mis päikesele uut elu andsid, ning roosade kassitappude keskel lebasid armastajad. 

Inimesed tänavail, akendel, aiamüüridel ja katustel olid hardalt vait, sealsamas jälle 
kisasid läbisegi. Sa võisid talla all tunda kevade roheliste odaotste torkeid; ükskõik, kus 
sa ka viibisid — sa seisid pühal pinnal. Melkarti ülempreester sammus pidulikult, oma 
lõvipeakujulise kapuutsi ja pahkliku sauaga, tema järel kanti kaheksa punases rüüs mehe 
õlal kanderaami, kostis kurblik flöödiviis ja naised halasid. Jumal on surnud. 


Surnud jumal sammus läbi vaikse Kart-hadašti. Kõigis kolletes kustus tuli. Eluuksed 
sulgusid ja tuvide kaeblemine kandus üle maisuse piiride. Ainult tantsuspiraalid heietasid 
edasi elulõnga ja hoidsid üleval inimsoo lootust. Ainult päikesepaistepasmas ja 
varjudevaht. Kas ka inimsugu peab tagasi langema oma alghälli, hajuma väljapoole 
inimlikku tähendust, muutuma lõputuks teeks, mida mööda liigub Jumala Surm? 
Surnuraamil lamab Noormees. Õrnade flöödihelide saatel jookseb elu verest tühjaks. 

Nad jõudsid tuleriida juurde, kostsid laulval häälel lausutud manasõnad, käskivalt 
tõusis käsi, flööditukse koos põhjatust sügavusest kostva kajaga katkes ohtlikul käänakul, 
pöördus hävingu servalt tagasi, puhkes naerma, 

82 

läks üle kolmeosalisele taktimõõdule ja oli päästetud. Tantsuspiraalid hakkasid äkki 
koonduma ühte punkti. Kalliskivisilmad sulasid lilledeks. Ninahäälne lauluümin paiskus 
koos ülespoole tõusva Jumala Kehaga kõrgele. Eesriide taga, millele olid maalitud 
männipuud ja tähed, heideti tõrvik pigivaati ümbritsevatesse laastudesse. Sõnn altarikivil 
suri, suri sokk, suri jäär. Vilepillid kriiskasid kiledalt kesk hüplevaid tulekeeli. 
Surmaheitluses, kus ta ise oma deemonliku otsa leidis, õgis punane leegilohe jumalat. 
Puu, neitsi ja viljavihu kujul tõusis suitsusammas taeva poole. Üks kotkas sööstis otse 
päikesesse. Tuvid lendlesid elluärganud“ linna kohal. Tuul puhus kirdest. Taevas oli 
väikeste pronksõilmete karva. 

Me plaksutasime käsi ja naersime. Tuleriida tukkidest süüdati lambid ja tõrvikud. Uus 
leek kanti laiali üle terve linna, temaga pandi põlema kolde- ja altarituled. Värske tuul 
puhus tuleriida tuhka üle kogu meie maa. Järelejäänud tuhk koguti kruusidesse ja 
karpidesse, et seda seemendatud põllule, viljapuude juurtele ja karjataradesse laiali 
puistata. Melkarti templis kisti linik puruks ja suure smaragdroheliselt kiirgava samba 
paistel astus jumal mööda pimedat kallakut valguse kätte, naeratlev ja iginoor. Naiste 
üsad sigitatud kehades olid rasked ja soojad, üheksa-aastased paljaks pügatud peadega 
alasti tütarlapsed tantsisid girlandide all, kust pudenes õielehti. Pöial-trummid põrisesid ja 
tümisesid kõverate merikarbist sarvede tuututuste vahele, ja vilepillid kriiskasid nagu 
armuvalus. Jumal oli surnuist üles tõusnud. 

Ma valisin löögiks õige aja, mõtles Hannibaal sel ööl, viibides üksi toas, kus ta hoidis 
oma pärgamendirulle ja ürikuid. Ta tõmbas kristalli- ja nefriiditükikestega tikitud punase- 
ja rohelisekirjud villased eesriided akna ette ja astus oma pühamusse. Seal ei leidunud 
midagi peale kultusekuju, mille talle olid kinkinud preestrid Gadiri lähedal väikesel 
saarel, kus ta ööl enne Itaalia sõjakäigu algust valvet pidas. Ainult lihtne punasest 
graniidist tahutud kuju ja nišis selle ees lamp. 

Hannibaal ütles valju häälega jumalale: «Ma hindan ainult tõtt. Tõtt inimeses. Elu on 
võitlus, sündigu see ftis deemonite või lahutatud elementide vahel. Sellepärast on tõde 
võitlus. See, mida ma tunnen, pole põlgus, veel vähem on see kaastunne.» 

Ta laskus põlvili, käed rüpes, ja langetas pea. Kramplikult tukslevais veremustreis ujus 
maailm ta silme eest mööda ja hääbus. Ka tema ise sureb varsti ega tule enam tagasi; ja 
kõik, kelle veres täna olid lõõmanud ohjeldamatud päikeselätted, lähevad alla surmariiki 
ja keegi ei mäleta neid ja nad ei tule enam tagasi. Endine kibedus tõusis talle kurku. 

Ma muutun aastatega kalgimaks, mõtles ta ja talle tundus, nagu oleks ta ise see 
kohmakas pronkskujuke, kes varvastega mulda klammerdub ja päkad tugevasti vastu 
maad surub. Ta ei või enam oma sisetundeid usaldada. Kunagi paistis, nagu sööstaksid 


kotkad ta lauba tagant välja, kui ta pimedusega võitlusse astus. Nüüd aga olen ma nagu 
mõni talueit — aina loen oma mune ja tuhnin salvedes, et kas ikka jätkub talveks. 

Aga ta sassis mõtetesse tungis paratamatuse selge aimus. Mul pole jumalaga õiget 
läbisaamist — või vähemalt mitte täiesti õiget; sest ma ei ole täiesti õnnelik. Võib-olla on 
olemas piir, kus me isu kasvab nii suureks, et ainult surm võib seda rahuldada. Aga mina 
pean surema sõjatandril viimase õhus hõljuva flöödiheli saatel. Ja ikkagi — mu tee on 
õige. 

Ta põlvitas seal kolm tundi, ja kui ta püsti tõusis, taipas ta äkki kõik, see teadmine oli 
jäik nagu pühamukuju tardunud piirjooned. Nagu oleks jumal teda emmanud, ja tema 
jumalaga, nende jäikade piirjoontega, ühte sulanud. Ta ei leidnud sõnu selle jaoks, see oli 
ühel hetkel kostvate häälte kooskõla, paljude värvide kohtumine ühes värvis, ainsa 
välgusähvatusega lahtihargnev joonterägastik. Ta üksindus hajus sellesse; ta astus otse 
üle jumala läve teisele poole, oma rahva keskele, ja siitpeale kuulusid nad ühte. Ta oli 
harmoonia, milles hääled kohtusid, värv, millest paistsid läbi kõik teised värvid, 
valguskera, millest rütmiliselt kiirgusid välja kõik vormid. See oli midagi enamat kui 
armastus, see oli ühtlasi ajakulg ja vasarate kõmin sepikojas. 

Pimedusest koridori lõpus kostis eesriide kahinat ja Kelbilim tõstis isanda poole oma 
mureliku usaldava pilgu. «Ärata mind koidu ajal,» ütles Hannibaal, sammudes kojaülema 
ees trepist üles. «Oh mu sõber...» Ta sirutas käe selja taha ja toetus kogu jõuga hetkeks 
Kelbilimi paremale õlale. Kelbilim pidas ta raskusele vastu ja vaatas talle murelikul ja 
usaldaval pilgul otsa. 

Si 


Nad oskavad neid asju paremini kui meie, mõtles Del-fion, kui ta Melkarti Ärkamise 
pidustustelt koju läks. Isegi Eleusise müsteeriumid, mis teda tütarlapsena nii sügavalt olid 
haaranud, tundusid nüüd tagantjärele õige odavalt toretsevaina: igasugu vana kraam, 
mida hiero-fandid* . tutvustasid nagu teab mis vaatamisväärsust Tänane etendus oli olnud 
terviklik. Kogu aja oli tunda, et rahvas riituse sümboleid mõistis. Kui Delfion koju jõudis, 
valutas tal pea ja ta läks kuuma vanni, viibis seal aga liiga kaua, nii et ta hiljem kušetil 
lamades tundis end nõrgana ja loiuna. Ka oli tal igasugu muid pahandusi. Üks tüdrukuist 
oli rase ja süüdistas Pardaliskat. «See on tema kurja silma süü,» väitis ta. «Muidu poleks 
seda juhtunud. Ma jõin kogu aja maarohuteed ja sosistasin võlusõnu. Aga Pardaliska käis 
nõia juures. Kui ma magasin, võidis ta mind mingi koledasti haiseva salviga, sealt see 
tuligi.» Teisel tüdrukul jälle olid paised niisuguses kohas, et ta ei saanud oma ametit 
pidada, ja kokk oli hakanud jooma ega valanud veini mitte üksi oma kurku, vaid ka 
kõigisse roogadesse, mida ta valmistas. 

Mulle ei meeldi väljas käia, jõudis Delfion otsusele. See segas teda, oli alati seganud. 
Pärast seda ei saanud ta tükil ajal oma vaimset tasakaalu tagasi. Lapsena elas ta lese 
juures õige üksildast elu, ka hiljem väljus ta väga harva ilusast ja avarast, suure õueaiaga 
vanast majast, mis kuulus ta esimesele armukesele. Välja arvatud mõni juhuslik käik 
peole või templisse, oli ta ka Korintoses elades vähe väljas liikunud, püüdes viie aastaga 
nii palju kokku hoida, et saaks end vabaks osta. Kogu ta unelmkuj ütlus enesest ja oma 
elust muutus kuidagi odavamaks, kulunuks ja viledaks, kui ta veidigi pikemat aega selle 
hangeldava ja kalgi maailmaga kokku puutus. 


Aga ta häda oli palju keerukam, kui ta tunnistada tahtis, kuigi ta oli käinud mitu korda 
Demeteri ja Kore* templis, kus usutalitusi peeti kreeka kombe kohaselt, ja seal mitu 
vannet andnud. Toorest tänavasaginast ja koduseist nääklemistest võis veel pääseda, neid 
ei pruukinud lihtsalt tähele panna, neile võis sõnad peale lugeda ja hea tahtmise juures 
nad hoopis peast minema kihutada. Delfionile tegi muret hoopis miski muu: ikka vähem 
suutis ta säilitada sisemist tasakaalu, mis oli selle unelmkujutluse 

aluseks mis endast oli. Kui ta nüüd lamades püüdis pidupäeva sündmusi kõige 
üldisemates joontes oma silme ette itianada, tajus ta ahastades, kui väga ta ise oli 
muutunud. 

Ta vaim oli erksam kui iial enne, aga ta mõtted olid kuidagi rahutud ja see rahutus aina 
kasvas. Kõige enam hindas ta endas võimet intuitiivselt tabada kõige läbielatu sügavamat 
mõtet, anda oma isiklikele kogemustele minei üldisem tähendus. Mitte mõtlemise kaudu, 
mitte sel teel, et ta surus sündmused mingisse enne valmis-mõeldud skeemi, vaid pigem 
sel teel, et ta kuidagi erksalt täius tantsurütmi, neid hetki, mil üksikud elukillukesed 
üksteisesse haardudes saavutavad tasakaalu, mis täiuslikkuse tunnetamises ühineb 
vaimuga. Juba järgmisel hetkel Oli see küll kadunud, aga ta oli ometi olnud. Ja nii nagu 
vaim sel teel laskus alla materiaalsete nähtuste rjnsjcinisse ning kiirgus laiali uue 
nägemuse haihtuvais Diirioontes' mi omakorda mateeria muutused, vormide muutused 
tõusid välkuvalt keereldes maailmasse, kus valitsesid kõrgem ühtsus ja ettemääratud 
tasakaal. Hüvasti-jätvate käte tantsuviibe, võbin, mis läbistab krampikiskunud Kel13, 
aioolia laadis lauluviis*, mis kostab just siis, kui lainefrarjalt sööstab lendu väljasirutatud 
tiibadega kajakas ja valgus tungib rohelisena läbi veeprisma, neitsiliku rinna Ja lüüa särav 
sarnasus. 

Aga selleks, et seda sümboolset tuuma elust kätte saada, tuli elule alluda ja ühtlasi 
temast ka irduda. Mees, kes Detfioni ihhu tungis, oli osake Adonisest*, kes Afrodite 
nartsisskollastes silmades peegeldus. Niikaua kui ta ei teinud iiiidagi, mis seda illusiooni 
oleks purustanud, oli Del-fion talle tänulik; ning see tänu avaldus tema alistuvas leebuses. 
Kui mees teda ka veel vaimukuse ja suurte teadmistega suutis köita, seda parem, nii sai 
midagi ilusat pealekauba. Peaasi aga, et ta ei takistaks Delfionil irdumast sesse 
jumalahetkesse, sesse kujutlusse endast kui vahustsündinust*. Ropp nali või miim oli 
vaid saatüri-mäng*, milles lärmakamast küljest avaldus liha lõhestumine Ia ühtesulamine, 
mis traagilises ühinemisaktis kogu oma alastuses ekstaasini tõusis. Uuestisünni läbi 
ohvri-sokus muutus ihu iharus puhtaks vaimuks. 

Aga katse Kart-hadaštis õnne otsida, kuigi see majanduslikust küljest kõik ta lootused 
täitis, sundis teda oma vaateid elule muutma. Kliente püüdis ta nüüd tüdrukute 

juurde saata, ise ei tahtnud ta enam millestki peale lõbustuste korraldamise osa võtta; 
vajadus kainelt mõelda ja majapidamist range kontrolli all hoida oli talle mõju avaldanud, 
nii et ta enam ei julgenud oma ihadele vaba voli anda ega end unistustest kaasa kiskuda 
lasta. Aga alles siis, kui Barak teda solvas, taipas ta, et ta kardab. Pärast seda sundis ta 
end mõne nädala jooksul, hoolimata üllatavalt tugevast sisemisest vastupanust, kolme 
külastaja tähelepanu endale tõmbama, selle asemel et neid osavalt Pardaliska või 
Kleobule juurde saata. Tulemuseks oli aga see, et ta rahulolematus ja kahtlused aina 
kasvasid ning Demeterile antud vanded midagi ei aidanud. 


Ukse tagant kostis rüselust ja Arhülis, nägu pisaraist punetav ja rõivad ümber õlgade 
üles kistud, astus tuppa. Tema selja tagant paistis Pardaliska irvitav nägu. «Tulge 
mõlemad sisse,» käratas Delfion. Kodused nääklemised, mis vanasti teda lõbustanud 
oleksid, nüüd ainult ärritasid üha rohkem ja mida enam ta ärritus, seda tihedamini neid 
ette tuli. Eriti Pardaliska muutus selgeks needuseks, plikas peitus mingi raevutsev 
elujõukuradike. Arhülis püüdis nuukseid maha suruda; ta nägu oli pondunud, nii et silmi 
polnud lapiliseks tursunud põskede tagant nähagi. 

«See on kõik tema süü,» hüüdis ta näpuga üleolevalt muigavale Peirdaliskale osutades. 
«See oli tema, kes mulle lapse muretses, üldsegi mitte mehed. Ta nõidus mu ära. Ma 
kisun ta lõhki.» 

«Ära ärritu, laps,» püüdis Delfion teda rahustada. «Paar kuud võiksid sa veel edasi 
töötada. Aga aitab ühestki, ja siis võid puhata, nii palju kui soovid. Ma võtan sinu 
asemele uue tüdruku.» 

«Ma ei taha uut tüdrukut enda asemele,» karjus Arhülis. «Ja mitte silmapilkugi kauem 
ei või ma enam etendustest osa võtta. Kõik on juba näha. Vaata!» 

«Midagi pole veel näha.» 

«On küll, ja see tapab mu. Kui ta sai mu ära nõiduda, nii et ma lapse saan, siis võib ta 
ka seda teha, et ma suren, kui mahasaamise aeg kätte jõuab. Mu ema suri samuti.» 

«Tahad sa öelda, et ma nõidusin ära su ema,» 1 üsis Pardaliska kõrgilt, «kui ma üldse ei 
teadnudki, et ta olemas on?» 

Vastuseks hakkas Arhülis jälle oma rüüd rebima ja viskus põrandale. «Ma kerkin nagu 
taigen,» nuuksus ta. 

«Eile öösi nägin ma unes, et mind oli ahju kinni pandud. Pardaliska pani mu kinni.» 

«Vaata, kui tark ma olen,» irvitas Pardaliska. «Varsti ajad sa ka selle minu kaela, et sul 
on Sseakärss nina asemel.» 

«Pea ennast viisakamalt ülal,» ütles Delfion pahaseks saades Pardaliskale. «Mis sa tast 
piinad?» 

«Vaat kus piinamine! Aga ise tabasin ma ta selle pealt, et ta naelu mu voodisse toppis!» 
hüüdis Pardaliska. Ta seisis sirgelt, käed selja peal vaheliti. «Vaat mis ta tegi. Bombaks 
ütleb, et Arhülis käskis tal endale ühe konna muretseda. No milleks tal seda konna vaja 
on?» lõpetas ta põlgliku võidurõõmuga. 

«Ja mina veel andsin talle ükskord oma korallkee,» oigas Arhülis hambaid kiristades. 
«Ja oma kõige parema mileesia amuleti.» 

Delfion ohkas. Ei aita midagi, tal tuleb orjaturul ära käia; see mõtegi oli juba vastik. 
Mitte sellepärast, et ta ise oleks pidanud teab kui hulle alandusi taluma, kui teda ennast 
müüdi; tal ei tulnud seista alasti, valgeks võõbatud jalgadega*, sedel kaelas, arvatavate 
ostjate ja muude pealtvaatajate ees, kes sind näpistasid ja su hambaid uurisid. Teda pandi 
käputäie ilusate tüdrukute ja arsti- või inseneriametit Õppinud kõrgemat sorti 
meesorjadega eraldi sarasse. Sellegipoolest oli orjaturul tema meelest halvaendeline 
tähendus ja ta püüdis sealt eemale hoida. 

Delfion plaksutas käsi ja Kleobule, sõbralik tüdruk leebete pruunide silmadega, mis 
jätsid mulje, nagu oleksid nad pimedad, astus tuppa ja võttis Arhülise oma hoole alla. 
«Vaata, et ta lõunaks saaks küpsetatud põldpüüd,» ütles Delfion, kellele meenus, et 
Arhülis armastas põld-püüliha. Pardaliska viivitas minekuga, keerutas end laisalt 
kandadel ja astus siis oma nõtkel, väljakutsuval kõnnakul Delfioni juurde. 


«Kõrvaltänavas meie maja taga elab üks tüdruk,» ütles ta usalduslikult Delfioni kõrvale 
istudes ja kätt talle ümber piha pannes. «Minu arust peaks ta sobima. Sa oled nii armas, 
tõepoolest. Eks ole Arhülis loll? Ega sa pahaks ei pane, kui ma sind kõrva taha suudlen?» 

«Mis tüdruk see seal tänavas siis on? Kas sa arvad, et ta vanemad on nõus? Olen ma 
teda näinud?» 

«Ta on hästi kena tüdruk, ja tal on kaksikvend, mõtle ometi. Neil on nii raske vahet 
teha. Ma küsisin ta käest, 

et mille järgi ta ise vahet teeb, ja ta vastas, et ega ta ei teegi. Või umbes midagi 
niisugust. Ma enam täpselt ei mäleta, aga see oli seekord hirmus naljakas ja me naersime, 
nii et pidime üksteise ümbert kinni hoidma, muidu kuku veel ümber, ja sellepärast ta 
mulle nii meeldibki. Ta on minu suur austaja. Ta kutsub nüüd oma suurt kassi 
Pardaliskaks, aga enne kutsus Oblibobliks või kuidagi sedamoodi. Muidugi on ta ka sinu 
suur austaja.» «Aga kus ta mind näinud on?» 

«Paar-kolm korda tänaval. Kui me viimati väljas käisime, läks ta meist nurga peal 
mööda, kapsapead kaenlas.» 

«Ma kardan, et ma ei mäleta. Aga kui sa tahad, too ta siia, eks ma vaata — muidugi, kui 
ta ema nõus on. Las ema tuleb kaasa.» 

«Ema on tal vastik,» ütles Pardaliska põlastavalt nina krimpsutades. «Aga ma ütlen 
talle, et ta võib kaasa tulla.» Ta kargas innukalt püsti. «Ma olen kohe tagasi. Pean talle 
vaesekesele andma vaid aega jalgu pesta. Muidugi, ega ta praegu veel kes teab mis ole. 
Ma mõtlesin ainult, mis me tast teha võiksime. Kõige tähtsam on see, et jalad on tal 
sirged.» 

Delfion ohkas ja nõjatus patjadele. Muidugi oli talle suureks kergenduseks, et ta ei 
pidanud mõnd orja-putkat külastama. Kuigi ta oli ainult kahekümne nelja aastane, tundis 
ta end äkki vanana ja kuidagi Pardaliska poolt kõrvale tõrjutuna. Ta pidi juba üles 
tõusma, et üle toa minna ja end peeglist vaadata, aga heitis siis uuesti pikali, pahane 
iseenda peale. Mõne aasta pärast on tal küllalt raha ja siis ostab ta väikese mõisa kuskil 
Atikas* või Argolises*. Talle hakkasid muret tegema ostuga seotud sekeldused: kuidas 
kõike seaduslikult joonde ajada, kuidas end solvamiste vastu kaitsta, kuidas oma 
majapidamist korraldada. Igasugu pisikesed takistused kerkisid esile, niipea kui ta 
tulevikuplaane hakkas sepitsema; ta ei tundnud end kindlana enne, kui oli iga võimaliku 
raskusega arvestanud ja end selleks ette valmistanud. 

Ta kuulis, kuidas Pardaliska hingeldades rääkis ja kedagi sisse keelitas. Lõpuks lükati 
eesriided kõrvale ja Pardaliska astus tuppa, üht tüdrukut kättpidi järela tirides. Teisest 
käest hoidis tüdrukul kinni peaaegu kiilaspäine naine, kes midagi endamisi pomises. 
Tüdruk oli sinisilmne korrapäraste näojoontega liibüalanna, ta paistis olevat kohkunud ja 
pisut pahane. 

«See on Hotallat,» ütles Pardaliska tüdrukut ettepoole lükates. «Teda tuleb muidugi 
lõhnaõliga piserdada, ja kõrvarõngad on tal hirmsad,» ning kreeka keelelt puuni keelele 
üle minnes lisas ta: «Ära karda, Hotallat.» 

Tüdrukust saaks asja, kui ta ainult rumal ei ole. Del-fion tõusis vastumeelselt istuli ja 
koondas kogu oma tähelepanu äritehingule. Ta ei viitsinud puuni keelt kõnelda, kuigi 
oskas seda hästi. «Kui ma ta võtan/ peab ta kreeka keele ära õppima. Tuleb ta sellega 
toime?» 


«Tuleb küll,» vastas Pardaliska. «Ta oskabki juba mõne sõna. Ma õpetasin talle. Tervita 
emandat, Hotallat,» lisas ta tüdrukule puuni keeles. 

«Häire, o despoina,»1 ütles tüdruk vaiksel kõlatul häälel. 

Pardaliska lõi endale käega vastu reit, nagu teevad mehed, kui neil millegi üle hea meel 
on. «Ütle veel kord.» 

Aga Hotallat oli kas liiga kartlik või liiga tõrges. Selle asemel hakkas ta ema kiiresti 
vatrama, nii et ei Delfion ega Pardaliska ta sõnadest aru ei saanud. «Mis ta ütleb?» küsis 
Pardaliska tüdruku käest. 

Möödus veidi aega, enne kui Hotallat vastas: «Raha. Ta tahab raha.» 

Ema hakkas uuesti oma arusaamatus keeles vihaselt vadistama, lõpuks pani Hotallat 
selle lihtsasse puuni keelde ümber: 

«Raha, ta tahab raha ja seletab, et juuksed on tal välja langenud Utika* juures asuva 
allika vee pärast.» 

«Aga ma pole ju veel otsustanud tüdrukut võtta,» ütles Delfion. 

«Ah ole mõistlik, võta ta ära,» hüüdis Pardaliska. «Vaata, kui ilusad kõrvad tal on, ja 
põlved pole ka põrmugi kondised.» 

Ta tõmbas tüdruku undruku üles. «Tal on siin taga väike sünnimärk, aga seda pole 
peaaegu märgata, pealegi on sel sikusarve kuju. See on ju hea enne. Niisugust head ennet 
ei või sa ometi käest lasta.» Ta raputas kannatamatult rusikat ja silitas siis Hotallati nägu. 

«Võta tal riided seljast,» ütles Delfion. 

Pardaliska asus õhinal asja kallale, tüdruku jutukas ema aga püüdis teda takistada; eit 
polnud nõus tütre käest enne lahti laskma, kui hinna suhtes on kokku lepitud. 

Lõpuks sai Pardaliska siiski tüdrukul riided seljast ja astus tagasi, et oma tööd üle 
vaadata. «Kas ma ei öelnud, et ta on päris kenake,» lausus ta pead viltu kallutades. 

Jah, tüdruk oli päris kenake. «Tahab ta siis tõesti, et ma ta ära ostan?» küsis Delfion. 

«Muidugi tahab,» vastas Pardaliska pahaselt. «Ega ta mõni kuutõbine ole. Ma ju ütlesin 
sulle, et ta on minu sõbratar. Ta ei jõua ära oodata, millal sa ta ometi ostad.» «Aga kuidas 
isa selle peale vaatab?» «Isa sõi tal halvaksläinud kala ja suri ära,» vastas Pardaliska 
kähku. «Sellest on mitu aastat möödas. Usu mind, Delfion kallis, ma olen kõik täpselt 
järele kuulanud.» 

«Las tüdruk räägib ise enda eest.» Delfion pöördus puuni keeles Hotallati poole: «Saad 
sa aru, mis ma räägin? Sa tahad, et ma su ära ostaksin?» 

Tüdruk noogutas innukalt peaga. «Kui ma ainult tohin oma kassi kaasa võtta.» 

Nii saadi lõpuks kaubale ja järgmisel päeval pidi leping seaduslikult kinnitatama, 
kusjuures tuli sisse võtta punkt, mis karmilt keelas emal edaspidi vahele segamast, kui ta 
on osturaha kätte saanud. Hotallat ei tahtnud koju minna, ta hoidis nuuksudes uksepiidast 
kinni, aga ema ei mõelnudki tal enne käest lahti lasta, kui raha on makstud; ja nii pidi 
Hotallat seks ööks siiski koju minema. Noh, ometi üks asigi joones, mõtles Delfion, kui 
Pardaliska teda embas ja lubas Hotallatist ühe kuuga täiesti esindusliku ja igati kõlbliku 
tüdruku teha. «Leia ta jaoks mõni helleeni nimi,» ütles Delfion. «Me ei või siin ometi 
barbarinimesid pruukida.» Klientidele ütleb ta, et tüdruk on Makedooniast pärit. Delfion 
kujutles juba ette, mismoodi ta Hotallati riidesse paneb, milliseid ehteid tüdruk juustes ja 
niuete ümber kandma hakkab ja millised Afrodite-poosid tema erialaks jäävad. «Ta võib 


! Tervitan sind, emand. (Kreeka k.) 


sinuga vaheldumisi mõnes Ganümedese* osas esineda,» ütles ta huuli kokku pigistades. 
«Hotallatist saab tore Hulas*, kui Kleobule Heraklest mängib, mis?» 

«Kui tark sa oled!» hüüdis Pardaliska teda emmates. 

Aga kuigi Delfion kergendust ja koguni teatud elevust tundis, muutus ta peagi uuesti 
rahutuks. Ja äkki ta taipas, mis oli selle põhjuseks. Hoides ühes käes peeglit ja võttes teise 
kätte kammi, mille ühes otsas olid peened ja teises otsas jämedamad piid, märkas ta oma 
sõrmejälgi nardiõli 

kruusil ning tundis, kuidas hirm külma puhanguna ta kehasse hoovas. Otse rituaalse 
abstraktsiooni enda olemusest oli esile kerkinud isiksuse mõiste, mis nõudis kogemustele 
hoopis uut keskpunkti. Kahtlemata oli see rituaal teatud perioodil nii Delfioni enda kui ka 
kogu maailma minevikus olnud kõige võimsamaks jõuks, mis lõi uue ettekujutuse 
isiksusest, vabadusest; Delfion isiklikult oli aga jõudnud punktini, kus välised vormid 
jäid juba'liiga kitsaks ja takistasid isiksuse spontaanset avaldumist, milles seisiski 
vabadus. Oli tarvis uusi vorme, võib-olla neidsamu vorme teisest vaatevinklist, teiselt 
olelusastmelt; muidu muutub elusisene ringlemine keeriseks, kus elu hukkub, Delfion ei 
võinud enam edasi minna. 

Hiljem öösi hakkas ta asju selgemalt nägema. Jah, ta oli Melkarti Ärkamise riituse ajal 
uuesti kokku puutunud tõelisusega. Seetõttu polnud ta täiesti kadunud, vanad tee-tulbad 
ei juhatanud teda ainult kõnnumaale. Järk-järgult lahtikooruv teadmine, et tema elu 
mõjustavad tugevad jõud, mis väljenduvad kord õnnistuses, kord hirmuvalitsuses, kord 
uuenduses, oli lähedalt seotud mälestusega Gersakkonist. Mida oli mees talle pakkunud? 
Delfionil oli tunne, nagu oleks ta Gersakkoni reetnud, nagu oleks ta midagi kallihinnalist 
halvustanud, ja Gersakkoni mingi julma tuimusega kohelnud. Oli Gersakkon tulnud talle 
pakkuma midagi uut, midagi, mida maailmas seni veel ei tuntud, mis aga ometi sobis 
kokku selle jumalatemängu hetkega; tema, Delfion, oli aga vastutasuks pakkunud vaid 
läppunud prahti, hooraelu vanu trikke, äraleierdatud luulerütme? 

Delfion kannatas hirmsasti, tajudes alanduse ja endaga rahulolu sügavusi, mille 
olemasolu ta seni polnud aimanud. Ta oleks tahtnud Gersakkoni jalgu suudelda, oleks 
tahtnud, et teda ennast kuskil uues kohas jalge alla tallataks, teotataks. Ta tundis 
kohutavat piina ja oli valmis end ohvriks tooma. Kui ta seal nõrga lambi tule paistel 
higisena asemel viseldes hambad randmeisse surus, näriv valu tuikamas sügaval hinge 
põhjas, kujutles ta hetkeks, et ta on surev jumal — Adonis, kelle küljehaavast voolab 
veri, needusepuu külge ristilöödud Attis*, tulesurmas vään-lev Melkart, väljadel lõhki 
rebitud ja tuulde puistatud Osiris*. Siis äkki saabus rahu, tema ihu sügavamast sügavusest 
tõusid lendu tuvid, teda läbis õnnis valgusviirg ja ta langes sügavasse unne. 

6. 


Juba enne Melkarti pidustusi käis ringi kumu, et Hannibaal varahoidja Baališpoti käest 
kohtu ees aru pärib; ja kuigi kogu jutt ajutiselt vaibus, sai see niipea, kui pidustused läbi 
olid, kohe uut hoogu. Riitus, millest kõik olid osa võtnud, ainult tugevdas eelseisva 
võitluse erutust oma ülesehituse ja võrdkujudega — noore jumal-kangelase Melkarti 
surm ja tagasitulek, uni ja ärkamine; Melkart aga oli see, kes vabastab rahva 
kurjusekoletistest, rändab kaugele ja tungib tundmatutele aladele, et leida uusi elulätteid. 


Kevadlõkked, mis maale uut jõudu andsid, sisendasid julgust ja lootust. Rituaalsed 
võistlused järveäärsetel aasadel puhastasid teed teravnenud ühiskondlikuks võitluseks; 
kaks noorte tütarlaste võistkonda võitles ja vehkles keppidega, kuni üks pool taganema 
hakkas ja laiali põgenes. Haljastes lehtlates tantsiti ja heideti paari — see tõotas leppimist 
pärast võitlust. Linn ootas. 

Istudes senatihoone ees šofetitribunalis, esitas Hanni-baal uue arupärimise. Seekord 
saatis Baališpot sõna, paludes vabandada, et tal pole aega nii tühiste asjadega tegelda. 
Hannibaal jätkas teiste kohtuasjade arutamist. Järgmisel hommikul saatis ta kolmandat 
korda Baališpoti järele. Baališpot laskis vastata, et tal seisab ees tähtis jutuajamine ühe 
habemeajajaga. Platsile kogunenud rahvasumma nähes tõusis Hannibaal püsti, rebis katki 
oma rüü punase vöö ja teatas, et kohut on mõnitatud. 

«Kogu linn on teotatud, kuni see häbiplekk pole ära pühitud!» hüüdis ta kõlaval häälel. 
«Võtke linnateotaja kinni!» 

Šofetitribunali ametnikud, tugevdanud oma ridu mõnekümne veteraniga Hannibaali 
viimasest armeest, suundusid maja juurde, kus Baališpot sel hommikul külas viibis. 
Šofeti insigniaid kõrgel hoides astusid nad majja ja teatasid Baališpotile, et ta on vahi alla 
võetud. Varahoidja viidi Platsile. Kuigi tunglemine oli suur, astusid inimesed kahele 
poole, moodustades vahekäigu, mida mööda Baališpot koos valvuritega tribunali ette 
sammus, kus Hannibaal neid langetatud päi ootas. 

«Linna on teotatud,» hüüdis Hannibaal püsti tõustes, kui Baališpot ta ette toodi. 
«Kohtuvõimu on teotatud. Seda pole teinud mitte mõni vaene mees, vaid üks neistsina- 
seist 

vägevaist, kes peab vande täitmist valvama, on osutunud petiseks. Mees, kelle kätte on 
usaldatud võim kommete puhtuse üle, saab linna teotajaks. Rahva valvur saab 
äraandjaks.» 

Platsilt kostis valju heakskiidukisa ja Hannibaal pöördus Baališpoti poole; see oli 
jässakas tugeva lõuaga mees, kelle kandiliseks pügatud lokkis habe oli pistetud 
purpurpunasest lõuendist kotikesse. 

«Sind kutsuti kolm korda, aga sa keeldusid tulemast. Ometi oled sa nüüd siin.» 

«Nagu näed,» nähvas Baališpot rämeda häälega kuivalt ja kehitas õlgu. Mida see komet 
õieti tähendas? Aasta lõpul on ta juba Sajanõukogus, kuhu tulevad kinnitamiseks kõik 
kohtuotsused. Ta polnud teinud midagi rohkem, või kui, siis ainult pisut rohkem, kui teeb 
peaaegu iga teinegi, kes kuulub Nõukokku, mis selleks ju ongi, et valitsevaid klasse 
kaitsta ja kõiki teisi terroriseerida. Kogu see praegune jant oli tüütav ja naeruväärne, 
mingi mõttetu demagoogia. Muidugi oli olemas oht, et rahvas võib käest minna. Aga 
Baališpot ammutas jõudu teadmisest, et kogu see asi on mingi alatu sepitsus. Miks 
noritakse just tema ja mitte mõne teise kallal? Pealegi kannatas ta seedehäirete all ja 
suvatses olla ülimalt halvas tujus. 

«Jätkame nüüd kohtupidamist Baališpoti, varakambri vanema liikme üle, keda 
süüdistatakse altkäemaksu võtmises, vägivalla tarvitamises ja reetmises,» teatas Hanni- 
baal. «Kas kaebealune võtab süü omaks või mitte?» 

«Ma ei tunnista seda kohut,» vastas Baališpot vihaselt silmi vidutades. «Tal ei ole 
õigust minu üle kohut mõista. Ma nõuan riigi põhiseadusest kinnipidamist. Kui see tin- 
gimata vajalik on, las mõistavad ametiaasta lõpul minu üle kohut need, kes selleks seatud 
on — Sajanõukogu.» 


«Kohus jätkab juurdlust,» ütles Hannibaal, «jättes esialgu kõrvale asjaolu, et vang 
solvas šofeti isikus riigi väärikust.» 

Baališpot turtsus vihast. Rahulikult ja ruttamata esitati üks süütõend teise järel, nii nagu 
Kelbilim nad Hannibaali juhendusel oli hoolikalt välja valinud ja ritta seadnud. 
Kõigepealt tulid tunnistajad, kes näitasid, millised tagajärjed on Baališpoti-taoliste 
ametnike hoolimatul saagi-ahnusel inimeste elule. Siin oli talupoeg, kes oli kaotanud oma 
talu; väikekaupmehe lesk, kelle mees oli endalt elu võtnud; poepidaja, kes tõendas, et 
tema käest oli kahekordselt 

makse võetud... Puha kitsikusse aetud, purunenud, jalge alla tallatud perekonnad! 
Rahva hulgast kostis vihast pominat. Baališpot kuulas kõike põlglikult, üleoleval ilmel 
pealt, püüdes kramplikult varjata, kuidas hirm temas ikka enam võimust võttis. Iga 
hetkega sai selgemaks, et rahvahulka oli raske kauem vaos hoida. Võibolla kavatses 
Hannibaal lasta teda tükkideks kiskuda, et tekitada valitsevate klasside ja rahva vahel 
ületamatu lõhe. Aga miks ta just minu kallal norib, oleks Baališpot tahtnud hüüda. 

Tunnistajatele järgnesid dokumendid ja tõendid selle kohta, et Baališpot oli võtnud 
altkäemaksu. Baališpot ei kuulanud enam. Ta pilk oli suunatud senatihoone uksele 
Hannibaali selja taga. Varahoidja ei suutnud uskuda, et ta klass ta maha jätab. Kas nad ei 
näe siis, et kui nad minu nende huntide ette viskavad, hukkuvad nad ka ise. 

«Ma pöördun senati poole,» hüüdis ta. 

«Kaebealusel tuleb oodata, kuni kõik süütõendid on ette loetud,» vastas Hannibaal. 
Varakambri asjaajamises valitsenud korralageduse paljastamine jätkus. Baališpot pidi 
tahes-tahtmata tunnistama, et süüdistusmaterjali valik ja esitus ei jätnud midagi soovida; 
ta hakkas nende paljastuste vastu koguni huvi tundma. Paljudest asjadest polnud tal 
endalgi seni aimu olnud. Kes selle pettusega õieti oli hakkama saanud? Ta sai päris 
pahaseks, kuuldes, kui paljud pisivargused, mis ilmselt olid mõne alama ametniku töö, 
tema arvele pandi. 

«Ei ole süüdi!» möirgas Baališpot, märgates, et küsimusega uuesti tema poole pöörduti. 
«Konstitutsiooni põhjal esitan senatile süüdistuse šofeti vastu. Keeldun avaldamast oma 
arvamust. Mis kõigisse neisse valedesse ja väärtõlgitsustesse puutub, mida minu 
südametunnistuseta vaenlased siin kohtu ees on kokku sepitsenud, siis keeldun ma nende 
kohta sõna võtmast. Nõuan konstitutsiooni täitmist!» 

Hannibaal andis kohtuteenreile märku, et nad Baališpoti kõrvale viiksid. Rahvahulk 
hakkas möirgama — nõuti Baališpoti verd. Hannibaal ootas, kuni ähvardustorm oli 
haaranud kogu Platsi, kaikudes linna ühest servast teise. Las rikkad tunnevad veidi hirmu. 
Selle kisa tõttu jä*b Kart-hadaštis nii mõnigi uhke lõunasöök söömata. Baališpot kaotas 
äkki enesevalitsuse, ta hakkas karjuma, rebis kotikese oma habeme ümbert ja katkus 
karvu sest siidi- 

sest lokkis habemest, mis oli ta uhkus. Aga ta karjed mattusid üldisesse lärmi. 

Hannibaal tõstis käe ja pikkamööda jäi väljakul vaikseks. Baališpot oigas kuidagi 
imelikult lõõtsutades. Äkiline vaikus, millest õhkus ohjeldatud vägivalda, ei tõotanud 
pärast kogu seda lärmi midagi head. Senaatorite meelest, kes senatihoonest, Baal 
Hammoni templist või portikuse kohal asuvaist pangakontoreist tahes-tahtmata 


kohtuprotsessi jälgisid, oli äkiline vaikus niisama rahutust tekitavaks tõenduseks 
Hannibaali võimust, nagu seda oli olnud eelnev raevukisagi. 

«Võtan vastavalt konstitutsioonile edasikaebe senatisse vastu,» ütles Hannibaal. 

Rahvahulk tõmbas sügavasti hinge. Ühest küljest andis see tunnistust pinge langusest, 
teisest küljest näitas, et rahvas oli hämmeldunud ega teadnud, mida kogu loost arvata. 
Milleks oli see ülekuulamine nii tundeid ülespiit-sutavalt lavastatud, kui kogu asi vaid 
mingi poliitilise vaidlusega lõppes? Kui rahvahulk üksikute, ärevalt vaid' levate 
salkadena pikkamööda laiali valgus, avaldas nii mõnigi kõneleja oma kahtlust ja 
hämmastust. Teised jälle rõhutasid, et nad usaldavad Hannibaali. Kui ta juba midagi teeb, 
küll sest siis ka kasu on. Hannibaal ise oli koos oma väikese ihukaitsesalgaga juba 
väljakult lahkunud. 


Kui ka rahvas asjade käigust veel aru ei suutnud saada, siis polnud Baališpoti sõbrad 
ülekuulamise tulemustega hoopiski rahul. «Seda ei oleks sa tohtinud teha,» ütles Gerbaal, 
vanaldane mees luitunud näo ja vankumatult vihase pilguga. «Sa ei oleks tohtinud lasta 
tal sellest kons-titutsioonisse puutuvat küsimust teha.» 

«Ega siis tema,» pomises Baališpot, närviliselt oma hõredaks katkutud habet kobades. 
Kui ta aru sai, et Hannibaal ta edasikaebuse vastu võtab, oli ta enda meelest sellest 
raskest olukorrast õige osavalt välja rabelnud. Eks olnud ju pööbel ulgudes ta verd 
nõudnud, tema aga oli kainelt arvestades leidnud ainsa pääsetee. Ta oli oodanud, et ta 
võimulolevatesse perekondadesse kuuluvad sõbrad teda õhinal õnnitlema tõttavad. 
Paraku ei kiitnud nad ta tegu hoopiski heaks. Paistis, et nende meelest oleks ta pidanud 
laskma end pigem lõhki kiskuda, kui et lubada Hannibaalil 

kogu asjast teha šofeti ja senati vahelist tüliküsimust. Sest juhul, kui šofet ja senat on 
eriarvamusel, kutsutakse konstitutsiooni põhjal rahvas oma seadusandlikke funktsioone 
täitma ja viimane sõna jääb temal öelda. Kuna keegi ei suutnud meenutada, et senati ja 
šofeti vahel oleks eales mingit põhilisemat lahkheli esinenud, oli seadus, mis rahvale nii 
suured võimupiirid andis, päris unustusehõlma vajunud. Polnud ju mingit põhjust võtta 
rahvalt võim, mida ta nagunii ei kasutanud. 

Gerbaal surus veretud huuled kõvasti kokku ja heitis pilgu oma võistlejale Ozmilkile, 
kellega ta nüüd oli avalikult ära leppinud. Ozmilk noogutas. Baališpot oli kahtlemata 
käitunud äärmiselt omakasupüüdlikult. Ta oli neid ilusasti Hannibaali kätte mänginud. 
Oleks tal olnud pisutki lojaalsust oma klassi vastu, oleks ta lasknud end pigem tükkideks 
kiskuda, selle asemel et neid kõiki sellisesse kitsikusse ajada. 

«Ma tahtsin ainult öelda,» pomises Baališpot, kes sel hetkel ei tundnud mingit 
lojaalsust oma klassi vastu, «et mõned teist peaksid selle ulguva pööbliga .. . Ma kinnitan 
teile .. . Mina isiklikult...» Ta kompas oma habet ja muutus hoopis nõutuks, kui avastas, 
et ühest kohast vasakul pool olid kõik karvad välja katkutud. «On tarvis ainult kindlalt 
oma seisukohti kaitsta. Ainult kindlalt kaitsta. Hannibaal on vaid tühipaljas demagoog .. 
> 

Gerbaal ja Ozmilk vahetasid pilke. Nemad kumbki juba ei alahinda Hannibaali. See oli 
elu ja surma küsimus; Kart-hadašti linnas ei jätkunud ruumi mõlemale — Hanni-baalile 
ja valitsevatele perekondadele. Hannibaal polnud muidugi mingi loll, aga ega nemadki. 
Küll aeg näitab. 


«Te ei anna mind ometi talle välja?» küsis Baališpot äkki kahtlustavalt, märganud, 
kuidas teised pilke vahetasid; närvilisus muutis ta ettevaatamatult avameelseks. «Oh ei,» 
ühmas Ozmilk vastuseks. Nad jäävad Baališpoti kõrvale, nii vähe kui neile see 
rahvakoosoleku poole pöördumine ka meeldis. 

«Kas ei saaks lasta teda ära tappa?» küsis Baališpot, suu pooljuhmilt ammuli. 

Gerbaal laksutas keelt. Tõepoolest, see Baališpot oli ikka päris põrunud. Just nagu 
poleks tapmine olnud esimene asi, mille peale nad kõik mõtlesid. Aga Hannibaal oli liiga 
hästi kaitstud, ja pealegi tähendaks tema tapmine käesoleval silmapilgul seda, et valla 
pääsenud pööbel 

põletab maha kõik nende uhked majad — koos nende endiga. «Mine maga end parem 
välja,» ütles Gerbaal järsult oma peene krigiseva häälega. «Peale kõigi muude asjaolude 
näid sa unustavat, et meie käsutuses pole ühtki sõdurit.» Aga äkki unustas ka tema 
igasuguse ettevaatuse. Viha pärast kiskus tal rinde alt krampi, valust kõveras, ahmis ta 
virildunud suuga õhku ja peksis jõuetult kuive-tanud käega vastu keerdsammast. «Ja 
ikkagi, ega sa ,ometi ei arva, et tal jääb veel üle aasta elada?» 


1 

Barakil oli kange kiusatus pöörduda abisaamiseks teiste rahatuusade poole, olgu nad 
või isa konkurendid. Aga ta teadis küllalt hästi, et nad meelitavad ta käest tema plaanid 
välja, kasutavad need endi huvides ära ega tee temaga siis enam tegemistki. Ta oli käinud 
mõnes pottsepatöö-kojas, mis asus linna põhjaosas kalmistu ääres; seal oli ta juttu ajanud 
ühe Rodoselt pärit mehega, kellelt sai palju tulusaid andmeid selle kohta, missugused 
savinõud on tänapäeval kõige paremad ja kus maal nõudmine nende järele kõige suurem 
on. Jututuhinas hakkas Barak veidi hooplema ja andis rodoslasele mõista, et tal on suured 
asjad käsil. Mees oli muutunud kohe väga aupaklikuks ja Barak oli koguni poolenisti 
nagu lubanud teda oma vägeva kaitse alla võtta. 

«Ühel Tunesi lähedasel künkal on mõned head keraamilise savi leiukohad,» ütles 
rodoslane ja püüdis Barakile auku pähe rääkida, et see ta plaani finantseerima hakkaks. 
Erutatult tormas ta ringi oma väikeses töökojas, kus seisid jämedatest tellistest 
põletusahjud ja maasse vajunud ellipsikujuline kolle, kuhu pääses kaarja ukse kaudu. 
«Meil on tarvis suurt põletuskoda. Sellel siin pole õiget tõmmet.» Kolde keskel asuv post 
hoidis üleval õhukest võlvi, mis oli torude kaudu silindrikujulise korstnaga ühenduses. 
Korstna kohal asus kuppel ja selle ümber kahe lõõriga torujas õhuaukudega sammas. 
Orjad seadsid potte ahjupanemiseks valmis, asetades viletsamad nõud otse korstnasse, 
peenemad tööd aga sinna, kus tuli neile lausa peale ei käinud. Riiulitel seisid põletamata 
vaaside read, valmistooted paigutati kohe kõrvalasuvaisse löövidesse; 

ukse lähedal oli suur savihunnik, labidas püsti sees, ja kõikjal töökoja põrandal vedeles 
vimas katkisi ja kõlbmatuid potte. 

«Mul pole ühtki inimest, kes oskaks nõusid värvida,» kurtis rodoslane. Ta osutas 
nukralt punakast või hallist savist ühetaolistele kohmakatele pottidele, millele oli valge 
või luitunud kollasega triip peale maalitud. «Ei saa salata, vilets, kergesti pragunev kaup, 
halvasti põletatud. Aga tal on hea minek.» 

«Noh, küll me selle kõik ümber muudame,» ütles Barak, püüdes üleval hoida 
vaimustust, mis teda kõneluse algul valdas. Ta jättis rodoslase unistama suurest 


ajakohasest pottsepatöökojast, mis tõrjuks läänepoolsetelt turgudelt välja nii Rodose kui 
Campania, ja hakkas rusutud meeleolus kodu poole sammuma. Ta meeleolu muutus veel 
halvemaks, kui ta tee peal mingi kaubalaadungi pärast ühe naise juurde sisse astus, kes 
laevandusega tegeles. Naine oli kellegi üliku sohilaps ja kasutas seetõttu suuremaid 
vabadusi, kui enamik naisi tema seisusest. Ta oli väga valitsemishimuline, ja kuna tal olid 
äri alal palju suuremad kogemused kui Barakil, suhtus ta noormehesse õige üleolevalt; 
aga kuigi naise käitumine Barakit ärritas, hakkas ta lõpuks kahtlema, kas ta plaanid ongi 
nii suurepärased, nagu ta oli arvanud. 

Ta lahkus naise juurest, ja kuna ta oli harjunud Delfioni maja eest ringi minema, hakkas 
ta ilma mõtlemata sinnapoole sammuma. Kui ta tänava ligidal, kus Delfion elas, ümber 
nurga pööras, põrkas ta ühe tüdrukuga kokku. Barak pomises midagi vabanduseks, 
pannes juhtumi oma hajameelsuse arvele; mõne sammu järel põrkas aga tüdruk temaga 
uuesti kokku ja puhkes naerma. Barak tundis ta nüüd ära. 

«Näe, me oleme ju tuttavad,» ütles ta, jäi siis vait, tõmbas kulmu kipra ja tahtis 
tüdrukust mööda minna. 

Aga tüdruk pani tal tee kinni. «Isand Barakil pole ometi nii vähe aega, et ta ei võiks 
raisata üht silmapilku oma ustava ümmardaja peale, keda tema lugematud austajad 
kutsuvad Lemnose* Pardaliskaks?» 

Barak kõhkles, vaatas tüdruku pilkavasse ja kutsuvasse näkku ning ütles: «Kus me 
võiksime siis kõnelda?» 

«Järgne mulle,» vastas tüdruk ja hakkas edasi sammuma, kuni nad jõudsid kitsale 
kõrvaltänavale, mida mööda tüdruk alla põikas. Barak nägi teda ühe veinipoe 

kõrvaluksest sisse lipsavat ja läks talle järele, pea täis kahtlusi, umbusku, igasugu 
oletusi ja ärevust. 

Ta nägi tüdrukut koridori teises otsas ühe toa lävel eesriiet kõrvale lükkavat ja tõttas 
sinnapoole. «Kõigepealt telli kampaania veini ning mee ja kannikestega hautatud 
viigimarju.» Pardaliska paistis maailmaga rahul olevat, ta oli just külastanud kolme 
nendest kolmekümnest poest, kus tal tarvitses vaid mõneks silmapilguks kardinate' taha 
minna, et tasuta igasugu kaupa saada. Pealegi oli ta vihane Delfioni peale, kelle käest oli 
saanud hea peapesu selle eest, et ta tollele armetule Arhülisele, kes muudkui eputab ringi 
ja püüab kõigile meeldida, oli supi hulka kangeid, kusele ajavaid rohte seganud. 

Barak tellis tuppa tulnud poisi käest veini ja viigimarju, istus siis maha ja hakkas 
Pardaliskale otsa vahtima, et jälile saada, mis tüdrukul mõttes on. «Miks sa enam meil ei 
käi?» küsis Pardaliska ja sülitas marjavarre suust välja. «Ma nägin pealt, kuidas sa 
koridoris selle asjaga pihta hakkasid, aga lõpuni ei viinud.» 

Barak oli nii üllatatud, et kaotas igasuguse enesevalitsuse ja põrutas rusikaga lauale. 
«Ah, et hakkasin pihta, aga ei viinud lõpuni, mis? Olen su meelest mingi rumal tossike, 
narr, keda võib ainult põlata? Mees, kelle pea on igasugu ideesid täis, ilma et ühestki 
neist asja saaks.» Ta rüüpas sõõmu punast veini ja vahtis Pardaliskale otsa. 

Pardaliska silmitses teda teraselt ja hakkas oma esialgset plaani muutma. Ta oli Baraki 
õieti ainult sellepärast kõrvale kutsunud, et see oli kena rikas noormees, ja Pardaliska 
aimas kuidagi ähmaselt, et Barakiga mehkeldades kütib ta oma perenaise jahimaadel, 
ning talle meeldis väljaspool Delfioni maja intriige sepitseda. Aga noormehe kirest 
moonutatud nägu vaadates hakkas teda huvitama, kas ehk Baraki tunnetes pole midagi, 


mida saaks ära kasutada millekski tõhusamaks kui ainult mööduvaks kohtumiseks kuskil 
veinipoe kušetil. 

«Ei, ma arvan ainult, et sa kardad teda,» ütles ta pinda sondeerides. 

«Kardan teda! Ma ei karda ühtki inimest. Ma ainult pole mahti saanud talle näidata, kus 
ta õige koht on. See on kõik. Ma juurdlen parajasti selle kallal, kuidas kogu selle linna 
tööstust ümber korraldada. Alles täna pärastlõunal rääkisin mehega, kelle tahan panna 
suure pottsepa-töökoja etteotsa. Seal juba sihukest rämpsu ei toodeta.» 

Ta virutas veekruusi põrandale ja põrnitses totra näoga selle kilde. «Pole midagi,» 
hüüdis ta poisile, kes ehmunud näoga uksele ilmus. «Küll ma välja maksan. Ma võin siin 
majas kõik potid kinni maksta ega märkagi, et mul raha on vähemaks jäänud. Mu isa on 
Ozmilk, senaator, rab ja puha.» Ta pöördus uuesti Pardaliska poole. «Mis sa ütlesid?» 

«Ainult, et sul on seda sorti nina peas, mis mulle hirmsasti meeldib.» 

Barak katsus oma nina ja rüüpas uuesti veini.. «Sa oled kena tüdruk, tõesti kena väike 
olevus. Küli ma sulle tulevikus mõne uhke koha otsin. Anna mulle ainult aega.» 

«Annan sulle kõik, mida soovid, kallim.» 

Barak võttis tüdruku käe pihku. «Kuule, kas ma tõesti võin sind austada? Kui suur su 
hind on?» 

«Oh, see kirjutatakse suurte numbritega. On koos kõigi muude turuteadete ja - 
hindadega välja pandud. Eks vaata järele.» 

«Sa oled täitsa tore tüdruk,» ütles Barak julgemaks muutudes. «Pealegi saad sa minust 
aru ja pealegi hakkan ma nüüd sinu eest hoolitsema. Aga peaasi on see, et ma seda naist 
vihkan.» 

«Ta on hirmus ennast täis.» 

«Sa võtsid mul sõnad suust. Ta on tõesti ennast täis. Mul on talle mõndagi ette heita. 
Ma mõtlesin juba, et annan poisikestele raha, las loobivad talle skorpione aknast sisse. 
Asi seisab selles, et sa pead mind aitama.» 

Pardaliska nõjatus ettepoole, nii et nende pead kokku puutusid. Tüdruk puhus Barakile 
õrnalt oma hingeõhku näkku. «Kas mul polnud õnne, et ma sind kohtasin. Arutame seda 
asja nüüd lähemalt. . .» 


Kolm päeva pärast seda kõnelust tõmmati õhtul Delfioni aia kõrvalväraval riivid nii 
sujuvalt lahti, et oli kohe näha, kui hästi neid oli õlitatud, ning sale noor tüdruk pistis 
looriga kaetud pea tänavale ja sosistas: «Barak.» 

«Ma olen siin,» vastas Barak kuidagi kõhklevalt. 

Kui ta lähemale astus, haaras tüdruk tast kinni ja tfm-bas ta pea alla. Ta nuusutas 
hoolega noormehe nägu. «Sa lubasid mulle, et sa ei joo. Joobnutega on see häda, et nad ei 
kujuta ette, missugust müra nad teevad.» 

«Ma võtsin ainult õige vähe,» pomises Barak. Ja ta rääkis 

tõtt, sest see, et ta hääl ei tahtnud sõna kuulda, tuli peamiselt suurest erutusest. 
Pardaliska suudles teda kergelt lõuale ja lõi talle hetkeks käed ümber kaela, tõmbas siis 
noormehe aeda, surus vastu müüri ja pani värava hoolikalt riivi. 

«Anna käsi,» sosistas ta, «ja ära tormama hakka.» 

Ta tiris Baraki roosi- ja mürdipõõsastega palistatud kitsast jalgrada mööda alla; jõudnud 
madala ukseavani, sosistas ta noormehele, et see pea alla kummardaks. Trepp nagises 


nende sammude all. Ülemisel astmel jäi Pardaliska hetkeks seisma ja kuulatas. «Eks 
naera Kleobule rämeda häälega,» sosistas ta. Baraki süda peksis nii kõvasti, et ta vaevu 
kuulis, kuidas tüdrukud teisel pool seina naersid. Noormehel oli tunne, nagu oleks ta 
midagi unustanud, ta tahtis paluda, et Pardaliska seisma jääks, kuni ta suudab mõtteid 
koguda ja meelde tuletada, mis hädavajalik asi see oli, mille ta oli tegemata jätnud. «Oota 
üks silmapilk,» pomises ta, aga Pardaliska ei teinud väljagi, pigistas ainult oma tugeva 
saleda käega veel kõvemini Baraki kätt. Barak tundis, kuidas ta higistama hakkas, ja 
tahtis oma peopesa higist kuivaks pühkida. Ta oli midagi unustanud ja kogu seiklus läheb 
luhta. Ta tahtis tagasi minna. Ega ma ei karda, kinnitas ta endale, aga ma ei ole selleks 
veel valmis, ma olen midagi unustanud. Ükskõik, kas ta läheb edasi või loobub kogu 
ettevõttest, igal juhul teeb ta end tolaks. Olgu neetud see naine, olgu need naised kõik 
neetud. 

«Ta loeb parajasti all raamatukogus,» ütles Pardaliska, sõnu «loeb» ja «raamatukogus» 
põlglikult sisistades. «Kõik on korras.» 

Ta piilus ühe eesriide nurga tagant välja ja tõmbas Baraki siis äkilise jõnksuga tuppa. 

«Tulgu jumalad appi — jood enese purju ja teed siis niisugust lärmi, et hoia alt,» 
sosistas Pardaliska. Nad jäid mõlemad kohkunult kuulatama, aga peatrepilt ei kostnud 
ainustki häält. 

«Sa pole oma õnne väärt,» jätkas Pardaliska ja silitas Baraki põske. Hing tulvil 
heitlevaid tundeid jõllitas Barak talle otsa ja pomises siis tusaselt: «Sa ajad mul juuksed 
SaSS1.» 

Tüdruk haaras tal käest kinni ja tõmbas ta püsti. «Kähku,» ütles ta ja tiris Baraki toa 
teise serva tikitud 

eesriide taha väiksesse seinaorva, kus rippusid Delfioni riided. «Kardinal on augud 
sees, nende läbi on sul kõik näha,» ütles ta tikandit näppides. «Ma tean. Ma olen end siia 
peitnud, kui me peitust mängime. Ära ainult köhima, 'aevastama ega laulma hakka. Sul 
pole siin midagi karta. Täna õhtul olen mina tal magamaheitmise juures abiks.» 

Trepilt kostsid sammud. Pardaliska tõmbas eesriide ette ja läks kiiresti üle toa 
tualettlaua juurde. Delfion astus, pärgamendirull käes, tuppa; ta paistis olevat õige väsi- 
nud. 

«Mis lärmi sa siin üleval teed?» 

«Kuidas lärmi?» imestas Pardaliska süütult leebe häälega, mis kõlas kuidagi eriti 
reipalt, ja vaatas suuril silmil Delfionile otsa. «Ma ainult kraamisin siin veidi. Selles 
majas kõmab iga hääl koledasti vastu, eks ole? Voodiski ei saa teist külge pöörata, juba 
on kõigile kuulda. Kleo-bulel pole üldse kombeid, kogu aja itsitab. Ükskord ma arvasin, 
et katus on sisse langenud, aga hoopis Arhülis lendas tagumisest trepist alla, tead tookord, 
kui ta tahtis meid uskuma panna, et on selgroo murdnud. Tegelikult oli ta lihtsalt kade, 
sest ta arvas, et talle ei antudki seda head kooki, mis Sofoklidiskale toodi, aga koogitükk 
oli tal kogu aja laua peal, ainult see lohakas Kleobule ei pannud seda tähele ja viskas oma 
salli sinna peale, sa ju tead, kuidas ta oma asjad laiali loobib, kui ta end kiiruga riidest 
lahti võtab.» 

«Küll sa, lapsuke, võid aga vaterdada,» ütles Delfion voodi äärele istudes ja 
pärgamendirulli sülle võttes. 


«Jah, eks ole. Aga enamasti on inimesed nii viisakad ja ütlevad, et neile see meeldib. 
Mulle endale meeldib ka. Harmides ütleb ...» 

«Aita mul riidest lahti võtta,» katkestas teda Delfion. «Ma tahan voodisse heita.» 

«Seda muidugi. Voodis näed sa nii armas välja. Soe vesi on juba valmis.» 

Delfion sulges silmad, Pardaliska kärmed näpud aga võtsid tal sõled lahti, lasksid rüü 
õlgadelt alla langeda ja tõmbasid selle siis üle pea seljast ära, lõpuks võtsid nad tal 
sandaalid jalast. Siis valas Pardaliska vett kaussi'ja pesi oma perenaise jalgu. Delfion 
haigutas ja nõjatus, alasti nagu ta oli, patjadele. Kui tore oli niimoodi alasti lamada, kui 
kerge! Ta kuulas Pardaliska lakkamatut jutuvada, ilma et oleks püüdnud üksikuid sõnu 
eraldada. Niikaua 

kui sõnu ei eraldanud, oli seda meeldiv kuulata; tüdruk sädistas nagu lind rõõmsa 
heleda häälega. 

«Ei, täna õhtul pole neid narrusi tarvis,» ütles ta, kui Pardaliska tahtis teda võida nardi 
ja assüüria salvidega ning igasugu määretega, mis olid tehtud muinasjutuliste elukate 
piimast ja mandlilõhnast, nagu purkidelt lugeda võis. «Aga sa võid mind pisut 
masseerida. Mu liikmed on kauasest istumisest päris kanged.» 

«.Jah, sa istud tõesti hirmus palju. Pead oma figuuri eest paremini hoolt kandma. Tead 
ju küll, kuidas Kleo-bule marru läheb, kui me seda talle ütleme. Aga see on sulatõsi...» 

Delfion jäi tukkuma. Tal polnud õnnestunud kinni hoida silme eest mööda vilksatavat 
uut nägemust, mille osaliseks ta Melkarti pidustuste ajal oli saanud. Sellest oli järele 
jäänud vaid hubisev kuma, mälestus kõigest juhtunust, ja üha süvenev rahulolematus. 
Õnneks oli tal igasugu rahaasjade ja majapidamismuredega nii palju tegemist — need 
mõjusid nagu valuvaigistav rohi. Uut tüdrukut oli samuti tarvis õpetada — ta osutus 
andekaks õpilaseks, taibukaks lapseks, kellel oli soont tantsuliseks miimiks. Ma oleksin 
pidanud kooli avama, ohkas Delfion ja mõtles Sapfole* ja Mütilene* haljastele aasadele 
küpresside vahelt paistva kalliskividena sädeleva merega, särav-puhta naha ja poolavatud 
huultega noorele tüdrukule, kelle krookustest ja tillilehtedest pärg on armsatel salkus 
juustel pisut vasakule küljele vajunud; ning armsalt piserdab kaste roose, sihvakaid 
rohukõrsi ja õitsvat ristikheina ja annab neile uut jõudu, ainult tütarlaps kõnnib kurvalt 
edasi-tagasi ja meenutab Attist, kes kunagi oli ta armsam. . . ümberringi laiub kuupaistest 
helendav metsik võõras meri .. . Delfioni haaras valus koduigatsus, mida ta varem 
polnud tundnud. Ta oigas ja vähkres asemel, nii et Pardaliska päris jahmus. 

«Sa mu kallis!» 

«Mis — sa oled ikka veel siin?» küsis Delfion kõlatul häälel ja ajas end istuli. «Ma 
arvasin, et sa läksid ära. Katsu, et saad kohe voodise. Oota — kas lambis on ikka küllalt 
õli? Jah, hea küll. Mine pealegi.» 

Pardaliska jooksis ta juurde, haaras perenaise põlvede ümbert nuuksudes kinni, suudles 
teda korraks meeletult, laskis ta siis lahti ja jooksis toast välja. Delfion ehmus, hetkeks 
tärkas tas huvi Pardaliska isiku vastu. Mida oli 

laps sellega öelda tahtnud? Niisugused äkilised tundepuhangud on tervisele kahjulikud; 
kuidas need tüdrukud küll nääklevad .. . Aga Delfioni mõtted olid nii hajuvil, et ta ei 
suutnud ühtki neist lõpuni jälgida. Ta leidis end vahtivat lambileeki, uurivat selle 
kollaseid ja kuldseid varjundeid ning kuulavat, kuidas õli lambis mulksub. Ta tahtis 
korralikult voodisse heita, tahtis ühtlasi ka edasi lugeda, aga ei suutnud end üldse 


liigutada. Ta tundis aina teravamalt, nagu ähvardaks teda mingi hädaoht, aga see hädaoht 
peitus temas endas, temas nagu oleksid kuhjunud aegamisi, aga pidevalt kahtlused, mis 
ähvardasid mõistuse enda alla matta. Päästku mind jumalad, mõtles ta, ma ei hakka ometi 
hulluks minema. Mõistus kippus tal käest libisema, mingi tuhmi uduse meriheinana 
lainetas see mööda lage. Ning samal hetkel märkas ta, et laes oli palju väikesi 
ämblikuvõrke, mida keegi polnud ära pühkinud; ta peab tüdrukutega homme tõrelema. 

Ta ärkas järsku poolunest, asetas pea padjal kõrgemale ja tõmbas endale lina peale. Oli 
lambis haises vastikult, aga ta ei julgenud üksi pimedas magada. Et aga mõni tüdruk ta 
toas oleks maganud, seda ta ka ei kannatanud. Viimasel ajal tundis ta üha suuremat 
vajadust üksinduse järele, pealegi polnud mõtet tüdrukuid omavahel tühise asja pärast 
tülli ajada, nad tülitsesid selletagi juba küllalt. Nahkrihmad madratsi all nagisesid; üks 
pulk logises, ta oleks pidanud selle juba ammu laskma kõvemini kinni lüüa. 

Delfion tõusis istukile ja otsis silmadega pärgamendi-rulli. See oli põrandale libisenud. 
Juba üksi mõte sellele, et ta peab rulli üles tõstma, väsitas teda. Ta otsis ringi vahtides 
asjatult midagi, millega saaks selle maast üles õngitseda ja kallutas siis end aeglaselt 
ettepoole, kuni kogu keha oli üle voodiserva, nii et veri tungis näkku ja rinnad muutusid 
meeldivalt jahedaks. Aga rullini ta näpud ei ulatanud. Kas ta peaks Pardaliska tagasi 
kutsuma? Ei, tüdruk arvatavasti juba magab, pealegi oleks tast raske uuesti lahti saada. 
Delfion tegi viimast korda katset rulli kätte saada ja kukkus üle voodi ääre põrandale. 

Ta ehmus ja muutus täiesti virgeks. Istudes väikteel india vaibal, nautis ta oma jahedat 
alastust ja tundis end äkki kohutavalt reipana ja tugevana. Ta vaatas voodi alla... Tõusis 
siis püsti, ringutas, haigutas ja puges voodisse tagasi, et lugema hakata. Ta luges näidendi 
lõpuni — see 

oli Menandrose* «Epitrepontes» — nõjatus siis patjadele ja hakkas loetu üle järele 
mõtlema. «Nüüd ma näitan sulle, et sa ise oled samasugusesse püünisesse sattunud.» Jah, 
peenelt öeldud. Maailmas leidus veel väärtusi ja peent mõistust. Kaasa tunda ja ometi 
sellest üle saada, näha kõike kõige sügavamasse kaastunde olemusse tungiva halastamatu 
selgusega. Ta tundis äkki: Menandros teadis mind, ta kirjutas selle minu jaoks. «Nüüd 
olen ma oma inimlikkust tõestanud.» Ja ometi siples ta ikka veel püünises, ei aita teda 
mingi vastastikune pattude andeksandmine. Ja ometi, lugedes seda nii arusaadavalt 
kirjutatud näidendit, tundis ta, nagu oleks ta sihile jõudnud, ta oli leidnud tee, mida 
mööda elus edasi minna. Ta oli tulvil armastuselätteist, millest keegi ei joonud: ta vajas 
leebet ja üllast üksteisemõistmist, armastust, mis avalduks õrnas austuses. 

Delfion magas. Barak oli selles kindel. Mitu korda oli talle aevastus, köhahoog ja 
röhitised peale tikkunud; mitu korda pidi ta peaaegu ümber kukkuma. Ta silmad olid läbi 
väikeste ähmaste eesriide aukude piilumisest nii väsinud, et ta suutis neid vaid suure 
vaevaga mõnele esemele keskendada. Kõige parema meelega oleks ta põrandale maha 
heitnud ja magama jäänud. Uni oli ta meelest palju ihaldatavam kui ükski naine. Mis teda 
paigal hoidis, polnud mitte niivõrd viha Delfioni vastu, kui hirm, et Parda-liska ta välja 
naerab. Aga ka viha polnud lahtunud, vaid mässas temas sooja ihana. Ta lükkas eesriide 
kõrvale ja astus seinaorvast välja. 

Midagi ei juhtunud. Leek õlilambis hubises hetke ja põles siis vaikselt edasi. Barak 
kuulis, kuidas Delfion sügavalt ja ühtlaselt hingas. Ta oli noormehele selja pööranud ja 
lina üle pea tõmmanud. See andiski Barakile julgust. Äkilisest tugevast ihast tekkinud 
julgust. Ta astus kikivarvul lähemale, kustutas käega lambi ega tundnudki, et leek sõrmi 


põletas. Pimeduses tajus ta, kuidas Delfion end tema poole pööras, naine nagu laotas käed 
laiali, et teda oma embusesse tõmmata. 


IV MURRANG 


1. 


Naamilim, senatihoone taga teisel tänaval asuva pühamu valvur, oli ostnud endale orja, 
ühe silmaga Sardiiniase, kes ütles end hüütavat Karaliks. Vähemalt sedamoodi kostis ta 
nimi Naamilimile, sest sardiinlane kogeles, mille tõttu ta hind oli väga madal. Hotmilk, 
kes algul ostu laitis, andis lõpuks järele, kui ta aru sai, et Karal, kes küll kindlasti oli 
poolearuga, täitis täpselt kõike, mida tal köögis teha kästi, ega andnud poes kunagi raha 
valesti tagasi, kuigi ostjaid ärritas, et ta nii aeglaselt arvutas. Hotmilk leidis, et see pool 
arust, mis Karalile alles oli jäänud, polnudki nii halb pool; mehe kõige suurem viga seisis 
selles, et tal olid halvad lauakombed ja et ta eelistas magada pigem voodi all kui voodi 
peal. Naamilimil polnud enam üldse aega leti taga seista; pühamu polnud ainuke koht, 
kuhu rahvast kokku voolas, ka kaubagildide ja matuseseltside tegevus oli elavnenud, 
andes valimisringkonna poliitikale põhilise suuna. Inimestel oli tarvis kohta, kus koos 
käia, asju arutada ja Hannibaalile toetust organiseerida. Kart-hadaštis oli ikka veel suur 
hulk vabu käsitöölisi. Naamilimi kvartalis olid kõige ägedamad kihutuskõnelejad 
Olüntose* kreeklane, egiptuse päritoluga süürlane, kelle isa oli tulnud Büblosest*, üks 
kuue jala pikkune liibüalane Suure Sürti* äärest, lõhnaõlivalmistaja, kelle keegi ibeeria 
sõdur neegritüdrukuga oli sigitanud, ning sitsiilia kreeklane. Ennast pidas Naamilim 
puhtavereliseks foiniiklaseks, sest seda üht-kaht liibüalannat, kes siin-seal ta esivanemate 
hulgas ette tulid, ei maksnud tähele panna. 

Suur oli vaimustus, kui kuuldi, et Hannibaal oli senatis püsti tõusnud ja teatanud, et ta 
ei saa nõustuda koja otsusega 

Baališpoti asjus. «Kuna mina Šofetina leian end olevat täielikus opositsioonis Isade 
Nõukoguga, ei jää mul teist teed, kui pöörduda kõige kõrgema võimuorgani — rahva 
poole.» Nii oli ta öelnud. Võib kujutleda, kuidas ta seda ütles, vaadates ringi, näol see 
rahulik naeratus, mis sisendas sulle nii palju julgust, kui sa kuulusid ta pooldajate hulka, 
ja ajas su raevu nagu mõni kõrk kuradi-mask, kui sa kuulusid ta vaenlaste hulka. «Las 
rahvas koguneb Platsile ja otsustab, kellel on õigus. Vale aga kadugu.» See vast pani 
senaatorid värisema. 

Mees Olüntosest, kellel oli köiepunumistöökoda, tõusis tänavanurgal paku otsa ja 
esines kõnega. Ta rääkis, kuidas ta kodulinn ligi kakssada aastat tagasi oli Põhja- 
Kreekamaal hakanud rajama linnade liitu, mis pidi lõpuks hõlmama kogu Kreekamaa ja 
lõpetama linnadevahelised hukutavad tülid ja riiud. «Kõigil liikmesriikidel olid võrdsed 
õigused. Aga see polnud Hellase rikastele meeltmööda. Nad astusid sobingusse 
Makedoonia kuningaga, kes muud ei oodanudki, kui et saaks aga oma valdusi laiendada. 
Ja nii meie liit purunes ja Hellase viimane lootus kadus.» 

«Ei, mitte viimane lootus,» ütles pikk, tugeva kehaehitusega meremees. «Viimane 
lootus on Nabis*. Ta sõdib praegu Roomaga.» 


Vaidlus takerdus Kreeka poliitika pisiseikadesse ja rahvasumm ei suutnud seda enam 
jälgida, olüntoslane tõugati pakult alla, et teha ruumi lõhnaõlivalmistajale, kes jutustas 
valmi ühenduse eelistest, püüdes seletada, mida olüntoslane oma jutuga oli tahtnud öelda. 
«Jah, ka selles linnas on tegu viimse lootusega. Me kas võidame nüüd või Kart-hadašt 
hukkub. Aga mida on meil karta, niikaua kui me seisame kindlalt Hannibaali selja taga? 
Rikkad perekonnad on pea kaotanud, sest neil pole sõdureid, kellega meid terroriseerida . 
. » Keegi templiteener, kellel oli jumala habemeajaja aukraad, püüdis kõnelejale vahele 
hüüda, aga ta kihutati tänavat mööda alla. 

Puuni riigi arengutingimused olid mitme inimpõlve jooksul võimaldanud perekondadel, 
kellel selleks igasugune põhiseaduslik alus puudus, linnakodanikeks saada. Iga renditalu- 
või majaomanik, iga poodnik või vaba käsitööline, kes oli valmis end mõne suursuguse 
patrooni eestkoste alla andma või riigiametnikele väikest pistist maksma, võis kerge 
vaevaga hääleõiguse saada. Suurnikud, 

kes kiivalt oma kaubamonopole valvasid, ei pidanud vajalikuks piirata väikeste 
hääletajate arvu, kes pealegi paistsid olevat õige ohutult orjameelsed. Pärast seda 
oligarhia magoniidide üle võidu sai, anti välja nii mõnigi toredust ja luksust piirav 
seadus, aga seaduste koostajad olid ise esimesed, kes neid rikkusid, ja avalik asjaajamine 
ning poliitilised vaidlused asendusid salajaste intriigidega võimu pärast. Selle aja peale 
moodustasid Kart-hadašti ja tema naabruses asuvate puuni linnade elanikkonna juba 
enamikus liibüalased, kes küll suuremalt jaolt puuni keele üle võtsid. Suurnikel oli nüüd 
kahju, et nad nii vähe olid hoolinud elanikkonna arvu piiramisest rassilisel alusel, ja senat 
võttis vastu sellekohased otsused, mis aga enam ei aidanud. Taolised otsused ei saanud 
jõusse astuda, kui šofet oma veto peale pani; rahva poole pöördudes oli aga mõttetu neile 
seaduslikku kehtivust taotleda. Suurnikele aitas juba sellestki, et Baališpoti asjus rahva 
poole pöörduti. Hannibaal oli rahvakoosoleku määranud järgmisele päevale pärast Tanit 
Pene Baali pidustusi. Ta pidas kinni oma tavalisest poliitikast: lasta rahva 
revolutsioonilistel meeleoludel keskenduda usuliste tseremooniate ümber. 


Naabermajas elava kingsepa naine sõi vapralt valgest savist, oliivõlist ja puusöest 
valmistatud putru. See suurepärane võluroog pidi tooma kergendust esimestel 
raseduskuudel ja vaigistama hiljem tuhusid. Hotmilk aitas tal utru vaaritada ja hakkas 
taktitult rääkima pagarinaisest, kes oli kõigi raseduse tunnusmärkidega üheksa kuud aina 
paisunud ja paisus sealtpeale ikka edasi, ilma et ta midagi 
oleks ilmale toonud — ilmselt oli mõni tuuledeemon ta ära võrgutanud ja täis puhunud. 
«Tohtrid teevad küll kõik, mis oskavad, aga ei saa teda niikaugele, et ta tuule välja 
laseks.» Õnneks oli kingsepanaine oma seisukorras nii kindel ega arvanud, et sihuke jutt 
võiks teda omakorda ära teha. Ta muudkui aga naeratas Besi* kujukesele — jässakale 
lõbusale kääbusele, kel oli lõvi-nahk ümber, ja paistis, et Bes pilgutas talle vastuseks 
silma. A 

Naamilim rääkis teisel pool teed mehega, kes müüs kanepimatte ja muud säärast. Sealt 
oli näha, kuidas Hotmilk toas ringi õiendas, sest aknal polnud kardinat ees. «Turteltuvide 
jaoks pole tarvis seina sisse auku teha. 

Need on harilike tuvide jaoks,» ütles matimüüja. «Löö ainult laudid üles. Ära lase linde 
lennata. Võtavad kaalus alla. Ma näitan sulle võrke, milles neid hoitakse. See ei tähenda 


midagi, et sa ise tuvisid ei pea. Inimesel läheb iga tarkust tarvis. Võid selle jälle teistele 
edasi pärandada. Ära unusta, et ma olen su naaber ja mu hinnad on õiglased. Tõesõna, sa 
võid tuvide pealt iga päev viiskümmend protsenti teenida, kui sa selle asja suures plaanis 
käsile võtad. Kas sa tead, mis minu meelest on kõige kergem töö? Tuvikasvatuses 
toidumälujaks olla. Sul pole muud teha kui mälu aga noortele tuvidele saia ette. Kõige 
parem on lindudel noorest peast jalaluud katki murda, paar, kõige rohkem kolm päeva 
teeb see neile haiget, siis aga lähevad nad nagu hullud rasva, ja sul jääb hulk raha üle.» 

Naamilimil polnud tahtmist mehikese linnukarja vaatama minna. Ta ajas temaga ainult 
sellepärast juttu, et nii oli kõige parem Hotmilki silmas pidada. Õieti näris teda 
südametunnistus; ta oleks pidanud kodus seesamiseem-neid pesema — vesi kees ja 
palakaski oli valmis, millele seemned kuivama puistata, kui teistkordne külma veega 
pesemine on õled minema uhtunud. Ta viivitab nii kaua, kuni seemned lähevad veel käes 
kopitama. Küllap ta tegi ikka vea, et ta selle lesega ei abiellunud, kuigi lesel kasvas 
ninajuurel karvane soolatüügas. Hotmilki ei saanud ta kuidagi nii kaugele, et see talle 
otse näkku oleks vaadanud; trepist üles minnes ümises naine laulda; teises linnaservas oli 
tal liiga palju sõbrannasid, kes kogu aja lastega maha said; ka oli Naamilim peale 
sattunud, kui Hotmilk mingit erilist viirukit väikesest sõnnipeakujuliste sangadega potist 
sisse hingas. See viirukipott tegi Naa-milimile eriti muret, Hotmilk oli hästi kohkunud, 
kui Naamilim talle peale sattus, ja katsus potti sängi alla peita; pärast seletas, et tahtis 
suitsuga kirpe eemale peletada. Aga Naamilim oli selgesti näinud, kuidas ta suitsu ise 
sisse hingas ja nõiasõnu pomises. Siitpeale hakkas Hotmilk iga kord, kui ta nägi, et 
Naamilim teda vahtis, end sügama ja kirpude üle kaebama. Ta võttis end koguni riidest 
lahti, et mehele kirbuhammustuste punaseid täppe näidata. Ja iga kord, kui ta end sügas 
või kirpude üle hädaldas ja mõne uue kubla endale juurde oli muretsenud, Naamilimi 
kahtlused aina kasvasid. Kas siis naine tõesti enam ei mäletanud, kuidas ta kord oma õrna 
nahaga 

uhkustas, et tarvitseb tal seda vaid pisut kriipi nahk tükk aega tagantjärele punetab? 
Need arva kirbuhammustused olid meelega tehtud ja kogu asi seisnud kirpudes, vaid 
hoopis mustas südametunnistuses. Mida taeva pärast Hotmilk küll selle viirukipotiga 
tegi? Kui naine väljas oli, tuhnis Naamilim toas ringi ja leidis poti ühe kapi otsast üles, 
see lõhnas aniisiseemnete ja lehmasõnniku järele; küllap oli Hotmilk seda mitu korda 
salaja kasutanud. 

Kui nüüd Hotmilk, pärast seda kui ta üpris rahuliku kingsepaemanda juurest tagasi tuli, 
oma mehele ütles, et ta uuesti välja läheb,;, oma sõbratari Amatmelkarti juurde, oli 
Naamilim kindel, et ta kahtlused teda ei peta. Hotmilki üllatus, kui ta meest 
kanepimattide poe lävel seismas nägi, oli liiga teeseldud, pealegi oli Naamilim kindel, et 
naine teda läbi akna mitu korda oli silmanud. Naine oli nii uljalt ilmsüütu, et see ei 
tundunud enam siirana. Kahtlemata oli ta selle viirukipoti abil katsunud Naamilimi ära 
nõiduda, aga Naamilimi hea vaim oli mehe õigel ajal kohale toimetanud, nii et Hotmilk ei 
saanud oma tööd lõpuni viia, ja kõik ta posimised läksid luhta. 

Naamilim urahtas ja ootas, kuni Hotmilk hakkas mööda tänavat alla minema, siis 
haaras ta kiiresti oma kõige vanema mantli, mida Hotmilk polnud tal enne seljas näinud, 
ja käskis sardiinlasel, kes talle suu ammuli otsa vahtis, maja valvata. Ise aga hakkas oma 
kardetavale naisele järele hiilima. Ta komistas ja lõi sääred valusasti ära ning sai sõimata, 
ometi ei lasknud ta naist silmist. Hotmilk sammus kiiresti edasi, graatsiliselt puusi 


hööritades tüüris ta tänaval sagivate inimeste vahelt läbi. Naamilim polnud iial enne 
tähele pannud, et naisel on nii nõtke kõnnak; aga tema praeguse meeleolu juures oli see 
vaid üheks süüdistuseks Hotmilki vastu. Kui Naamilim oli naise kannul juba oma 
pooltosinat tänavat läbi marssinud, silmad kogu aja Hotmilki õõtsuval tagumikul, hakkas 
tal pea ringi käima ja talle tundus, nagu oleks ta hüpnotiseeritud. Paistis, et sel hirmsal 
naisel oli mitu kuradit igas ta hellitatud ihuliikmes. Ootamatu väledusega põikas 
Naamilim kõrvale kandiku eest, millele oli laotud igasugust ülekullatud pudi-padi, mida 
surnutele hauda kaasa pandi, ja jõudis veel märgata, kuidas Hotmilk nurga taha kadus. 
Hotmilk oli vahepeal ümber pööranud ja taha vaadanud, aga kuna Naamilim parajasti 
kandiku eest kõrvale kargas, 

ei märganud naine teda; pealegi poleks ta iial sellele tulnud, et Naamilim võiks kanda 
niisugust vana lapitud mantlit, mille kapuutsi kummalgi küljel olid lõhed, just nagu 
selleks, et sealt eeslikõrvu läbi pista. 

Naamilim ruttas ümber nurga, põrgates peaaegu kokku vildipalli kandva mehega, ja 
nägi veel viimasel hetkel, kuidas Hotmilk tänava lõpus ühte majja sisse lipsas. «Ja ise 
ütles, et läheb külla oma sõbratarile Kakabele!» Naamilim sammus maja poole, aga kui ta 
sinna jõudis, oli kogu ta kuraas nagu ära pühitud. Kes teab, mis sind seal sees kõik 
varitseda võib. Ta ootab parem väljas, ja kui Hotmilk tuleb, teeb talle tubli peapesu. Aga 
mis siis, kui naine ei väljugi siitkaudu? Naamilim piilus üle madala plangu. Siin oli 
hiljaaegu möllanud tulekahju ja kaks maja olid kokku varisenud, või õigemini maha 
lõhutud, et tuli edasi ei pääseks. Keegi pidi varemetes elama, sest Naamilim kuulis lapse 
kisa, kuigi ühtki hingelist polnud näha. Naamilim ronis üle plangu ja läks ümber nurga 
selle maja taha, kus pidi viibima Hotmilk. Seal oli aken, mille ees rippus mingi matt. 
Suure vaevaga tassis Naamilim raske kivi akna alla. Kivi otsas seistes ulatus ta nägu 
parajasti akna ääreni. Mati sees oli küll auk, aga see asus jala võrra liiga kõrgel, matti 
kergitada aga Naamilim ei söandanud. Ta ronis maha, leidis teise paraja kivi ja nüüd 
ulatusid ta silmad just auguni. Ta kuulis kedagi imelikult oigavat, see kõlas nagu «0-0-0- 
0» või «o-uu». Oigaja pidi olema keegi naine. Siis silmas Naamilim Hotmilki. Seal ta 
oligi, polnud tal hilpugi seljas, ise aga liikus üpris imelikke liigutusi tehes ringi. Aga enne 
kui Naamilim terasemalt vaadata jõudis, kuulis ta enda selja taga kedagi liikuvat ja väike 
kivi põrkas üsna ta pea kohal vastu seina. Naamilim ronis oma kiviõrrelt alla ja nägi mitut 
jõnglast, kes talle irvitades otsa vahtisid. Ilmselt tahtsid jõmpsikad hakata teda kividega 
pilduma ja lärmi lööma. Ning kui Naamilim ei tahtnud, et Hotmilk ja ta armukesed tema 
asukoha avastavad, tuli tal oma positsioon kiiresti maha jätta. Aga kuna ta ei suutnud 
paigast liikuda, muutis mõte, et ta kindlasti avastatakse, hulljulgeks. Muide, jõnglaste 
kohalolek sisendas talle nagu julgust, tal oli häbi ära minna ja seetõttu tuli tal tahes- 
tahtmata peale tungida. Ta läks ümber nurga maja tagaukse juurde, tõmbas selle lahti, 
ronis mööda pehkinud treppi paar astet üles, lõi pea vastu mingit tala 

ära, komistas, vandus, silmas läbi lukuaugu valgusvihku, tõukas ukse lahti ja jäi 
Hotmilkile otsa põrnitsema. 

Hotmilk põrnitses vastu. Tal polnud tõepoolest hilpugi seljas, aga ainus inimene, kes 
peale tema toas viibis, oli hambutu vanaeit, kes ilmse mõnuga Hotmilki nõgestega peksis. 

«Mis siin siis lahti on?» torises Naamilim. 


«Katsu, et sa välja saad,» kriiskas vanaeit teda nõgestega ähvardades. «See siin on 
auväärt emand. Hoia oma räpased käed tast eemale.» 

«Ega ma sellepärast. See on minu naine,» kogeles Naamilim õige aralt. «Mis see kõik 
tähendab? Hotmilk, pane kohe riided selga!» 

«Maksku enne ära,» hüüdis vanaeit. Aga nuuksuv Hotmilk katsus, et riidesse sai. 
«Maa kõige kõrgemad ülikud on mu vaest maja külastanud, ei lase ma end ühti neist 
kõige alamatest petta.» 

«Ma tahtsin ainult, et sa mind armastama hakkaksid,» nuuksus Hotmilk. 

Naamilin seisis nagu rabatud. Ta tõukas vanaeide kõrvale ja astus Hotmilki juurde. 
«Mida see kõik tähendab?» 

«Ma arvasin, et ma ei meeldi sulle, kuna ma ei saa last,» sosistas Hotmilk ta rinnal 
nuuksudes. «Sa vahtisid mind nii imelikult, ja siis ma mõtlesin, et ma pean midagi ette 
võtma.» 

«Hea küll, hea küll,» vaigistas Naamilim naist ja kiigutas teda oma käte vahel. Teda 
haaras õrnushoog. Ta peab Hotmilki tulevikus suurema arusaamisega kohtlema — ja 
ometi oli tal äkki täiesti ükskõik, kas Hotmilk teda petab või mitte. Ta igatses tagasi oma 
poodi ja pühamusse, oma poliitilise organiseerimistöö juurde; ka tahtsid suured 
seesamseemnevarud puhastada. Kogu ta tärganud südamesoojus kuulus Hannibaalile: 
«Mu kallis naine,» ütles ta ja suudles Hotmilki. 


pa 


Gersakkoni onu sõitis Tunesi maamõisast Kart-hadašti külla, ja kuna tal endal ei olnud 
linnas ühtki maja, tuli Gersakkonil talle ulualust anda. Akboram oli lahke uudishimulik 
mehike, kes armastas teisi õpetada. Ta polnud 

veel kahte päevagi majas olnud, kui ta juba, sel ajal kui Gersakkon linnas viibis, mööbli 
laskis ümber tõsta. «Tahtsin sulle meeldivat üllatust valmistada. Praegune mööbli-asetus 
on endisest hoopis parem.» Gersakkonil võttis terve nädala aega, enne kui ta end oma 
majas jälle koduselt tundis; siis aga avastas ta, et krohvijad olid asunud ta lemmiktoa 
kallale, kus ta tavaliselt luges, kirjutas ja mõtiskles. «Ma panin tähele, et see tuba sulle 
meeldib,» ütles Akboram oma peenetundelisuse üle uhkust tundes, «ja siis ma mõtlesin, 
et teen ta sul alles õieti mugavaks.» Arved tuli muidugi Gersakkonil tasuda. 

Akboram tahtis Tanit Pene Baali pidustustest osa võtta ja uuris, mida lähemat on 
Hannibaali kohta kuulda. «Mulle puutusid mõned hirmsad jutud kõrvu. Arvasin, et sõidan 
parem ise Kart-hadašti ja võtan kogu selle asja käsile, mis? Sa, kallis Gersakkon, seleta 
mulle nüüd ära, mis siin õieti lahti on. Kui mul see teada, oskan ma juba ise kaks ja kaks 
kokku panna ja viis saada, ah?» Õnneks ei läbenud ta palju üle paari minuti kuulata. Ger- 
sakkon ei tahtnud kellegagi, kõige vähem veel oma onuga, Hannibaalist rääkida. Onu aga 
tegi igasugu ebamääraseid märkusi oma õe, Gersakkoni ema kohta, nii et Gersakkon seda 
lõpuks enam taluda ei suutnud. 

«Ema on loomulikult maal. See pole siit kaugel. Päris Magara lähedal. Sa võid talle ju 
külla ratsutada, kui sa uudiseid kuulda tahad.» 

«See oligi mul plaanis, kallis poiss. Paari päeva pärast. Kui ma olen siin sinu juures 
kõik joonde ajanud. Sul endal pole tõesti aimugi, kuidas üht maja elamiskõlblikuks 


muuta. Muide, seal pesukojas on sul üks hästi kena tüdruk, vaata missugune kaval sell sa 
oled, ah?» 

«Kes? Kus?» ei taibanud Gersakkon kohe. «Ah see tüdruk! Ta on uksehoidjaga 
abielus.» 

«Me oleme tõesti liiga lahked oma orjade vastu,» ütles Akboram rõõmsalt. «Oskad sa 
kujutleda, et sihukesed barbarid nagu need roomlased või mõned kreeklaste taolised 
egoistid peaksid orjade abielu seaduslikult maksvaks? Aga meie, Kart-hadašti 
pehmeloomuline rahvas, peame. Küllap roomlased meid sellepärast vihkavadki.» Ta 
võttis Tanagra* tantsijatari kujukese pihku ja pillas selle maha. «Näe, kus läkski katki! 
Aga see oli vist üks neid vormi järgi valatud asjakesi, eks? Miks sa ometi oma majja 
uhkemaid iluasju ei muretse? Ma toon sulle parem 

Aleksandriast värvilist klaasi ja mõned kaunid iluplaadid. Tead, ma ei anna sulle eales 
andeks, kui sa mind mu maaüksinduses varsti ei külasta. Üks egiptlane ehitas mulle hästi 
omapärase suvemaja. Puha tornid, rõdud ja igasugused teravad nukid; ja kuus lipuvarrast 
ja üks kullatud hani. Inimesed käivad seda mitme miili tagant vaatamas.» 

Gersakkonil oli kahju purunenud kujukesest, mida ta väga armastas. Aga ta peletas oma 
kurbuse eemale ja naeris enda üle. Ta peab kõigist maistest kiindumustest lahti saama, ta 
peab ühe köidiku teise järel katki rebima. Mis oleks järgmine asi, mida ma ei raatsiks 
kaotada, arutles ta endamisi. 

Tõepoolest — kui ta enesepiitsutamiseks parajat rooska otsis, siis oma onust paremat ta 
küll ei osanud leida. Juba järgmisel hommikul ostis onu noore puise näoga liguuria orja, 
kes pidi oskama hästi vilepilli mängida. Kogu järgneva nädala täitis ühetooniline kaeblik 
vile tervet maja, siis tüdines Akboram ise sellest kisast ja saatis poisi oma mõisa. «Ta 
ütleb, et oskab panna kitsi igasugu trikke tegema. Küll sa elad ikka igavat elu. Ma pean 
katsuma su maja pisut lõbusamaks muuta.» Ta tuli koju viie purjus mehe ja akrobaatide 
kambaga, kes varastasid mitu lusikat ja lampi ja reostasid peale kõige muu veel trepi- 
aluse ära. «Ma olin noorelt niisama tõsine nagu sinagi,» lohutas onu Gersakkoni. 
«Täpselt samasugune kui sina. Ära lase pead norgu. Mina sain sest üle, tähendab, sul ei 
maksa lootust kaotada.» Ta patsutas Gersakkonile luksudes seljale, läks õue oma teenrit 
otsima ja kukkus trepist alla. Kui ta üles tõsteti, oli ta surnud. 

See pani kõigile ebameeldivustele krooni pähe. Gersakkon vaatas laipa, selle kael oli 
kummaliselt välja väänatud ja silmad pungis ning Gersakkon pidi tahes-tahtmata 
mõtlema, et onu oli seda nimme teinud. Linaseis rõivais, paljaks aetud pea ja maheda 
häälega egiptuse arst konstateeris surma ja nimetas summa, mille Gersakkon talle 
võlgnes. Kaks orja, kelle Akboram kodunt kaasa oli võtnud, lamasid põrandal ja röökisid 
oma lahket isandat taga. Lõpuks pidi Gersakkon laskma nad viia köögipoolsesse tuppa, 
kust nende kisa vähem välja kostis ja kus, nagu hiljem selgus, nad end sellega lohutasid, 
et sõid ära kaks suitsusinki ja mitu toorest soolakala. 

Õnnetus lõi Gersakkoni hetkeks päris juhmiks. Siis saatis ta sõna paarile mehele, kellest 
ta teadis, et nad olid 

lahkunu sõbrad, kuna Akboram oli viimastel päevadel neist rääkinud. Lõpuks kirjutas ta 
lühikese teate oma emale — sellest polnud juba enam pääsu. Viis onu sõpra jõudsid peagi 
pärale. Esimene neist oli paks mees, kes vaevu ärkvel näis püsivat ja keda ta lühikestel 
ärkvelolu hetkedel ilmselt näisid vaevavat kahtlused, et tegu pole ausa mänguga; ta käis 


peale, et mõõdetaks ära trepiast-mete kõrgus, ja tõmbus siis tagasi aeda, et juhtunu üle 
järele mõelda. Teine mees ainult hüüdis: «Ma ei suuda seda uskuda. Alles eile veel nägin 
teda.» Isegi pungsilmse laibaga vastamisi seistes ja selle kummaliselt väljavääna-tud 
kaela nähes kippus ta ikka veel arvama, et siin peab olema mingi eksitus. Seevastu 
kolmas mees, kes oli tugevasti lõhnastatud, sosistas pudistades: «See on täpselt selle kalli 
ja pöörase Akborami moodi,» ning vahtis heldinult laipa ja tõstis nimetissõrme noomivalt 
püsti. Neljas mees palus lihtsalt veini ja tunni aja pärast võis kuulda, kuidas ta 
väljakutsuvalt tähendas: «No, ükskord peame ju kõik surema, eks ole?» Viies mees aga 
— kalkide silmadega vanakraamikaupmees —, kui oli korraks nohisedes laibale pilgu 
heitnud, asus kohe asja juurde: «Ma olin tema testamendi juures tunnistajaks. See on Baal 
Hammoni templis hoiul.» Seepeale kummardas ta teist korda pidulikult Gersakkoni ees. 

Gersakkon jättis kogu asjaajamise mehe hoolde, kes seda tööd näis tundvat. Arhiivi 
valvav preester oli samuti väga aupaklik, kui kuulis, kes mees on, ja kohe aeti kõik 
formaalsused joonde, selleks et testamenti võiks seaduslike tunnistajate juuresolekul 
avada. «Tema on ainus pärija,» seletas asjatundja arhivaarile, peaga Gersakkoni poole 
viidates. «Peaaegu ilma igasuguste tingimusteta. Vanamees oli omamoodi õige kitsi. 
Kindlasti jättis ta kenakese varanduse järele. Mulle oli ta kümme seeklit võlgu, aga kuna 
mul puudub selle kohta tema allkiri, siis las olla pealegi!» 

Gersakkon keelitas meest raha vastu võtma, kuigi ta teadis, et too valetas. Ta tahtis, et 
keegi matuste korraldamise enda peale võtaks. Tal polnud veel selge, kas ta peab onu 
matma Kart-hadašti või saatma laiba Tunesi. Aga Melkartmašal, vanakraamikaupmees, ei 
tahtnud viimasest moodusest kuuldagi. «Ta oli ikkagi linna kodanik ja oma testamendi 
tegi ta siin. Ta vaim hakkab sul majas kummitama, kui sa teda omaste juurde ei mata. 
Kuule, oli 

tal lahtist raha või väärtasju kaasas? Kui oli, siis on nad nüüd läinud. Mis me ometi 
mõtlesime, kui me need raisakullid surnu juurde jätsime?» Ja ta tormas kiiruga koju 
tagasi, tirides Gersakkoni endaga kaasa. 

Nad leidsid unise mehe teenijaid küsitlemas, et välja selgitada, mida kadunu hommikul 
oli söönud. «Ma ei süüdista kedagi,» kinnitas küsitleja, ise metsiku pilguga ringi 
kõõritades. «Ma ainult esitan küsimusi.» 

«Noh, ma esitan sulle ka mõne küsimuse, Gibdbast,» ütles Melkartmašal Gersakkonile 
silma pilgutades. «Mis sul seal põues on?» ja väledasti tõmbas ta ühe riidevoldi vahelt 
hõbepeekri välja. 

«See on asitõend,» hüüdis Gibdbast. «Anna tagasi.» 

Ta tahtis peekrit oma kätte kahmata, aga Melkartmašal sahmas talle sellega sõrmede 
pihta, andis peekri Gersakkoni kätte ja hakkas Gibdbasti majast välja ajama. Gersakkon 
silmitses peekrit ega suutnud meenutada, et ta oleks seda varem näinud. «Minu arust pole 
see küll minu oma,» ütles ta kohkunult, kui Melkartmašal tagasi tuli. 

«Aga tema arust oli,» vastas Melkartmašal. «Küllap ta napsas selle su onu toast, ja 
küllap onu napsas selle mõne päeva eest kellegi teise tagant.» 

«Aga Akboram polnud ju mingi varas,» ütles Gersakkon, tundes, kuidas pahameel tas 
võimust võtab. 

«Ega ma pole öelnudki, et oli,» vastas Melkartmašal segamatu rahuga. «Ta käis 
inimestele niikaua peale, kuni nad ära tüdinesid ja ta nurumistele järele andsid. Igaühel 
oma meetod, kallis isand, aga lõpuks teeb see üks välja. Minu meetod on olla aus ja 


avameelne. Kui ma ühte asja tahan, küsin ma ta hinda ja laon raha lauale. Võlgu ma ei 
võta. Sihuke on minu süsteem. Mineval aastal müüsin oma maja maha, et saada raha 
suure äritehingu jaoks. Mul oli selle sooritamiseks eesõigus. Ma oleksin võinud võlgu 
saada, aga ma ei tahtnud. Ei. Müüsin maja kogu täiega maha. Käskisin naisel üheainsa 
rõivakirstuga üürimajja kolida. Ega see talle ei meeldinud, aga mis ta parata sai. Vaat 
niisugune mees olen mina. Ja tulemus? Kuue kuu pärast ostsin ma poole uhkema maja. Ja 
naisele ostsin nii raske granaatkaelakee, et kui ta selle kaela pareb, vajutab see ta peaaegu 
maani maha. Vaat niisugune mees olen mina. Kuule, Šatofbaal,» pöördus ta lõhnastatud 
loodri poole. «Sa saad matusekutse. Pole sul tarvis siin kauem jõlkuda. Ja kes seal aias 
ringi luusib? No mui- 

dugi — see tohman. Ütle, et teenijad annaksid talle kõige halvemat veini, mis sul on, 
ega laseks am sisse, kui ta jälle mõne jutuga peaks ukse taha xa. Olid su onul alles 
tuttavad, kas pole? Aga ta oleks mud kenasti ära elada, oleks ta ainult ettevõtlikum olnud. 
Nagu ma juba ütlesin, oskas see mees teiste inimeste raha kulutada. Oled sa kuulnud, 
kuidas ta ( laskis ühel mehel ehitada suvemaja maatüki peale, mille su onu talle rentis, ja 
kuidas onu rendilepingusse klausli sokutas, mille põhjal ta võis kolme aasta pärast kogu 
kupatuse tagasi nõuda?» 

Matuste korraldamine oli igatahes õigetes kätes. 


Melkartmašalil oli muidugi õigus. Kogu Akborami varandus jäi Gersakkonile, 
tingimusel, et ta püstitab onu hauale mälestussamba ja palkab inimese, kes haua korras 
peab. Ühtlasi tuli hauda panna mitu pudelit veini ja alasti tantsijataride kujukesi. Viimase 
punkti täitmist oli Akboram eriti nõudnud, ilmselt tundis ta külma igaviku ees hirmu ja 
tahtis end millegagi soojendada. Gersakkon läks ise hauakivi muretsema, kõik muud 
asjad jättis ta Mel-kartmašali hooleks. 

Kiviraiduri õu oli õige lähedal, Gersakkon astus sisse ja küsis meistrit. Täieliku 
monumendi valmistamine võtaks natuke aega. See pidi tulema õige uhke, püramiidi- 
kujuline. Seniks pidi aitama harilik steel. Meister viis Gersakkoni sara alla ja näitas talle 
igat liiki valmis steele. Iga plaadi sisse oli uuristatud tühemik, kus seisis jämedalt 
töödeldud mehe- või naisekuju. Üks käsi palveks üles tõstetud, teises viirukikruus või 
lõhnaõlipudel. Kallimatel kividel oli kuju ümber mingi arhitektuuriline raam; kujud olid 
viimseni kreeka kunstiteoste viletsad koopiad. Siia tulles oli Gersakkon kavatsenud 
püstitada onu mälestuseks midagi, millel oleks ka kunstilist väärtust. Nähes aga üks- 
luiseid hauasammaste ridu, mis millegagi ei erinenud nendest, mida võis kohata teiste 
Kart-hadašti kiviraidurite õuedel, oli Gersakkon päris masendatud. Siis aga meenus talle, 
kuidas onu põrmugi ei kahetsenud, et ta lõhkus ära Tanagra kujukese, mis oli 
impressionistliku stiili väike meistriteos. Gersakkoni süda kalgistus ning ta kaotas iga- 
suguse huvi hauasamba vastu. 

«See käib küll,» ütles ta, osutades kõige rikkalikuma äärekaunistuse ja kõige 
banaalsema bareljeefiga steelile. 

«Valisid kõige ilusama,» ütles meister ja ilmselt uskus oma sõnu. 


«Tahaksin nüüd raidkujusid näha,» ütles Gersakkon. Mees viis ta üha kasvava 
aupaklikkusega õue teise serva, kus orjad haamrite ja peitlitega igasugu koopiate kallal 
õiendasid, näod kriimud hallist kivitolmust, mis nende juukseid kattis; meister näitas 
Gersakkonile räästa alla ritta seatud kujusid. Need olid kõige keskpärasemad tööd, 
enamikus hallist liivakivist tahutud. Nad polnud isegi mitte naljakad. Gersakkon sammus 
kujude eest mööda, otsides kõige igavamat ühtemoodi igavate kujude hulgast. Kuju 
valikul polnud tarvis arvestada, et see surnuga sarnaneks, seda keegi ei nõudnudki. Kõik 
haudadele püstitatud kujud olid valmistooted ega pretendeerinudki mingile sarnasusele 
meeste või naistega, kelle mälestust nad pidid jäädvustama. 

Aga õue kaugemas nurgas silmas Gersakkon kujude gruppi, mis polnudki nii halb. 
Lähemal vaatlusel leidis ta, et kujud olid päris meeldivad, vähemalt teistega võrreldes. 
Ilmselt olid nad üheainsa meistri loodud. Keegi orjadest oli tahes-tahtmata suutnud oma 
töödele anda mingi stiilivarjundi, midagi, mis nõrgalt meenutas vanu helleeni teoseid. 
Kujud olid jäigemad kui teised, mis olid realismi vabamate reeglite järgi loodud. Õieti 
polnudki kujud kes teab kui head, ainult teistega võrreldes tundus neil olevat mingi 
kunstikavatsuslik ülesehitus. Kuigi Gersakkon oli nõuks võtnud hauasamba valikul heale 
maitsele käega lüüa, ei saanud ta parata ja valis ühe neist kujudest. Tal oli tunne, et kui ta 
seda ei tee, petab ta orja, kes oli suutnud oma tööle anda nõrka stiilihelki, petab elu 
ennast kogu ta kummalise valguse ja varjumänguga ning kesk mahajäetust kõlava 
linnulauluga. 

«Ma võtan selle,» ütles Gersakkon, teades, et ta väärtus nüüd meistri silmis langeb. 

«Hea küll, kuidas arvad .. . Aga seal teises servas on mõned asjad, mida me õige 
kõrgelt hindame — meie parimate meeste tööd ... Aga, eks sa ise tea ...» 

Gersakkon jäi endale kindlaks. Meister talitses end ja muutus jälle orjalikult lipitsevaks. 
Gersakkon aga püüdis meelde tuletada, kus kohas Kart-hadašti avaral surnuaial oli ta 
näinud üht tõesti ilusat mälestussammast, üht neist 

mõnest nelja-viiesaja-aastastest, mis veel olid säilinud. Töö oli peaaegu täielikult läbi 
viidud egiptuse laadis, ometi oli isikupärane joon selgesti tajutav. Gersakkon otsustas 
Karthaloniga selle üle rääkida. 

«Sa nimetasid püramiide, isand,» ütles meister aupaklikult. «Lubad sa meil endale 
mudeleid näidata? Tohin ma ühtlasi eeldada, et edaspidi läheb tarvis ka hauavarustust? 
Meie ise seda ei valmista, aga ma võin isandale soovitada korralikku äri, kus ta soovid 
täielikult rahuldatakse. Nimeta ainult meie nime ja nad teevad kõik, et. . .» 


Selleks ajaks, kui Gersakkon tagasi jõudis, oli Melkart-mašal juba kõik muud asjad 
joonde ajanud. Eriti rahul oli ta satsi nilbete kujukestega, mis ta oli ostnud. «Me vana 
sõber tunneb end nende kõrval õnnelikuna,» ütles ta. Kujukesed ei kuulunud puuni 
kombe järgi tavaliselt haua-varustuse hulka; võimalik, et Akboram oli selle mõtte 
Egiptusest saanud. Harilikult pandi surnule kaasa tühiseid tualettesemeid: savipudelikesi, 
kõige kesisemate salvidega täidetud merikarpe, viletsaid õlilampe, koonusekujulisi 
kruuse, groteskseid terrakotamaske, mõranenud jaana-linnumune, koksimängu nuppe, 
terve hunnik odavaid amulette ja igasugu ülekullatud tinast ja järeletehtud kalliskividest 
võltsehteid. Siia kuulusid ka jumalate kultuse-kujukesed, niisugused, mida valati ükskõik 
kuidas kohmakate vormide järgi või vooliti kõige jämedamast savist. Juba mitu sajandit 


tagasi hakkasid puuni kodanikud surmasse õige asjalikult suhtuma ning loobusid koos 
surnutega matmast tõeliselt väärtuslikke asju. 

«Ma ei tea, võib-olla oleksid sa eelistanud balsameeri-mist,» ütles Melkartmašal. «Õieti 
öelda tuleb see päris odav, kui seda säästlikult teha: sisikond tuleb lihtsalt välja võtta ja 
surnukeha panna seedrivaigust ja tärpentiiniõlist aseme peale, kuhu tuleb lisada india 
bituumenit, liivatee lehti ja münti, et paremat lõhna saada. Aga minu arvates pole seda 
kõike tarvis. Sellepärast tegin ma juba korralduse, et laip põletataks. Kui oled kellegi 
tuhaks põletanud, siis alles tunned, et ta on surnud. Eriti kui oled pärija, eks ole?» 

Gersakkon tahtis, et kogu see asi saaks nii ruttu kui võimalik mööda, ja nii pidi matus 
järgmisel hommikul aset 

leidma. Emalt polnud ikka veel mingit teadet ja Gersakkon lootis, et ta on vahest liiga 
purjus ega taipa, mis on juhtunud. Kui ema ka õhtuks pärale ei jõudnud, puudis 
Gersakkon talle mitte enam mõelda ning matusesaginas läkski ema tal meelest ära. 
Melkartmašal oli oma sõiduvees: ta kamandas ja kiirustas kõiki tagant ning manitses 
palgatud nutunaisi, et need halamisega kitsid ei oleks. Pärast seda kui tuleriit oli 
mõningate raskustega lõpuks põlema süüdatud, hõljus Akboram kollases suitsu- ja 
tahmakeerises vastiku haisuga taeva poole. Mõned söestunud tukid rehitseti lahkunu tuha 
pähe kokku ja pandi urni, urn asetati suurde hallist liivakivist surnukirstu, millel oli 
terava viiluga kaas nagu templikatus. Siis lasti kirst nööride abil hauda, kogu kaasaantav 
kraam loobiti tagant järele ja kühveldati muld peale. 

Gersakkon vaatles avarat surnuaeda. Ida pool helkis vesi, ümberringi aga laiusid 
tuhanded hauasambad ja siin-seal mustendas mõni küpressitutt. Oige nende lähedal maeti 
kaks last pead vastakuti ühte hauda ning omaksed tingisid surnuaiavahiga ja nõudsid 
hinnaalandust; kuski tagapool lasti mulda punast kirstu. Kõik hauakivid ja -sambad olid 
anonüümsed. Ainuski nimi ei reetnud, kes siia oli maetud. Nii ongi hea, mõtles 
Gersakkon. Mõnele hauasügavuses peituvale anumale võis ju olla roosule või söetükiga 
midagi peale kritseldatud, aga maapinnal tunnistasid surnud avameelselt, et nad 
eksisteerivad veel vaid sümbolitena, hallide ilmetute märkidena, tohutu lagendikuna, mis 
end aeg-ajalt elavatele meelde tuletab, ilma neilt otseselt midagi nõudmata. 

Gersakkon ärkas võpatades oma mõtisklustest, kuuldes inimesi teed mööda kiirel 
sammul lähenevat kohale, kus Akborami hauda kinni aeti. Ta pöördus uudishimulikult 
ringi ja ehmus, tundes tulijate eesotsas ära oma ema. Gersakkon läks teisele poole hauda 
ja jäi seal nõutult ootama, kuni ema haua juurde jõuab. 

«Miks sa mind ei oodanud,» küsis ema nukra etteheitega. «Sa pidid ju teadma, et ma 
tulen? Mu vaene kallis vend, kuidas see küll juhtus?» Nutunaised, aru saades, et lõpuks 
ometi on ilmunud keegi, kes oskas nendepoolseid ponnistusi hinnata, pistsid läbilõikavalt 
ulguma, nii et Abbaali ülejäänud sõnu polnud kuuldagi, Gersakkon silmitses ema. Abbaal 
paistis kõhnem kui enne, ta silmad olid auku vajunud ja põlesid rahutult, peas oli tal 

laubalokiga punane parukas. «Kus ta on?» küsis ema, niipea kui nutunaised hetkeks 
hinge tõmbasid. 

«Seal all,» vastas Melkartmašal viisakalt. 

Abbaal karjatas valjusti ja viskus lahtisele mullahunnikule, takistades haua kinniajajate 
tööd. Parukas libises tal silmadele. Sellest julgustust saanud, pistsid nutunaised veel 
kriiskavamalt halama. Uustulnukate hulgas silmas Gersakkon Hašdani, orja, kes tema 


arvates oli ema allakäimises süüdi. Ta käed tõmbusid rusikasse. Satofbaal, kadunu liigselt 
lõhnaõli tarvitav sõber, oli see, kes ettepoole loovis, et Abbaali üles aidata. 
Melkartmašalil oli parajasti muud tegemist — ta oli märganud tagapool, madala küpressi 
taga hiilimas Gibdbasti, meest, kes oli püüdnud näpata hõbe-kruusi. «Katsu, et sa minema 
saad,» karjus ta täis õiglast pahameelt. «Pole siin neid pikanäpumehi ühti tarvis.» 

Täitnud venna vastu oma õekohuse, oli Abbaalil hea meel, et ta jalule aidati. Ta heitis 
pojale raugelt ette-heitva pilgu, mis Gersakkoni iiveldama pani, ja külvas Šatofbaali 
tänusõnadega üle. Melkartmašal, kes oli Gibdbasti taganema sundinud, pöördus tagasi, et 
kogu asjaajamist jälle enda kätte võtta; ta tervitas kadunu õde mõne sobiva märkusega 
ilma ja Abbaali õitsva väljanägemise kohta ning tegi ettepaneku minna peiesid pidama. 

«See ei olnud mulle mingi üllatus,» kuulutas Abbaal igaühele. «Ma nägin üleeile öösel 
niisugust und, ja teadsin kohe, mis mind ootab.» 

Gersakkon ei tahtnud teisele poole hauda minna, ta tundis end kindlamana, kui haud jäi 
tema ja ema vahele- Aga kogu seltskond asus minekule. Gersakkon viskas mõned 
rahatükid meestele, kes olid haua kinni ajanud. Ühe küpressi ladvas laulis lind; ta õrn laul 
läbis vaikuse, mis pärast inimeste lärmakat lahkumist kalmistul valitses. Gersakkon sai 
võitu teda hetke jooksul vallanud tungist endalt elu võtta. Ta andis kogu kukrusse 
järelejäänud raha üllatunud hauakaevajaile. «Olge oma naiste vastu lahked,» ütles ta. 
«Pidage meeles, et kannate endas jumalat.» Siis ruttas ta järele matuselistele, kes, nagu 
paistis, polnud märganudki, et ta neist maha jäi. Kummalisel kombel mõte, et ta võib 
endalt elu võtta, lohutas teda; ta näis esimest korda aru saavat, et surm köidab igaveseks 
lahti elu sassiläinud sõlmed. Üks uks vähemalt seisis ikka veel valla. 

Peiedel ei teinud keegi Gersakkonist suuremat välja ja tal õnnestus tagaplaanile jääda. 
Melkartmašali kogu huvi oli üle kandunud Abbaalile, kes talle edvistades raugeid pilke 
heitis. Lõhnaõli järele lõhnav Šatofbaal mehkeldas samuti Gersakkoni ema ümber ning 
talle tasuti koket-sete pilkude ja ehetetilinaga. Gersakkoni ainus lohutus oli see, et ori 
Hašdan, kes, käed rinnal vaheliti, toa teises otsas istus, pidi seda kõike sõnatus vihas pealt 
vaatama. Lõpuks oli see Hašdani süü, et Abbaal kõigist eraldatuna oma maavihas elas — 
väljaspool kodust ringi ei suutnud Hašdan oma mõju maksma panna. Tema mõju hakkas 
ilmnema juba mitu aastat tagasi, veidi enne seda, kui Gersak-kon sai täisealiseks. Ema 
käis äkki moraalselt alla, hakkas salaja jooma, tarvitas kord üleliia igasugu kosmeetilisi 
vahendeid, samas jälle liikus ringi räpasena ja kuidagi pooloimetuna. Gersakkon taipas 
nüüd, et emal oli olnud klimakteerium. Mõned naised elavat seda väga raskelt üle; 
Gersakkon sai selle jälile, kuulates kord pealt, kuidas keegi naljatledes ühest teisest 
naisest rääkis. Kohkudes märkas ta siis, et see kõik käis ka tema ema kohta. Mitu korda 
oli ema talle teiste ees häbi teinud, ja kahel korral oli Gersakkon iseenda ees ema pärast 
sügavat häbi tundnud. Tema, kes oli õppinud kreeka filosoofiat ja nimetas end 
epikuurlaseks*, oli peaaegu tahtnud Ešmuni templist kutsuda posijaid, kes kurje vaime 
välja ajavad; ta oli veendunud, et ema oli deemoni võimuses, kes imes ta verd ja muutis 
ta häbituks. Siis oli ema langenud oma orja Hašdani mõju alla ja tõmbunud tagasi oma 
villasse. Täna nägi Gersakkon teda üle tüki aja jälle esimest korda. Ainult oma vanalt 
ammelt Loubatilt oli ta aeg-ajalt ema kohta teateid saanud; Loubat oli ainus inimene, 
kellega ta üldse sel teemal rääkis. 

Nüüd võpatas ta iga kord, kui kuulis Abbaali häält, ema iga liigutus valmistas talle 
kohutavat piina. Ema matsutas süües, nagu oleks tal suu sülge täis. Pöörane raev haaras 


Gersakkoni, nagu metselajas rebis see ta sisikonna kallal. Iial pole ma ühelegi inimesele 
oma hinge pealt kõike ära rääkinud, mõtles ta, ja tundis äkki valusalt, kui üksik ta on. 
Aga mida oli tal õieti hinge pealt ära rääkida? Ah, see oli midagi, mida ta iial enne teada 
ei saa, kui ta selle välja ütleb. Inimestega suheldes sünnivad uued tõed, avanevad uued 
sügavused, tekivad uued kooskõlad. Iial ei räägi ma kõike hinge pealt ära, mõtles ta. 
Maailm keerleb ta ümber, 

124 


tema aga on see pime elajas, kes maailma sisikonda rebib, et välja pääseda. Miks me 
oleme üksteise vastu nii julmad, küsis ta endalt. 

Lõpuks ei hoolinudki ta sellest, mida ema oli teinud, mida ta parajasti teeb või tulevikus 
teha kavatseb. Aga ema häälekõla ei suutnud ta taluda. 

Kui me ainult teineteise sõnadest aru saaksime, mõtles ta. Ja siis paistis, nagu oleks ta 
nüüd sellele kisendavale küsimusele, miks inimesed nii julmad on, vastuse leidnud. See 
on hirm, mille ees ma hirmu tunnen. Ja ema kardab samuti. Gersakkon ei suutnud jälgida, 
mida lauas räägiti, ta meeled olid segi paisatud, tõelisus oli nagu kildudeks lagunenud. 
Ainult toda orjamürakat Hašdani, kelle silma-valged süngelt välkusid, võib ta veel 
mõista; temagi seisis nagu väljaspool maailma tavalist ringlust. Küllap ta oli kõik teinud, 
et Abbaal matustele ei tuleks; aga surma kutse ja lahtine haud olid võimaldanud emal end 
seekord maksma panna. Parukas libises Abbaalil jälle silmadele; kuldkeed rippusid ta 
kuivetul rinnal; pärlid varjasid kaela. Ta lõkerdas naerda nagu noor tüdruk, kes on end 
esimest korda elus purju joonud. 

Miks ei pane ma end maksma, arutles Gersakkon. Iga teine mees tema asemel tõuseks 
lihtsalt püsti ja looks korra majja, astuks siis samme, et perekonnavarandust oma 
hoolduse alla võtta, ning paneks selle naise pikema jututa paari vanaeide valve all luku ja 
riivi taha, et teda vaos hoida. 

«Jah, on juba aeg, et ta abielluks,» kuulis ta ema ütlevat ja taipas ehmatusega, et jutt oli 
temast. «Küll ma selle asja joonde ajan.» 

Gersakkoni vaimusilma ette kerkis üks pilt. See on hirm, mille ees ma hirmu tunnen. 
Aastaid tagasi, ühel päikesepaistelisel suvepäeval mägedes, kui läbi pedajatuka kostis 
muulakellade helinat, kuulis ta pea kohal põldpüüde kaagutamist ja kudrutamist. Kolmel 
ta kaaslasel istus nahk-kindas käerandmel jahikull — mingi suuremat tõugu kull, keda 
kasutati põldpüüde ja kurvitsate küttimiseks. Hobused olid nad sidunud tee äärde 
murdunud tamme külge, orjad aga jooksid karjudes ja keppidega vehkides möör'a 
mäenõlva ning heidutasid linde lendu. Lobisedes palavikuliselt poole rohkem kui teised, 
püüdis Gersakkon endale sisendada, et see meelelahutus talle meeldib. Kull heideti kiire 
liigutusega käe pealt lendu, lind tõusis hoogsalt 

õhku, sööstis siis alla ja haaras põldpüü küünte vahele. Gersakkonile tundus, nagu oleks 
maa kaheks lõhenenud või taevast kivi maha langenud. Jätnud surnud ohvri kivide vahele 
vedelema, lendas kull veidi maad edasi ja laskus siis maha. Ta peremees tormas kisades 
ligi, tõstis kulli uuesti oma käerandmele, ja lõikas vöölt võetud noaga põldpüü kõri läbi. 
Siis sirutas ta käe välja, nii et kull sai ettepoole kummardudes läbilõigatud kõrist verd 
juua. Oh seda kulli õelat pilku, kui ta sooja verd jõi! Oh neid punasäärse põldpüü 
kõverasse kiskunud varbaid, kui veri ta rinnasulgedesse tilkus! Oh seda tagaaetud lindude 
kisa, mis igaveseks nende pea kohale kaikuma jäi! Poisid olid lootnud püüda mõne 


gaselli. See on tore vaatepilt, kordas Gersakkon palavikuliselt endale —m kull klammer- 
dub gaselli laubale ja pimestab looma oma vehkivate tiibadega, me jookseme kähku ja 
püüame gaselli kinni. Gersakkon pöördus vasakule kaljunuki taha, eemale teistest. Ühest 
lõhangust leidis ta jänesepoja, kõrvad pea ligi, hirmust lõõtsutamas. Ta kargas looma 
peale ja haaras selle soojast kasukast kahe käega kinni, meeleheitlikult pigistas ta 
pöialdega jänese kõri, et see rutem sureks. Looma elu nagu süüdistas teda... 

Kõik toasolijad vahtisid talle otsa. Midagi rõhus teda kohutava jõuga, ta ei saanud aru, 
kas püüdis midagi tema sisse tungida või sealt välja pääseda. Aga ta tundis, kuidas kogu 
maailm ta ümber keerleb, ja nägi tursunud nägusid, mida lõhestasid kaheks hirmust 
pärani kistud silmad. Siis kaotas ta teadvuse. 


Kui ta uuesti meelemärkusele tuli, lamas ta voodis ja ema kummardus hällilaulu 
ümisedes ta kohale. Hetkeks tundis Gersakkon end ääretult õnnelikuna. Aastad libisesid 
mööda. Kui ta veel laps oli, armastas ema teda andunult — teda ja ta kaht õde, kes surid. 
Aga mees kohtles ema halvasti. . . Gersakkon tahtis, et ema asetaks käe ta laubale ja 
laulaks talle seda laulu vesiroosidest; ta tahtis, et ema niisutaks ta huuli. 

Siis aga meenus talle kõik ja ta sulges kiiresti silmad ning teeskles, nagu oleks ta ikka 
veel minestanud. «Gersakkon,» sosistas ema. Ta oli märganud, et poeg talle otsa vaatas. 
«Gersakkon.» Ta hääl oli anuv, sellest oli kadunud see alatoon, mis poega alati riivas. 
Aga Gersakkon ei 

julgenud uskuda, et ta lootus on täitunud. Ta surus silmad veel tugevamini kinni, laud 
värisesid, nagu püüaks mingi jõud neid lahti rebida. «Gersakkon.» Ta süda lõhkes valust 
ema häält kuuldes. 

Mõne aja pärast jäi ema vait. Gersakkon arvas, et ta on ära läinud, ja hingas kergemalt. 
Talle tundus, nagu viibiks Hašdan kuskil lähedal. Ta tahtis orja appi kutsuda. Siis vajus ta 
poolunne. 

Koidu eel ärkas ta uuesti ja nägi, et toas polnud kedagi. Ta tõusis üles, pani end kiiresti 
riidesse, läks alla ja hakkas eesust lukust ja riivist lahti päästma. Ta kuulis, kuidas orjad, 
kes juba nii vara jalul olid, õues midagi õiendasid ja omavahel sosinal vaidlesid. 
Gersakkon tõmbas uksel viimase riivi eest ja astus tänavale. Palavikku tal enam ei olnud, 
aga ta oli veel nõrk. Ta hingas hommikuõhku sügavalt kopsudesse ja hakkas tänavat 
mööda alla sammuma. Idataevas hahetas nõrgalt koidu hallrohekais värvides; kuskil kires 
kukk rämeda, üha valjeneva häälega. Gersakkon kuulis, kuidas linn unehõlmast virgudes 
ohkas... Uus päev, sama päev. 

Aeglaselt sammus ta Karthaloni maja poole ja jõudis hommikueine ajaks sinna. 
Hoolimata majas valitsevaist kreeka tavadest, sõi Karthalon tavalist puuni tanguputru, 
värsket juustu ja mett. Nad rääkisid Hannibaalist ja stoikute filosoofiast. Pärast einet 
laenas Gersakkon äkilise aje sunnil Karthaloni käest tahvli ja kirjutas Hašdanile viltuse 
kirjaga: «Vii oma perenaine kohe Neferisesse tagasi, muidu müün ma su maha.» Uks 
Karthaloni poistest saadeti teadet viima ja Gersakkon istus maha ning nad hakkasid 
Karthaloniga rääkima Numiidia kuningast Massinissast*. 

Karthaloni naine Arišat astus tuppa ja istus nende juurde. Ta oli pärit aristokraatsest 
perekonnast, kus tütarlastele anti niisama hea helleeni haridus kui poegadelegi. ArišŠat 
jätkas senini oma õpinguid, ta oli just praegu minema saatnud Aleksandria kreeklase, 
kelle juhatuse all ta tegeles kõrgema geomeetria probleemidega. Arišatil oli kõhn, elav ja 


tark nägu, seljas kandis ta kõige peenemat malta lõuendist lehvikpalmimustrilise 
tikandiga äärestatud tumepunast rüüd — riie oli nii õhukese koega, et selle kudumiseks 
oli küll kulunud paar aastat; naine istus, täidlane suur suu erutusest poolavatud, ja poetas 
aeg-ajalt jutu sekka mõne sõna, mis andis tunnistust ta aeglasest, ent seda täpsemast ja 
selgemast mõttekäigust. Nagu alati, 

erutas Arišati ligiolek ka seekord Gersakkoni, nii et ta peaaegu sõnagi suust ei saanud, 
ja kui naine juhuslikult silmanurgast oma mehele usaldusliku pilgu heitis, mis Ger- 
sakkonile märkamata ei jäänud, tundis noormees, et kõigil sõnadel, mida siin lausuti, oli 
mingi teine tähendus kui see, mida tema neile omistas. Talle tundus, nagu muutuks ta ise 
kuidagi tähtsusetuks ega kuulukski nende kahe seltskonda. Talle meeldis Arišat ja ta 
austas teda, aga niipea kui ta ükskõik kui nõrgalt tajus, et naine on abielus, haigutas tema 
ja Arišati, Karthaloni ning kogu maailma vahel sügav kuristik, ja kõik, mis Gersakkon 
Kartha-lonile ütles, omandas hoopis teise kõla. Kui Arišat ettepoole kummardus, liikusid 
ja sädelesid ta granaatkõrva-rõngad luigekujuliste sangadega hõbevaasilt ja ikka veel 
mürri järele lõhnavalt alabasterkruusilt tagasipeegeldu-vates valguskiirtes. 


Kui Gersakkon oli läinud, jäi Karthalon kesk lahkumis-tervituste vaibuvat kaja naisega 
kahekesi. Karthaloni mõtted keerlesid kahe hoopis erineva asja ümber: need olid võõrsilt 
sisseveetud täkk ja mära, keda tal homme hommikul on oksjonil võimalus osta, ja teda 
kogu aja piinav küsimus, kas ta peaks oma teosed kirjutama kreeka või puuni keeles — 
kreekakeelseina loeks neid kogu maailm, puunikeelseina oleksid nad suureks panuseks 
rahvusliku uuestisünni üritusele, mille eest ta kogu aja võitles. 

«Kellesse ta on armunud?» küsis Arišat, ja Karthalon ärkas võpatades oma mõtetest. 

«Kes?... Ah, Gersakkon. .. Ma eitea. Mul pole aimugi.» Ta muutus äkki kiivaks 
ja uudishimulikuks ning vaatas naisele teraselt otsa, aga ta pilk peatus vaid hetkeks 
Arišati kõhnal säraval näol. Tal oli häbi ja ta ei uskunud enam, et ta üldse kunagi oma 
meistriteost kirjutama hakkab. Ta tahtis, et Arišat tõuseks püsti ja läheks toast välja, kuigi 
ta teadis, et naise lahkudes läheks ta temale järele. Ta tahtis, et Arišat midagi üles 
tunnistaks, aga mida õieti? «Kas kirjandus ja poliitika sinu meelest sobivad kokku?» 
küsis ta, tundes äkki kergendust, kujutledes, et ta on luuletaja, kes hülgab oma 
kutsumuse, et seista haige isamaa tõvevoodi ääres. Naise pingsast sissepoole pööratud 
pilgust taipas ta, et Arišat mõtleb Alkaio-sele*, Arhilohhosele*, Aristofanesele*... «Ei, 
ma ei mõelnud 

seda nii,» ütles Karthalon. «Ma püüan liiga palju võrdlusjooni tõmmata.» Millest see 
ometi tuli, et avalikkuse ees esinedes oli ta nii enesekindel, naisega kahekesi jäädes aga 
leidis end äkki riigiametniku olukorras, kes püüab seletada, miks talle usaldatud 
summades esineb puudujääke. Ta tõusis püsti ja astus naise juurde. 

Arišat pööras pea kõrvale ja sirutas oma pikad kõhnad jalad kušetil välja. «On see 
vajalik?» 

Kui palju naine üldse taipas? Küsimus, mida ei saanud sõnades väljendada, rõhus 
valusalt Karthaloni meeli. Ei, ta polnud mees, kes sest ülekohtusest maailmast koju 
pöördudes võis armastava naise juures oma enesekindluse tagasi saada. Sel hetkel tundus 
talle, nagu oleks ta kogu elu püüdnud vaid tõestada, et see, mida Arišat temast arvab, ei 
ole õige. Paraku ei teadnudki ta õieti, mida Arišat temast arvab. «Mida sa sellega öelda 


tahad?» pomises ta. «Pealegi on maailm muutunud. Kunst on nüüd psühholoogiline.» 
Talle meenus kuju, mille ta eelmisel nädalal oli kaupmehelt ostnud; selle nägu koosnes 
teravnurkade all üksteisesse üleminevatest lamedatest pindadest — kunsti kõige viimane 
saavutus. See kuidagi rahustas teda. Ning üha kasvava erutusega tundis ta, et Arišat oli 
just samasugune — maailm peegeldus temas samasuguses kooskõlas. Mida oli kaupmees, 
see väike käbe mehike Smür-nast*, talle öelnud? Vali, kas Pergamoni koolkonna 
hingevapustav tundeküllus — sügavad, pisaraisse uppunud silmad ja niisked suud, või 
rangus rüüvoltides, mis langedes moodustavad lihtsaid lamedaid või kumeraid kurde ja 
teravaid kitsaid uurdeid? «Arišat,» lausus Karthalon vaikselt, kuidagi jumaldavalt. 
Seekord naine naeratas ja laotas käed laiali. 

«Ma mõtlesin,» lausus Arišat, aga jättis ütlemata, mida ta oli mõelnud. Naise embuses 
tundis Karthalon end kaitstuna, ta oli tänulik ja kuidagi nõutu; ikka polnud ta suutnud 
midagi seletada. Oli see Hannibaali rahulik pilk, mida ta kadestas? 


3. 


Azrubaal oli üks neid Kart-hadašti kodanikke, kes ei tarvitsenud südamesse võtta Mago 
kuulsas põllumajanduslikus traktaadis antud nõuannet: «See, kes on saanud 

maamõisa omanikuks, peab ära müüma oma linnamaja, muidu võib juhtuda, et ta 
eelistab elada linnas ja mitte maal.» Azrubaalil polnud eales olnud linnamaja ega polnud 
seda olnud ta isalgi. Ta kuulus arvuka, aga laialipillatud väikeaadli hulka, kes tegeles 
põllundusega ja oli kaupmeeste-kapitalistide poolt juba ammu linna tegelikust poliitikast 
kõrvale tõrjutud. Talupidajate ja ärimeeste vahel oli kogu aja hõõgunud vaen, avaldudes 
peamiselt põlguses, mida nad teineteise vastu tundsid. Alles äkiline arusaamine, et 
suurnikud viivad riigi hukatusse, õhutas Azrubaali ja teisi temasuguseid astuma 
Hannibaali selja taha. Puuni maa-aadel tegeles peamiselt puuvilja-, oliivi-ja 
karjakasvatusega, jättes teraviljakasvatamise kohaliku elanikkonna hooleks, kes ühe osa 
saagist andameiks maksis ja teise osa puuni rannikulinnades muude kaupade vastu ümber 
vahetas. Vastutasuks kaitses riik neid röövretkede vastu kõrbest või merelt. 

Mis Azrubaali ta ükskõiksusest riigiasjade vastu lõplikult üles äratas, oli väikese 
rändrahva röövretk ühe sõbra tallu all lõunas. Riik, kus sellised asjad aset leidsid, oli 
mäda, ja kui Azrubaal sellele otsusele oli jõudnud, lõi ta vihavaen linnarahva, selle 
hangeldajate ja vereimejatest ametnike ning nende sabarakkude vastu nii ägedalt lõkkele, 
et kogu ta elu mõte seisis nüüd sellest peale veel vaid Hannibaali toetamises. 

«Tema juba teab, mida ette võtta,» ütles ta oma noorimale pojale, kui nad mööda 
kitsesõrajälgi täistipitud savist mägirada üles ratsutasid. «Ta teab põllupidamisest niisama 
palju kui minagi.» Seda polnud Azrubaal iial ühegi inimese kohta öelnud. 

Poiss tegi näo, nagu avaldaks öeldu talle sügavat muljet. «Tema juba ei hakkaks 
oliivipuid otse tammesalu kõrvale istutama,» ütles ta, teades, et see nali isale meeldib. 

«Nagu tegi see tola Yhoumilk, sihuke linnavurle,» muheles Azrubaal. «Arvas, et tunneb 
asja paremini kui ta mõisavalitseja. Jäägu parem oma haisvatele linnatänavatele. Mis nad 
topivad igal aastal paariks nädalaks oma nina mõisamajapidamisse ja mängivad, et 
harivad põldu.» 


«Viinamarjad istutas kapsaste kõrvale,» lisas poeg, kuigi see oli ta enda väljamõeldis. 
Aga ega see, kes juba oliivipuudest nii vähe teab, oska viinamarjadegagi midagi targemat 
peale hakata. Kõhnad, sitked, lühikeste jalgadega ja jässaka turjaga 

hobused vantsisid edasi, sabadega vastu kondiseid külgi pekstes. Azrubaal sõitis oma 
mõisamaid üle vaatama. Talle meeldis, kui hobused aeglasel kaalukal sammul järsuvõitu 
teest üles ronisid, talle meeldis avar vaade, mida pakkusid ta üle männilatvade paistvad 
põllud. Talle meenusid sõnad Mago traktaadist, mida isegi kreeklased pidasid kõige 
paremaks põllumajanduse kohta kirjutatud raamatuks. «Maa peab olema nõrgem kui 
talupoeg, sest kui talupoeg katsub rammu maaga ja maa jääb peale, pühitakse talupoeg 
minema.» Jah, talupoeg peab võitluses peale jääma, ta peab olema tugev, aga ka maa 
peab olema tugev, või muidu ei tule vili hea ega tunne sa sellest võitlusest täit mõnu. Eks 
näidanud seda ka külarahva peod: kord heitsid poisid ja tüdrukud vagude vahele paari, 
kord jälle võistlesid suguvõsad vastamisi rituaalses pallimängus. Azrubaal tundis, kuidas 
maa, kõva alistuv maa end igaveseks ta ihu vastu surus. Ta haistis mõttes sõnnikuga 
segatud viina-marjajäätmeid, mida pandi rammuks istandike kraavidesse. 

«Keegi sõidab Tiivulise Mära allikale hobust jootma,» ütles poeg. 

Azrubaal peatas hobuse, asetas käe looma laudjale ja pöördus sadulas ümber. Tõsi, 
keegi oli peateelt kõrvale keeranud ja allika juurde sõitnud. Noh, ei hakka tema ühelegi 
inimesele ega loomale suutäit vett keelama. Siis ajas ta end äkki jäigalt sirgu. «See on ju 
Maharbaal,» ütles ta kähedal häälel. 

«Seda ma arvasin, 18a.» 

Azrubaal oli hetke kahevahel, pööras siis hobuse ümber ja ratsutas tagasi kohani, kust 
algas järsk tee, mis üle lagedate, ainult kääbusäiakatega kaetud kaljude viis otse allika 
juurde. Hobune oli harjunud järsakuist alla laskuma ning mõne hetke pärast oli Azrubaal 
juba künka jalamil. Kruus ja kiviklibud tuiskasid ümberringi. Poeg kihutas talle järele. 
Kui nad ümber igihalja tammetuka jõudsid, silmasid nad uuesti Maharbaali, kes peateel 
ratsutas. Azrubaal oli jälle kahevahel, vajutas siis kannad hobuse roietesse ja ratsutas 
edasi. Peateele jõudnud, kihutas ta järele Maharbaalile — mehele, kellega ta just selle 
allika pärast juba kauemat aega vaenujalal seisis. Kohtus jäi võit küll lõpuks Azrubaalile 
ja Maharbaal ei tohtinud oma kitsi "enam allikal joota, vaen aga ei vaibunud. 

Maharbaal kuulis kabjaplaginat ja peatas hobuse. Ta oli tõmmu nahaga mees, kulmud 
jooksid tal nina kohal kokku. Tundnud ära Azrubaali, tõstis ta tervituseks piitsa, ja enne 
kui Azrubaal jõudis talt vihast kogeleva häälega aru pärida, tähendas Maharbaal: «On sul 
samuti Kart-hadašti tee jalge all? Ma arvasin kohe, et ega sa sel aastal pidustustest eemale 
ei jää.» 

«Ma asun homme vara teele,» vastas segadusse sattunud Azrubaal. «Kui me head sõitu 
teeme, jõuame veel õigeks ajaks pärale.» 

«Noh, ma ei taha end niipalju pingutada,» vastas Maharbaal, patsutades hobusel, kes 
kannatamatult maad kaapis, rahustavalt selga. Paistis, etta tahtis midagi ütelda. 
Azrubaal nägi, kuidas ta huuled värisesid. Ta haaras piitsa, mis temalgi ei puudunud, 
tugevamini pihku. Ainult üks teotav sõna Maharbaalilt ja Azrubaal lajatab talle piitsaga 
näkku. Poeg oli nüüd pärale traavinud ja jäi aupaklikus kauguses nende selja taga seisma 
ega teadnud, mis edasi saab. Lõpuks ütles Maharbaal: «Üks sõber lubas mind Hannibaali 
juurde viia.» Azrubaal kuulis ainult teise rõõmsat häälekõla ega taibanud kohe ta sõnade 


mõtet; rõõmus hääletoon võis aga tähendada ainult õelat, võidutsevat trotsi. Ta ajas end 
uuesti sirgu ja nihkus hobuse turjal veidi ettepoole. Mida oli Maharbaal õieti öelnud? 
«Nii et sa saad Hannibaaliga kokku?» «Ega sina ainus ole, kellel on lubatud temaga 
rääkida,» vastas Maharbaal ja ta häälest kostis ilmne pilge. Tähendab, ta irvitab Azrubaali 
üle, kes oli uhkeldanud sellega, et tunneb isiklikult Hannibaali. Maharbaali tõmmu nägu 
tuli üsna lähedale, kui ta hobuse, külg ees, ümber pööras, valmis kohe iga pealetungi 
tagasi lööma. Azrubaal talitses end: ta ei nähva Maharbaalile piitsaga, ta sõidab talle 
hobusega lihtsalt otsa. Ta kuulis, kuidas poeg aeglaselt lähemale nihkus, et talle appi 
tõtata. 

«Nii,» ütles ta ja ta lihased tõmbusid pingule, oodates märguannet, mis kihutaks ta 
hobuse Maharbaali hobusele otsa. Azrubaali hobuse lai rind tabaks teist looma külje pealt 
ja virutaks ta kõrvale, nii et Maharbaal kukuks ruugesse tolmu. Maharbaal sai aru, et teda 
ähvardab hädaoht, aga tal polnud enam mahti hobust ümber pöörata ja oma vaenlasega 
silm silma vastu seista. Kui rünnak ei õnnestu, mõtles Azrubaal, ratsutab poeg kohe platsi 
ja asub minu asemele. Nii on hea. 

Ja siis äkki ta taipas, mida Maharbaal oli öelnud; see polnud enam teise hääletoon, mis 
ta teadvusse tungis, vaid tema sõnade mõte. Tähendab Maharbaal sõidab linna, et toetada 
Hannibaali ja võtta osa rongkäigust, mis leiab aset Taniti pidustuste ajal. Maharbaal on 
nii kiindunud nende üritusse, et oli teinud kõik, et pääseda Hannibaali jutule. Võib-olla 
oli selle kiindumuse üheks põhjuseks soov Azrubaalist mitte maha jääda, aga mis sellest? 

«Mul on hea meel seda kuulda,» ütles Azrubaal aeglaselt. Ta vasak käsi, mis oli hobuse 
tihedast lakast kinni haaranud, lõtvus. «Kõik head inimesed peavad Hannibaali selja taga 
seisma. Kõik inimesed, kes tunnevad aukartust maa ees.» Ta tõstis tervituseks käe. «Ma 
nägin, et viisid hobust allikale jooma. Nii ongi õige. Ma loodan, et sa ei lähe sealt enam 
mööda, ilma et kustutaksid enda ja oma looma janu ning lausuksid veevaimule mõne hea 
sõna.» 

Seda kuuldes kadus Maharbaali näolt ülbe muie. Ta silus oma põske, pööras pea 
hetkeks kõrvale ning vaatas silmapiiri kohal paistva linna poole. «Su sõnadega võib nõus 
olla,» vastas ta lõpuks aeglaselt. «Seekord ma ehk ei öelnud veevaimule head sõna, aga 
järgmisel korral siia sattudes ei unusta ma seda tegemast.» Ta vaatas Azrubaali otsa. 
«Kumbki meist ei lähe nooremaks ...» Ta noogutas ja pööras ümber, et edasi sõita. 

Mingile sisemisele häälele järele andes hõikas Azrubaal talle, et ta seisma jääks. 
«Tahtsin sulle veel sõnakese öelda, naaber.» Oli raske teist sõbralikult naabriks nimetada, 
aga kui see sõna juba öeldud oli, muutus tal südame ümbert kuidagi meeldivalt soojaks. 
«Pole põhjust, miks sa ei peaks oma kitsi tarviduse korral allikal jootma . . .» 

«Ega ole küll,» alustas Maharbaal,ja vana vaen lõi hetkeks uuesti lõkkele. Maharbaal 
sai endast esimesena võitu ja jätkas naljataval toonil, «ei lähe me ju kumbki nooremaks 
-.» Tal oli äkki tahtmine samuti suuremeelne olla. «Mul matab ühel hobusel hinge, kipub 
teine perutama. Ehk tuleksid teda vaatama ja teaksid head nõu anda. Ma proovisin aadrit 
lasta, andsin safranit ja valget pipart mõduga ...» 

«Kindlasti tulen vaatama, mis nõu ma saan anda,» vastas Azrubaal. 

«Noh, ehk saame pidustustel veel kokku,» ütles Maharbaal, tõstis tervituseks piitsa ja 
ratsutas minema. «Tänan sind.» 

«Ega ta nii halb olegi,» tähendas Azrubaal, kui nad pojaga ratsanikule järele vaatasid, 
kes teed palistavate madalate kivitarade vahel tolmu üles keerutas. Azrubaal tundis end 
pisut ebamugavalt, kartes, et poeg teda ehk arvustama hakkab. «Mulle tuleb meelde, 
kuidas enne, kui sina sündisid, üks Maharbaali pull eemal põllu peal lahti pääses. Nad 
tahtsid teda kohitseda, aga kui nad ta parajasti paigale said, läks puur katki. Maharbaal 
seisis just keset teed ja pull tormas otse tema poole. Ma nägin kõike pealt. Sõitsin 
sedasama teed mööda nagu meie tänagi siin. Noh, nagu näed, Maharbaal on tänini elus. 
Mina isiklikult arvan, et kohitseda tuleb vasikast peast, siis saab seda teha lihtsalt 
kokkupigistamise teel ja haava ei jäägi. Mulle ei meeldi, kui looma niimoodi raudadega 
teotatakse; ma olen alati arvanud, et ega maa seda heaks ei kiida...» Ta tõstis käed nagu 
vannutades taeva poole. Kogu maa lamas suvises päikeselõõmas, mis rippus ta kohal 
üleskeerutatud tolmupilvena, terava kajana, nagu taoks keegi aeg-ajalt simblit. Lehtedel 
lasus vaskne valgus. Azrubaalil oli tunne, nagu kiidaks maa teda; ning ta tajus äkki, et ta 
ihu hakkab vanaks jääma. 


4. 


Taniti tuvid kaeblesid. Kart-hadašt oli Ema linn. Baal Hammon ja Melkart ja Ešmun, 
Sakkon ja Aršouf ja Cid ja Ariš ja Šadrafa ja Miskar ning jumalad, kes olid võtnud kivi ja 
ridva kuju, või vee ja taeva kuju — kõigil neil oli oma kindel koht; Baal Hammon oli 
Ainus Jõud ja Melkart oli Lunastaja; aga Tanit Pene Baal oli linna Ema ja Kuninganna. 
Tema nimi seisis pühendustes ja vandetõo-tustes esimesel kohal. Tema Märk hoidis 
inimestest eemale hirmu; kõikjal steelidel, tulpadel, uksepiitadel vääras see kurjuse. 
Tema ülestõstetud Õnnistav Käsi laotas oma laia peopesa üle linna ja andis uut lootust. 

Tema templis looklesid leekivlõhnalised lillevanikud ümber sammaste, helkisid pühad 
kangad ja särasid draakonitelt varastatud kalliskivid. Värelev-kuldseis pilvedes tõusis 
viiruk taeva poole. Pühas paigas, kuhu tohtisid astuda ainult preestrinnad, toimus 
kauakestev jumalanna riietamisrituaal; ta huuled värviti punaseks, ta riided pesti 

roosiveega ning elevandiluust kammiga kammitti ta juukseid. Lõputu ülistuslaul 
segunes vilepillihääle ja trummipõrinaga, tekitades tema armulikkuse aias meeldivat 
tuulepuhangut. 

Küllust tõotavad laulud just nagu õnnistasid poliitilist võitlust. Lihtrahvas oli sügavalt 
veendunud, et jumalad on nende poolel, eelkõige Tanit Pene Baal, kelle soojus kandus 
üle sfinksidest valvatud troonil istuvale habemikule Baalile, silindrikujulise soenguga 
vandetõotuse valvurile, kes igavese vastuse märgiks oli üles tõstnud parema käe, vasakus 
aga hoidis elu viljapäid. Igalt Taniti kujult säras vastu naeratus. Üle tänavate olid majade 
vahele tõmmatud lindid. Pagarid olid ametis rituaalikoo-kide vormimisega. Iga naine 
Kart-hadaštis sõi ühe granaatõuna. 


Barak oli rahulolematum kui iial enne. Isa polnud talle ikka veel avaldanud, mida 
Hannibaali vastu sepitseti; ikka veel tundis poeg ta äritehinguid ainult kõige üldisemast 
küljest. Nende juures peatusid kaks kaupmeest — üks Gadirist, teine Mileetosest* —, kes 
olid külalised ja sõbrad Baalšillaki poja Baraki poja Ozmilki majas. (Barakile oli nimi 
pandud vanaisa järgi, nagu oli tavaliselt kombeks.) Kui selline külaline ja sõber külastas 


linna, kus elas tema perekonna sõber, oli tal õigus nõuda, et teda võõrustataks. Oma 
võõrustaja eestkoste ja käenduse all sai ta linna kaubanduselust osa võtta ning pidi 
vastutasuks võõrustaja või tema esindaja oma eestkoste ja käenduse alla võtma, kui nad 
tema kodulinna saabusid. Sel teel osutusid võimalikuks kaubanduslikud sidemed linnade 
vahel, mis polnud seotud otseste vastastikust julgeolekut tagavate rahvusvahelise õiguse 
seaduse järgi koostatud lepingutega. 

Gadiri ja Mileetose kaupmeeste ning nende saatjas-konna ja kogu kaasavõetud kraami 
tõttu muutus kodune elu Barakile veelgi talumatumaks. Teda ei lastud osa võtta isegi 
salajasematest arutlustest, mis leidsid aset Ozmilki ja ta külaliste vahel. Mõte Delfionile 
hakkas uuesti Baraki hinge närima. Ta polnud naisega veel oma vahekorda klaarinud. öö, 
mille ta tema kambris veetis, püsis ta mälestuses mingi kohutava lummusena. Talle oli 
paistnud, et kui ta kord juba oli Delfioni oma embusesse 

haaranud, siis ei jäänud tal midagi muud üle kui teda edasi oma käte vahel hoida, üha 
uuesti vallutada, aga seda tehes hakkas teda jälitama hirm, et ta osutub liiga nõrgaks ja 
langeb naise meelevalla alla. Mingi meeletu jõupingutusega sai ta naisest lõpuks jagu; 
kogu selle aja jooksul, mis nad pimedas heitlesid, ei teinud Delfion ainustki häält ja see 
kohutas Barakit. Naine võitles mehiselt, lakkas siis vastu panemast ja jäi alistunult 
vaiksena lamama. Baraki vihane võidurõõm kustus mõtte juures, et ta peab naise 
kinnipidamiseks kogu aja oma jõudu pingutama, ja tarvitseb tal vaid hetkeks oma 
rünnakuhoogu lõdvendada, kui ta juba Delfioni kättemaksu küünte vahele langeb. 
Sellegipoolest jäi ta lõpuks magama, laskmata naisest lahti isegi kõige sügavamas 
uneuimas. Ta ärkas, niipea kui valgeks läks, tundes, et Delfion ta käte vahelt lahti rabeles. 
«Sina,» kähistas naine, ta pilk oli kohutav. Lausumata enam sõnagi, viis ta Baraki trepist 
alla ja avas talle ukse. Hämmeldunud Barak katsus ära leppida. «Jääme sõpradeks,» 
kogeles ta, kuigi ta sel hetkel naist vihkas. Delfion ei vastanud, ja Barak leidis end 
kõledal tontlikul tänaval ning kuulis, kuidas uks tema taga riivi langes. 

Ta jõi pisut veini, hakkas siis naerma ja oli endaga rahul. Aga see ei kestnud kaua. 
Tundus, nagu oleks maailm seestpoolt lagunema hakanud; Barakil tarvitseks vaid 
nõjatada mõne kuuekordse maja vastu ja see langeb kokku. Ka inimesed tundusid olevat 
kuidagi õõnsad, ainult vaim krooksus konnana nende sees ja see oligi kogu nende kõne. 
Barak tahtis küsida, mida nad temast arvavad, nad kõik näisid naervat mingi salajase 
nalja üle, mida temale ei räägitud. Tundus, et kui ta neid sõrmega torkaks, läheks sõrm 
neist läbi. Ja ometi kadestas ta neid. 

Taniti lauludes oleks nagu ta enda hingeerutus kuuldavaks saanud. Uduloorina, ihade 
roosa kangastusena hõljus muusika linna kohal. Barakil oli tahtmine inimesi peatada ja 
öelda: «See ei ole tõsi.» 


Põllupidaja Azrubaal jäi ööseks oma sõbra laevaehitaja Esmunšilleni majja. 
Esmunšillen oli ülevas tujus, ta oli oma kolm tütart kõik mehele pannud. «Riigi 
rahaasjade ümberkorraldamine võtab me kaubanduse õlgadelt suure koorma. Me läheme 
kümme korda rikkamaks kui enne.» 

«Ja hakkame jälle kõlvatut elu elama,» lisas Azrubaal. 

«Sina tahad, et kõik oleksid põllumehed,» naeris Esmunšillen. Ta oli kindel, et 
majanduslik õitseng kestab igavesti. Valitsevad perekonnad olid sama hästi kui löödud, 


järelikult polnud midagi, mis oleks takistanud linnal saavutamast kõike, mille poole ta oli 
püüdnud. Aga Azrubaal vangutas pead. Maas ta ei kahelnud, linna teed aga olid nii 
keerulised ja kõverad, et sa kunagi ei võinud teada, missuguse nurga tagant sind mõni 
vemp või pettus ähvardas. 

«Mu vanem poeg tappis möödunud kuul mägedes jahti pidades lõvi,» ütles ta. «Selle 
nahk saab su vanemale tütrele pulmakingiks. Nad püüdsid kinni ka kaks lõvikutsikat, 
need anti lähemasse alevikku — lüüakse väravasse risti, see peletab teised lõvid eemale.» 

Aga Esmunšilleni hea tuju oli kadunud. Talle meenus Zama all tapetud poeg, mälestuse 
külm kummituslik hingus tegi ta meele süngeks. Ta kobas kaelas rippuvat Taniti märgiga 
malahhiitamuletti, hetkeks haaras teda mure tütarde pärast. Kuskil lähedal sõrmitses 
keegi lautol mingit armastuslaulu. 


Sõbrad olid kutsunud Barakit järvele lõbusõidule, aga tema ei läinud, ja nüüd oli tal 
kahju. Ta kujutles, kuidas kirevate istmetega lipuehtes pargas libiseb kõrkjate ja 
vesirooside vahelt välja järvele, vein mulksub pudelis ja lained peksavad kohisedes vastu 
punaseid kangaid, mis mööda paadikülge alla ripuvad, pargase nikerdustega kaunistatud 
ninast kostab kellegi laulu, puur, milles hoitakse kuut pantrimaskiga tütarlast, on 
eesriietega kaetud ega avata teda enne, kui pargas jääb lõunasöögiks ankrusse. Igal juhul 
oli Barak toredast lõbust ilma jäänud. Selle asemel läks ta nüüd templisse 
patukahetsusliturgiat kuulama. Üksteise käest kinnihoidvate templilauljate laul, 
laiade punaste laubalintidega ringiliikuvad preest-rinnad, äkilised kiirgavad «ju-ju»- 
hüüded, lillede, viiruki ja erutatud naiste lõhn panid ta pea ringi käima. Jah, me oleme 
pattu teinud, aga sellegipoolest saabub suvi: jumalanna kergitab oma leebuse 
kuuepalistust, kuu tõiSeb tema kristalltiaafast. Me tegime pattu, aga jumalanna niisutab 
oma viljakusehigiga meie põlde. Ta pistab käe meie naiste üsasse ja rõõm täidab nende 
südameid. Tema jalajäljed on jäänud põlluvagudesse ja tema lehvivad 

rõivad panevad liikuma veed. Aga meie oleme pattu teinud, me ei hoia enam ühte ega 
tunne üksteisele kaasa; me hingel lasub seitsekümmend seitse tuntud pattu ja patt, millel 
pole nime; me oleme tõstnud käe oma venna vastu; me oleme kaaludega petnud ja 
kusnud sinna, kuhu välk on sisse löönud. Meile ei jää muud lootust, kui Tanit Pene Baali 
halastus, mille suurust keegi ei oska ära arvata. Tähed on litrid tema lehvival hamel, kuu 
pöördub tagasi tema ihu üsasse. Halasta me peale, oh Tanit! 

Viirukilampide hubisev helk peegeldus veepiiskadena glasuuritud kividel. Preestrid 
tõstsid üles oma sauad, mille tipus asusid sõõr ja poolkuu; purpurstoolad rippusid neil alla 
vasakult õlalt. Hämarusest kerkisid esile heasüdamlikud lõbusad koletised, kes templit 
valvasid. Sambad sirutusid taevani — igaühe tipus seisis jumal; õrn helendus nagu 
põuavälk levis üle kummaliselt sinava taeva. Trummipõrin kostis nagu maa-alustest 
koobastest, kuhu on aheldatud draakonid. Preestrinna tõstis käe. Kesk simbliplärinat 
kaikusid «ju-ju»-hüüded ja alasti preestrinna tiirutas üha ringiratast; eesriie libises 
aeglaselt kõrvale. 

Inimesed oigasid põrmus maas oma kahetsuspiinades, ülestunnistusealanduses. Me 
oleme pattu teinud. Aga sellest mahajäetusest tõuseb uus lootus, kindel otsus, ajutine 
puhastus. Läbi viirukisuitsu paistis porfüürist lambi kohal lahke nägu. Preestrinna, 
punased rinnanibud alasti, kadus kõrvalelibiseva loori taha. Laul kandus talumatult pikalt 
väljapeetud noodil üles taeva poole. Barakile paistis, nagu purskuks preestrinna rindadest 


piima üle kogu maailma. Hetkeks tundis ta end taevastel karjamaadel kepsleva pullina, 
siis katkes noot ja uuesti kostis sügavikust kisa. Delfion ei anna mulle iial andeks, mõtles 
Barak. Oleksin võinud end parem alandada, nutta ja raha pakkuda — pisarate ja rahaga 
võidad iga naise. Üks naine ta ligidal minestas, põlved laiali, langes ta selili; kui teda üles 
tõstma hakati, nägi Barak ta keha, talle tundus, nagu näeks ta petlikult ümarate 
valendavate nõlvade vahel põhjatut kuristikku. 

Barak trügis läbi rahvasumma templist välja. Niisugusel päeval oli naisi kerge saada. 
Isegi kõige kombekamad ei pannud pahaks, kui mõni võõras neid embas, muidugi seni, 
kui see sündis salajas; mis aga mitte just eriti kom-bekaisse puutub, siis nemad ei 
hoolinud enam millestki. 

Rikkamad perekonnad ei tahtnud riskida ja sulgesid vallalised tütred tuppa. Mõned 
inimesed teadsid rääkida, et kunagi oli pidanud iga naine sel päeval anduma igale mehele, 
kes teda sõrmeotsaga rindade vahelt puudutas. Selle üldise läbikäimisega päästeti lahti 
kõik sõlmed ja lõhuti eest kõik tõkked ja linn muutus üheksainsaks kaotatud paradiisiks: 
jumalad ja jumalannad said sel päeval lihaks neis pidutsevates ihudes ja selles polnud 
mingit pattu, ainult taevaisa heitis oma sigitava seemne maa uuretesse. Aga juba ammu 
enam ei nõudnud Tanit ihulikku andumist, vaid lubas naistel selle asemel ohverdada 
salgu juukseid. Ometi oli-' säilinud paljugi sellest tavalistest kammitsatest vabanemise 
meeleolust. Vähemalt alamate klasside hulgas arvasid abielupaarid, et nad kindlustavad 
endale terveks aastaks õnne, kui nad sel päeval avalikult armatsevad, olgu siis aias põõsa 
all, kalmistul mõne haua-samba taga või — nüüd, kus sõdurid olid läinud — kuskil üleval 
linnavallil. 

Kuna aga ümberringi oli nii palju naisi, keda tarvitses vaid sõrmega kutsuda ja nad tulid 
lõkerdades mööda lähemat alleed sinuga kaasa, ei suutnud Barak valikut teha. Siis silmas 
ta Gersakkoni, kes kõndis nagu tavaliselt ilma kaaskonnata, kuigi räägiti, et ta oli nüüd 
poole rikkam kui enne. Barak läks üle tänava, jalge all praksusid mandlikestad. Tuttav 
nägu tõmbas teda enda poole, pealegi oli tal oma tagamõte. 

Gersakkon vahtis talle ükskõikselt otsa, pea veidi viltu ja huuled kõvasti kokku surutud. 
«Tahaksin sinuga mõne sõna rääkida, sõber,» ütles Barak. Talle tundus, nagu oleksid nad 
Gersakkoniga riius olnud, kuigi ta ei suutnud meenutada ainustki tüli enda ja tema vahel. 

«Oled sa nüüd Hannibaali suhtes otsusele jõudnud?» 

Barak sattus segadusse. Hannibaal! Mitu kuud polnud ta Hannibaalile mõelnudki. Siis 
meenus talle, et kui ta viimati Gersakkoniga rääkis, oli ta parajasti olnud ärritatud 
sõjadokkide pärast ja pahane isale, et see teda omataolisena ei kohelnud. Ta tahtis juba 
öelda, et ei tunne Hannibaali vastu vähematki huvi, otsustas aga siis Gersakkonile 
meelehead teha. 

«Jajah . .. aga kodus pole mul sugugi kerge. Ma ei tea, kummale poole hoida, kuigi ma 
loodan varsti sellest kõhklusest pääseda. Kuigi me pole nii kaua teineteisega rääkinud, ei 
tarvitse mul vist öelda, et minu jaoks kehastad 

sina endiselt südametunnistuse häält. Iga kord küsin ma endalt, kas Gersakkon kiidaks 
seda heaks. Aga ma ei tahtnud sinuga täna hoopiski riigiasjadest rääkida. Tänane päev ei 
kõlba poliitikategemiseks.» Ta osutas kahele tütarlapsele, kes nurga tagant neid naerdes 
vahtisid. «Need on küll kodunt akna kaudu ära lipanud, ei näe just pööbli järele välja, eks 
ole?» 


«Näevad küll,» ütles Gersakkon tüdrukutele hetkeks jahedat pilku heites. 

«Oh, ei näe nad ühtigi,» jäi Barak kuidagi haavunult endale kindlaks. «Käisid sa 
templis laule kuulamas? Täna esimest korda viisid nad mu rööpast välja. Mul on tunne, 
nagu ei antaks mulle iialgi andeks.» 

Gersakkon vaatas talle esimest korda huvitatult otsa. «Lähme mere äärde,» ütles ta. 
«Teisele poole muuli ja kaubaturgu. Ma tunnen, et vajan mereõhku.» 

«Linnas ei saaks üldse eladagi, kui lõunaajal meretuult ei oleks,» lobises Barak, kui nad 
edasi sammusid. Ta oli mingis naiselikult kergemeelses tujus, nagu oleks jumalanna ühe 
osa temast endasse neelanud. Nad sammusid mööda kitsast tänavat, kuhu päevasest 
sagimisest oli maha jäänud vaid granaatõunte koori, eeslisõnnikut, mudast väljaulatuv 
naisekinga punane konts, mahapudenenud odrateri, musti jalakaltse ja joobnu okset. 
Nende ees avanes meri, helkiv ja kohisev nagu elu, mis on pääsenud hirmuvangistusest. 
Lühikestes tuunikates mehed püüdsid kaljunukkidel seistes kala, poisikesed kaevasid 
neile usse söödaks. Iga põõsa all, iga kalju varjus lamasid paarid; tüdrukute itsitamine ja 
lõhangust kostev linnulaul sulasid ühte mere rahustava kohinaga. Vaesed, seljas kõige 
paremad rõivad, jalutasid kogu perekonnaga kaldapealsel, hõigates aeg-ajalt eemale 
eksinud lapsi. Üks poiss jõi männi all oma tüdrukuga töntsikaelalisest kruusist veini ja 
laulis «Oh viigimarjasuuke, su varjatud viljaliha on pehmem kui talleturi.» 

«Lähme sinna,» ütles Gersakkon ja sammus kaljunuki poole, mis polnud ühtki 
õngemeest ligi meelitanud ja oli isegi kõige häbitumate armastajate jaoks liiga lagedal. 
Ta jalamil kudus ja harutas rahutu meri üha oma vahupitsi; eemal uppus kõik 
roosasinakasse hägusse, mida päike rammusast kõvast maast välja kõrvetas. 

Barakil oli raske juttu alustada. «Mul on su abi tarvis ...» Ta peatus. 

«Kui asi seda väärt on, pole ma iial oma abi keelanud,» vastas Gersakkon irooniliselt. 
Ta ootas veidi ja jätkas siis: «Sellepärast pöördutaksegi abisaamiseks nii harva minu 
poole.» Ta võttis maast merikarbi ja heitis selle vahus-tesse lainetesse. «Me teame maast 
nii vähe, kas pole?» 

«Minu arust teame temast päris kenakesti,» vastas Barak vaenulikult. «Muidugi, on 
veel palju seda, mida me ei tea. Värvimistööstuse mõned värvid ei kõlba kuhugi...» Nad 
vaikisid tüki aega, siis jätkas Barak meeleheitel: «Mul läheb su abi tarvis... Asi puutub 
ühesse naisesse.» 

«Sel juhul oled sa küll sattunud kõige ebasobivama inimese peale,» vastas Gersakkon 
end värisedes sirgu ajades. «Ma ei saa sind aidata.» Ta hääl vaibus sosinaks. 

«Ei, ei, ma räägin Delfionist.» öelnud välja naise nime, muutus Barak äkki jutukaks. 
«Ma räägin sulle kogu loo ära. Sa saad mind kindlasti aidata. Kui ma neid templi-laule 
kuulsin, sain ma aru, et ma niimoodi edasi elada ei tohi. Ma uputan enda veel ära,» 
lõpetas ta ägedalt. Pärast seda ähvardust tundus talle endalegi, et ta võis end tõepoolest 
ära uputada, kui kõik inimesed kogu aja teda niimoodi kiusavad. 

«Mida sa tahad?» 

«Ma tahan, et sa läheksid ja räägiksid temaga minu pärast. Ütle talle, et olen hull ta 
järele. Ma ei suuda ilma temata elada. See on sulatõsi.» 

«Aga miks sa palud, et just mina sinu eest kostaksin? Miks sa ise ei lähe?» 

«Ma sain suure lollusega hakkama .. , Mul on sellepärast häbi. Ma ei suuda talle enne 
otsa vaadata, kui ma tean, et ta on mulle andestanud. Ja pole kedagi teist peale sinu, kelle 
poole võiksin pöörduda. Mäletad, kui hästi me läbi saime? Sa olid mulle tol korral 


suureks abiks. Pealegi nägin ma tookord, kui me tema juures lõunat sõime, et ta peab 
sinust lugu. Oh, milline narr ma olin. Kui ma ei oleks purju jäänud, poleks midagi 
niisugust juhtunud.» 

«Miks sa arvad, et ta minust lugu peab?» 

Barak polnudki seda arvanud, ta ütles seda ainult Gersakkoni meelitamiseks. «Seda on 
juba sellest näha, kuidas ta sulle otsa vaatab. Aga sa ütlesid mulle, et teie vahel pole 
midagi olnud. Või on ehk nüüd?» küsis ta äkki kahtlustades. 

«Mitte rohkem kui minu ja mere vahel,» vastas Gersakkon 

ja viskas uuesti merikarbi vahukeerisesse. «Aga enne, kui ma sulle vastan, ütle, 
missuguse lollusega sa hakkama said?» 

Barak ei vastanud tükil ajal ja Gersakkon tahtis juba ise rääkima hakata, arvates, et 
teine on tukkuma jäänud. Ta pöördus ümber ja nägi Baraki valust moonutatud nägu. 
Noormees ütles: «Kahel korral — üks hullem kui teine. Neetud naine.» Ta kirus vihaselt 
edasi, Gersakkon aga pööras pea kõrvale ja vannutas vaikselt oma südames merd ja 
taevast, et nad oma ürgjõu linikud tema ja inimkonna vahele langetaksid. Barak hakkas 
oma lugu jutustama, ühmas mõne lause, vaikis siis raskesti hingates tüki aega ja tagus 
käega vastu kaljut. «See on kõik,» ütles ta lõpuks ja heitis kurnatult selili. 

«Ja pärast seda tahad sa, et ma läheksin tema juurde ja kostaksin sinu eest?» 

«Jah,» nähvas Barak pahuralt. «Kas sa ei näe siis, et ma teda armastan?» Kogu loo 
jutustamine oli teda nii erutanud, et ta ei teadnud enam, kas ta üldse tahtis, et Gersakkon 
Delfioni juurde läheks. Sõnadesse pandult kõlas kõik läbielatu hoopis teisiti, kui see 
tegelikult oli olnud. Esimest korda tundis Barak, et kogu see lugu teda rüvetab, ja ta oli 
veel enam solvunud ja haavunud. Hea küll, nüüd on ta kõik ära rääkinud, teist korda ta 
Gersakkoni paluma ei hakka. Las Gersakkon ise otsustab. Hoolimata kõigest, tundis 
Barak kergendust. Ta tõusis istukile ja vaatas, kuidas ühel lähedasel kaljunukil üks mees 
sipleva kala veest välja tõmbas. «Täna oleks kena jahiilm,» tähendas ta. Tal oli nüüd 
ükskõik, mis juhtub. Ta oli oma koorma Gersakkoni õlgadele pannud. 

Gersakkon võpatas ja tõstis käe silmade ette, võib-olla pimestas teda ere päikesevalgus. 
«Hea küll,» ütles ta. «Ma räägin temaga.» 

Barak pigistas ta kätt. «Ma teadsin, et võin su peale loota.» Ta häälest kostis siiras tänu. 
Gersakkonile oli ta käepuudutus vastik, ometi ei tõmmanud ta kätt ära. Lange alla, särav 
taeva- ja mereloor, minu ja selle vastiku puudutuse vahele, puhasta mind. Löö mind risti 
ääretu üksindusega. 

Taniti tuvid kaeblesid. Templihämaruses, rohekate valgusvihkude all sulasid 
preestrinnade sigitamist väljendavad liigutused ühte patukahetsejate halisevate pihtimus- 
tega. 


Š: 


«Lugesin su soovituskirja läbi,» ütles Hannibaal, «seal on mainitud ka kaupmees 
Plesidippost. Ma pean tunnistama, et olin juba sinu kohta oma otsuse langetanud. Aga kui 
ollakse vastutaval ametikohal, ei tohi ainult oma tundeid usaldada, vaid peab ühtlasi ka 
kõik formaalsed ettevaatusabinõud tarvitusele võtma.» 


«Sa tead kõik, mis mul on öelda,» vastas pikk kreeklane, kes meremehemütsi süles 
hoidis. «Mis määral oled sa valmis tegutsema koos Nabisega?» 

Hannibaal noogutas ja nõjatus üle laua. «Mis määral? Su küsimus huvitab mind ennast 
niisama palju kui sindki. Anna andeks, kui ma nüüd pisut endast räägin, kuigi ma 
tavaliselt sel teemal kõnelda ei armasta. See on õige, et mul ei ole poliitilisi vaateid; 
samuti on aga õige ka see, et kõik, mida inimesed teevad, sõda kaasa arvatud, oleneb 
lõpuks ikkagi poliitikast. Loodetavasti pole ma mingi oportunist; ma tean, et igal teol 
peab olema eesmärk, ja igal suurel teol peab olema suur eesmärk, nagu igal elul peab 
olema oma sisemine struktuur. Edasi, kui vaadata asja abstraktsest küljest, siis võin ma 
nõustuda nii stoikute kui ka küünikute lõppjäreldustega. Minu meelest pole ükski 
ühiskond terve, kui ta ei kindlusta ühtset vabadust kõigile; ma tunnistan looduse seadust, 
ma usun õiglusesse .. .» Ta haaras kruusist, mida ta käes hoidis, tugevamini kinni. «Ma 
tüütan sind?» 

Kreeklane ei vastanud, vaid vahtis ainiti Hannibaalile silmi. 

Hannibaal noogutas uuesti ja jätkas: «Maailma sünniks vähe lapsi, kui emad ei läbeks 
oodata ja tahaksid, et lootel tekiksid luud juba esimesel kuul.» 

Kreeklane vastas silmagi pilgutamata: «Ka siis oleks neid vähem, kui emad endil jalad 
üheksandal kuul kdfcku seoksid.» 

«Jälle õigus. Kõik oleneb parajasti ajast. Juht on see, kes peab teadma, millal tekivad 
luud ja millal algavad 

tuhud. Ta ei pea voolmeid sünnitusvaludeks ega raiu vastu, kui muutuse silmapilk käes 
on. Ma olen ettevaatlik inimene, nagu on sünnis mehele, kes mitu aastat on sõjaväge läbi 
vaenuliku territooriumi juhtinud.» 

«Ja kiire otsustusvõimega, nagu on tõestanud mitmed võidud.» 

«Ning lõplik lüüasaamine. Rooma lõi mind, sest ta juured ulatusid sügavamale, kui ma 
arvasin. Ja nüüd see sinu Nabis — kas ehk temagi pole üks neist, kes kogu aeg võidab, 
aga lõpuks saab ikkagi lüüa?» 

«Võib-olla. Aga kas Hannibaal kahetseb, et otsustas Itaaliasse minna?» 

Hannibaal noogutas. «Sa teed õigesti, et võitled Nabise nimel. Tema nimi kõlab üle 
kogu Kreekamaa. Mina olen aga puunlane. Ma pean lähtuma siinsest olukorrast. Ma pean 
ehitama sinna, kus maapind on kõva, mitte sinna, kust minu meelest avaneb ilus vaade. 
Ma pean tõkked eest murdma ja laskma elul voolata.» 

«Ja kui su ette kerkib uus tõke?» 

«Kui ta kerkib minu elu ajal, astun ma tema vastu välja. Las ma seletan. Ütleme, et aeg 
on küps Kommunistliku Maailmavabariigi või Vabariikide Liidu jaoks, mida Nabis 
taotleb. Sammud, mida ta astub, tekitavad keerise, mis kisub üldisesse voolu kaasa kõik 
teised riigid ja ühiskonnad. Sel juhul minu Kart-hadašt, olles murdnud praegustest 
takistustest läbi, hakkaks samas suunas arenema ja astuks esimese sammu, et Nabisega 
liitu astuda. Aga te peate aru saama, et minu vaatevinklist olete teie, helleenid, ikkagi 
pisut liiga egotsentrilised. Ma olen töötanud ja sõdinud Hispaanias, ma olen pidanud 
arvestama Põhja-Aafrika ja tema suguharudega; ma olen marssinud läbi Gallia ja näinud 
sealseid suguharusid; ma olen raisanud mitu aastat selle peale, et sepitseda tüli, mis seoks 
kogu Itaalia ühisesse rindesse Rooma vastu; ma olen kohanud paljusid helleene ja paljugi 
sellest, mida ma tean, olen ma neilt õppinud; ja Kart-hadašti kodanikuna, šŠofetina ja 


barkiidina saan ma omamoodi aru idamaa linnadest ja idamaa monarhiate probleemidest. 
Oma otsuses pean ma mitmeid seisukohti arvestama. Mul on kaks eesmärki: luua vaba ja 
tugev Kart-hadašt ning organiseerida nii laial rindel kui võimalik vastupanu Roomale.» 

Kreeklane oli vähe aega vait, krimpsutas siis nägu ja 

ütles: «Sina paneksid lihtsalt oma tugeva Kart-hadašti Rooma asemele — üks 
maailmalinn vahetaks välja teise.» 

Hannibaal naeratas kannatlikult ja raputas pead. «Kuni minul on sõna kaasa öelda, seda 
ei juhtu. Võitlus on astunud uude faasi; ja temast saadakse nüüd ka teisiti aru. Ma olen 
selleks liiga kaua elanud sõdurite hulgas, et hinnata veel midagi peale otseste 
inimestevaheliste suhete, peale nende sidemete, mille aluseks on ühine tegutsemine oma 
kindla korra ja kindlate juhtimisseadustega.» Ta tõstis uhkelt pead. «Mõtle kõigi nende 
aastate peale, mille jooksul ma maal, kus mind igal sammul varitsesid hädaohud, viisin 
oma kõigist rahvastest ja seisustest koosneva sõjaväe läbi kaotuste ja võitude ning mitte 
kordagi polnud meeste hulgas kuulda mässunurinat.» 

Kreeklane tõstis käe. «Ma tervitan sind, Hannibaal. See on tore, et maailm võib näha 
kaht nii suurt meest nagu sina ja Nabis elamas ühel ja samal ajal.» 

«Leidku kõik, mida sõda — inimkonna sõda Rooma vastu — on endaga kaasa toonud, 
meelevaldset otsa,» ütles Hannibaal madala rämeda häälega. «Ja siis saabub aeg 
vabastada orjad. Kui orjad kutsutakse lipu alla, ei tohi nad enam orjad olla.» 

Kreeklane laskis pea oma peekri kohal norgu ja ohkas sügavalt. «Väsinud maailm, 
väsinud tee,» ütles ta pilku kõrvale pöörates. «Nii palju surma, nii palju verd, nii palju 
valu ...» 

«Jah,» ütles Hannibaal rahulikul häälel. «Kurjast tekkis hea, aga ainult sel tingimusel, 
kui sa iial ei püüdnud väita, et kuri on hea. Ainult sel tingimusel, et see äratundmise-hetk 
lahutas su lõplikult sinu sees peituvast kurjast, millest oli tekkinud hea. Maailmas on 
palju kurja,» jätkas ta. «Inimeses on rohkem kurja, kui arvatakse. Aga ka palju head. 
Rohkem head, kui arvatakse.» Ta kuulis nõlvakult kostvat pasunahüüdu, mis kuulutas, et 
ta oli oma lõpliku otsuse langetanud; ta vaimusilma eest tormasid mööda sõdurid. «Suru 
minu poolt Nabise kätt,» lõpetas ta. «Kõik muu oleneb parajast ajast.» Ta haaras Sparta 
Nabise saadiku käe ja surus seda tugevasti. Kreeklane langetas pea. 

6. 

Delfion oli üllatunud, kui Pardaliska hüpeldes tuppa tuli ja teatas, et Gersakkon soovib 
teda näha. Hommikuti külastati teda harva. Harmidesel olid nüüd uued kambamehed, ja 
kuigi Delfion seisis heal jalal matsaka ülempreestrinnaga Demeteri templist, mille ümber 
oli koondunud kreeka koloonia, ei olnud tal koloonia endaga-kuigi tihedat läbikäimist. 
«Ta silmad on tumedad ja hõõ-5-5-õ-guvad,» venitas Pardaliska koomiliselt traagilise 
häälega. Delfion naeratas õige jahedalt. Pärast seda kui Barak end ta tuppa oli peitnud, ei 
suutnud ta Pardaliska vastu enam endiselt sõbralik olla. Ometi ei saanud ta end ka niikau- 
gele, et oleks tüdrukule oma kahtlustused otse näkku paisanud. Ta tahtis selle öö oma 
mälust kustutada, teeselda, nagu poleks seda iial olnudki. Kõige talumatum oli mõte, et ta 
peaks karistuseks midagi ette võtma. Võibolla hoiab Pardaliska, või kes iganes ses süüdi 
oli, kogu juhtumi enda teada, kui sest enam juttu ei tehta. Aga Delfion oli veendunud, et 
see oli Pardaliska tegu. Tüdruk ütles järgmisel hommikul nii süütu häälega: «Ma loodan, 


kallis, et sa magasid hästi, sa olid hoopis endast ära, kui ma sind õhtul riidest lahti 
võtsin.» 

«Juhata Gersakkon tuppa,» ütles Delfion, püüdes oma üllatust ja hämmastust varjata. 
Ta polnud kaua aega enam Gersakkonile mõelnud, ometi häiris ta meelerahu teadmine, et 
ta teda nüüd uuesti näeb. 

Gersakkon astus tuppa, kena ja korralik nagu alati. Ta peenejooneline nägu oli kõhn ja 
kandis kannatuste jälgi. Noormees oli palju hapram, kui Delfion oli kujutlenud. Nende 
viimast jutuajamist meenutades tundis naine, kuidas ta punastas. 

«Mul on hea meel sind jälle näha,» ütles ta õrnalt, püüdes käituda nii vabalt kui 
võimalik. 

Gersakkon kummardas ja istus Delfioni poolt juhatatud toolile. «Tulin siia kellegi 
ülesandel,» ütles ta teravamalt, kui oli kavatsenud, ja lisas kogeldes: «Kui ebaviisakalt 
ma räägin. Ka mina olen rõõmus sind jälle nähes, ainult pole mulle jumalate poolt just 
palju rõõmu määratud.» 

«Me oleme ise oma õnne sepad,» naljatas Delfion. 

«Sel juhul on maailmas palju vusserdajaid,» vastas Gersakkon naeratades. 

Delfion punastas. Ja mis ta enda elu siis õige oli, et ta 

nii kergelt saatuse juhtimisest rääkis? «Jah, aga me süüdistame liiga kergesti jumalaid 
selles, milles ise süüdi oleme.» Delfion oli selleks liiga põhjalikult lugenud traagilist 
kirjandust, et tunda sümpaatiat õpetuse vastu, mille järgi inimese saatus oli tähtede poolt 
ette määratud. 

Gersakkon ootas, kuni ümmardajatüdruk oli talle veini valanud, ja ütles siis tõsiselt: 

«Mulle anti vastumeelne ülesanne, aga kuna ma ta juba enda peale võtsin, pean ma ta 
ka täide viima .. .» 

Delfioni süda hakkas halba aimama. «Kui ta on nii vastumeelne, nagu su hääletoonist 
võib järeldada, oleks ehk parem, kui jätaksid ta rääkimata.» 

Gersakkon tõrjus käeviipega ta vastuväited eemale ning ta nägu tõmbus veel 
pingumale. «Vastumeelsed asjad on tihti, liiga tihti, meile kasulikud. Millised armetud 
olevused me küll oleme! Mõnikord ma isegi arvan, et on kõige parem, kui sul on mingi 
kindel mure; kole on, kui su ees haigutab paljas tühjus .. . Aga ma kaldun kõrvale. Ma 
tulin ühe sõbra eest kostma.» Ta pidi end pingutama, et nime välja öelda: «Baraki, 
Ozmilki poja eest.» 

Delfion heitis talle kiire pilgu ja taipas, et Gersakkon teab kõik. Ning esimest korda 
haaras teda ääretu viha Baraki vastu, õieti haaras teda üldse esimest korda elus tõeline 
viha. Ta oli vapustatud, et võis niimoodi vihata, ta tõusis ägedalt püsti, valmis välja 
tormama, et oma vaenlast leida ja ta silmad lõhki kraapida, samas aga oleks ta tahtnud 
Gersakkoni eest varjule pugeda. Gersakkon tõstis pilgu ja nägi Delfioni nägu. Alles nüüd 
ta taipas, mida Barak õieti oli teinud. Siiani oli teda vaevanud vaid kiivus ja mingi nõutu 
tülgastus, nüüd aga valdas teda viha, kohutav viha Baraki vastu, kelle pärast see üllas 
naine oli pidanud nii inetult kannatama. 

«Jäta ta minu hooleks,» hüüdis ta summutatud häälel ja tormas Delfionile järele. 

«Mida sa sellega mõtled?» küsis Delfion ümber pöördudes; ta vihasoost hakkas 
vaibuma, ta ei tahtnud enam põgeneda. 

Gersakkon ei teadnud isegi, mis ta sellega oli mõelnud. Tal oli häbi, et ta oli olnud 
Delfioni kannatuse tunni ta-jaks. Ta polnud kujutlenudki, et kohustus, mille ta enda peale 


võttis, asetab Delfioni nii piinlikku olukorda. Ka selles oli Barak süüdi. «Loomulikult ei 
saa sa talle andestada!» pomises ta raevunult. «Kus mu aru oli?» 

Delfion istus uuesti oma rohelise padjaga korjuta klapp-toolile ja hakkas jälle ketrama. 
Käskiva käeviipega andis ta Gersakkonile märku, et see samuti istet võtaks. «Anna see 
läkitus edasi täpselt nii, nagu ta seda ütles.» 

«Ta palus andestust. Ta ütles, et kuri vaim oli ta vallanud. Ta ütles, et ta sureb 
igatsusest sinu järele.» 

«Ja mida sina ta sõnadest arvad?» 

«Ma ei tea. Paistis, et tal on tõsi taga. Ma tahan olla õiglane, isegi tema vastu.» 

Vähe aja pärast lausus Delfion külmalt: «Sulle ehk meenub, et viimane kord, kui me 
teineteist nägime, ütlesin ma sulle, et sa ei suuda mind solvata. Küllap maksad mulle 
nüüd kätte.» 

«Muidugi olen ma su meelest alatu,» pomises Gersak-kon alandlikult. 

«Ega sa ometi arvanud, et valmistad mulle sellega rõõmu?» 

«Ei.. . Las ma katsun endast aru saada ... Võib-olla tahtsin ma oma kannatused lihtsalt 
sulle üle anda, sinu silmis peegeldatuna saavutaksid nad oma viimase piiri. Pärast seda 
kui Barak oli mulle kõik ära rääkinud, olin ma ju asjasse segatud, kas sa ei saa siis aru? 
Kuidas sain ma keelduda? Ma olin lõksus. Katsu end minu seisukorda asetada,» lõpetas 
ta jõuetult. 

«Ma saaksin sinust aru,» ütles Delfion, silmad pinevaist mõtteist pilukil, «kui meie 
vahel valitseks mingi sugulus. Kui sa tundsid, et tema palve meid kuidagi uuesti ühendab, 
pidi sul olema mingi ettekujutus sugulusest meie vahel — olgu nüüd või tulevikus.» 

«See on õige,» nõustus Gersakkon hämmeldunult. Lõpuks lisas ta: «Aga kas ma tunnen 
sinu vastu mingit hingelist hõimusugulust? Kui ma sinust loobusin, tundsin ma kõige 
sügavamat meelekibedust, mida elu mulle eales pakkuda võib, ja ometi ei näinud ma 
ühtki teed, mis oleks võimaldanud meil koos elada, ilma et see meie meelekibedust 
poleks süvendanud. Ka Hannibaalis näen ma oma üksindust, aga tema juures lisandub 
sellele tuline tegutsemisiha. Sügav üksildane armastus tema hinges suudab ühendada 
miljoneid inimesi ürituse heaks, mis trotsib surma. Sinu ja minu üksindus alles uinub.» 

Nad vaikisid kaua. Võis kuulda, kuidas Pardaliska aias lüüra saatel laulis. Gersakkon ei 
pööranud Delfionilt oma tumedaid põlevaid silmi. Naine ei vaadanud ta poole, 

vaid jätkas ketramist, ainult ta suunurgad tõmblesid. Lõpuks ütles ta: «Sa ütled, et olid 
lõksus. Need olid su enda sõnad, nii sa ütlesid. Ma olen su seletusega nõus. Aga ma saan 
sellega nõustuda ainult siis, kui võin otsustamise sinu hooleks jätta.» 

«Otsustamise...» Gersakkon ei taibanud, mida naine öelda tahtis. 

«Ma saadan sellele elajale andestuskirja, kui sina mul seda teha käsid.» 

«Ei, ei,» hüüdis Gersakkon meeletult. «Sa juba vastasid talle. Sa nimetasid teda 
elajaks.» 

«Ma võtan oma sõnad siis tagasi,» ägestus Delfion. «Ma eksisin. Kas sa käsid mind 
andestada sellele täiesti tavalisele mehele, et ta käitus nagu täiesti tavaline mees?» 

«Sa ei tohi seda koormat mu õlgadele asetada,» vaidles Gersakkon ägedalt vastu. 

«Kui sa ei ole samavõrd sellesse loosse segatud kui mina, mis õigust oli sul siis siia 
oma nina toppida. Kui sa aga oled segatud, siis on vastus sulle niisama selge kui mulle.» 

«Ei,» Gersakkon kargas püsti. «Ma ei suuda seda. Mõlemal juhul on see reetmine.» 


«Terve su elu pole muud kui reetmine. Üks reetmine rohkem või vähem, see ei loe 
enam midagi.» 

«Hülga ta, hülga ta!» 

«Hea küll, ma hülgan ta.» 

«Ei, ei, sa ei tohi sundida mind enda eest otsustama. Midagi ei karda ma nii kohutavalt 
kui seda. Ma unistan maailmast, kus enam sundust ei ole... Kõigist inimestest oled just 
sina see, kellega sundusel põhinevad suhted on lausa mõeldamatud.» 

«Ometi pole sa sestpeale, kui me teineteist tunneme, teinud ju midagi muud, kui oma 
tahet mulle peale sundinud. Kui sa käsid mul ta hüljata, võtad sa vastutuse enda peale — 
nii tema kui minu ees.» 

«Seda on liiga palju,» oigas Gersakkon ja sirutas käe välja, nagu tahaks ta naist kõrvale 
lükata, kuigi Delfion polnud paigast liikunud. «Andesta talle siis.» 

«Hea küll.. . Ma andestan talle.» 

«Ei, ei. . .» Gersakkon oigas ja kattis näo kätega. Kas sellest silmusest polnud siis 
pääsu? See oli Delfionist julm panna kogu vastutus tema õlgadele. Ta tundis, et kui ta 

käib naisele peale, et see Baraki hülgaks, loob ta meelega tühja koha ja Delfionil on 
täielik õigus nõuda, et ta ise selle täidaks. 

«Sa kohtled mind, nagu oleksin ma mõni neitsi, keda tõrvikrongkäigus on vägistatud,» 
ütles naine pilkavalt. «On sul kergem otsustada, kui ma sulle ütlen, et magasin täna öösel 
Bodmelkartiga?» 

Lõppude lõpuks oli Barak teda usaldanud. Mis näoga läheb ta tagasi ja vaatab 
noormehele otsa, kui ta on käskinud Delfionil teda hüljata. «Mida sa lausuksid,» küsis ta 
aeglaselt, «kui ma sulle ütleksin, et pean Baraki tapma, kui sa ta minu sõna peale tagasi 
võtad.» 

«Sellepärast ma ehk tahangi, et sa sunniksid mind teda tagasi võtma.» 

«Sa siis tahad teda,» hüüdis Gersakkon uksele tormates. «Sa petad mind.» Delfioni 
ilmes oli midagi vastikut. Gersakkon osutas sõrmega Delfionile. «Hea küll. Olen siis 
nõus. Võta ta tagasi! Võta ta tagasi! Näen seda su silmist. Võta ta tagasi!» Äkki ta taipas, 
et ootab Delfionilt etteheiteid, aga naine ei öelnud midagi. Ainult endine inetu naeratus 
libises üle ta näo. «Ütlen sulle viimast korda,» karjus Gersakkon, «võta ta tagasi!» Siis 
jooksis ta toast välja. Delfion hakkas uuesti ketrama, hambad huulde surutud. 


1 


Hanno oli ainus senaator, kellel jätkus julgust rahvakoosolekuga silm silma vastu seista. 
Ta oli teinud kõik, mis ta suutis, et endale toetust kindlustada; tema poolt palgatud jõugud 
olid juba enne koitu Platsil strateegiliselt paremad kohad hõivanud. Ka oli kõigile 
vähematele ametnikele, igasugustele kaasajooksikutele ja manulistele sõna saadetud, et 
nad kaotavad oma igapäevase leiva, kui nad ei takista Hannibaalil võimule pääsemast. 
Suur osa demokraate aga ei tihanud riskida ja veetis kogu öö väljakul, süües ja juues 
templitreppidel ja sammaskäiku-des... Päike tõusis roosakasse taevasse, millelt kiiresti 
kadusid hõredad pilveuted. 

Plats seisis ikka veel varjus, kui ta juba inimestega täitus. Rahvast voolas aga üha 
juurde. Mõnedes elumajades ja ärihoonetes, kust avanes vaade kogu väljakule, 

üüriti tohutult kõrge hinna eest kohti välja. Templitrepid olid juba ammu puupüsti 
rahvast täis; aeg-ajalt libises mõni inimene astmelt alla või tõugati üle rinnatise, mis 
koosnes irevil hammaste ja naisenisadega kivist kaitse-elukaist. Isegi müüridel, mis 
asusid liiga kaugel selleks,, et sinna midagi kuulda oleks, tunglesid hilinenud tulijad, kes 
arvasid, et võivad siit kogu toimuvat vähemalt nähagi. Paar poisikest olid esimesed, kes 
portikuse katusele ronisid, neile järgnes hea hulk meremehi ja dokitöölisi, kes lõpuks ka 
mõned oma tüdrukud üles vinnasid. Poisikesed ja meremehed ronisid koguni kõrgete 
palmide latva ja loopisid sealt inimestele oksi kaela. Senatihoone ees hoidsid 
šofetiametnikud, kellele politseinikke oli abiks antud, platsi tribunali ümber vaba. 

Tänavailt kostev kisa, mis üha valjemaks paisus, teatas Hannibaali tulekust. Lõpuks, 
kui rahvahulk Platsil juba nagu mets esimestes tormi-iilides rahutult lainetas ja kohises, 
nähti Hannibaali purpurpunases ametirüüs tribüünile tõusmas, käed rinnal vaheliti, nii et 
avarad käised lehvisid. Ta jäi hetkeks seisma, laskis pilgu vaikselt üle inimeste rännata ja 
tõstis siis tervituseks käe. Üks ametnikest tõttas senatile teatama, et šofet on tribunalis ja 
kutsub neid rahva ette. Mõne hetke pärast ilmusid esimesed senaatorid jalgu lohistades 
senatihoone palmipuude ja hobusepeadega kaunistatud pronksväravate vahele. Laiad 
vöötamata tuunikad, mida hoidsid koos purpursed lindid, ulatusid neil kandadeni. Nad 
seadsid end tribüüni taha ritta ega püüdnudki ääre poole trügida, et silma paista, ja 
pomisesid muudkui oma võitud habemeisse või pühkisid kirjude rätikutega lihavailt 
puhtakspöetud põskedelt higi. Ainult Hanno, kaasas vastupuiklev Baališpot, sammus otse 
tribüüni äärde. 

Hannibaal ei kiirustanud ümber pöörama. Ta laskis Hannol veidi aega oma selja taga 
raevunult seista, tõstis siis vaikust nõudes uuesti käe ja pöördus rahva poole. 

«Kart-hadašti rahvas, kes sa oled kogunenud kõrgeimale rahvakoosolekule, sind on 
kutsutud lahti harutama lahkhelide sõlme. Sinu peakohtunike ja Isade Koja vahel valitseb 
täielik arvamuste lahkuminek. Meie esivanemad, 'kes oma õnnistatud tarkuses polnud 
veel unustanud polist ühtsust, lõid seaduse, mis arstib riigi sellest tõvest terveks. Kui 
võimuesindajad ei jõua kokkuleppele, kui jõudude tasakaal, mis peab tagama harmoonia, 
on rikutud, 

kaotavad maksvuse kõik sanktsioonid, kõik volitused ja privileegid, kõik ametitiitlid, 
mille abil riik sõnakuulmisele sunnib.» Ta peatus hetkeks. Hanno köhatas vihaselt, et 
endale tähelepanu tõmmata ja oma väärikust, mis kippus nagu varju jääma, esile tõsta. 
Baališpot tahtis seina äärde senaatorite hulka tagasi nihkuda, Hanno märkas ta kavatsust 
ja käskis tal, käega järsult märku andes, paigale jääda. Baališpot hiilis oma endisele 
kohale” vana joonia samba kõrval. Nagu oleks tuul üle küpse viljapõllu puhunud, 
pöördusid kõigi pead Hannibaali poole. 

«Aga Kart-hadašt ei lakka veel olemast. Ei, sanktsioonid, volitused, ametitiitlid ja 
õigused muutuvad küll maksvusetuks, aga nad pöörduvad tagasi oma algallika juurde, 
mille kaudu astuvad vastsetele nõuetele kohandatult uuesti jõusse. Ma kuulutan Kart- 
hadašti rahva iidse ühtsuse ja tema traditsioonide hoidjaks. Rahvas ütleb, mida ta tahab, 
ja sellest tekivad uued suhted, mis loovad uued sanktsioonid, volitused, ametitiitlid ja 
õigused.» 

Rahvahulka läbis värin, ta pilgud olid suunatud Hannibaali poole ning ta ridadest 
kõmas vali: «Õige.» Senaatorid tõmbusid pomisedes senatihoone seina varju. Aga 
Ozmilk, kel oli vastumeelt selle argpükside kamba hulka kuuluda, astus ette ja sammus 


Hanno kõrvale, kuigi ta polnud harjunud avalikult esinema. Pärast lühikest kõhklust 
eraldus senaatorite ridadest ka surnukahvatu Gerbaal ja seadis end Ozmilki kõrvale. 
Nendega ühines veel üks senaator — keegi noor mees, kes kogu aeg põlglikult nina 
krimpsutas. Saanud sel kombel abiväge juurde, tundis Hanno, et peab end maksma 
panema. 

«Meie oleme kohal!» möirgas ta. 

Ilma et ta end oleks ümber pööranud, viipas Hannibaal käega ja andis Hanno poole 
pööratud peopesaga märku, et senaator vait jääks. 

«Isad ja mina, šofet, keda kõigis mu taotlustes toetab mu kolleeg, ei suuda 
konstitutsiooni ühe olulise punkti suhtes kokkuleppele jõuda. Te kuulake ära mõlemad 
pooled ja otsustage siis ise. Küsimus seisab selles, kas minul kui šofetil, kui 
ülemkohtunikul, on õigus algatada juurdlust alamate ametnike vastu, keda kahtlustatakse 
riigiraha raiskamises ja rahva rõhumises, või tuleb lasta neid kontrollida ainult Nõukogul, 
mis koosneb nende kuritegude ja pettuste kaasosalistest.» 

Ta sõnadele vastati kõrvulukustava kisaga. Gangsterijõukude 

ja igasugu ametimeeste killast kostis teotavaid hüüdeid, enamik rahvast seevastu 
hõiskas rõõmust; aga kuna Hanno polnud märku andnud, ei püüdnud keegi korda 
rikkuda. Hanno ise karjus käheda häälega, et Hannibaal on kogu küsimust valesti 
valgustanud. Lõpuks tõstis Hannibaal käe, et rahvas vaikseks jääks, ja pöördus alles siis 
Hanno poole. 

«Nüüd anname sõna Isade eestkõnelejale, kes esitab oma väited.» 

Ta astus tribüünilt alla ja viipas Hannole, et ta ette astuks. Kohendanud hoolikalt oma 
rüüd, tõusis Hanno väärikal sammul tribüünile. Uuesti puhkes valla kisa, mis aga 
Hannibaali käeviipe peale kohe vaikis. Hanno köhatas valju häälega, vehkis käega, nii et 
sõrmuste kalliskivid helkisid, ja nõjatus siis kulmu kortsutades ettepoole. 

«Kart-hadašti kodanikud, ma ei ole nõus šofeti ühegi sõnaga, millega ta iseloomustas 
enda ja Isade vahel valitsevaid lahkhelisid. Oma kõnega langetas ta juba ette otsuse. Ta 
on teotanud Varakambri Baališpoti au ja nimetanud teda kurjategijaks, enne kui ta oma 
süüdistust on suutnud tõestada, rääkimata sellest, et õiglase Nõukogu — Saja Nelja 
Nõukogu — otsust pole üldse küsitudki. See on juba halb. Palju hullem, palju 
hukatuslikum on aga see, et ta on teotanud ka Nõukogu ennast, kõige kõrgemat 
õigusorganit meie riigis, kelle õigluses keegi ei kahtle ja kelle valitsuse all Kart-hadašt on 
maailmas sajandite jooksul tõusnud võimu viimaste tippudeni. Ilma et tal oleks ühtki 
süütõendit, toetudes vaid oma erapoolikule raevule, on ta nurjatult rüvetanud Nõukogu 
au.» 

Kostis üksikuid pahameelehüüdeid, aga rahvamass jälgis Hannibaali, ning kuna 
viimane seisis vaikselt ja liikumatult tribüünitrepil, oli temagi nõus Hannot lõpuni kuu- 
lama. Hanno köhatas uuesti. 

«Ma esitan kohe asjaolud nii, nagu nad tegelikult on. Senat ja Nõukogu — 
järeleproovitud asutused, kelle juhtimisel meie linn on saavutanud oma vägevuse, 
seisavad ühel pool. Teisel pool seisab demagoog, kes tahab linnas oma türanlikku võimu 
maksma panna ja katsub kõiki võimuorganeid, kes ta auahneid kavatsusi takistavad, 
hävitada. Kart-hadašti rahvas, vaata ette! Vaata ette, või muidu peksad sa endale varsti 
vastu rinda ja riputad asjata kahetsusetuhka oma pea peale! Ilusad on demagoogi sõnad, 
helded tema lubadused, kuni ta on asetanud käe 

otse võimu südamesse. Aga vaevalt on ta asetanud käe sinna ihaldatud paika, kui ta 
oma tagasihoidlikkusemantli ja pidulike lubaduste vanikud seljast maha heidab ja kogu 
oma jultunud ülekohtus ja julmuses teie ees seisab. Mitmeid sajandeid on Isad seisnud 
teie ja türannia vahel. Sel ajal kui helleeni linnades võtsid maad segadused ja hävitavad 
taplused, jäi Kart-hadašt kindlaks ja ühtseks. Miks? Isade armastava hoole tõttu, mis 
hoidis linna igasuguste äärmuste eest, millel pole otsa ega äärt. Täna demokraatia — 
homme türannia. Ainult Isade valitsus võib teid päästa sellest sõgedast kõikumisest kahe 
äärmuse vahel. Vaadake ette! Vaadake ette! Vaadake ette!» 

Ta äge hääl, mis kostis üle kogu Platsi, tõmbas hetkeks rahvahulga tähelepanu endale. 
Hanno enesekindlus kasvas, ta pööras ümber, osutas näpuga Hannibaalile ja hüüdis 
kileda häälega: 

«Vaadake tulevast türanni!» 

Tema pooldajad, kes olid salkadena rahva hulka laiali poetatud, vastasid hüüdega, mille 
mõju oli seda suurem, et ta kostis kõikjalt üheaegselt — «Maha türann!» Selle 
organiseeritud hüüdega võrreldes tundus rahva hulgas uuesti valla puhkev kisa vaid 
sõnatu meluna. Hannibaal ei käskinud Hannol tribüünilt lahkuda. Selle asemel sammus ta 
ise trepist üles ja tegi endale Hanno kõrvale ruumi. Mõlemad mehed seisid nüüd kõrvuti 
tribüünil. Hannibaal tõstis käe ja nõudis vaikust. 

«Kart-hadašti rahvas, te olete kuulnud ränki sõnu mõlema vaidleva poole suust. Teil 
tuleb otsustada mitte meie sõnade, vaid oma igapäevase elu kogemuste põhjal, nende 
hädade ja puuduste, selle ülekohtu ja teotuse põhjal, mida te olete pidanud kannatama, — 
kumb meist võitleb türannia, kumb vabaduse eest.» 

Hanno püüdis temast üle karjuda. «Kas linnaasjad ei edenenud hästi, enne kui barkiidid 
hakkasid rikkuma rahva ja senati vahel valitsevaid isalikke suhteid? Kes tõi hukatuse 
linnale kaela? Kes viis meid õnnetusse?» 

Tribüüni tabas kivi. «Võtke kinni igaüks, kes püüab vägivalda tarvitada,» hüüdis 
Hannibaal, «aga ise säilitage rahu.» 

Hanno tõstis parema käe — see oli ta pooldajatele märguandeks. Nad hakkasid kohe 
karjuma ja kividega pilduma. Keegi libises katuselt maha. Naised karjusid. Hannibaal 
haaras vihaselt Hannol kõrist kinni. «Kui su 

röövlinäod koosoleku nurja ajavad,» kähistas ta, «viskan ma su pööbli kätte.» Hanno 
kahvatas, aga irvitav naeratus ei kadunud ta näolt. Väljaku vasakus servas, kus ta 
pooldajate jõugud olid väikesed, seati kord peagi jalule. Aga paistis, et neil, kes ründasid 
paremalt ja kellele mõned mehed Baal Hammoni templi tagant kaigastega appi jooksid, 
õnnestus tekitada paanikat, mille peale nad väljas olid. Siis kargasid meremehed 
portikuse katuselt alla ja asusid neid külje pealt ründama. Suur hulk mehi, kellel olid 
relvad, võeti kinni, teised põgenesid laiali. Hannibaal käskis ühel oma ametnikul rahva 
hulgast läbi trügida ja vaadata, et vangid oleksid korralikult kinni seotud, siis pöördus ta 
uuesti rahva poole. 

«Katse rahvakoosolekusse lõhet lüüa nurjus,» ütles ta. «Otsustage ise, kelle katse see 
oli. Te teate ka, miks see katse ei õnnestunud. Teie armastavate Isade käsutuses pole 
enam neid müüdavaid jõude, kellega nad saaksid sundida teid neid hüvesid, mida nende 
õiglus teile jagab, nii kõrgelt hindama. Kart-hadašti rahvas, kes sa osa võtad sellest kõige 
kõrgemast rahvakoosolekust, otsusta, kes siin praegu õieti türanniaga ähvardab!» 


Vastuseks kostis vali kisa: «Hanno! Isad! Sajanõukogu!» 

Hanno tahtis tribüünilt lahkuda, aga Hannibaal haaras tal randmest kinni. «Kas rahvas 
kõneles sinu vastu?» küsis ta. 

Hanno pomises protestisõnu. «Mis loeb see pööbel? Paremad kodanikud aeti pettusega 
minema ...» Aga ta ei julgenud häält tõsta, Hannibaal laskis tal minna. Hanno komberdas 
trepist alla ja tormas senatihoone ees asuvale platvormile, kus kohkunud senaatorid olid 
kobarasse kogunenud ja arutasid omavahel, kas nad ei peaks nii kiiresti ja märkamatult 
kui võimalik senatisse varjule pugema. «Argpüksid!» hüüdis Hanno oma tundeile vaba 
voli andes. Vastikult tugev oli olnud Hannibaali haare ta kõril. Keegi pidi selle eest 
tasuma. Nähes, et nad midagi ei võida, kui nad end nii nähtavale seavad, olid Ozmilk ja 
Gerbaal uuesti senaatorite ridadesse taandunud, aga Bodmelkart, noor patriits, kes oli 
Hannole appi karanud, nõjatas endiselt vastu sammast ja vahtis põlglikult alla ülespoole 
tõstetud nägude merele. 

«Kart-hadašti kodanikud,» jätkas Hannibaal, «me ei või piirduda ainult sellega, et 
mõistame hukka Isade ja Sajanõukogu tegevuse, kes terroriseerivad kõiki, kes nende 

ridadesse ei kuulu. See hukkamõist võtab Nõukogult ühtlasi tema õigused. Ma kutsun 
teid seepärast üles, et te ka formaalselt kuulutaksite Nõukogu tema praeguses koosseisus 
kehtetuks. Ma teen ettepaneku Nõukogu koosseisu ja valimiste korda muuta: Nõukogu 
liikmeks pääseb ainult valimiste kaudu, kus kogu rahval on õigus kaasa hääletada, ametis 
ollakse ainult ühe aasta ja kedagi ei tohi kaks aastat järjest Nõukogu liikmeks valida.» 

Tema sõnadele vastati heakskiiduhüüetega. Polnud mingit vajadust asja 
rahvakoosolekule avalikult arutama hakata — konstitutsiooni järgi oli kõige alamal 
kodanikul õigus sõna võtta ja oma arvamist avaldada. Praegu ei tahtnud aga keegi 
kõnelda, veel vähem kellegi teise kõnet kuulata. Taheti ainult, et võetaks vastu otsus, mis 
ratifitseeriks Hannibaali ettepaneku. Häältelugejad seadsid end senatihoone külgseina 
äärde valmis, et ulatada rahvale valimissedelid ja juhatada hääletajad nende vennaskon- 
dade juurde. Senaatorid olid lahkunud. Mereväravate juures laulsid mõned madrused 
tuntud laulukest «Ei jää elevant seisma, et järele mõelda, miks peaksin siis mõtlema 
mina.» 


V SÜNDMUSTE ARENG 


1. 


Baalšamer oli asutanud vaidlusklubi, kus kolmanda järgu kreeka teadlased kõnelesid 
koonuselõigetest või tähenduse puudumisest keeles. Keegi kahtlase kuulsusega küünik, 
kes oli Sürakuusast välja saadetud, tekitas intelligentide hulgas furoori oma sädeleva 
dialektika tulevärgiga teemal «Milline moraalne erinevus on kolmekordsel kopulatsioonil 
ühe naisega, võrreldes ühekordse kopulatsiooniga kolme naisega». Kõik arutlused polnud 
just niisama tühised, aga Gersakkon tüdines neist peagi. Ta läks uuesti Dinarhose juurde, 
kes teda vaikse etteheitega sõbralikult tervitas. «Ma tunnen sügavat kurbust sinu pärast,» 
ütles Dinarhos. Gersakkoni pahandas teise kaastundlik toon, aga ta hoidis end tagasi. Kui 
palju mees õieti teadis? 

Tema usulised tõekspidamised tulid vaidluse käigus aegamööda päevavalgele. Need 
olid lähedased orfismile* ja kogu müstikakultusele; kesksel kohal asus neis Lunastaja 


kuju. Selles sulasid ühte stoikute Õiglane Inimene, keda tema õigluse pärast risti löödi, ja 
Jumal Attis, kes Ristipuul verest tühjaks jooksis ja piinarikkast pimedusest uuesti üles 
tõusis. Isa igavese tahte sunnil astus ta alla mööda sfääre, võideldes igaühes neist 
Arhondina*, võimsa sõdalasena, kellele oli määratud kaotada; lõpuks, kesk kõige 
sügavamat alanduse- ja rüvetuseööd, päästis ta Langenud Neitsi, Hinge, Tarkuse, Pärli. 

Selles kõiges ei olnud Gersakkoni jaoks midagi eriti uut, kuigi siin esitati mõneti 
uudseid teid usundi olemuse mõistmiseks. Gersakkon aga püüdis Dinarhost kogu aja 
ajada kimbatusse küsimusega, kas kogu lugu lunastusest kujutab endast lihtsalt müüti, 
rituaali, allegooriat või vastab 

see tõele. «Ma tunnen, et vajan lunastust,» ütles ta, «ja ma olen sügavalt tunnetanud 
Melkarti, Demeteri ja Isise* rituaalides peituvat sisemist tähendust. Ometi ei rahulda see 
mind.» 

«Kuna sa tunned tõelist nälga.» 

«Las ma seletan sulle. Sellel rahulolematusel on kaks külge. Üks ajab mind osa võtma 
poliitilisest võitlusest, mis on praegu linna kaheks lõhestanud. Ma ihaldan Han-nibaali 
võitu nagu laps emapiima. Ja ometi, kui ma seisin Platsil ja nägin teda võidutsevat senati 
ja Sajanõukogu üle ning kuulsin, kuidas inimesed rõõmu pärast laulsid ja üksteist 
embasid, sulas süda mu sees ja kaastunde-piin lõhestas noana mu hinge. Ma tundsin 
ainult kaotuse koledust ja meeleheidet, mis peab järgnema sellele lootusele.» 

Paistis, nagu ei kuulekski Dinarhos teda, äkki aga lõi ta oma lapselikult avala pilgu üles 
ning küsis: «Ja teine külg?» 

«Mind ei rahulda paljas rituaal, ükskõik kui täielikult ta ka mu sisimatele tunnetele 
vastaks. Ma ei saa palvetada jumala poole, kes on vaid mingi tähendusrikka liigutuse 
vari. Ma olen tüdinud allegooriast. Ma tahan vahetut osasaamist, ja mõistus keelab mul 
sümbolit inimsoost kõrgemaks pidamast. Vasta mulle siiralt. Kujutab see sinu Võietu 
endast ainult mingit filosoofilist mõistet või on ta tõesti olemas?» 

«Nii üht kui teist,» vastas Dinarhos põiklevalt, näol aval naeratus. 

«Kuidas?» 

«Ta on olemas.» 

«Nagu sina ja mina?» 

«Nagu sina ja mina.» 

Dinarhose häälest kostev sugereeriv kõrvaltoon ei ärritanud teda äkki enam; 
Gersakkoni haaras halvav aukartus. Keegi kolmas, kes toas viibis, puudutas teda kergelt 
oma tiibadega, riivas ta juukseid, täitis teda ilmutuse hingusega. Siis oli ta läinud. 
Gersakkon ei teadnud, tuli see tema meelesegadusest, ülepingutatud närvidest, või oli see 
tõesti vastus tema hinge põhjast tõusnud kisendusele. Ja kui see oli vastus, mida see siis 
tähendas? Millist teed see talle osutas? Nagu alati muutsid kahtlused ta Dinarhose vastu 
sõgedalt vaenulikuks. Ta tõusis püsti, tõmbas rüü tihedalt enda ümber ja ütles: «Ma lähen 
ära.» Lävel 

aga jäi ta seisma ja vaatas ringi. Dinarhos noogutas sõbralikult. 

«On neid, kes otsivad ja leiavad, ja on neid, kes tormavad, pea ees, käte vahele, mille 
haarde eest nad just põgenesid.» 

Gersakkon lõi ukse paukudes kinni. 


2. 


Kui Barak sai Gersakkonilt lühikese teate, kus seisis: «Ta andestab sulle, mine ta 
juurde», tormas ta kohe Delfioni poole. Aga naise ukse all jäi ta seisma, sammus paar 
korda edasi-tagasi, ja läks siis minema. Ei sobinud ometi ilma kingituseta, ilma 
väärtusliku kingituseta Delfioni ette astuda. Kingitus näitaks, et Barak on nõus andeks 
paluma, ilma et noormehel tarvitseks otseselt tollele häbiväärsele teole vihjata; ka annaks 
kingitus kõneainet ja aitaks esimesest kohmetusest üle saada; pealegi tõendaks rikkalik 
kingitus, et Barak on Ozmilki poeg ja seega õige märkimisväärse pärusvara pärija. Kui 
noormees aga kullassepa-poodi sisse astus, kerkis esile uus raskus. Barak teadis, et 
Delfionil on väga valitud maitse, ja ta hakkas kartma, et ostab midagi, mis naise meelest 
võiks tunduda labane. Barak ei pidanud end kuigi suureks kunstitundjaks, aga kui ta 
varem oli sellega uhkustanud, et teab pullidest rohkem kui raidkujudest, siis kahetses ta 
nüüd, et tal polnud pisutki Gersakkoni helleenivaimu. 

«Ma tahan midagi, mis meeldiks ühele kõrgesti haritud helleenile,» teatas ta 
kullassepale. 

Kullassepp, nägu täis naerukurde, mis aga ta külmalt arvestavate silmadeni ei ulatunud, 
kinnitas Barakile, et tema poes leidub ainult kõige maitsekamat kaupa, kuigi loomulikult 
mõned asjad on teistest ilusamad. Milleks muidu see hinnavahe! Baraki meelest oli see 
targasti öeldud ja ta laskis endale augu pähe rääkida ning ostis smaragdidega kuldtiaara. 
Varustatud sel moel eelseisvaks kohtumiseks, pöördus ta Delfioni maja juurde tagasi. 

Delfion istus koos tüdrukutega aias valgete ja punaste roosipõõsaste keskel. Tüdrukud 
olid tillukesel muruplatsil alasti palli mänginud ja jahutasid üksteist nüüd kastmis- 

nõust, millel olid põhjas augud ja mida sai õige keerulisel kombel veega täita. Barak 
juhatati aeda. Nähes nii palju naisi enda ümber, muutus ta päris kohmetuks. Delfion 
tervitas teda naeratusega ja andis käega märku, et noormees tema kõrval marmorpingil 
istet võtaks. Tüdrukud, innustatud meessoost pealtvaatajast, hakkasid uuesti palli 
mängima; Barak silmitses närviliselt väikest sariktärni-dega inkrusteeritud tumesinisest 
klaasist elegantset egiptuse pudelit, mille üks tüdrukutest oli asetanud mirdipuu 
oksaharude vahele. 

«Ma sain teate kätte,» ütles Barak. Ta polnud kavatsenud seda öelda, aga tal lihtsalt ei 
tulnud midagi targemat pähe. «Kui kena siin on.» Delfion ei vastanud ja Barak oleks 
äärepealt hakkama saanud iaux pas'ga ja palunud vabandust oma käitumise pärast, kuigi 
oli endale tõotanud sellest üldse mitte juttu teha; aga õnneks tuli üks tüdruk longates 
nende juurde ja kurtis, et Pardaliska ei mängi ausalt. 

«Ta tahtis mind roosipõõsasse tõugata.» 

«Tahtis jah,» hõikas keegi ülevalt rõdult. «Ma ise nägin.» 

«Mõned inimesed süüdistavad alati teisi, kui nad kaotavad,» ütles Pardaliska, püüdes 
end käsi vaheliti hoides tahapoole painutada, et näha, millal ta tasakaalu kaotab. Uks 
tüdrukuist kõditas teda selja tagant põlveõndlast ja Pardaliska kukkus maha. «Kes seda 
tegi? Ma oleksin endale peaaegu keelde hammustanud,» ütles ta end püsti ajades. Ja nüüd 
läks rüseluseks. 

Delfion saatis nad kõik tuppa, ja siis avastas Barak, keda tüdrukute kohalolek oli 
kohmetuks teinud, et nende puudumine pani ta veel enam kohmetuma. 


«Mulle meeldib siin,» kogeles ta. 

«Sa pead tihedamini tulema,» vastas Delfion lahkelt. 

Kõik läks hoopis teisiti, kui Barak oli lootnud. Delfion päris üht-teist ta elu kohta ja 
Barak jutustas pikalt-laialt, mida ta lõunas oli teinud ja kuidas ta pullide, nomaadide ja 
elevantidega oli toime tulnud, kuni Delfion lõpuks haigutades ringutas, nii et iga kiud ta 
suurepärasest kehast läbi õhukese rüü tunda oli. Delfion ütles: «Tänan, et sa tulid. Tule 
varsti jälle, eks.» Ja Barak leidis end uksel seisvat, ilma et oleks jõudnud kingitust üle 
anda. Pealegi vaevas teda tugev kahtlus, et kullassepp oli teda petnud ja tiaara polnudki 
kuigi maitsekas. Ometi oli Barak ta 

eest nii ränka hinda maksnud, et ta pidi ilus olema. Barak pistis paki naisorja pihku, kes 
teda välja juhatas. 

«Anna see oma perenaisele. Ütle, et on üks tühine asjake, mis mulle siia tulles silma 
puutus. Polnud aega teda õieti uuridagi.» 

Siis aga meenus talle tiaara hind ja ta ei suutnud peaehtest enam nii halvustavalt 
kõnelda. Delfion ehk ei teagi, mis kuldasjad maksavad, mõtleb veel, et Barak tõi talle 
teab mis rämpsu, kui noormees sellest nii tagasihoidlikult kõneleb. «Ütle, et ma loodan, 
et see talle meeldib.» Siis astus ta rõõmsalt tänavale, järgmisel korral on juba palju 
kergem tulla. 

Delfioni näole ilmus seesama ebameeldiv naeratus, mis oli Gersakkoni nii ära 
kohutanud. Tal oli tahtmine toretsevalt inetu ehteasi põrandale visata. Tema peaks midagi 
niisugust kandma! Siis aga taipas ta, et turul, kus puhas kuld ja ehtsad vääriskivid 
maitsetu kujunduse üles kaaluvad, saaks ehte eest päris head hinda. Ta näol peegeldus 
tahtekindlus ning ta naeratas veel karmimalt. Ometi oli Baraki olemuses midagi 
poisilikku, mis Delfionile meeldis, kuigi see ta viha noormehe vastu ei leevendanud. Aga 
peale selle, et ta Barakit vihkas ja ühtlasi ka ta poisilikku võlu tajus, oli nende suhetel 
veel kolmas — ja antud hetkel tähtsam külg, mis Delfioni häiris. Tema silmis kehastas 
Barak maailmas valitsevat vägivalda; ja Delfionil ei jäänud muud üle kui otsida mõtet 
vägivallas ja alistumises. Unistus kannatavast jumalast alandas teda seetõttu nii kaugele, 
et ta oli sunnitud kasutama nii odavaid ja tooreid võtteid ning tunnistama, et see talumatu 
mats oli ainuke, kes suutis ta meeli erutada ja pakkuda talle rahuldust, mida ta hambaid 
kokku surudes ihaldas. Kõige enam häbenes ta seda, et ta tol ööl noormehe oma embusse 
haaras, esimese kümne südamelöögi vältel talle andus, ja kuigi ta pärast kogu jõust talle 
vastu hakkas, ei tahtnud ta ometi temast võitu saada. Pimeduses toimunud rünnak andis 
sülelustele mingi anonüümse varjundi, olgugi et Delfion enda silmis seetõttu langes; ja 
kuigi ta kogu hingest oli oodanud koitu, et näha mehe nägu, tajus ta juba ihast, mida teine 
temas äratas, ja sügavast kergendustundest, mis teda tahes-tahtmata valdas, et ta ühegi 
teise mehega ei suudaks jagada häbi, mida ta nüüd ihales. Seda kõike oligi Gersakkon ta 
näolt lugenud; siia seltsis veel viha Gersakkoni vastu, kes teda ei päästnud, keda oli nii 

lihtne petta ja sundida leppima reetmisega, mis Delfiom lõplikult hukutas. Delfion 
tundis, et ootab palavikuliselt järgmist hommikut, mil Barak kindlasti tagasi tuleb. 
Homme juba ta enam aega ei raiska. 


d: 


Majas oli neetult kuum. Harmides oli sellesse korterisse eelmisel sügisel elama asunud. 
Talviste tormide ajal avastas ta, et kahes toas laskis lagi vihma läbi, aga ta suhtus tollesse 
õnnetusse filosoofilise rahuga ja kolis Glau-koniga üle kahte teise tuppa, millest suurem 
asus vastu tänavat ja väiksem alumisel korrusel. Tubadesse, kus lagi läbi laskis, pani ta 
oma kaks orja ja majakraami, mis niiskust ei kartnud. Siis aga hakkasid puhuma kuumad 
suvetuuled. Neid needsid talupojad, kes murega jälgisid, kuidas nende viinapuud 
närbusid; neid needsid vaesed oma täistuubitud üüriuberikkudes, kus emad hirmunult 
valvasid pahuraks muutunud laste voodi ääres; needis neid ilusate valitud sõnadega 
Harmideski, kui ta avastas, et ta värskendava toimega salv oli vastikult hapuks läinud. 
«Vaata, mis juhtub, kui püüad sõpru aidata,» kurtis ta Glaukonile. «Justkui poleks 
Stalinon võinud rendilepingut murda, kui ta tahtis Utikasse jalga lasta. Ära katsu iialgi 
sõpru aidata, vaenlasi muidugi samuti mitte. See on suur viga ja sellest ei tule muud, kui 
et saad veel närvipõletiku ...» 

«Või ussid,» lisas Glaukon vastikusest värisedes. 

«Muidugi. Ja nüüd mine alla ja vaata, mida Paignion teeb. Aga nii, et ta sind ei näe. 
Peida end ukse taha ja piilu läbi prao. Vaata, kas ta valvab korralikult, et kala põhja ei 
kõrbe, või keerutab jälle selle matsaka plika ümber.» Glaukon kargas püsti ja jooksis 
toast välja, Harmides aga jätkas valju häälega oma mõtisklusi, just nagu esineks ta 
näitemängus. «Tõepoolest, ma hakkan juba soovima, et selles orjuse kaotamise asjas, 
millest kõrged filosoofid ja igasugu pööblist vandenõulased nii palju räägivad, ka midagi 
ära tehtaks. Orjadega on rohkem tüli, kui nad väärt on.» Ta irvitas nähtamatu publiku 
poole. Kuhu pagan see raha küll nii kauaks jääb, iial enne polnud mõisavalitseja Sikelidas 
selle saatmisega nii 

palju hilinenud. Harmidese mõtted hajusid laiali: talle meenusid üksikud read 
pastoraalidest, silme ette kerkisid paljad kaljunõlvakud, millel valguslaigud vaheldusid 
pilvevarjudega, kastepiisad värelesid sõnajalalehtedel ja kui mitte lakkamatult langev 
tilluke juga poleks veepinda virvendama pannud, oleks võinud näha lauka põhjas uinuva 
najaadi valget keha. Paremat kätt Metsõuna orust tulevat teerada hoidis üks karjapoiss 
oma karja, näol maailma kõige õnnelikum naeratus. Ma tahtsin ju juba järgmisel päeval 
tagasi minna, mõtles Harmides. Aga ma ei läinud iial tagasi. 

Niisugune oli kordijuba elu. Haprad õnnehetked purunesid ja järele jäi vaid lõputu 
kahetsus. Karjapoiss oleks jäänud muidugi lihtsaks maamatsiks, aga kuna temast oli 
säilinud vaid süütu, täiuslikus õnnes naeratlev mälestus, siis meenutas ta Harmidesele 
ainult purunenud lootusi, ilu, milleni ta polnud küündinud. Mis on olnud kogu mu elu, 
küsis Harmides endalt ja arutas mõttes, kas ta võib uute sandaalide ostmist järgmiseks 
nädalaks edasi lükata. Olen pühendanud oma elu omakasupüüdmatule soovile jälgida 
noorte õiepungade arengut, mõtiskles ta, olen jumaldanud vaba kasvu ideed, olen olnud 
noorte hingede aednik. Need sõnad lohutasid teda, ja lohutust oli tal tarvis. Sest mida, 
küsis ta endalt, oli ta vastu saanud? Vähktõbi ja viljarooste olid hävitanud ta kätetöö, ta 
aed oli kandnud vaid kangekaelselt viltukasvavaid võsusid. Õite asemel, mis kogu oma 
veetluses end päikese kallistustele vastu sirutaksid, sai ta ebardeid, milles pesitsesid 
hirmsad röövikud. Võib-olla saaks ta oma usu tagasi, kui ta uuesti loeks Platoni 
«Menonit»* ja siis igaveste tõdede otsinguil veel kord katsetaks Glaukoniga. Ta 


kahtlustas poissi silmakirjalikkuses ja oli veendunud, et Glaukon pagaripoe poisiga juttu 
ajades räägib oma isandast lugupidamatult. 

Trepilt kostis sammudeklõbinat ja Glaukon jooksis hingeldades tuppa. 

«Keerutab jah selle plika ümber,» hõikas ta ust valla tõugates, nii et mustade 
figuuridega atika vaas — Harmidese kallimaid aardeid — riiulil kõikuma hakkas. Kuigi 
polnud karta, et vaas maha kukub, kargas Harmides pü ti, et seda päästa, ja tõukas vaasi 
ettevaatamatult põrandale. Ta seisis ja vahtis kilde ning korjas siis üles kõige suurema, 
millelt võis selgesti lugeda Eksekiase* nime. Harmidesel oli tunne, et kui ta hoiaks hinge 
kinni või suleks 

hetkeks silmad või sooviks küllalt tugevasti ja teeskleks, et midagi pole juhtunud, 
ühineksid amforatükid uuesti ja vaas kargaks oma endisele kohale riiulil. Ilu ei saa ometi 
hävitada; talle ei tahtnud pähe mahtuda, et vaas oli purunenud. 

«Ega meie pole esimesed, kes on ilu tajunud,» pomises ta, tundes, kuidas ajalinik, vood, 
mis minevikku lahutasid, õrnalt kõrvale libisesid, nii et aeg sel hetkel tema jaoks 
igasuguse tähenduse kaotas; ta tundis näol Eksekiase hingust, tajus meistri rõõmu, kui see 
värskelt valminud amforat arvustava pilguga oma käes ringi pööras. Hännides korjas üles 
teise killu. «Ho pais kalos»1 oli sellele kritseldatud. «Kuigi kõik figuurid neil atika 
vaasidel värviti algul mustaks,» ütles ta õpetlikul toonil Glauko-nile, «siis mitmekesisuse 
saavutamiseks võõbati see osa naiste ihust, mis polnud rõivastega kaetud, hiljem valgeks 
või lihtsalt graveeriti vaasi pinnale ja põletati vähema kuumuse juures.» Harmides tundis, 
kuidas viha ja ehmatus temas aegamisi lahtus. «Valget kasutati ka hallide juuste, linaste 
rõivaste, läikivate metallesemete ja muude lisandite värvimiseks.» 

«Jah?» kahtles Glaukon. 

«Ole lahke ja korda, mida ma ütlesin,» jätkas Harmides rangel häälel. «Sa oled 
muutunud kole tähelepanematuks. Ma ei lase ühtki juhust mööda, et su silmaringi 
avardada ja su viletsat mõistust kasulike teadmistega rikastada. Ma juba hoiatasin sind. 
Nii see enam edasi minna ei või. Ma kardan, et mu ebameeldivaks kohustuseks on sind 
nahutada, kui sa ei korda, mis ma just praegu ütlesin.» 

«Sa ütlesid, mine alla ja vaata, kas Paignion jälle selle paksu kokaga ameleb. Ja 
ameleski. Ja kustki tuli veel kõrbelõhna.» 

Harmides raputas kurvalt pead. «Sa sunnid mind selleks, vilets poisijõmpsikas. Ma 
näen nüüd, et ilma nahu-tamiseta sinust haritud inimest ei saa. Lõpuks pean ma su veel 
maha müüma. Ma ei suuda kogu aja oma läheduses säärast kultuuripuudust taluda.» 

«Parem siis juba peksa mind!» pistis Glaukon ulguma. «Ma luban sulle, et püüan 
targemaks saada. Ära mind ainult maha müü!» 


See ilus poiss. (Kreeka k.) 

Lipitsevalt tähelepanelik Glaukon kannul, lonkis Harmides alla dokkide poole. Ta 
möödus tohutust nelinurksest ehitusest, kust käisid läbi kõik import- ja eksportkaupade 
laadungid; hoone ees sõelusid läbisegamini pakikandjad, eeslid kärudega, tolliametnikud, 
kaelas rippuvate kirjutamisriistadega kontorikirjutajad ja igasugu logardid. Glaukoni 
suureks rõõmuks laaditi parajasti laevale ühte elevanti ja kahte pantrit. Väheldast kasvu, 
suurte lehviku-taoliste kõrvadega aafrika elevant üürgas kaeblikult ja pantrid lõrisesid 
vihaselt, kui laadijad nende puuri viltu kallutasid, et seda suurele vankrile tõsta. Vürtside 


lõhn muutus aina vängemaks. Välimistes dokkides polnud jälgegi laostumisest, mis 
valitses sõjadokkides. Siin kees peaaegu niisama vilgas tegevus kui vanastigi. Polnud 
peaaegu ainsatki vaba ankruplatsi. Osa laevu oli remondis, teised olid kaiga ühendatud 
laudtrepi abil, mida mööda lakkamatult saalisid paljad mehed, ümber ainult niude-rätt, 
seljas kotid või kaubapallid. Ohk kaikus vandesõnadest kõigis Vahemere ümber tuntud 
keeltes. Kaugete meresõitude jaoks ehitatud puuni laevad, mille käilasid kaunistasid 
hobusepead või kõhukate kääbuste kujud, lossisid maaki. 

Laveerides köite ja taglasenööride vahel, rajas Harmides endale läbi prügi ja prahi teed 
ning sammus suurtest kivikamakatest ehitatud kaid mööda edasi. «Jookse ette ja küsi, kas 
Sürakuusa «Luik» on juba pärale jõudnud — kapteni nimi on Stratilaks,» lisas ta. 

«Ma tean küll. Kapten Stratilaks.» Glaukon tormas minema, et näidata, kui innukalt ta 
käsku täidab. 

Harmides vaatas, kuidas ta joostes üle jämeda palgi hüppas. Poiss oli ju ikkagi noor ja 
talle tuli pisut vabadust anda; ka hakkas tal juba oma maitse arenema. Võibolla seekordne 
õis ei sisaldagi tõuku, kui ta kord on hoolikalt avatud. Mida ma kannatada ei või, mõtles 
Harmides, on see isesugune irvitus, mis neljateistkümneaastaste poiste näole tekib, kui 
nad mängueast on välja kasvanud. Ta otsustas koju minnes maiustustepoest Glaukonile 
meelepärase koogi osta, olgu see siis kui tahes kole ja raskesti seeditav. Lõppude lõpuks, 
kui inimene armastab koledaid kooke süüa, siis näitab see ainult, kui süütu ta on; süütust 
aga hindas Harmides kõrgelt ja teda kurvastas väga, et see esimeste noorukiea vinnide ja 
«kogemuse» labasuste vahele ära kadus. 

Ta meeleolu paranes. Siinses sadamaosas kõneles peaaegu igaüks kreeka keelt, kuigi 
enamik tegi grammatikas ahastamapanevaid vigu ja hääldas täishäälikuid kuidagi 
veidralt. Harmideses tärkasid vennalikud tunded kõigi nende tugevate meremeeste vastu. 
Mida ta küll otsib siit võõralt maalt? Ta peab minema tagasi Ateena, õppiva noorsoo 
hulka; nüüd võis ta juba esineda päris suure asjatundjana kõigis Kart-hadaštisse puutuvais 
küsimustes. Lõunalauas, kus räägitakse grammatikast, muistseist kunstiteostest ja 
kastmeretseptidest, muudaks see jutuajamise veelgi mõnusamaks. Aga siis meenus talle, 
et Kreekas on olukord väga kõikuv; ta võib mõnele mustavale sõjaväele — või vaat et 
veel kahele — jalgu jääda. Jah, praegune aeg on põnev, niikaua kui sõda sind otseselt ei 
ähvarda. Temas tärkas uuesti huvi Hannibaali vastu; võib-olla õnnestub tal pisut rohkem 
materjali koguda, nii et ta saab tuleval aastal kirjutada elegantse traktaadi 
konstitutsioonilistest muudatustest Kart-hadaštis. Teoreetiliselt, arutles ta, olen ma kogu 
aja olnud Periklese koolkonna demokraat, ja Hannibaalil on nii stiili kui ka vihast hoogu. 
Kui ta ametisolekuaeg ometi dramaatiliselt lõpeks, võiksin ma tõesti kirjutada väikese 
kokkuvõtliku traktaadi — andes võib-olla mõista, ilma otseselt nimetamata, et Hannibaal 
on saanud mõjutusi kelleltki kõrgesti haritud kreeka päritoluga Kart-hadašti kodanikult, 
kellel õnnestus tema lähikonnas luua Periklese ideedele vastavat atmosfääri. Ja ega see 
õieti polekski vale: ajasid nad ju eelmisel aastal Hannibaaliga päris mõnusasti juttu. 
Teoinimeste vastu ei tohi liiga karm olla, otsustas ta. Ja uuesti kuulis ta Kart-hadašti 
kohal flööte puhuvat ja traagilisi koore laulvat; oli tunda suure isiksuse ligiolekut, 
keskendunud tahte halastamatus rütmis liikus ta värisedes silmapilgu poole, kus ta sihile 
jõudnult võib ohverdamiseks märku anda. Suurepärane! 

Glaukon jooksis lõõtsutades ta juurde ega saanud ärritusest sõnagi suust. Ainult 
noogutas peaga ja haaras Har-midesel käest kinni. 


«Mis asja sa koogutad ja noogutad?» küsis Harmides pahaselt. «Millal on laeva 
päralejõudmist oodata?» 

«Laev on juba sadamas,» hingeldas Glaukon. «Näe, see seal!» 

Harmidese meeleolu langes. Miks polnud kapten sõna saatnud? Aga ehk ei olnud 
muretsemiseks siiski mingit 

põhjust. Kapten võis ju ära surra, paljugi mis võib juhtuda. Aga laev kuulus soliidsele 
firmale; väärtesemed, mis korralikult kindlustatuna pärast vastavate formaalsuste täitmist 
ta hoolde usaldati, ei võinud ometi kaotsi minna, isegi kui kaptenid purjuspäi üle parda 
kukuksid. Tirides Glaukonit endaga kaasa, ruttas Harmides läbi dokkide, sõimates 
pakikandjat, kes kahe kaubapallide virna vahel oma kandamiga neil tee sulges. Lõpuks 
jõudsid nad laeva juurde, mida Glaukon oli «Luigeks» pidanud. Seda ta oligi. Harmides 
polnud küll teab kui suur asjatundja laevade alal, aga «Luige» tundis ta käila järgi ära; 
sadamasillal seisis kapten Stratilaks ja ajas juttu kontorikirjutajaga, kelle tuunika oli 
kohevil sinna alla topitud papüüruserullist. Harmidesele paistis, et kapten oli ta tulekut 
märganud ja tahtis ta eest kõrvale põigata. Aga kirjutajast polnud nii kerge lahti saada. Ta 
haaras kaptenil tuunika-servast kinni ja nõudis mingisuguste pottide kohta lähemaid 
teateid. 

Stratilaks noogutas ebalevalt Harmidesele. «Oota pisut. Ma ajan enne selle mehega 
asjad joonde. Kena ilm, kas pole?» Ja Harmides pidi ootama kesk inimsaginat tolmusel 
laadimissillal, kus muutus üha kuumemaks ja koledamaks, kirjutaja aga sügas roosulega 
kukalt ja muudkui nõudis tagasi mingisugust paberit. 

Lõpuks sai Stratilaks kirjutajast lahti. Harmides läks ta juurde, püüdes oma pahameelt 
totra naeratuse taha peita; millegipärast arvas ta, et peab katsuma kapteniga hästi läbi 
saada. «Reis oli nagu alati edukas?» küsis ta pingutatult heleda häälega. 

«Polnud viga,» vastas kapten, heites laevale kiire pilgu, ja hõikas midagi luugi äärel 
seisvale madrusele, millest Harmides aru ei saanud. «Loodetavasti käib sinugi käsi 
hästi?» 

Harmides ei osanud kuidagi õiget jutuotsa kätte saada. «Sa jõmpsikas, jää siia,» ütles ta 
Glaukonile. «Kui merre kukud, lasen sul ära uppuda.» 

«Ma nägin rotti,» kuulutas Glaukon võidurõõmsalt. 

Harmides köhatas ja äigas kärbse järele, kes vihaselt ta pea ümber sumises. «Sul, 
kapten, on muidugi *agu harilikult minu jaoks ... midagi kaasas,» ütles ta häälega, mis 
imelikul kombel ei tahtnud sõna kuulata. Ta tahtis öelda, et ta on haige, et juba mitu 
nädalat pole ta saanud korralikult magada, et kõiges on süüdi ta südametu sõber, 

kes talle oma korteri kaela määris, et juba mitu päeva pole keegi talle õiget toitu 
keetnud, et Glaukon sööb ta 

närvid läbi.. . 

Kapten Stratilaks viivitas vastusega, sülitas vette ja hõikas luugi äärel seisvatele 
meestele veel kähisevama häälega midagi, millest Harmides vähematki ei taibanud. 

«Ei meeldi mul halbu teateid tuua,» ühmas ta siis. «Mul pole sinu jaoks midagi, saatsin 
ühe mehe järele kuulama, mis selle viivituse põhjuseks on. Kui päris täpne olla, siis üht- 
teist on mulle juba kõrvu puutunud. Asi seisab selles, et su valitseja on mõisad sinu 
seljataga ära pantinud. Paistab, et sa andsid talle liiga suured volitused. Igatahes on ta 
rahaga plehku pannud ja Gaius Malleolus on kogu varanduse oma valdusesse haaranud.» 


«Gaius Malleolus!» hüüdis Harmides meeleheitel. Enam polnud lootagi, et ta kas või 
kohtu teel oma varanduse tagasi saaks. Malleolus oli rikas itaallane, kes Rooma 
ametimeestega heal jalal seisis; ta oli viimaste aastate jooksul üha suuremaid maa-alasid 
enda kätte kraapinud. 

«Ma kardan, et oled kaotanud kogu oma varanduse,» ütles Stratilaks, kelle enesetunne 
nüüd, kus kõige halvem oli ära öeldud, paranema hakkas. «Ma tahtsin öelda, et kui sa 
tahad meiega koos tagasi sõita, viin ma su tasuta kohale. Küll ma peremeestega juba 
asjad joonde ajan. Aga ma kardan küll, et ega sul suurt loota ei maksa ...» 

«Tänan,» ütles Harmides murtult. «Aga mida loeb õnnetus, kui ta sulle näitab, et 
maailmas leidub õilsaid südameid?» Ta surus kaptenil kätt ja laskis paar pisarat mööda 
põski alla veereda. Sellest tunnetepuhangust heldinud, suutis ta hetkeks oma õnnetuse 
unustada. «Ma ei oska veel öelda, mida ma peale hakkan. Aga mida loeb minusugusele 
mehele tühi välispidine rikkus? Mitte midagi, tõepoolest!» Ta haaras uuesti kapteni käe 
ega tahtnud seda imelikul kombel kuidagi lahti lasta. Ta tundis, et niipea kui ta käe lahti 
laseb, langeb ta maha põrmu ja puhkeb nutma. Glaukon, kes ei aimanudki, et maailma 
alussambad olid kokku varisenud, nihutas end lähemale paarile madrusele, kes sõid 
apelsine. 

4. 


Kohe kui Hannibaal rahvakoosolekul oli võidu saavutanud, lahkusid Kart-hadaštist 
igasugused nuhid ja keelekandjad, kes Sajanõukogu teenistuses seisid. Veel enne 
hommikut jätsid nad oma eluasemed maha ja rändasid paikadesse, kus neid ei tuntud. 
Mõned üksikud, kel ei õnnestunud ära minna, langesid rahva kätte, aga pääsesid pärast 
armetut nahatäit ometi eluga. Kolm leiti tapetult kuskilt kõrvaltänavailt, kõrid läbi 
lõigatud. Viimane vahend, mille abil valitsevad perekonnad võimu enda käes hoidsid, 
oli purustatud. Mõned suurnikud, nagu Hanno, kes antud olukorraga kuidagi leppida ei 
suutnud, koondasid oma poolehoidjad salaja salkadesse, kus nad said sõjalist õppust; 
alamaadel oli aga võitlusest loobunud ja lootis orjaliku alandlikkusega oma varandust 
päästa. Peaaegu kõigis väiksemais puuni linnades ja kolooniates võeti Kart-hadaštist 
eeskuju ning kohalikud demokraatlikud juhid haarasid võimu enda kätte. 

Hannibaal ja Karthalon hakkasid nüüd oma komiteede kaasabil kogu riigi struktuuri 
ümber korraldama. Igasugused ametimehed saadeti laiali; kohale jäeti ainult need 
ametnikud, kes suutsid näidata, et nad valitsussüsteemis on hädavajalikud. Grupile 
tublidele arvepidajatele, kes olid tuttavad Rodose kaubandusliku mehhanismiga, Egip- 
tuses kasutuseloleva Ptolemaiose* laenusüsteemiga ja ataliidide* kuningriigi 
valitsusaparaadiga, tehti ülesandeks töötada välja kõige lihtsamad ja moodsamad hal- 
dusmeetodid ja rakendada neid Kart-hadašti probleemide lahendamisel. 

«Kreeklased on rahandusalal meist palju ees,» ütles Hannibaal Karthalonile. «Meie 
pangasüsteem on primitiivne.» 

Karthalon, kes oma riigiteoorias majanduslike probleemidega ei tegelnud, oli temaga 
nõus ja püüdis siis juttu viia loodusseadusele, linna ja maa suhetele, kellegi õilsa maa- 
aadliku raskustele, kellel just eelmisel ööl oli tulnud hea idee, kuidas kogu maal rajada 
laialdast niisutusvõrku, ning katsetele tuua puuni keelde kreeka proosarütr e. Pealegi ei 
tundvat ta end hästi, ta oli oma kokkadel lasknud keeta mõnede retseptide järgi, mis olid 


pärit ühest kreekakeelsest dieettoitude raamatust, aga küllap ta oli ise tõlkimisel vigu 
teinud — need maarohtude nimed on 

ju nii keerulised — igatahes oli ta seedimine kogu aja korrast ära, kuni ta lõpuks oma 
tavaliste putrude juurde tagasi pöördus ja kokkadel jälle lubas küüslauku toidu hulka 
panna. 

«Me peame välja kuulutama,» ütles Hannibaal, «et finantssüsteemi ümberkorraldamise 
esimese tulemusena püüame kaotada kõik maksud, mida nõuti sisse Roomale kahjutasu 
maksmise ettekäändel. Kuigi kahjutasu ön väga suur, oleme nüüd, kus riik on 
parasiitidest vabanenud, võimelised seda riigi tavalistest sissetulekutest maksma.» 


Naamilimil oli tegemist rohkem kui iial enne. Ta täitis aidas kruusid läätsedega ja 
käskis sardiinlasel need poodi kanda; ja sardiinlane muudkui kandis, keel suust väljas — 
ühel heal päeval ta veel komistab ja hammustab endal keele otsast tüki ära, ja mis kasu 
tast siis enam on. Aga sellest kombest ei saanud teda kuidagi võõrutada. «Ma hakkan tal 
nüüd juukseid lõikama,» ütles Hotmilk, astudes suurte kääride ja pukspuust kammiga 
õue. Ta oli Sardiiniase juuste eest hoolitsemise enda hooleks võtnud, need kasvasid 
mehikesel nii kiiresti, et habemeajajale ei jõutud enam maksta. Karal istus õndsa näoga 
raiepakule ja Naamilim läks poodi artišokke sättima, et nad kõigile hästi näha oleksid. 
Siis tuli Karal hüpeldes poodi — ta oli alati elevil, kui tal juukseid lõigati — ja tema järel 
tuli Hotmilk, silmitsedes arvustaval pilgul oma kätetööd. «Veidi nagu singa-songa,» 
tunnistas ta ja läks siis õue, et kõik mahalõigatud juuksed kohusetruult maha matta — 
oleks kole, kui mõni Karali vaenlane Hotmilki hooletuse tõttu mõne salgu näppaks ja 
Karali ära nõiuks. Pealegi tuleks Hotmilkil endal meest põetada, kui deemon ta hinge 
kallal närib. 

Naamilim seletas Karalile, mida ta artišokkidega peab tegema; Hotmilki vend kavatses 
neid suuremal hulgal kasvatama hakata, kui nad end ära tasuvad. Pühamus, mis avanes 
teisele tänavale, oli väike kanneleeritud nurkadega kivialtar puhtaks pestud. Naamilim 
heitis sellele veel viimase pilgu ja läks, asja ees, teist taga, kriuksuvast trepist üles ja 
vaatas korraks magamistuppa; voodi oli juba üles tehtud ja Taniti savikujukese ette oli 
pandud värske lilleõis ning ümmargusel tinatoosil, kus Hotmilk oma näosalvi hoidis, oli 
kaas pealt ära. Naamilimi sõõrmed hakkasid 

170 

värisema. Oli siis nüüd hommikuse tualeti juures tarvis seesugust kraami kasutada? 
Seejärel läks ta uuesti trepist alla. Hotmilk oli õues toidukeetmisega ametis ja ümises 
laulda: «Tamariskipuu alla kalda peal uutes punastes kingades tuli ta seal.» Karal hingas 
usinasti granaatõunte peale ja hõõrus nad siis oma tuunikaservaga läikima. Kui ta silmas 
puuviljal mudatükki või muud plekki, lakkus ta selle ära. 

Naamilim noogutas ja läks majast välja. Vennaskondade sektsioonid olid teinud 
kenakesti edusamme ja muutunud peaaegu puhtpoliitilisteks organisatsioonideks, kuigi 
olid veel osaliselt kohalike pühamupaikadega seotud. Käsitööliste ühingud olid 
katkestanud viimased sidemed, mis neid aristokraatide patronaaži all hoidsid, ja liitusid 
üksteise järel vennaskondade sektsioonidega. Naamilimi sektsioonis oli keegi soovitanud 
võtta enda valdusesse maa-alused tallid, mis asusid linnamüüri kõige lähemas osas; sinna 
asutati pärast elevandisõnniku ja salvepõhjadesse kogunenud kopitanud viljapühkmete 
väljarookimist midagi klubitaolist. Naamilim oli saatnud Karali appi talle puhastama ja 


Karal sattus tööst lausa vaimustusse, kui leidis põrandalt prahi hulgast paar vaskmünti. 
Alles eelmisel õhtul oli siin olnud koosolek, mis möödus suure eduga. Peakõnelejateks 
olid suure hetiidi* ninaga süürlane ja keegi kreeka küünikute preester. Süürlane andis 
head nõu, kuidas käsitöölisi organiseerida ja streike läbi viia, kuna tal oli sel alal 
idamaade tööstuslinnades pikaajalisi kogemusi — nõu aga oli hädasti tarvis, sest Kart- 
hadaštis oli viimase kuu jooksul mitu streiki aset leidnud. «Poliitilises võitluses tuleb iga 
võimalikku liitlast ära kasutada,» oli süürlane öelnud, «aga pidage meeles, et kui 
küsimuses on palgad, võite te ainult iseendi peale loota.» Ta rõhutas, et Kart-hadaštis 
moodustavad vabad käsitöölised võrdlemisi suure osa kogu tööjõust; idamaadel ja lõpuks 
ka Kreekas seisis aga peamine raskus selles, et orjatööga toodetud kaubad ujutasid kogu 
turu üle, ja see viis rahva elatustaseme alla. Seepeale tõusis püsti küünik — kleenuke 
mehike lühikeseks pöetud hallide juustega, palverändajapaun puusa peal; ta tulevat 
Küprosest, ütles ta. Imelikud mehed need küünikud, elavad almuseks saadud toidust ja 
metsamarjadest, aga raha vastu ei võta. Küünik puudutas küsimust, millest süürlane oli 
kergelt üle libisenud. Kas käsitöölised peaksid võitlema 

orjade vastu või nendega koos? «See tähendab, kas te julgete orjuse enda vastu välja 
astuda. Mina jutlustan teile kogu inimkonna vendlusest. Kui orjastad oma venna, orjastad 
omaenda hinge.» Noh, selle kallal andis neil mäluda. 

Naamilim leidis vana tallivalvuri kõige suurema ruumi keskel lõuga sügamas. «Olete 
selle paiga kenasti puhtaks teinud — midagi pole öelda,» ütles vanamees, «aga kes teil 
lubas sõimi ilma ametliku loata ära viia?» Talle tegi muret see, et ta ei teadnud, kuhu 
peaks kogu loost teatama; neil rahutuil aegadel ei võinud iial teada, kes parajasti võimul 
on — Või mis veel hullem, kes homme võimul on. Talle maksti küll veel palka, aga 
varakambri ametnikud seirasid teda juba imeliku pilguga. 

«Ma võtan kogu vastutuse enda peale,» ütles Naamilim, kes oli valitud klubi 
sekretäriks. 

«Kui sa paneksid selle õige kirja,» palus tallivalvur, «ja lööksid mingi pitsati ka peale.» 

«Muidugi,» vastas Naamilim, kellel oli vennaskonna sektsiooni jaoks graveeritud pitsat 
olemas. Ta oli lasknud selle odava raha eest viletsast malahhiiditükist valmistada ja 
lootis, et hinna kohta ei hakka keegi aru pärima. «Ma tahtsin sinuga lampide pärast 
rääkida. Keegi on nad ära näpanud. Näe, plokk, millega neid üles vinnati, on veel siin ja 
lae sees on rõngad.» 

«Mul on selle kohta dokument, et lampe polnud juba siis olemas, kui mina siin asjad 
üle võtsin,» vastas valvur väriseva häälega. Aga lõpuks lubas vaadata, et ehk leiab mõned 
lambid laost, mis asub linnamüüri kaugemas servas ja on samuti tema valve all. 

Naamilim sammus koju tagasi ja oli kogu maailmaga rahul. Poele lähenedes märkas ta 
seal üht meest, kel oli suur komps kaenlas, ja talle tundus, et mees oli juba siis poe juures 
olnud, kui ta majast lahkus. «Kas artišokkidel on ka minekut?» küsis Naamilim Karali 
käest. Hotmilk laulis hoovis ikka veel sedasama laulu, aga oli nüüd mingi teise salmini 
jõudnud: «Ma sooviksin olla su punanahkne king, siis hommikul esimeseks ...» Nüüd tuli 
kompsuga mees päris lävele ja ütles käheda häälega: «Tahaksin sulle midagi näidata, 
isand. Uut sorti juurviljad.» Ta kergitas Karali suunas kulme, kes suure mõnuga tooreid 
kiker-herneid mugis. 

«Mine ja pese altar uuesti kitsepiimaga üle,» ütles Naamilim. 

Miski selles paunaga mehes ei meeldinud talle ja ta tahtis jälile saada, mis see on. 

Karal läks minema ja mees, vaadanud ettevaatlikult ringi, hakkas oma kompsu lahti 
pakkima, pomisedes jälle midagi suurepärastest uutest juurviljadest. 

«See on ju päris tavaline kapsas,» hüüdis Naamilim. Kapsas oli küll hästi suur, aga 
muidu polnud seal midagi erakorralist. 

«Aga südamik on tal teistmoodi,» irvitas mees. Ta ulatas kapsapea Naamilimile. «Vaata 
ise!» 

Naamilim võttis kapsapea pihku ja oleks selle äärepealt maha pillanud. Kapsapea oli 
raske nagu kivi. «Tohoh?» hüüdis Naamilim kapsast vastu rinda surudes ja lehti eemale 
lükates. Kapsal oli südamik välja võetud ja rahakukkur asemele pandud, mis raskuse ja 
kuju järgi otsustades pidi küll kuldmünte täis olema. «Mis see's on?» 

«Eks ole imelik kapsapea,» ütles mees lähemale astudes. «Mõned sõbrad tahaksid selle 
sulle kinkida tänutäheks su lahkuse eest. Muud midagi. Seal aias, kus see kasvas, on veel 
palju niisuguseid kapsapäid.» Ta kihistas naerda. «Sa ainult ole me vastu lahke ...» 

Naamilim hakkas taipama. «Ah, altkäemaks... Kes sind saatis? Pole tarvis küsidagi. .. 
Miks sa arvad, et mind saab ära osta? Nüüd pole enam endised ajad .. .» Ja äkki sai ta 
aru, et endistel aegadel poleks ta julgenud vastu hakata, kui suured ja vägevad oleksid 
katset teinud teda ära osta — isegi siis mitte, kui kukrus oleksid olnud vaid mõned 
äralõigatud rantidega vaskmündid. Nüüd aga olid ajad muutunud, inimene ei pruukinud 
end enam alandada. Ta hääl paisus; ega ta karjunudki niivõrd selle itsitava suli peale, kes 
oli tahtnud talle pistist anda, kui tolle mehe peale, kes ta ise kunagi neil viletsatel aegadel 
oli olnud. 

«Mis asja sa lärmad,» pomises agent ja tahtis kapsapead enda kätte haarata. 

Aga Karal, kes arvas, et isand valju häälega teda kutsub, tuli poodi ja nägi, et mees 
tahtis kapsapead näpata. «Vargad! Mõrtsukad!» pistis ta üürgama ja tormas mehe kallale. 
Kapsapea kukkus põrandale, mees ise aga väänles lahti ja jooksis tänavat mööda alla, 
Karal kogu jõust Kisades kannul. Hotmilk tormas ehmunult õuest poodi, ja nähes, et 
Naamilim on elus ja terve, haaras tal kaela ümbert kinni ja puhkes nutma. Ta juuksed 
lõhnasid meeldivalt, vallapääsenud kihar kõditas Naamilimi ninasõõrmeid, 

üks Hotmilki spiraalne kõrvarõngas tuli lahti ja libises põrandale. Naamilim pani käe 
naise piha ümber ja pööras ta näo üles. «Nonoh,» rahustas ta. 

Karal jõudis hingeldades tagasi. «Üks koer kargas talle säärde, aga ta pääses ikkagi 
minema.» 

«Olid tubli,» ütles Naamilim ja laskis Hotmilki lahti, et Karalile granaatõuna ulatada. 
Karal võttis õuna kombeka tagasihoidlikkusega vastu ja oli ilmselt kahevahel, kas süüa 
õun ära või jätta ta tulevastele põlvedele mälestuseks. Siis märkas Naamilim kapsapead. 
Mis ta nüüd küll sellega peale hakkab? Mõte, et ta peaks raha oma tarbeks kulutama, oli 
talle vastik, just nagu võiks raha teda ära nõiduda ja vastu ta enda tahtmist reeturiks teha. 
Teisest küljest jälle oli kahju head raha ära visata. Lõpuks leidis ta lahenduse. Aga 
muidugi — ta annab raha sektsioonile üle. «Kingitus tundmatult sõbralt.» Raha kulub 
neile marjaks ära; sellega võivad nad kõik klubiruumid korda seada. 

«Naine,» ütles ta Hotmilkile õue järele minnes, «prae täna lõunaks mõni lind ja osta 
Massilouti poest terve kandiku täis kooke —- neid, mida sa kõige rohkem armastad.» 
Naise õnnelikku nägu nähes otsustas Naamilim talle veel suuremat rõõmu valmistada. 
Jah, ta ostab talle näosalvi jaoks selle näotu tinatopsiku asemele ilusa emaileeritud karbi. 


: 


Delfion polnud küll midagi öelnud, aga Barak tundis ometi, et peab talle ka edaspidi 
kingitusi viima. Võib-olla oli ta ise süüdi, et seadis nende suhted kohe algusest peale nii 
asjalikule alusele. Ega ta just iga kord jõua nii hinnalist kingitust tuua kui tiaara. Aga 
Barakile tundus, et kui ta tuleb tühjade kätega, on midagi viltu, ja ta kaotab oma 
kuningliku helduse aupaiste. Mis muusse puutub, siis oli ta päris oimetu kogu sellest 
kirglikkusest, millega Delfion teda ümbritses. Ta polnud hetkekski kujutlenud, et selliseid 
naisi on olemas. Delfionis näis peituvat neid terve müriaad, ta lausa uputas Baraki oma 
rafineeritud ahvatluste ja võlude tulva alla, nii et noormees hoopis pea kaotas, ise aga jäi 
kuidagi endiselt kättesaamatuks. Mõnikord haaras Barakit hirm ja ta tahtis põgeneda. 
Kuidas 

suudab ta igavesti rahuldada seda naiste müriaadi, kus igaüks armastab teda isekombel? 
Jah, uputama oli just see õige sõna; aga mida sai Barak parata. Ja nii vajus ta ikka 
sügavamale. 

Ta haudus põgenemisplaane ainult seni, kuni kujutlus põgenemisest oli seotud 
Delfioniga, kelle eest ta põgenes. Niipea aga, kui ta seda mõtet lõpuni jälgis ja püüdis 
kujutleda, kuidas ta on Delfioni juurest juba põgenenud, tundis ta enda ümber puhuvat 
vaid tühja elu kõledaid tuuli. Ilma Delfionita ei suutnud ta elada. Ta ei hoolinud sellest, et 
naine oma meeletu ihaga ta tappa võis; ta kartis ainult, et tast lõpuks jääb järele vaid 
ärakurnatud mehekõlu. 

Baraki muud mured olid rahaga seotud. Ta oli kodus kojaülema käest nii palju välja 
pigistanud kui võimalik, siis oli ta poodidest võlgu võtnud ja lõpuks koguni raha 
laenanud. Ozmilki pojal polnud raske võlgu osta ja laenu saada. Aga ühel heal päeval 
annab mõni poodnik või rahavahetaja Ozmilkile mõista, mida poeg teeb. Sellele Barak 
parem ei mõelnud. Ta oli hakanud isa eest kõrvale hoidma; seda oli õige kerge teha, sest 
alates päevast, mil rahvakoosolek aset leidis, polnud Ozmilkil igasuguste salajaste 
toimetuste tõttu enam üldse aega. Nad said Gerbaa-liga senatihoone peaportikuse kohal 
asuvais tubades ühtelugu mitme teise kapitalistiga kokku. Kodus oli Ozmilk kuidagi 
hajameelne. Sellegipoolest tabas Barak mõnikord endal isa pilgu, mis oli kõike muud kui 
lahke. Baraki ema Batnaamat oli hakanud käima Tanit Pene Baali templis palvetamas, et 
jumalanna nuhtleks kurje inimesi, hüvadele aga — see tähendas neile, kellel on külluses 
maiseid hüvesid — heidaks armu. Aga nii kaua kui Barak mäletas, oli ema olnud majas 
selge null, kes ei julgenud häältki tõsta, kui mees liignaisi koju tõi. Niikaua kui 
Batnaamatil lasti aeg-ajalt teenijatüdrukute peale kärkida, oli ta oma eluga päris rahul; ta 
teadis, et Ozmilk austab ta seaduslikke õigusi, ja Barakile jäi mõnikord mulje, et ema 
ässitas meelega tüdrukuid lubatud piiridest üle astuma, et neid siis seda karmimalt 
karistada. Ega Barak küll õieti ei teadnudki, mis viimastel aastatel maja naiste poole peal 
sündis. See vähene, mida ta teadis, oli pärit orjadelt kruldud klatšijuttudest. Lõpuks ühel 
hommikul, kui Barak tahtis parajasti majast välja lipsata, et minna Delfionile sõrmust 
ostma, ehmus ta kangeks, kuuldes, et isa teda enda juurde kutsub. Ta pöördus ümber ja 
läks alla halli. Isa seisis 

kahe samba vahel — sambad olid vanad, egiptuse laadi kaela ja kapiteeliga, käes hoidis 
ta mingisuguseid pabereid ja nägu oli pilves. «Jah, isand?» küsis Barak. 


«Sind on viimasel ajal harva kodus näha ja volituste järele pole sa ka tulnud.» Isa külm 
pilk muutis Baraki relvituks, ta oli valmis kiviplaatidega kaetud põrandale maha langema 
ja isa põlvede ümbert kinni haarama. Aga Ozmilk jätks: «Mul on sulle üks töö anda. Tule 
mu järel.» Nad möödusid Skopase* valmistatud Hermese kujust — Sitsiiliast kunagi 
sõjasaagina kaasa toodud — ja astusid tuppa, kus hoiti ürikuid. 

«Ma tahan usaldada sulle tähtsa ülesande,» ütles Ozmilk pisut sõbralikumal toonil, ja 
kui Barak tänusõnu pomises, jätkas ta: «Sa pead viima ühe kirja Sürakuusasse.» 

Baraki hinges võitlesid vastandlikud tunded — ühelt poolt tundis ta kergendust, et 
Delfionist ja kalliskivide ostmisest sõnagi juttu ei tehtud, teiselt poolt valdas teda ahastus, 
et peab Kart-hadaštist ja Delfionist mitmeks nädalaks, võib-olla koguni mitmeks kuuks 
lahkuma. Teda haaras meeletu mõte, et ta saab ehk Delfioni endaga reisile kaasa 
sokutada. Siis märkas ta, et Ozmilk teda teraselt silmitseb. «Sinu sõnad on mulle käsuks,» 
suutis ta vaevu pomiseda. 

Ozmilk paistis pisut leebemaks muutuvat. «Sa räägid hästi, ja nii nagu ühele pojale 
sünnis. Sõnakuulelikule pojale.» Barakit valdas jälle hirm, et nüüd tuleb kõik välja; ja 
selle hirmusööstiga ei tundunud isegi Sürakuusasse sõit enam nii kohutav. Ükskõik, 
peaasi, etisa ei avastaks ta võlgu ega hakkaks Delfionist rääkima. Barakile polnud ikka 
veel selge, kas Ozmilk juba teab. või ainult arvab, et poeg on mõne naisega ringi 
amelnud. 

Aga kui isa lubas tal lahkuda ja käskis tal end teeleasumiseks ülehomme hommikul 
valmis seada, valdas meeleheide reisi pärast teda uue hooga. Kuidas suudab ta kogu selle 
aja Delfionist eemal viibida? Delfion jätab ta maha ja elu muutub mõttetuks. Ta käis läbi 
kõik kullassepaärid, kus talle võlgu oli antud, ja sai kokku päris suure kotitäie sõrmuseid, 
kaelakeesid, kõrvarõngaid ja käevõrusid. Ta võttis kogu oma mõistuse kokku ja 
rehkendas, palju ta iga mehe käest ilma suurema tülita võiks saada, ja valis siis asjad 
välja, ilma et ta üldse oleks vaadanud, on nad maitsekad või mitte. Talle oli tähtis ainult 
hulk ja hind. 

Seejärel tassis ta koti Delfioni majja, nii et käsi kandami raskusest tuikas. Delfion oli 
üleval oma magamistoas ja ootas teda. «Oled see sina?» küsis ta. Ta lamas seljaga ukse 
poole ja luges mingit pärgamendirulli. 

«Jah,» vastas Barak rusutud häälel, aga Delfion ei paistnud midagi märkavat. 

«Ma lõpetan kohe.» Ta luges edasi ega teinud Barakist väljagi. 

Barak pani koti vaikselt maha ja hakkas ehteasju põrandale laduma. Ta oli juba peaaegu 
pooled neist vaibale ritta seadnud, kui märkas, et Delfion oli ümber pöördunud ja talle 
ainiti otsa vahtjs. 

Selle asemel et ka ülejäänud asjad ilusti ritta laduda, puistas Barak nad kõik ühte 
säravasse hunnikusse. Delfioni imestushüüd mattus nende kõlinasse. 

«See on sinule,» pomises Barak abitult. «Siin on kõik, mis ma sain.» 

Delfion puhkes naerma. See naer kohutas Barakit, sest ta ei kujutlenud, et keegi võiks 
niisugust rikkust nähes naerda — iseasi, kui just rõõmu pärast. Delfioni naer aga ei 
kõlanud rõõmupurskena. Barak ei osanud küll öelda, kuidas see kõlas, rõõmsana aga 
igatahes mitte. 

«Kas sa ei taha neid?» küsis ta löödult. 


«Muidugi tahan,» vastas Delfion ja tõusis voodi äärele istukile. «Ma ainult ei leia sõnu, 
et öelda, kui armas sa oled. Ega sa ometi taha väita, et kõik need on ehtsad kalliskivid?» 
Puhuti nägi Delfion Barakis ainult poisikest, ja neil puhkudel noormees meeldis talle. 

«Aga muidugi,» vastas Barak õhinal. «Ega sa ometi arva, et toon sulle j äreletehtud 
pudipadi? Viimane kui üks on eht. Venitasin oma käe neid tassides ära.» Ta tõmbas 
parema käe kõverasse, nii et lihased hästi välja paistsid. «Võid kindel olla, iga mees juba 
sihukest koormat poleks kohale tassinud. Ma ei võinud ju kotti õlale võtta, see ei sobi — 
kõik tunnevad mu isa. Ja ühele poole kõverasse ei tahtnud ma ka vajuda, siis oleksid 
inimesed hakanud mõtlema, et mis mul küll seal kotis on .. .» 

«Aga miks sa just kulla ja hõbeda ja kalliskivide kallal pidid oma lihastejõudu 
proovima? Suured tellised oleksid selleks ju niisama hästi sobinud.» 

«Mis sa sellega öelda tahad?» küsis Barak heitunult. «Sulle poleks ju meeldinud, kui 
ma sulle telliseid oleksin toonud, ega oleks ju?» 

«Oh tule õige siia,» ütles Delfion ja Barak astus üle ehete ja võttis ta oma käte vahele. 
Alles kui ta Delfioni suudles, meenus talle, et ta polnud Sürakuusa-reisist sõnagi 
lausunud. Ta mure oli olnud nii suur, et ta lihtsalt unustas sellest rääkida. Nüüd aga, kui 
ta Delfioni oma embuses hoidis ja naine ta vastu nii kena oli — lihtsalt palju kenam, kui 
ta iial varem oli olnud —, ei söandanud ta kogu võlu purustada ja oma meeleheitest juttu 
teha. 

Aga ega see midagi ei muutnud. Niikuinii pidi ta mitmeks kuuks Sürakuusasse 
maapakku minema. Kui ta tund aega oli püüdnud kõike unustada ja end mõttega 
lohutada, et ehk õnnestub tal isa kuidagi nii kaugele saada, et Ozmilk saadab tema asemel 
kellegi teise, oigas ta äkki ja peitis pea naise rinnale. «Ma suren,» sosistas ta. 

«Miks?» küsis Delfion rahulikult, mängides ta juustega. 

Naise hääletoon viis Baraki segadusse, aga ta ei tahtnud asju veel keerulisemaks ajada 
ja küsida, mida naine õieti ütelda tahtis. Ometi ärkas ta nüüd oma tardumusest. Ta ajas 
end istukile ja ütles enam-vähem normaalse häälega. «Isa saadab mu Sürakuusasse — 
mingeis äriasjus.» 

«Sellest tuleb kena reis, eks?» 

«Sa tahad öelda, et tuled minuga kaasa?» hüüdis Barak rõõmsalt. 

«Mis juttu ta küll ajab?» vastas Delfion uuesti padjale nõjatudes ja tõmbas juuksed üle 
õla ühele poole. 

«Kas sa tõesti ei taha minuga kaasa tulla? See asi annaks korraldada.» 

«Küllap annaks. Aga ma arvan, et mulle see ei sobi.» 

«Sa ei hooli minust üldse?» küsis Barak haleda häälega. 

«Kui tarbetu küsimus. Ma olen ju siin, kui sa tagasi tuled. Küsi siis.» 

«Seda ma kardangi. Oh, Delfion, ega sa ei unusta mind? Ega sa ei jäta mind kellegi 
teise pärast maha?» 

«Kui mul see kavatsus oleks, mis see siis loeks, oled sa siin või mitte.» 

«Tõota, et sa oled.. .» Barak ei suutnud lausuda «mulle truu». See äratas tas 
ebamääraseid kahtlusi, kas Delfion talle praegugi, kui ta kohal viibib, «truu» on. «Tõota, 
et kõik jääb endiseks, kui ma tagasi tulen.» 

«Aga kuidas võin ma seda tõotada?» küsis Delfion kannatlikult, nagu räägiks ta 
jonnaka lapsega. «Mina ei jää endiseks. Sina ei jää endiseks. Kogu maailm ei jää endi- 
seks.» 

«Mina jään,» hakkas Barak anuma. «Ära piina mind. ütle, et ma võin su juurde tulla, 
kui ma tagasi jõuan.» 

«Ega sa ometi ei arva, et lasen su eest ukse kinni panna?» 

«Ma toon sulle veel rohkem kalliskive,» ütles Barak, viibates põrandale laotatud 
ehetele. 

«Ma arvan, sa võta parem needki tagasi,» vastas Delfion külmalt. «Mul pole neid tarvis, 
ma ei taha su käest midagi, kui sa arvad, et võid selle eest mulle tingimusi seada. Ma ei 
ole su käest ju õieti midagi palunud ...» 

Barak ei saanud sellele vastu vaielda, salaja südames uskus ta sellegipoolest, et ilma 
kingitusteta, mille peale ta väga uhke oli, poleks ta iial Delfioni endale võitnud. Aga 
sellest ei kõlvanud rääkida, sest ega see ta enda suhtes kuigi meelitavalt ei kõlanud. Barak 
hakkas uuesti Delfionile peale käima, et naine tõotaks teda ootama jääda, Delfion 
keeldus. Lõpuks pidi noormees leppima paari viletsa lootusekübemega, mis ta naise 
sõnadest välja noppis. Delfioni praeguse käitumise järgi võis muidugi arvata, et midagi ei 
muutu, et reis katkestab vaid lühikeseks ajaks need vääramatud sidemed, mis neid 
teineteisega seovad... Kui ta ainult kindel võiks olla, et talle tagasi tulles uuesti võlgu 
antakse, oleks ta enesetunne hoopis parem. Teda haaras metsik viha isa vastu ja ta pidi 
vastu seina nõja-tuma. Möödaruttajad müksasid ja tõukasid teda ning sõimasid, et ta neile 
jalgu jäi. Kui isa ometi sureks. 


6. 


Teade Baraki ärasõidust mõjus Delfionile väga rusuvalt, kuigi ta tegi kõik, et Barak 
midagi ei märkaks. Neil oli enne ärasõitu veel üks pisaraterohke kõnelus, mille vältel 
Delfion jäi nagu ennegi armastusväärselt kangekaelseks. Ta ei andnud noormehele õieti 
millegagi põhjust meeleheiteks, aga ka mitte lootuseks. Ta kohtles Barakit nagu 
mõistmatut last, kes tüütab igasuguste küsimustega, mida ei saa talle ära seletada, ja 
seepärast ei jää muud üle«kui võtta kogu oma kannatus kokku ja püüda ta mõtted mujale 
juhtida. Aga kui Barak oli ära sõitnud, kaotas Delfion äkki kõige vastu huvi, teda ei 
erutanud enam miski. Kas ta ikka veel vihkas Barakit? Igatahes mitte nii nagu 

varem. Ta kunagine plaan teda isaga tülli ajada tundus nüüd nii alatu ja tühine; Delfion 
oli selle ammu unustanud. Ei, Barak meeldis talle, ta loomuses oli palju häid külgi. Ta oli 
helde, vapper, energiline ja ühtlasi pisut rikutud, ablas ja julm, kui ta oma tahtmist ei 
saanud. Aga üks osa Delfionist põlgas noormeest, nii nagu Delfion põlgas iseennast 
sellepärast, et ta Barakit omamoodi vajas. ,Tänu Barakile oli elul tema jaoks veel mingi 
mõte. Isegi see põlgus enda vastu elustas Delfioni vaimu üha uute arusaamadega. Ta oli 
olnud kaheks lõhestatud; ja tundus, nagu oleks ta endale öelnud: hea küll — aja see lõhe 
nii sügavaks kui võimalik. Ta oli pidanud oma meelelisust teadlikuks paheks, millekski, 
mis ei kuulu tema olemuse juurde. Milleks õieti? Kas selleks, et temast võitu saada ja 
vabaneda, või selleks, et tema sinust võitu saaks ja su orjastaks? Delfion oli hakanud 
kartma, et temale langeb osaks viimane võimalus. Kogu ta erutuse põhjus peitus solvatud 
eneseuhkuses. Ta vabanes sellest ainult neil hetkedel, kui Barak ta häbitunnet veelgi 
süvendas, nii et see muutus lausa talumatuks. Tähendab, ma vihkan teda, mõtles Delfion. 


Barak oli nädal aega ära olnud, kui Delfioni rahutus ikka kindlama kuju võttis. Ta sai 
aru, et on hakanud maailma kuidagi uut moodi kartma ega suuda seda hirmu enam taluda. 
Sel õhtul läks ta välja koos Fronesioniga — selle nime oli Pardaliska andnud Hotallatile, 
uuele tüdrukule. Neil olid seljas vanad riided, mis millegagi silma ei paistnud. Midagi ei 
juhtunud, ainult üks mürgeldajate kamp püüdis neid korra kimbutada, öösel aga magas 
Delfion hästi ega olnud enam nii rahutu. Sügaval ta hinge põhjas kääris midagi. Maailmgi 
polnud nagu enam endine, kuigi vahe oli õige väike, ja sellest järeldas Delfion, et ta ka 
ise hakkab muutuma. Ta sai Fronesioni nii kaugele, et tüdruk talle oma varasest 
lapsepõlvest jutustas; ka hakkas ta linna poliitilise elu vastu huvi tundma. 

Mis poliitikasse puutub, siis oli tal nüüd majas inimene, kelle käest võis kõike teada 
saada. Harmides koos Glaukoniga oli tal nüüd üüriliseks, kes üüri ei maksnud, kuigi kogu 
aja kinnitas, et ükskord maksab. Pärast õnnetust, mis meest oli tabanud, tuli Harmides 
nuttes Delfioni juurde. «Rahal pole mingit tähtsust,» ütles ta. «Sellepärast mind petetigi 
ja nüüd olen ma laostunud. Ma pole iial enne niisuguses olukorras olnud ega tea, mida 
peale hakata.» Ta 

ütles, et tal pole ainustki vaskmünti hinge taga, kuigi Pardaliska hiljem Glaukoni käest 
kuulis, et Harmides oli kahe orja ja igasugu pudipadi müügist saanud raha ja hoidis seda 
kollaseks võõbatud kapikeses. Loomulikult ei võinud summa olla kuigi suur ja 
Harmidesele ei saanud pahaks panna, et ta seda varuks tahtis hoida, kuigi vale oli täiesti 
üleliigne, niivõrd kui asi Delfionisse puutus. Sedasama võis öelda ka kõigi teiste valede 
kohta. Nii rääkis ta Delfionile, et oli otsemaid tema juurde tulnud, kuna ta teadis, et 
Delfion on ainus inimene terves Kart-hadašti kreeka koloonias, kes teda mõistaks, kes 
taipaks, kui rängalt see hoop teda vaimselt cm tabanud, ja kohtleks teda taktitundeliselt. 
Delfion aga kuulis, jällegi selle kõikteadja Pardaliska kaudu, et Harmides oli kõigepealt 
püüdnud võita kaupmees Kalliklese poolehoidu, kellega ta viimastel kuudel — siis kui ta 
oli veel maksujõuline — tihti koos lõunastas. Kallikles oli talle nii-öelda ust näidanud. 
Ka Demeteri templis olevat aset leidnud inetu stseen, kui Blefaron, kes templi rahaasju 
ajas, Harmidest sõimas ja ta käest lubatud toetussummat nõudis. 

Delfion ei suutnud naeratust tagasi hoida, kui Harmides ta taktitundelist hinge pikalt- 
laialt kiitma hakkas, sest mehe juttu kuulates näitas Delfion, et tal see tõepoolest oli. 
Oleks nii kerge olnud öelda, et ta kõrvu on puutunud üht-teist, mida Harmides tema kohta 
Kalliklese majas oli rääkinud. «Ainult läbipõlenud libud tulevad Korintosest niisugusesse 
kohta nagu Kart-hadašt,» oli Harmides öelnud. Ja: «Eks Delfion võis noorelt päris kena 
olla. Aga ega ta muust ei mõtle kui rahast.» Ja muud seesugust. Kuigi need sõnad 
Delfioni solvasid — võib-olla mitte niivõrd sõnad ise kui õhin, millega Pardaliska neid 
kordas —, siiski pidi ta tõele au andes tunnistama, et nad teda põrmugi ei üllatanud; ta oli 
kogu aja pidanud Harmidest inimeseks, kes on valmis sõpra ohvriks tooma, kui aga 
avaneb võimalus mõne vaimukusega hiilata. Vastutasuks oli ta jälle Delfionile kõigi 
teiste kohta igasuguseid vastikuid asju rääkinud. Pealegi oli ta praegu kohutavalt ärri- 
tatud. Seda ta vähemalt ei teeselnud. Ning õige löödud ja päris siiralt tänulik. 

«Niikaua kui see maja on minu oma, oled sa siin teretulnud,» ütles Delfion. «Ja 
Glaukon muidugi samuti.» 

Oma liigses alandlikkuses nõudis Harmides endale kõige väiksemat tuba maja kõige 
kaugemas otsas ja tekitas sellega 

palju pahandust, sest selles toas elas maja ainus meesori, kes pidi nüüd teise tuppa 
kolima, kus ta aga oma edasi-tagasi käimisega kõiki segas; ja nii tuli tema jaoks lõpuks 
köögi peale uus välistrepiga tuba ehitada. Harmi-des tegi, nagu ei märkakski ta kõiki neid 
sekeldusi. Talle pakkus lohutust teadmine, et ta oli oma hinge alandanud. 

«Siin ma nüüd olen, va logard ja kogu maja nuhtlus, mingi tola, keda kuidagi 
sallitakse,» ütles ta kurvalt naeratades. «Minusuguste inimeste jaoks, kes raha põlgavad, 
ei leidu maa peal enam kohta. Võib-olla sureb Demeteri seakarjus kärntõppe, siis võiksid 
sa paluda, et mind tema asemele võetaks. See on minusugusele põlatule paras amet. Tead 
ju, et ei puunlased ega ka kohalikud elanikud söö sealiha ja nii kuuluvad kõik sead siin 
maal helleeni jumalannale. Ära siis unusta minu eest kosta, kui see koht peaks vabaks 
jääma ...» Rääkides laskis ta pea norgu ja väristas häält, nii et jättis lõpuks päris vana ja 
hädise mulje. Mõnikord — eriti söögilauas või tüdrukutega hullates — unustas ta ära, 
millist osa ta pidi mängima, ja muutus päris muretuks ja lõbusaks. Neil hetkedel tundus, 
et ta on heitnud oma õlgadelt koorma ega ole end eales nii vabana tundnud. Aga mõne aja 
pärast meenus talle uuesti, kui mahajäetud ta on, ja ta vajus kössi ning mängis niisuguse 
naudinguga hüljatud vanakest, et oli raske uskuda selles teesklust. Iga kord kui tüdrukutel 
oli külalisi, hoidus ta taktitundeliselt kõrvale. 

Majas oli nüüd palju vaiksem. Pärast seda kui Delfionil tekkis vahekord Barakiga, ei 
võtnud ta enam kedagi vastu ega korraldanud lõunasööke suuremale seltskonnale, ja 
ainsad külalised, kes majas liikusid, olid mehed, kellel olid enam-vähem kindlad suhted 
ühe või teise tüdrukuga. 


Delfion oli hakanud pärast videviku saabumist taga-värava kaudu majast välja lipsama 
ja linnas ringi hulkuma. Ta ei tundnud enam öö ees hirmu. Oli peaaegu täiskuu ja kõik 
tänavad ja krohvitud majaseinad uppusid piimjasõrna paistusesse. 

Dokkidelähedases kvartalis andsid peale kuukiirte valgust veel avatud akendest ja 
veinikeldritest paistvad lambituled. Kõike võis näha peaaegu niisama selgesti kui päeva 
ajal, aga ometi oli see mingi teine maailm. Delfion harjus sellega, et teda hõigati, tema 
aga ruttas kiiresti 

edasi. Ükskord küll sai keegi mees ta kuskil pimedas nurgas kätte ja Delfion leidis, et 
kõige lihtsam on talle järele anda ja siis kogu asi unustada. See kohtumine koguni tõstis 
ta julgust. Keegi laulis aknal nende pea kohal: «Oh sina, vihmakoer, kes sa kõnnid libedal 
teel. . .» 

Järgmisel ööl seisis Delfion veidi aega ühe kõrtsi ukse varjus ja vaatas, kuidas sees 
joodi. Ta oli ennegi kõrtsi-ustest sisse vahtinud, aga seekord silmas ta meest, kes temas 
huvi äratas. Mehel oli seljas kore meremeheülikond, käes hoidis ta viltkübarat. Ta oli 
tugeva kehaehitusega, mitte enam noor — Delfion nägi selgesti, et juuksed olid tal 
meelekohtadelt hallid. Aga ka mitte vana. Delfioni arvates nii kolmekümne ringis, mees, 
kes elus mõndagi oli näinud. Tal oli kreeklase nägu: sirge nina, korrapärased näojooned. 
Paistis, et huuled olid enne olnud täidlasemad ja pehmemad, nüüd aga, kus mehel oli 
tulnud eluga rinnutsi seista, karmimaks muutunud. Silmad olid tal pilkavad ja sõbralikud. 
Mehes oli midagi, mis Delfioni ligi tõmbas. Naine tundis, nagu oleks kogu ta senine elu 
kokku varisenud, ja arutas mõttes, kas tal jätkub jõudu kõike uuesti otsast peale alustada, 
aga nüüd juba teistviisi. Mees, kes välja öhe vaatas, näis talt seda küsivat. Delfionile 


tundus, nagu võiks teine teda näha, kuigi ta teadis, et see on paljas pettekujutlus. Ta 
muutus araks, punastas nagu noor neitsi. 

Delfion astus kõrtsi sisse, aga ei julgenud istuda mehe lauda, kuigi seal oli üks vaba 
koht. Lõpuks ei julgenud ta istuda isegi kohale, kus võis jääda näoga mehe poole. Ta läks 
edasi ja võttis kõrtsi tagaseina ääres istet, ilma et oleks sedagi teadnud, kas mees üldse oli 
ta tulekut märganud. Talle toodi mingit odavat veini ja seda rüübates sai ta aru, et kui ka 
kreeka meremees teda polnud märganud, siis kolm meest, kes tema ja kreeklase vahel 
istusid, olid küll. Nad sosistasid omavahel, müksasid üksteisele külge ja naeratasid 
Delfionile. Üks neist kutsus teda näpuga enda juurde. Delfion raputas pead ja püüdis 
mehest mitte välja teha. Aga mõne hetke pärast tõusis see püsti ja istus tema kõrvale. 

«Sa oled üksi, kallike,» ütles ta sõrmede vahel häbemekarvu keerutades. «Pole hea, kui 
inimene on üksi.» 

Oleks Delfion meest mõnes teises kohas kohanud, poleks ta teda kartnud. Aga kuna 
kreeka meremees istus nii lähedal, et ta lauda oleks kindlasti kuulda, kui Delfion 

häält kõrgendaks, muutus naine araks. Ta pomises, et on teel koju, ja rüüpas oma haput 
veini. Kuidagi ähmaselt tajus ta, et kõik kõrtsitoas viibijad — kõik peale kreeka 
meremehe, kes istus tuimalt oma toolil, lai selg Delfioni poole — vahtisid talle otsa. 
Lamp, mis asus tema lähedal seinaorvas, levitas vastikut traanilehka; see oli seda sorti 
lamp, mille alla on tinutatud taldrik, kuhu nõrgub õli — küllap taldrikut polnud mitmel 
kuul keegi puhastanud. 

«Sinusugusel iludusel kõlbab juua ainult datliveini,» ütles mees ja asetas oma kämbla 
Delfioni käele. 

Keegi nahkmantlis poolpurjus mees astus laulu joruta-des kõrtsituppa: 


«Hei trumm, tule siia; hei trumm, tule siia, 

Hei trumm, tule siia, sa Miriami poeg. 

Tule, tunne rõõmu trummimängust, sa Miriami poeg, 
Sa trummilööjate ülem, me otsime andestust.» 


Mees istus mütsatades maha ja hõikas: «Ma tulin üle mägede. Kolm korda sain surma. 
Mis see vein siin haisvas urkas maksab?» 

Delfionile toodi datliveini ja ta ei söandanud vastu tõrkuda. Kõige enam kartis ta, et 
tõmbab endale kreeka meremehe tähelepanu; parem juba taluda ükskõik mida, kui ainult 
mees ümber ei pööraks ja talle otsa ei vaataks. Ta kraapis väikese sõrme küünega 
kruusiserva, kruus oli kampaania savinõude kohalik imitatsioon, millelt odav must vaap 
oli tükk-tükilt maha pudenenud, Delfion tõmbas küünega pika riba lahti ja vaatas ringi, 
kas peremees ehk ei märka. Kuldne juuksekihar langes talle silmile. Mees, kes ta kätt 
hoidis, matsutas huuli, nagu oleks ta Delfioni suudelnud. «Välk ja pauk! Mina alles 
näitan sulle, mis üks õige armastus tähendab!» ütles ta. Delfion vaatas teda alles nüüd 
esimest korda lähemalt. Mehel oli lõhkise ülahuulega tõmmu nägu, nädalavanune 
habemetüügas ulatus põsesarnadeni. 

Palmitud juustega laulja jorutas ühtsoodu edasi: 


«Me teame, et trummi pole kerge lüüa, Me otsime andestust. 
Miriami poeg, väike trumm tuleb trummide isa järel. 


Miriami poeg, trumm, mis on keskelt kleenuke nagu herilane, 

tuleb trummide isa järel. 

Me otsime andestust. 

Miriami poeg, ümmargune trumm tuleb trummide isa järel. . .» 

Ta hakkas laual sõrmedega takti põristama. Keegi naeris tänaval käheda häälega. Üks 
räpane naine vaarus Delfionile otsa, haaras tal juustest kinni ja painutas ta pea taha. 
Delfioni naaber lõi naisele näkku, naine hakkas kiljuma ja haaras lööjal küüntega 
käsivarrest kinni. Delfion kasutas juhust, tõusis üles ja lipsas teisele poole lauda. Aga ta 
piinaja kaks kaaslast ajasid end samuti jalule, kargasid lähemale ja panid tal taganemistee 
kinni. 

«Ei, ei!» hüüdis Delfion raevukalt, unustades hetkeks hirmu kreeka meremehe ees. 

Silmanurgast nägi ta, et kreeklane oli püsti karanud. Mees hüppas üle laua ja lajatas 
ühele meestest vastu kõrvu, nii et see siruli kukkus. Jäänud silm-silma vastu teisega, 
puhkes ta rõõmsalt valju häälega naerma ja virutas mehele lõua alla tugeva hoobi, mis 
ähvardas teisel pea õlgadelt minema lüüa. «Kas veel keegi?» hüüdis ta. 

Joobnud mees trummeldas edasi vastu lauda: 

«Miriami poeg, me otsime andestust. . . Kuula, maailm laguneb kaheks... Trummid 
vee) 

Üks tüdruk viskas Delfioni peekriga, mis purunes vastu seina üsna Delfioni pea ligidal. 
Meremees pani käe ta piha ümber, tõstis ta üles ja kandis kõrtsist välja. Siis jooksis ta 
vaikselt naerdes kiiresti tänavat pidi alla, Delfion ikka veel süles. Pööranud ümber nurga, 
jäi ta seisma ja oli hetke vait. Siis pani ta Delfioni õrnalt maha. 

«Kuhu ma pean su viima?» küsis ta. «Ma olen küll purjus, aga sa ei pruugi mind karta.» 

«Ega ma ei kardagi.» 

Nad jäid vait. Kuu helkis vasakul, majade katustel. Pimedusest kostis lapsenuttu. 
«Ikkagi, ma olen purjus,» kordas kreeklane kangekaelselt, mis näitas, et ta rääkis tõtt. 

«Loeb see siis midagi?» 

«Ah, et... kas see loeb midagi?» küsis mees vastu seina nõjatudes. «Miks su juuksed 
nii kuldsed on? Tead sa ka, et isegi kuupaistel on nad kuldsed? Kes sa oled?» 

«Mu nimi on Delfion.» 

Kreeklane viipas kannatamatult käega. «Mis see loeb, mis su nimi on? Ma ütlen sulle 
veel kord, ma olen purjus ...» 

«Mul pole täna öösel kuhugi minna, võta mind enda juurde.» 

«Mul on toas voodi,» ütles mees. «Jah, toas on voodi. 

Tõepoolest, kui rääkida päris erapooletult, siis toas on tõesti voodi.» Ta heitis pilgu 
taevasse, võttis Delfionil käe alt kinni ja pöördus vasakule. «Me oleme mõlemad hel- 
leenid. Ilmahulgused. Sa oled peaaegu niisama pikk kui mina. Kas sa tunned Korone 
linna Messeenia lahe ääres? Ma olen sealt pärit. Anna andeks, et mu jutt on nii hüplev ja 
kohatu. Aga ma pole enne niimoodi kuuvalgel jumalannaga jalutanud. Ta nõtke kõnnak 
ja sirge rüht ning kuuma uduvinena soojalt helkiv ja värelev rüü .. . kuidas see nüüd 
edasi läks? .. . Kuldne kuu kumamas rinnal... Ei, see pole õieti sina ... Ei kanna mu jalad 
mind enam ... hõljuda tahaksin üle vahuste õite koos jäälindude parvega, meresinise, 
muretu kevadlinnuna . .. Kui ma Koronele mõtlen, näen ma vilksatamas roheliste lainete 
valgeid harju, näen vana viigipuust jumalat soolasest mereveest vettinud parraga — tark 


on ta; sõbralik, pilk suunatud merele. . . Ära ütle mulle oma nime. Ma parem tuletan selle 
ise meelde... Ma pole kümme aastat kodus käinud, ja ometi on Korone üle lahe 
Leuktrasse* purjetades mu silme eest tihti mööda vilksatanud ja praegu on mul tunne, et 
kohe siin nurga taga on mu isamaja.» 

Delfion püüdis oma tunnetes selgusele jõuda. Talle paistis, et tal tuleb langetada oma 
elu tähtsaim otsus, aga hirm segas teda. Ta tahtis minna kergema vastupanu teed ja üldse 
mitte midagi mõelda, alistuda mehe võlule, aga nii, et säiliks võimalus tagasi pöörduda 
endise elu juurde, kui raskused sunnivad varju otsima. Teine osa temast aga tahtis kohe 
rebida puruks kõik vanad sidemed ja alustada täiesti uut elu. Sellele vastas esimene hääl: 
Sind võlub vaid ta tugev keha ja kodune keelemurre. Ära usalda seda tunnet, ühe öö või 
päeva, ühe nädala või kuu pärast on nende võlu kadunud. Sa ei leia kuskilt lohutust. Sa 
hukkud, kõik sinus puruneb, sa langed kõigi poolt põlatuna kokku ega taipagi, mis sinuga 
sünnib. 

Oma tunnetega heideldes ei pannud Delfion tähelegi, milliseid tänavaid mööda nad alla 
sammusid; ta isegi ei kuulanud ta käest kinni hoidva mehe armsat seosetut jutuvada. 
Lõpuks märkas ta, et kaaslane oli kõrge üürimaja ees seisma jäänud. Kreeklane hõikas 
vihaselt midagi mehele, kes pimedast uksetühimikust välja vaarus, ja tõmbas siis Delfioni 
majja. Nad ruttasid koridori mööda edasi ja sammusid madalast krigisevast trepist üles. 
Mees 

luges seina mööda kobades uksi, kuni jõudis seitsmendani. Selle tegi ta lahti. 

Toas oli pime, ainult kuupaistetriip langes kardinate vahelt põrandale. Kreeklane astus 
akna juurde ja lükkas kardina kõrvale. «Paistku kuu sellele, kes naeru armastab.» Tuba 
mattus üleni kahvatuisse kuukiirtesse. Siin polnud midagi peale voodi, pingi ja mõne 
seina sisse löödud pulga, kuhu riideid riputada. «Näe, voodi!» Mees võttis varnast raske 
mantli ja laotas selle ukse alla põrandale. «Paras ase kentaurile.» Ta pahvatas äkki valju 
häälega naerma, jäi aga kohe vait ja hakkas selgest ülevoolavast elurõõmust endale 
rusikatega vastu rinda taguma. «Niisugusel ööl hakka tõesti Heraklesesse uskuma... 
Samuti Helenasse, kes seal hukatuse äärel kõndides isegi tigedaid vanamehi suutis 
vaigistada ...» 

Mees seisis ja vaatas pealt, kuidas Delfion end riidest lahti võttis ning voodisse puges. 

«Siin jätkub ruumi sinulegi.» 

«Olen maganud kõvemal asemel kui see põrand,» vastas mees ja heitis kõigi riietega 
pikali. Delfion lebas veidi aega vaikselt selili, püüdes oma olukorra üle järele mõelda; ta 
oli päris kindel, et talle und ei tule; ukse juurest kostis kreeklase rahulikku hingamist. 
Peagi jäi ka Delfion magama, ta uni oli sügav ja unenägudeta. 


Ärgates leidis ta mehe oma voodi ees seisvat ja teda ainiti silmitsevat. Veidi aega 
vaatasid nad rahulikult teine-teisele otsa, lastes möödunud öö mälestustel vaikselt ja 
selgelt endi vahelt läbi voolata. Näis mööduvat aastaid, nende armastuse juured ulatusid 
sügavale, nende ühte-sulanud mõtete okstel värelesid ja avanesid esimesed õied. Kuigi 
mees polnud teda veel isegi sülelnud või üldse armastusest rääkinud, tundis Delfion, et 
nad kuuluvad täielikult teineteisele. Keegi vilistas väljas koridoris, kuskil lähedal keedeti 
putru. Oli nii hea olla. Kes kordki on tunda saanud täielikku õnne ja tunginud selle 
saladusse — neid ei suuda miski enam maha rõhuda. Ma ei või nüüd surra, mõtles 


Delfion, iialgi enne polnud ta nii 
väga tahtnud elada. 

Pikkamööda levis õrn naeratus üle mehe karmi, parkunud näo. Vasakul meelekohal oli 
tal arm, mida Delfion õhtul polnud märganud. Naine laotas käed laiali, mees 

kummardus alla ja suudles teda. Veidi aega lebasid nad vaikselt. Delfionil meeldis 
tunda endal kogu mehe lõtvunud keha raskust. 

«Sa meeldid mulle,» ütles mees ja puudutas ta silmile langenud juuksekiharat. 

«Sina mulle samuti.» 

Vabastanud end õrnalt Delfioni käte vahelt, tõusis mtäs püsti. «Aga see tuba ei meeldi 
mulle.» «Milline tuba sulle siis meeldiks?» 

Mees mõtles veidi aega. «Üleeile olin ma järvel. Seal järve kaldal, mõned miilid lääne 
poole, seisavad väikesed villad. Neid üüritakse välja. Tahaksin viia su sinna. Saad sa 
minuga kaasa tulla?» 

«Kui kauaks?» 

«Nädalaks. Siis purjetan ma Hellasesse tagasi.» «Saan küll.» 

Mehele tuli korraga nagu elu sisse, kogu ta keha näis rappuvat ületulvavast energiast. 
Delfionile paistis, nagu oleks ta pikemaks sirgunud, lihastesse uut jõudu saanud. Soe 
rõõmuhelk kaunistas ta nägu. Ta kummardus ja tõstis Delfioni voodist välja, hoidis teda 
hetkeks kõrgel pea kohal, just nagu tahaks ta teda armastuse ja rõõmu jumalaile ohvriks 
tuua, ning asetas siis põrandale. Delfion seisis alasti ta ees ja mees ei pööranud temalt 
pilku. Ta puudutas käega naise suud, rindu, põlvi ja astus siis eemale. 

«Pane riidesse,» ütles ta rämedalt õrna häälega. «Lähme järve äärde, alles seal söandan 
ma sind emmata.» 

Kõige parema meelega oleks Delfion temaga sedamaid kaasa läinud. Ta ei tahtnud 
mõeldagi oma majale, tüdrukutele ja igasugustele muredele ja kohustustele, mis 
majapidamisega seotud olid. Aga ta ei võinud kõike nii laokile jätta. Ta pidi sundima end 
koju minema. 

«Saame lõuna ajal Demeteri templi juures kokku,» ütles ta. 

Mees haaras Delfionil õlgadest kinni ja vaatas talle tunnistades sügavasti silma. See, 
mida ta seal nägi, rahustas teda. Ta teadis, et Delfion tuleb. Võttes naisel kaenla alt kinni, 
hoidis ta teda endast pisut eemal ja surus oma näo ta põse vastu. Tema karm kirglik 
suudlus pani õnnest hingetu Delfioni värisema. 

188 

Niipea kui Delfion koju jõudis, kutsus ta tüdrukud kokku, ütles neile, et sõidab 
nädalaks ajaks ühe sõbra juurde, ja käskis Pardaliskal ja Kleobulel majapidamine oma 
hoolde võtta. Kuna ta juba nagunii oli koju tulnud, otsustas ta ühtlasi ka mõned riided ja 
tualettesemed kokku panna ja järve äärde kaasa võtta ning läks üles oma tuppa. Harmides 
loovis talle sinna järele. 

«Kuulsin ma ikka õigesti, mis sa tüdrukutele ütlesid, et me ei näe sind peaaegu terve 
nädala?» 

«Seda küll,» vastas Delfion ja jätkas pakkimist. 

«Kui kahju. Aga mul on hea meel, et ma su kätte sain. Tohin ma sinuga paar sõna nelja 
silma all rääkida?» 

«Muidugi.» Delfion andis tüdrukule, kes tal abiks oli, peaga märku. Tüdruk läks toast 
välja ja Harmides sulges ta järel hoolikalt ukse. 


«Kui inimene on üle elanud niisuguse vapustuse nagu mina — kui maailma nurjatus ja 
kõlvatus on end talle nii brutaalselt ilmutanud,» ütles Harmides, langedes jälle vaese 
vanakese rolli, «ei tohi ta enam millegagi riskida. Need elamused mõjusid mulle just 
seetõttu nii rängalt, et nad hävitasid mu usu kaasinimestesse ja sundisid mind asju 
hindama selle kõigi väärtuste kõige koledama moonutaja — kulla seisukohalt...» 

Delfion jätkas pakkimist ja ootas kannatamatult, millal Harmides lõpuks asja juurde 
jõuab. «Muidugi.» 

«Ma tean, et mu sõnad ei vääri kuulamist, kuigi nad tulevad verd tilkuvast südamest,» 
jätkas Harmides ilmse mõnuga. «Olen ma ju vaid vaene tudisev esteet, kes oma hea 
südame pärast on kogu varandusest ilma jäänud. Isegi Glaukon on juba minu vastu... 
Hea küll, ma ei hakka sind oma tühisemaist tühiste hädadega tüütama. Ma tahtsin ainult 
paluda, et sa osutaksid mulle väikese teene, mis minu jaoks aga sugugi nii väike ei ole. 
Nagu sa tead, kaotasin ma kõik need rikkalikud teosed, mis kunagi moodustasid mu 
kunstikogu — kunstikogu, mida nii mõnigi minust palju suurem kunstiharrastaja on 
kadestanud ja endale ihaldanud — nüüd on nad kõik kadunud, ära varastatud, nende 
roomlastest sigade hulka laiali pillatud — noh, heake küll, nagu ma juba ütlesin, jäid 
mulle kõigist neist asjadest alles ainult mõned esemed, mis mul juhtusid kaasas olema, 
kuna tundsin nende vastu suurt kiindumust.» Ta tõi esile kolm asjakest — ühe skarabeuse 
kujuga sõrmuse ja kaks graveeritud ovaalset lasuliitkivi.» 

«Need kuulusid mu emale. Kas sa ei oleks nii hea ja ei paneks nad kuhugi hoiule. Sul 
kindlasti on mõni kindel koht, kus sa oma väärtasju hoiad.» 

«Muidugi,» ütles Delfion. Ta võttis asjad vastu, ja kuna tal oli väga kiire, lisas: «Ole 
mulle veidi abiks.» Oma kalliskive hoidis ta seedripuust laekas üleval lae all ühe tala taga 
oma voodi kohal. Harilikult, kui ta laeka alla võttis, kandis ta hoolt, et keegi seda pealt ei 
juhtuks nägema: ta lükkas uksele riivi ette, tiris kirstu seina äärde ja pani tooli selle peale. 
«Too see laud siia. See kannab mind küll.» Delfion laotas kitooni, mida ta parajasti oli 
tahtnud kõrvale panna, lauale ja Harmides ulatas talle käe ning aitas tal üles ronida. Ta 
hoidis Delfioni kinni, nii et naine sai kikivarvule tõustes laeka kaant mõne tolli võrra üles 
kergitada ja sõrmuse ning kivid sinna sisse poetada. Seepeale hüppas ta laualt maha. 
«Pane nüüd laud tagasi. Viska kitoon põrandale. Ega ma tüdrukuid ei kahtlusta, aga 
inimesi ei maksa kiusatusse saata.» 

«Sa oled oma aastate kohta targem, kui arvata võiks,» pomises Harmides. «Õnnitlen 
sind selle asjaliku arukuse puhul. Kui minul seda pisutki oleks olnud, ei peaks ma nüüd 
kõigist põlatuna almustest elama ja igasuguseid kopitanud anekdoote jutustama. Noh, 
olgu pealegi. Sa võtsid mu südamelt suure koorma. Ma tean nüüd, et vähemalt need 
ainsana säilinud mälestusesemed on maailma rüvetavate pilkude eest varjul.» Pisarad 
läikisid ta ikka veel ilusatel ripsmetel. «Tohib üks vana mees sind, armas laps, suudelda? 
Sügava tänutunde märgiks.» Ta suudles Delfioni karskelt laubale ja huultele. «Mu süda 
on nüüd kuidagi palju kergem ja vabam. Maailm ehk polegi nii nurjatu. Pea seda alati 
meeles, et sa kergendasid ühe õnnetu, aga mitte päris vääritu mehe viimaseid tunde .. .» 

Delfion toppis viimase riidehilbu kotti. «Mul on hea meel, et sain sind aidata. Kui sul 
midagi tarvis on, küsi Kleobule käest. Ja ära ole rumal ega koonerda, vaid võta, mis sulle 
ja Glaukonile tarvis läheb ... Ma tulen nädala pärast tagasi.» Ta laskis pilgul jumalaga 
jättes toas ringi käia. Kõik tundus talle kuidagi ebatõeline. Samal ajal tema loomuse 
kainem ja asjalikum pool pahandas juba ette, kujutledes, kuidas Pardaliska ta eemalolekut 


ära kasutab. «Hoia Pardaliskal silm peal,» olid ta viimased sõnad Harmidesele, enne kui 
ta alla läks. 

7. 


Gersakkoni suhted Dinarhosega olid jõudnud punkti, kus ta jälle tundis, et nende vahel 
asub mingi barjäär; nende sõnad olid kaotanud oma jõu ja nad ei saanud teineteisest aru; 
kogu Gersakkoni elu tuhmus uuesti mingiks ühetaoliste päevade sõgedaks korduseks. 
Sellegipoolest ta usk, et on veel midagi peale selle sõgeda korduse, ei raugenud; ta ainult 
süüdistas ennast, et ei suutnud tegelikkuse olemust haarata. Oli hetki, kus ta tõusis oma 
piinadest kõrgemale — linn tundus talle siis ühtse tervikuna, helkiv-tumeda jõu vooluna, 
milles tähtsad muutused langesid ühte jumalate nimedega. Ma otsin Logost*, mõtles ta. 

Mitte et poliitiline võitlus, mis Hannibaali isikus oma kõige kujukama väljenduse leidis, 
neile kõhklustele, millega Gersakkoni vaim heitles, mõju ei oleks avaldanud. Aga ta 
teadis, et ta ei saaks ainult igapäevaste tühiste kokkupõrgete pärast sellesse võitlusse 
sekkuda. Tema meelest oli see võitlus hädavajalik ja ometi kuidagi poolik. Mitte 
sellepärast poolik, et ta polnud veel lõppenud, vaid sellepärast, et seal mingi oluline tegur 
puudus. Mis see oli? See küsimus piinaski teda. Oli see mõni kahe silma vahele jäänud 
strateegiline moment või sotsiaalne aspekt, mida polnud arvestatud? Või mingi organ, 
mis polnud veel nii kaugele arenenud, et oleks suutnud aktiivselt tegutseda? (Aga kui see 
nii on, miks see mind siis piinab? Lapsel emaihus on juba silmaalgmed olemas, ometi ta 
ei näe ega tunne ka silmadest puudust, kogu oma tahte, kogu oma kehaga liigub ta selle 
põhilise muutuse poole, mis annab talle silmad ja laseb neid kasutada.) Või seisis kõik 
tema enda tasakaalutuses ja ebatäiuslikkuses? 

Ja niipea kui ta ühiskondlike probleemide lahendamisel jõudis sellesse ummikusse, 
leidis ta end uuesti oma isiklike hädade keskelt. Ta silme ette kerkis taas Delfion — 
mõnikord vahtis naine teda ahnelt silmadega, mis tundusid nii reetlikud, samas jälle 
paistis ta pilgust ääretu kaastunne. Gersakkonil välgatas läbi pea: ma pean kurjust tundma 
õppima, selleks et temast võitu saada. Ma pean surema, selleks et uuesti sündida. See 
mõte köitis teda üha enam; ta kujutlus tegeles õhinal kõigega, mis oli seotud ülekohtu ja 
vägivallaga. Ta käis templites ohvriteenistust jälgimas. Mingi kõle hirm, mis nõudis, et ta 
julgeks kõigile asjadele silma vaadata ja neid mõista, andis maad 

kramplikule ihale alistuda, nii et teadmine tähendaks ühtlasi ka kannatamist. Uks 
kujutlus vaheldus teisega: ta oli üheaegselt nii preester kui ohver, nii tapja kui tapetav, nii 
nuga kui tall. Piiritu kaastunne haaras ta hinge ja sellest tärkas meeletu soov olla julm ja 
teha haiget. Ta ei suutnud neid kahte tunnet teineteisest eraldada ja selles kõksainsuses 
nägi ta kogu olemuse tuuma. Ohver lõhestas maailma kaheks ja ühendas siis uuesti. 

Mõni aeg käis ta ringi mõttega, et hakkab preestriks, siis saaks ka tema ohvrinuga käes 
hoida. Võib-olla leiaks ta sel teel rahu. Ta uned olid täis kohutavaid nägemusi purska 
vaist vereojadest, lõputuist jälitamistest, embustest, mis paiskasid su mõrtsuka käte 
vahele. Ühel õhtul kohtas ta kodus pimedas koridoris orjatüdrukut. Tüdruk seisis seljaga 
vastu seina. Gersakkon nägi ta silmis hirmu. Mingi meeletus haaras teda ja ta 
klammerdus kahe käega tüdruku kõrisse. Tüdruk ei karjatanud, ja võib-olla see päästiski 
Gersakkoni. Talle tundus, nagu oleks ta seal juba terve igaviku seisnud ja pöialdega 
tüdruku kõri pigistanud; ta ei suutnud käsi lahti lasta ja pingutas kogu jõudu, et mitte 


tugevamini vajutada. Võib-olla kestis see kõik ainult mõne minuti. Siis laskis ta tüdruku 
lahti ja läks edasi. Ta unenäod muutusid aina hirmsamaks. Ta teadis nüüd, miks ta oli 
Delfioni sülelusi kartnud. 

Äkki pöördus kogu ta viha Barakile. Talle näis, et Barak ongi see barjäär. Õelad hääled 
sosistasid talle, et kui ta tahab oma alandlikkust proovida, peab ta järele andma 
tapahimule, mis valitseb inimkonda. Ta nägi inimkonnas vaid organisatsiooni, mille 
eesmärgiks oli tappa. Kaosest pääsemiseks suunati kõik tapakired kavalasti teatud kind- 
latesse, kõigi poolt tunnustatud kanalitesse. Sel teel suutsid inimesed endi eest varjata 
maailma tõelist palet. Nad tapsid, nad alistasid endile naiste õrnad ihud, et nende kallal 
siis vägivalda tarvitada, nad valasid süütute verd, loomad ja linnud aga, kellega nad oma 
jõledaid kehasid nuumasid, hangusid nende soontes ja täitsid nad meeletusega. Looma 
ohvriks toomises peegeldus kogu inimliku elu olemus, sest üksi siin peitus tõde. 

Tavaliste inimeste jaoks võis vale edasi võidutseda. Täis kasuahnust ja iseteadvust 
võisid nad tappa ja vägivalda tarvitada, süütult tapetute verest võisid nad end täis õgida. 
Gersakkoni eest aga oli kate maha rebitud. Ta ei suutnud eluga sel teel kontakti saavutada 
nagu teised. Ja 

ometi nõudis igatsus rahu järele, mis teda ööl ja päeval piinas, et ta otsustava kontakti 
saavutaks, muidu ta sureb. Kuidas võis ta seda saavutada nüüd, kus kate oli langenud? 
Ainult tapmise läbi, sosistasid hääled. Nii saab ta teiste inimeste sarnaseks ja leiab rahu. 


8. 


Ta seisis seljaga Delfioni poole, kuna ei teadnud, kustpoolt naine võiks tulla. Delfionile 
meeldis ta lai tugev selg. Kreeklane ei märganudki, et Delfion oli pärale jõudnud, enne 
kui maine teda kergelt müksas; mees pöördus ümber ja tuli templitrepist alla, mille 
astmeil ta naist oodates üle möödujate peade oli vaadanud. Delfion tasus poisile, kes ta 
kompsu oli kandnud, ja Deinias — nii oli mehe nimi — kahmas selle enda kätte, ning 
naeratus, mille ta seejuures Delfionile saatis, muutis ta karmilt rahuliku näo leebeks ja 
õrnaks; nad hakkasid kõige lähema linnavärava poole sammuma. Seal üürisid nad vankri, 
mis neid lõunapoolse järve äärde sõidutas. Nad ei rääkinud teineteisega peaaegu midagi. 
Sõnad tundusid üleliigsed. See tegi Delfioni veelgi õnnelikumaks. Neil oli tarvis nii vähe 
öelda, et teineteist mõista, ja Deiniase tagasihoidlik «Sa meeldid mulle» oli sügavamale 
Delfioni hinge sööbinud kui mistahes ilukõneline armuavaldus. 

Maabumissilla ääres seisis mitu üüripaati, aga Deinias ei tahtnud, et paadimees 
sõudjana kaasa tuleb. Delfion seisis ja nautis tuult ja päikesepaistet ning kuulas, kuidas 
vesi vastu kõrkjaisse kasvanud kallast loksus. Eemal vasakut kätt paistsid Taenia eeslinna 
uhked majad ilusate, alla kaldani ulatuvate aedadega; kogu järveäärne oli täis tuvi- 
majakesi, raidkujude gruppe, paadikuure ja -sildu. Delfioni silme ees avanes avar vaade 
järvele, mille pinnal pisikeste täppidena ujusid lõbusõidujahid ja kaluripaadid. Ta tundis 
sügavat vastumeelsust oma senise tubase eluviisi vastu ja soovis, et siitpeale piiraks ta elu 
ainult lõputu silmapiir vee ja valguse vahel. 

«Tule,» ütles Deinias, saanud lõpuks paadimehega kaubale; ta oli ühtlasi kogunud 
andmeid üürile antavate suvilate kohta. Ta viskas Delfioni koti paati, haaras siis Delfionil 
endal kaenla alt kinni ja tõstis ta paadimeeste 

suureks imetluseks kerge hooga kotile järele. Seejärel hüppas ta ise Delfioni kõrvale ja 
haaras aerud pihku. Paadimehed soovisid neile head reisi, südames ikka veel Deiniase 
jõudu imetledes. 

Delfion istus paadininas ja libistas käega mööda vett, Deinias aga sõudis osavate 
aerutõmmetega. Delfionil meeldib vaadata, kuidas mehe keha ühtlases rütmis taha ja siis 
jälle ette tema poole liikus. Jah, Deinias oli teda ainult paar korda suudelnud, ometi 
tundus Delfionile, nagu oleks ta juba mitu aastat mehele kuulunud. Deinias seletas talle, 
kuidas kutsutakse veelinde, kes tiivasahinal roostikust lendu tõusid; ja iga linnunimi oli 
maale uueks aunimeks, oli uueks pitsatiks Delfioni rõõmule maailma kireva elu üle. See 
kõik oli siin ka varem olnud, tema ainult ei näinud seda, ta nägu oli pööratud teiste asjade 
poole; ta ei suutnud meenutada, mis siiani oli olnud ta elu ajendavaks jõuks. Igatahes 
mitte rõõm — see üksi aga oli praegu tähtis. Delfion võttis pisut järvevett pihku, nagu 
suudaks ta sel teel talletada vee üha vahelduvaid varjundeid, helki ja tasast kohinat; aga ta 
ei tundnud kaotuse kurbust, kui vesi sõrmede vahelt maha nirises. Ta jäi ju alles, ja jääb 
igavesti. Delfion peab ainult valvama, et ta siitpeale ei kaota kontakti valguse ja vete vaba 
vaatepiiriga. 

Deinias sõudis kaugele järvele, et nad saaksid olla üksi kesk suvist vetevälja. Siis 
tõmbas ta aerud hetkeks paati ja kummardus ettepoole. Delfion kummardus samuti ette- 
poole. Ainult nende huuled kohtusid. Nad suudlesid, kistuna teineteise poole, suu suul. 
Delfioni meelest oli see nagu mingi laulatustalitus; Deinias abiellus temaga kesk tuuli, 
vett ja valgust, kaugel järvel kergelt õõtsuvas paadis. Ja uuesti tundis ta, kui hea see on, et 
pole tarvis rääkida ega midagi seletada. 

Suudlus lõppes ja Deinias hakkas uuesti sõudma. Ta juhtis paadi ümber suure rootuka 
ja sõitis silla äärde. Paadimees oli öelnud, et siin külas, mitte kaugel teest, elab keegi 
kaupmees, kes üürib välja suvemaju. 

«Oskad sa ujuda?» küsis Deinias paati silla külge köites. 

Delfion raputas pead. 

«Siis paadist välja!» Deinias tõstis ta sillale. «Oota mind rannal, kallis!» Ta viipas 
naisele käega ja tormas teed mööda üles, Delfion aga jäi rannale jalutama. Paremat kätt 
paistsid kolm väikest maja. Delfion lootis, et väikese 

torniga suvila on välja üürida; seal ei paistnud kedagi elavat. Aias oli näha 
roosipõõsaid. Mingi tundmatu veelind, kelle nime Deinias talle polnud öelnud, ujus roo- 
puhmast välja, vaatas teda korraks ja lendas siis minema. Delfion noppis paar põllulille ja 
juba tuligi Deinias joostes tagasi. 

«Leidsin selle kaabaka üles,» ütles ta. «Ta tuleb kohe siia.» 

Ta haaras Delfioni käte vahele, siis istusid nad silla äärele, kõlgutasid jalgu ja ootasid 
majaperemeest, kes suuri võtmeid kõlistades lõpuks ka pärale jõudis. Delfioni rõõmuks 
oli torniga maja vaba; Deinias hakkas hinna pärast tingima, pikapeale saadi kaubale ja ka 
tagatis maksti sisse, kuna mööbel võis katki või koguni kaduma minna. Maja koosnes 
kahest toast — üks all ja teine üleval — ning poollagunenud tornist, kus tuli ettevaatlik 
olla. Saanud üüri ja tagatisraha õnnelikult kätte, rääkis peremees pika kurva loo endisest 
üürnikust, kes ühel suvel oli majas joomapeo korraldanud ja üles torni läinud kesköist 
vaadet imetlema ning seal oma kaela murdnud. Mööbel oli õige kasin ja kandis mitmete 
joomapidude jälgi, tagaõues asus väike kolle. 

Kui nad lõpuks peremehest lahti said, küsis Delfion kohkunult: «Aga mida me sööme?» 


«Ostsin külast pisut toitu,» ütles Deinias. «Üks naine toob selle kohe ära.» Nad vaikisid 
hetke, siis võttis mees Delfionil lõua alt kinni ja ütles: «Ma arvan, me oleme juba küllalt 
kaua oodanud, kas pole?» 

Vastuse asemel toetas Delfion käega ta õlale ja hakkas sandaale lahti võtma. «Ma pesen 
enne jalad järves puhtaks,» ütles ta naeratades. 

Aga Deinias ei läbenud äkki enam oodata. 


9. 


Barak oleks reisist täit mõnu tundnud, kui see oleks kuus kuud varem aset leidnud. 
Tookord oli talle suureks pettumuseks, et reis Gadiri määramata aja peale edasi lükati; ka 
oli ta alati tahtnud näha kreeka linnu Sitsiilias, eelkõige Sürakuusat. Isegi tema praeguses 
meeltesegaduse seisundis tuli ette hetki, kus ta ringi sõites, asjatoimetusi 

õiendades või juttu ajades kõik muu unustas. Ta oli nõuks võtnud laevanduskunsti 
selgeks õppida ja ajas madrustega juttu, kuni teadis köitest, purjedest, ankrutest, 
lekkimisest ja merekoletistest niisama palju kui nemadki. Ta õppis ilma ennustama, sai 
teada, missugused hädaohud sind merel varitsevad, kui sa näiteks laeva peal vilistad või 
juukseid lõikad. Ta oskas juba õige vilunult Põhjanaela järgi laeva tüürida ja võis oma 
kaubaisandatest kaasreisijatega turuhindu arutada. Ta mängis täringut ja kossi, ega 
läinudki see tal nii halvasti, eriti pärast seda, kui ta Tarentumi* kavalast 
pronksikaupmehest eemale hoidis. See kõik aga ei suutnud teda päästa piinavatest 
kiivushoogu-dest, mis aeg-ajalt ta üle võimust said, kui ta kujutles, kuidas Delfion talle 
truudust murrab noorte ülikutega, kellel pole niisuguseid vahikoerataolisi isasid nagu 
temal. «Naistega on see häda,» seletas kaval Tarentumi kaupmees ühes oma arvukaist 
lugudest selle kohta, kuidas naised on temast sisse võetud, «et need, kes on seda truud 
sorti, ei avalda meestele mingit mõju, neist aga, kes meestele mõju avaldavad, ei maksa 
lootagi, et nad sulle truuks jäävad, niipea kui sa neile selja pöörad.» Hirmus küll, aga tõsi, 
mõtles Barak ja surus suure vaevaga oige tagasi. «Teine õnnetus,» jätkas Tarentumi 
kõikteadja, «seisab selles, et mees püüab armastatud naisele kõik armukunsti saladused 
selgeks õpetada, aga mida targemaks naine saab, seda kindlam võid olla, et ta sind petma 
hakkab.» Barak ei suutnud seda juttu kauem taluda. Ta läks käilasse ja hakkas peaga 
laeva õõtsumise taktis kaasa noogutama, kuni jäi nii uimaseks, et enam midagi ei 
mäletanud. Ühel neist meelesegaduse hetkedest takerdus ta purjeköitesse ja pidi äärepealt 
üle parda kukkuma. 

Sama lugu jätkus ka Sürakuusas. Oli elevuse silmapilke, kus mingid kahtlused teda ei 
piinanud, samas aga haarasid nad ta jälle oma võimusesse. Sürakuusas oli kaks sadamat 
nagu Kart-hadaštiski ja tugevate kiviehitustega poolsaarel asuv linnaosa. Barakit huvitas, 
kas siinne müürsepatöö on parem kui tema kodulinnas, aga neilt uurimiskäikudelt ei 
jäänud talle muud meelde kui Aretusa* allikas ujuv kala ja vees peegelduv heledapäine 
tütarlaps, kes meenutas Del-fioni ja pani Baraki südame võppuma. Hoolimata noormehe 
kehvast meeleolust, avaldas Sürakuusa talle tugevat muljet. Linnas oli midagi usaldavat. 
Paistis, et ta oli tekkinud palju ühtlasema ühiskondliku elu pinnalt kui Kart- 

hadašt. Ometi polnud Sürakuusal sellest pärandist mingit kasu, Kart-hadaštil aga, Barak 
tundis seda, oli küllalt värskeid lätteid varuks ja ta võis veel üllatavaid edusamme teha. 


Barak imetles Ateena templi kullast ja elevandiluust uksi ja silmitses tujutult seinamaale 
templi sisemuses, kuigi rida lahingupilte olid õige erutavad. Ta hulkus mööda tänavaid 
ringi, vahtis templeid ja kindlusi, ronis üles mäkke, et linna üldpilti nautida, ja luges 
sõrmedel päevi, millal võib kodu poole teele asuda. 

Ta ülesanne oli õige lihtne. Barak pidi üles otsima tähtsa Rooma kaupmehe maja, 
tegema kindlaks, et räägib kaupmehe enesega, ja andma siis üle pakikese, mille Ozmilk 
oli talle kaela riputanud ja oma käega kinni pitseerinud. Roomlane võttis Baraki väga 
sõbralikult vastu, aga ta kreeka keel oli õige kesine ja jutt ei tahtnud kuidagi edeneda. 
Ometi paistis, et kaupmees suhtus heatahtlikult Ozmilkisse ja Kart-hadašti «parematesse 
kodanikesse» — see tähendab, Hannibaali vastastesse; ta käskis Barakil isale selge 
sõnaga öelda, et see pead norgu ei laseks. Baraki arvates peitus pakis veksel suuremale 
summale ja mõned väga valitud kalliskivid. Kivide suhtes oli ta päris kindel, kuna oli 
paki hoolikalt läbi kombanud. Ettevaatlik roomlane ei avanud pakki Baraki juuresolekul. 

Mis muusse puutub, siis paluti Barak roomlase juurde lõunale; laua ääres, räägiti ja 
joodi palju ja lõpuks kadus igaüks mõne järeleandliku flööditüdrukuga kuhugi seinaorva. 
Kuna aga enamasti räägiti ladina keelt, siis ei saanud Barak jutuajamisest suurt osa võtta. 
Ka oli tal tunne, et kui ta mõne flööditüdrukuga ameleb, saab Delfion sellest kohe teada 
ja Barakil ei jää enam midagi loota. 

Lõpuks jõudis ärasõidupäev kätte ja Barak vaatas tuima ükskõiksusega, kuidas 
Sürakuusa pikkamööda loodesse kadus. Algul oli juba paljas teadmine, et vahemaa tema 
ja Delfioni vahel iga hetkega väheneb, talle suureks lohutuseks. Mõne aja pärast aga, kui 
ta taipas, et ta nüüd tõepoolest Delfionile läheneb, muutus eemalolek seda talumatumaks 
ja talle tundus, et laev liigub hirmus aeglaselt. Siis läks ilm rajuseks ja Barak oli kindel, et 
ta viimne tund on käes. Ta andis Tanitile mitu vannet ja pani nad koguni kirja, et 
jumalanna neist ikka õigesti aru saaks. Siis aga jäi ta merehaigeks ja talle oli täiesti 
ükskõik, mis temaga juhtub; kogu ülejäänud teest mäletas ta ainult 

seda, et ta süda oli paha ja teda vaevas hirmus nõrkus. 

Kui maa paistma hakkas, paranes ta enesetunne ja ta oli valmis uskuma iga head ennet. 
Ta heitis veel kord pilgu paberile, kuhu oli kirjutanud oma vandetõotused, et jumalanna 
ei arvaks, nagu oleks ta need unustanud. Temas tärkas lootus, et Delfioniga on kõik 
korras, ja ta kahetses, et polnud Sürakuusas veedetud päevi paremini kasutanud. Teda oli 
mitmele poole külla palutud, tema aga ei võtnud kutseid vastu, ka polnud ta peaaegu 
midagi teada saanud sealses tööstuses kasutatavate meetodite kohta. Et kaotatud aega tasa 
teha, arutas ta maailma viljaturuküsimusi ühe Bütsantsist pärit mehega, kes oli teel 
Lizusesse Atlandi rannikul, ja püüdis juttu ajada traakialasega, kes paistis olevat kullast 
õige huvitatud, aga väga sõnakehv, nii et Baraki katsed talt midagi kindlat teada saada 
jäid tagajärjetuks. 

Kui laev hakkas Kart-hadašti sadamale lähenema, Baraki meeleolu aina tõusis. Ta 
sepitses plaane, kuidas saaks enne kojuminemist kohe Delfioni poole sisse astuda. Kui ta 
saaks naist vaid hetkeks näha ja veenduda, et nende vahel pole midagi muutunud, võiks ta 
kodus rahuliku südamega kõik asjad joonde ajada ja alles järgmisel päeval uuesti Delfioni 
juurde minna. Ta koguni hellitas meeletut lootust, et Delfion teab, millal laev saabub, ja 
on talle kaile vastu tulnud. 

Ta tuju langes, kui ta nägi, et laeva ootas mitte Delfion, vaid kojaülem Magarsan. «Ma 
olen viimased kolm päeva igal hommikul sadamas käinud,» seletas Magarsan. «Sinu isa 


ja isand ei jõua su saabumist ära oodata.» Barak pomises, et peab kõigepealt minema üht 
vana Sõpra vaatama, aga Magarsan ei tahtnud sellest kuuldagi. «Sinu isa ja isand tahab 
sind kohe näha.» Barakil polnud mahti isegi mõnd uut ettekäänet leiutada. Ta lükati tõlda 
ja nad sõitsid kolinal kodu poole. 

Isa tegi talle seda ebatavalist au, mida poeg sugugi hinnata ei osanud, et tuli teda otse 
lävele tervitama. Ta haaras Baraki käe ja viis ta majja. «Kõigepealt räägi mulle, kuidas on 
lood mu saadetisega. Andsid sa selle üle? Mida sul minule kästi öelda?» Barak rääkis 
talle kogeldes kõik ära ja Ozmilk oli veidi aega vait, et kuuldu üle järele mõelda, 
igakülgselt vaagida, kas see ehk reetmise järele ei lõhna. Ta käskis Barakil korrata, mida 
roomlane oli öelnud, ja jõudis lõpuks otsusele, et kõik on nii, nagu 

olema peab. «Oled oma ülesande hästi täitnud, poeg,» ütles ta varjamatu uhkusega. 

Barakil oli kiituse üle hea meel ja ta söandas öelda: «Meil oli halb ilm. Tohin ma end 
pesta ja puhkama minna?» 

«Homme,» vastas Ozmilk kindlalt. Ta andis Baraki uuesti Magarsanile üle ja noormees 
viidi üles oma magamistuppa, kuhu olid laiali laotatud ta piduriided. Orja-poiss aitas 
Barakil riideid vahetada ja siis tuli Magarsan tagasi ja viis Baraki alla. Barak tundis end 
vangina, keda valvatakse. Ometi polnud keegi lausunud sõnagi Delfio-nist või kalliskivi- 
ja kullassepapoodides tehtud võlgadest. Ozmilk ootas koos naisega eeskojas, seljas 
rikkaliku tikandiga rõivad; Ozmilkil oli peas koonusekujuline müts, mida ta kandis ainult 
pidupäevadel. Barak astus oma vanemate selja taha, Magarsan omakorda tema selja taha, 
ja saadetuna tosinast orjast, asusid nad teele. Barak oli nii löödud, et ei märganud midagi 
pärida, isegi Magar-sani käest mitte. Ta istus Magarsaniga tagumisse tõlda ja vahtis 
morni näoga aknast välja. Mis pidu see oli? Teda piinas hirm, et Delfion saab ta 
päralejõudmisest teada ja arvab, kuna Barak temaga kohe ei püüdnud kokku saada, et 
noormees ei tunne ta vastu enam huvi. Barak heietas mõttes fantastilist lugu, kuidas 
Delfion on tänaseni üht väsimatut austajat endast eemale tõrjunud, kuuldes aga nüüd, et 
Barak on julmalt koju läinud, ilma et oleks teda külastanud, solvub ja läheb selle teise 
mehe juurde. 

Tõllad sõitsid mööda Magara peatänavat; kahel pool teed laiusid igihaljaste hekkide või 
kivimüüridega üksteisest eraldatud aiad, mida niisutati kunstlike ojade abil. Lõpuks jäid 
tõllad seisma. «Kus me oleme?» küsis Barak. 

«Bostari majas,» vastas Magarsan. 

Barak astus maha ja nägi, et Bostar koos naise ja tütrega tuli Ozmilki kaaskonda 
tervitama. Bostar oli kapitalist, kes oli oma varanduse mahutanud Hispaania hõbeda- 
kaevandustesse ja kaubalaevadesse, kuigi ta nüüd oli kaubanduselust peaaegu täiesti 
eemale tõmbunud. 

Baraki imestuseks tulid Bostari naine ja tütar — hästi matsakas üheteistkümneaastane 
plika — tema tõlda, samuti tuli sinna Baraki ema. Magarsan läks üle esimesse tõlda. 

Ka märkas Barak alles nüüd, et esimeses tõllas viibib väike tundmatu kolmeaastane 
tüdruk; aga kas laps oli 

200 

seal kogu aja olnud või alles nüüd sinna pandud, sellest polnud tal aimugi. Barak oli 
viisakalt nõus lahkuma ja kogu tõlda daamidele loovutama. Aga tal kästi paigale jääda ja 
Bostari tütar, kelle nimi oli EliŠat, pandi ta kõrvale istuma. Tüdruk naeratas talle õige 
ebalevalt. 


Tõllad asusid jälle teele. Elišati käitumine üllatas Bara-kit niivõrd, et talle isegi Delfion 
enam meelde ei tulnud. Plika nõjatus muudkui Baraki õlale, kuigi ta oma ema istus neil 
otse vastas; ja kui Barak temast eemale tõmbus, nihkus tüdruk talle järele. 

«Kas sulle meeldivad täidetud pähklihiired?» küsis Elišat talt korra, kohkus aga iseenda 
häälekõlast nii, et hakkas itsitama, ja selle asemel, et seda lollikest noomida, Bostari 
naine ainult naeratas lahkelt. Baraki pea oli omaenda armuasjadest nii juhm, et ta üldse ei 
taibanud, mida sihuke kummaline käitumine tähendab. Ema kummardus tema poole, 
pilgutas silma, hammustas mitu korda huulde ja ütles lõpuks: «Meil on väga hea meel, et 
sa jälle tagasi oled,» ning silus seepeale oma rüü volte, mis niigi korrapäraselt üksteise 
kõrvale langesid. 

Tõllad vurasid nüüd mööda maanteed mägede poole. Barak taipas, et nad sõidavad 
Baali templisse, mis asub ühes mäelõhangus. Maanteelt tõusis paksu tolmu ja õhk suletud 
tõllas muutus väljakannatamatuks. EliŠat lõhnas vängelt lõhnaõlide ja pumatite järele 
ning kärbsed aina sumisesid ta ümber. Barak nägi, kuidas ema huuli sättis, et uuesti 
midagi öelda, ja palus jumalaid, et tõld ometi enne peatuks. Ta tahtis maha astuda ja hea 
sõõmu värsket õhku hingata. Oli võimatu uskuda, et need kolm olevust, kellega ta 
sõidukit jagas, olid Delfioniga ühest soost. 

Lõpuks jäid tõllad seisma. Barak kargas kärmesti maha ja aitas siis naistel välja astuda. 
Ta taipas nüüd, et nad olid saabunud iga-aastastele Baali pidustustele, kus jumalale 
sügisesi ohvriande tuuakse. Barak oli kuulnud, et vanasti oli inimohvrite toomine Kart- 
hadaštis õige sagedane — nagu kodumaal kaananiitidegi hulgas. Aga juba ammu oli riik 
vahele astunud ja selliste ohverdamiste arvu kahele kärpinud, kuigi suurte hädade ajal — 
nagu sõjas lüüasaamine või katkutaud — oli uuesti nõutud esmasündinute ohvrikstoomist 
suuremal arvul. Aga see kõik kuulus minevikku, aega, mil Barakit polnud veel olemaski. 
Tänapäeval peeti barbaarseks isegi kaks korda aastas inimohvreid tuua ja juba oli kostnud 
hääli, et 

need tuleb tallede ja vasikate ohverdamisega asendada; Barak arvas koguni, et küllap 
viimasel ajal seda siin-seal oli tehtudki. Igatahes polnud tema pärast Zama lahingut enam 
sellest riitusest osa võtnud. 

«Eks ole põnev!» ütles Elišat Barakile, kui nad templi-uksele lähenesid. Magarsan oli 
esimeses tõllas sõitnud vä'kese tüdruku enda hoole alla võtnud; laps nägi õige haiglane 
välja. Magarsan läks temaga ees templisse ja alustas kahe preestriga juttu. Preestrid 
kummardasid sügavasti Ozmilkile, kes peatus, et nendega rääkida; teised sammusid 
edasi. Baali orutempel polnud eriti uhke, see oli nelinurkne kiviehitis, sadudest pleekinud 
viilu ja naljakate maskidega veerennide otsas. Templi sees lõhnas tapamaja ja rauavalu 
järele; siin polnud püütud nagu tavaliselt viiruki ja teiste rohtude suitsetamisega vere- 
lõhna kinni matta. Tagaseinas paistis troonil istuva jumala tahumatult töödeldud 
pronkskuju, mis aga templi-hämaruses mõjuva mulje jättis. Jumala sülest tõusid võbe- 
levad valgusvihud, andes ta näole sünge deemonliku ilme. 

Tempel oli juba peaaegu rahvast täis, aga Ozmilkile ja ta kaaskonnale paistis olevat 
ruumi varutud. Aeglane, vaikselt kostev trummipõrin muutus ikka kiiremaks ja val- 
jemaks, simblid hakkasid lööma. Tagaseinas eesriide taga hakkas keegi naine imelikult 
käheda häälega trummipõrina taktis laulma. Kui ta niimoodi ikka ühte ja sedasama 
pooltoonides tõusvat ja langevat fraasi kordas ja siis äkki kõrgetele toonidele üle läks, 
tundus kuulajaile, nagu jätaks süda lööke vahele. Temaga ühinesid teised hääled ja rasked 


simblid, mis kõmisesid, nagu oleks haamriga alasile taotud, flööte ja vilepille polnud aga 
üldse kuulda. Tuled heitsid jumala näole tuhmi helki. Paistis, nagu voolaks ta tumedast 
suukriipsust verd ja nõrguks mööda lõuga alla. 

Laul muutus kriiskavaks halinaks, millesse talumatu ebakõlana sekkusid simbli- ja 
trummilöögid. Äkki langes must eesriie alla, päevavalgus kustus. Ainult Baali sülest 
tõusis veel nõrka kuma. Ta niudeist kargasid välja tulekeeled. Ja kesk trummide ja 
simblite kõrvulukustavat müra ning lauljate meeleheitlikku kriiskamist lähenes Baalile 
preester, kes hoidis süles last. Tema kõrval sammus lapse ema. Preester asetas lapse 
jumala pronksist käte vahele ja ema hakkas väetikest suigutama, sest jumalale ei meeldi, 
kui laps nutab ja karjub. Siis astus preester 

tagasi, altari taga pani keegi mehhanismi tööle, pronks-käed tõstsid lapse üles ja see 
veeres jumala sisemusse. Kostis kohutav mürin ja ulgumine, millesse esimest korda 
sähvasid flöödihääled, jumala niudeist loitis üles leek ja laps pöördus tagasi Isa juurde. 

Trummipõrin ja lauluhalin vaibus, tõusis siis uuesti, heietas oma ühetoonilist viisi ja 
katkes. Seekord kandis preester süles umbes kolmeaastast tüdrukut. Barak ei tundnud 
algul last ära, sest tal olid riided seljast võetud, aga ta nägi, et Ozmilk seisab preestri 
kõrval. Tüdruku silmad olid esimese ohverdamise ajaks kinni seotud, ometi aimas laps, et 
sünnib midagi hirmsat. Aga ta tõsteti kiiresti pronksist käte vahele, Ozmilk puudutas teda 
käega ja mõne hetkega oli ta leekide rüppe kadunud. 

«Kes see oli?» küsis Barak Magarsanilt, niipea kui kisa hakkas vaibuma ja muutus 
aegamisi mingiks valjuks pominaks. 

«Isand Ozmilk lapsendas ta kuu aega tagasi,» seletas Magarsan tähtsalt. «Ta ostis 
tüdruku vaeste vanemate käest, nii sai ta teha lapse oma tütreks ja võita jumala soosingu, 
tuues oma perekonnaliikme talle ohvriks.» 

Ühe hetke jooksul ei tundnud Barak midagi, olles tüdinenud kogu sellest tseremooniast, 
mille odav toredus ja kohutav lärm pidid rahva seas vastukaja leidma. Ta oli merehaiguse 
tagajärjel ikka veel nõrk ja igatses värske õhu kätte. Aga kui ta siis tundis, et lämbub isa 
ülemvõimu all nagu siin selle templi läppunud õhus, haaras teda äkki tülgastus kogu selle 
ohverdamistseremoonia vastu. Inimestel on õigus, kui nad ütlevad, et see tuleks ära 
keelata. Valitsevad perekonnad oma tagurluses on süüdi, et ta siiani on edasi kestnud; 
need olid nemad, kes oma perekondadest ohvrilapsi andsid, olgu siis vabatahtlikult või 
liisu teel. 

Kui Barak sellest hetkest peale, mil Magarsan ta laevalt oma hoole alla oli võtnud, 
alistunult kõiki korraldusi oli täitnud, siis nüüd hakkas temas maad võtma viha ja trots. 
Mida tähendab kogu see lollus selle Elišatist plikaga? Mis nad topivad tüdrukut tema 
kõrvale? Ta taipas nüüd. Nad kavatsevad neid paari panna. 

Tüdruk nihkus Barakile lähemale ja sosistas: «Eks olnud tore?» Ta itsitas naerda ja 
patsutas väikest kuld-spiraali, mis tal juukseid koos hoidis. 

Barak ei julgenud vastata. Ta oleks paratamatult kõik 

südamelt ära öelnud, mis aga oleks tähendanud endale õnnetust kaela tuua. See 
teadmine ajas Baraki marru ja kutsus temas esile otse füüsilise nõrkustunde. Ta oli jõud- 
nud nii kaugele, et ta enne, kui ta suu avab, peab mõtlema, kas ta sõnad mõnd ületamatut 
lõhet esile ei kutsu. Tähendab, nad tahavad teda selle Elišatiga paari panna? Ta*silmitses 
tüdrukut vastikusega. Selle väike matsakas keha muutuks aastatega veel matsakamaks. 


Barak kujutles ta lühikesi lihavaid sääri, torujat keret. . . Noh, see kõik oleks veel talutav, 
kui abiellumine vähemalt ta varanduslikku seisukorda parandaks ja Delfioniga vabamalt 
kohtuda võimaldaks. Mees ei pruugi ju oma naisest põrmugi välja teha, võib ta kuhugi 
maja teise otsa panna ja unustada, et ta üldse olemas on. 

Eesriie oli ukse eest ära tõmmatud, ja kui inimesed hakkasid välja minema, märkas 
Barak üsna enda lähedal Ger-sakkoni, kes talle otsa vahtis. Barak oli vapustatud, teda 
läbis äkiline hirmuvärin, kuigi juba järgmisel hetkel ta ka enam ise ei teadnud, miks. 
Võib-olla tuli see lihtsalt valgusest, et Gersakkoni pilk talle nii kummaline tundus. Hetk 
hiljem oli Gersakkon rahvasumma kadunud. 


Barak tundis, kuidas Ozmilk tähtsusest ja rahulolust lausa paisus, ning isa muutus talle 
ikka vastikumaks. Ozmilki meelest läks kõik hästi; tütarlapse ohverdamine Melekile*, 
Kuningale, oli viimaseks proovikiviks, mis kinnitas, et maailmas toimub kõik õigete 
seaduste järgi ja jumalate poolehoid kuulub nagu alati varakatele inimestele, headele 
inimestele. Temal, Ozmilkil, oli nüüd linna jumalike jõududega eriline vahekord ja ta ei 
muretsenud enam oma plaanide pärast. 

Kodus tegi ta pärast lõunat Baraki abiellumisest juttu. Peatingimustes oli Bostariga juba 
kokku lepitud; kaasavara pidi tulema silmapaistvalt suur. Tüdruk oli Baraki kauge 
sugulane, seetõttu oli nende ühendus seda paljutõotavam. (Venna-õe abielud olid kunagi 
olnud niisama tavalised kui esivanemate foiniiklaste või egiptlastegi juures; aga kuigi nad 
ka nüüd polnud otse keelatud, sõlmiti neid tänapäeval ainult erilistel varanduslikel kaalut- 
lustel.) Osa maast, mida Elišat kaasavaraks saab, asus kohe Ozmilki peavalduste kõrval ja 
Ozmilk tegi juba plaane, kuidas orjade tööjõudu ratsionaalsemalt ära 

kasutada. «Suured teraviljamõisad, kus orjad kogu töö teevad, tasuvad end nüüd, kus 
me Sardiinia oleme kaotanud, hästi ära.» Barak kuulas tusase näoga pealt ega vaielnud 
vastu. Ta ei kavatsenud ei abiellumise ega millegi muu vastu mässu tõsta, nii kaua kui 
paistis, et ta võib oma suhteid Delfioniga jätkata. 

Barak hakkas juba arvama, et Ozmilk ei tea Delfionist midagi või pigistab lihtsalt 
silmad kinni ja teeb, nagu ei näeks. Siis aga tuli hoop. «Selle abieluga saad sa nüüd 
rohkem enda peremeheks,» ütles Ozmilk pikkamööda. «Kavatsen anda su käsutusse 
rohkem raha ja seega nõuda sult ka suuremat vastutust. .. Enne aga, kui ma seda teen, 
tahan ma olla kindel, et sa oled juba täiskasvanud mees ega tee enam poisikesetempe ja 
igasuguseid rumalusi. Sa meeldid mulle mitmes suhtes, tean sinust rohkem, kui sa oskad 
arvatagi.» Ta jäi vait ja silmitses Barakit külma raske pilguga, üks laug poolkinni. 

«Ainult üks asi ei meeldi mulle. Aga ma olen valmis sellele läbi sõrmede vaatama, kui 
ma näen, et sellega on nüüd lõpp. Ma loodan, et Sitsiilia-reis andis sulle aega oma 
elukommete üle järele mõelda ... ja end sellest lõksust vabastada, kuhu see kaval naine su 
on ahvatlenud.» 

Barak seisis nagu halvatud ja vahtis isale otsa. Esimese hooga oli ta püüdnud oma näole 
manada rahustavalt süütut ilmet, et isa petta; nüüd ta ainult vahtis, suu ammuli. «Ei... 
ei...» kogeles ta. «See tähendab ... ma ...» Ta ajud olid nagu halvatud. 

«Me ei hakka mineviku eksimusi arutama,» ütles isa ja oli enda meelest hästi 
suuremeelne. «Jääme oleviku ja tuleviku juurde. Ma võin niisiis eeldada, et sa taipad, kui 
vajalik see on, et sa kõik suhted selle muulasest naisega katkestad. Su rohked arved on 
minu kätte jõudnud. Nõu-tasin sinu äraoleku ajal andmeid. Võib-olla oli heagi, et sind 


siin ei olnud; ma olin lausa rabatud, nähes, kui kõvasti see olevus su oma võrku on 
mässinud ja kui ahnelt ta sinu või õigemini minu varandust neelas.» 

Need ülekohtused süüdistused Delfioni vastu ärritasid Barakit ja andsid talle jõudu 
vastu hakata. «See pole õige, auväärt isa. Kui ma olen eksinud, siis olen mina üksi selles 
süüdi. Tema pole mult midagi palunud.» 

«Aga võttis kõik vastu, mis sina pakkusid, ah?» irvitas Ozmilk. 

«Sa teed talle ülekohut,» hüüdis Barak. Ta ei osanud 

isale kuidagi selgeks teha, kui veendunud ta on Delfioni aususes. «Ta pole see, kelleks 
sa teda pead ...» 

«Tahad sa öelda, poeg,» küsis Ozmilk sarkastiliselt, «et ta pole mingi muulasest hoor, 
kes on tulnud siia, et Kart-hadašti lollide ja liiderdajate kulul ära elada?» 

Barak oli sõnatu. Isa rääkis edasi ja Barak ainult kuulas; aga ägedushoos lausutud 
sõnad, millega ta äsja Delfioni kaitses, olid talle julgustavaks pidepunktiks. Ta ei anna 
täielikult alla. Ta on küll valmis isa ülevõimule alluma, aga on asju, mida ta ei talu. Ta 
ootas, kuni isa lõpetas, ja ütles siis kangekaelselt: «Ma olen nõus kõigis asjus su sõna 
kuulama, ainult mitte selles, austatud isa. Ma abiellun EliŠatiga. Ma järgin kõiges, mis 
puudutab äri- ja riigiasju, sinu näpunäiteid. Ma ei küsi rohkem, kui sa ise heaks arvad 
anda. Aga ma ei loobu sellest naisest. Ma ei saa ilma temata elada,» lõpetas ta 
poolanudes, pooltrots-likult. 

Ozmilk surus hambad kokku ja haaras Barakil käest kinni. «Sa teed, nagu sind 
kästakse. Kas kuuled? Isegi kui ma peaksin su ahelaisse panema. Kas kuuled?» 

Barak jäi kohkunult vait, aga ta polnud veel alla andnud. Kuigi hirmu täis, oli ta seda 
kindlamini otsustanud vastu hakata. Pikkamööda hakkas temas tõusma viha isa vastu. 
«Austatud isand,» pomises ta kogu aja. Ta tundis, kuidas ta näolihased tõmblesid. 

Ozmilk pidas Baraki hämmeldust esimeseks häbi ja alistumise märgiks. Ta laskis poja 
käe lahti ja pööras talle selja. «Me kõneleme sellest hommikul. Selle aja peale muutud 
ehk mõistlikumaks.» Ta astus kaalukal sammul toast välja. 

Üksi jäänud, hakkas Barak toas edasi-tagasi sammuma. Ta ei tahtnud mõeldagi äsja 
lõppenud kõnelusele ja selle võimalikele tagajärgedele. Teda huvitas ainult üks asi: 
kuidas pääseks ta täna öösel Delfioni juurde? Ta oli nii süvenenud oma mõtetesse, et ei 
märganudki, millal ema tuppa tuli. Kui ema vaikselt mööda paksu villast vaipa ta juurde 
astus ja ta kätt puudutas, pöördus ta võpatades ümber. Ta tõstis instinktiivselt käe, et end 
tugeva hoobi eest kaitsta, lihased pingul, valmis vastulööki andma. Hetkeks haaras teda 
rõõmusööst, kujutledes, kuidas ta isa põrandale virutab. 

«Mida sa tahad?» küsis ta järsult. 

«Mu armas poeg,» sosistas ema, «mu üsa ainus vili, 

keda surm pole mult ära võtnud ... Miks sa pahandad oma isa, seda head ja üllast 
meest? Kas on kedagi, kes oleks sind rohkem armastanud või sinuga nii kannatlik olnud? 
Kuidas võid sa jumalatele otsa vaadata, kui su hinge koormab sõnakuulmatusepatt? Ma 
palun Tanitit, et ta sulle andeks annaks ja su südant puhastaks. Mis meeletus küll on sinu 
üle võimust saanud?» 

Emale oli võimatu kõike seletada ja see ärritas Barakit veelgi enam. «Ära puutu mind, 
ema,» ütles ta ja lükkas ema käe eemale. «Sa ei saa sellest aru. Ma armastan teda.» 


«See on minu süü,» jätkas ema anuvalt. «Ma oleksin pidanud oma auväärt abikaasat 
paluma, et ta oleks sulle liignaise ostnud, kui ma nägin, et olid jõudnud meheikka. Ei 
oleks tohtinud loota, et ta kõigi oma murede ja toimetuste juures ise nende asjade peale 
mõtleks. Kas Elišat ei meeldi sulle? Pea meeles, et ta toob majja kaasavara, mida su isa 
himustab. Ja kui Elišat pole sulle meele järele, võid sa ju osta endale nii palju liignaisi, 
kui süda kutsub ... Ainult jäta see võrgutaja naine maha, kes sind su kullast tahab 
tühjaks imeda ...» 

«Sa teed talle ülekohut,» hüüdis Barak. Ema seletusi kuulates oli Barak hakanud juba 
järele andma, aga Del-fionile tehtava ülekohtuga ei suutnud ta leppida. See riivas ta kõige 
salajasemaid tundeid. Kui ta seda väärata ei püüa, on ta jumalate silmis neetud ja 
inimesed ei pea teda enam endi vääriliseks. Ning kummaline küll, Delfioniga läbi käies 
oli ta tahtnud talle oma kingitustega sügavamat muljet jätta, nüüd aga teistega neist asjust 
rääkides tundis ta, et kingitustel polnud kogu looga üldse mingit tegemist. Tema 
armastuses Delfioni vastu oli midagi, mis täielikult eitas maailma, kuhu kuulusid need 
inimesed — tema vanemad ja nendetaolised, kes nägid Delfio-nis ainult noore lollpea 
käest raha väljapressivat hoora. 

«Kuidas saan ma talle ülekohut teha,» ütles ema, ning esimest korda kostis ta häälest 
eneseuhkust. «Kui ma talle ka näkku sülgaksin ja tal silmad välja kriibiksin, ei saa mina 
— rab Ozmilki naine — temasugusele ülekohut teha.» 

Barak kohkus ema eest tagasi. Ta tundis kohutavat tülgastust oma vanemate vastu. 
«Jäta mind rahule,» kähistas ta raevukalt. 

Ema heitis talle anuva pilgu ja läks toast välja. Barak hakkas uuesti edasi-tagasi 
sammuma. Siis läks ta üles oma 

207 

magamistuppa ja saatis teenija minema. Aga ta ei võtnud riidest lahti. Ta ootas umbes 
tund aega ja läks siis vaikselt trepist alla. Ettevaatlikult astus ta läbi halli, mida valgustas 
ainult üks marmorlamp. Kui ta välisuksele lähenes, kerkis väikesest eeskojast äkki 
uksehoidja, kass õlal, ta ette. Vanamees oli parajasti söönud melonit ja suust tuli tal 
praegugi melonilõhna. 

«Ma lähen mõneks minutiks välja,» ütles Barak. «Tee uks lahti. Ära ainult teisi üles 
ärata.» 

«Mul on kahju, isand,» ütles mees melonikoort maha sülitades. Kass ta õlal haigutas, 
sirutas oma esimesed käpad välja ja lõi küüned uksehoidja tuunikasse. «Mul on käsk 
mitte kedagi välja lasta.» 

Barak võttis kuldmündi: «Ainult mõneks minutiks. Tunnen end haiglasena ja tahaksin 
värskes ööõhus jalutada.» 

Mees silmitses ahnelt münti. «Ma ei julge sind lubada, isand Barak,» sosistas ta. «Mulle 
anti kõva käsk. Nad poovad mu risti...» 

«Keegi ei saa teada. Ma ei jää kauaks.» 

Mees nägi, kuidas Barak taskust münte juurde otsis. Vanamees sirutas paluvalt käe 
välja. «Ära paku mulle rohkem, isand, ma ei julge seda vastu võtta. Kui ma su välja 
lasen, heidetakse mind kaarnatele söödaks.» Ta hääl muutus kindlaks. «Mine ära ja ära 
kiusa mind või ma hakkan karjuma. Tõepoolest hakkan.» 

Barak tõmbus tagasi. Ta läks üles oma tuppa ja katsus magama jääda. Aga niipea kui ta 
pikali heitis, hakkasid kiivad kahtlused teda uuesti piinama, ta sõimas end mõttes 
viletsaks argpüksiks ja oli meeleheitel. Siis läks ta uuesti alla, seekord proovis ta tagaust. 


Aga sellel oli lukk ees ja siitkaudu polnud lootustki välja pääseda. Barak läks kõrvalukse 
juurde, mis oli ainult riivis. Ta tõmbas juba esimese kolmest riivist lahti, kui üks ori 
kuskilt kõrvaltoast välja jooksis. 

«Ei, ei, isand Barak. Sa ei tohi välja minna.» 

«Pea oma suu ja katsu, et saad magama,» kähistas Barak vihaselt ja hakkas teist riivi 
lahti tõmbama. 

Ori haaras tal käest kinni ja Barak püüdis teda endast lahti raputada. Nuttes hüüdis 
mehike summutatud häälega teisi appi ja maadles Barakiga. Koda oli kitsas ja Barak ei 
pääsenud õieti ligi oma vastasele, kes hirmust meeletuna oli selja tagant tal kätega kaela 
ümbert kinni haaranud. Kostis paterdavaid samme. Teised orjad jooksid appi. 

«Lase lahti!» kähistas Barak. Orja käsivars rõhus ta kõrile ja tegi valu. Mõne hetke 
pärast tormasid mööda koridori kohale veel kolm orja, ühel neist oli latern käes. 

«Ta ei tohi välja minna,» nuuksus esimene ori. «Erikorraldused ...» 

Orjad ei tahtnud oma noorele isandale haiget teha. Nad seisid külg külje kõrval ja 
vahtisid Barakit, jättes tema kinnihoidmise esimese orja hooleks. «Lase lahti,» hingeldas 
Barak. «Sa pigistad mul kõri kinni.» 

Eemalt kostis Magarsani rahulik hääl: «öelge noorele isandale, et ta oleks nii lahke ja 
läheks üles oma isa tuppa. Isa tahab temaga kõnelda.» 

Ori, kes oli Barakit kinni hoidnud, laskis noormehe lahti ja vajus ise põrandale; ta jäi 
oiates lamama ja palus andestust, et oli isanda kallal vägivalda tarvitanud. Barak astus 
uimaselt tast üle ja sammus teistest orjadest mööda. Iga hingetõmbe juures tegi kõri talle 
valu. Magarsan haaras alandlikult ta käe, surus seda julgustavalt ja viis Baraki peatrepi 
juurde. Barak koputas isa magamistoa uksele, raevunud hääl käskis tal tuppa astuda ja 
Barak leidis end isa voodi äärest. Ta vaatas alla Ozmilki meeletust vihast punetavasse 
näkku, mis teda enam ei kohutanud. 

«Mida niisugused kombed tähendavad?» möirgas Ozmilk. «Enne katsud sa uksehoidjat 
halvale teele meelitada ja hiilid siis nagu varas kõrvalukse juurde. Kas niimoodi tasud sa 
mulle mu lahkuse eest? Missugune teine isa lepiks sellega, et ta poeg ennast nii 
lugupidamatult üleval peab, nagu sina seda tegid? Mina aga peaaegu ei noominudki sind. 
Selle asemel võtsin kätte ja muretsesin sulle rikka naise ja kavatsesin usaldada sinu 
hoolde mitu tähtsat äriasja. Ma arvasin, et see läheb sulle südamesse. Aga ei. Sina ainult 
katsud mind uuesti petta . .. Ma ei kannata seda! Kas kuuled?» 

«Jah, kuulen,» vastas Barak hoopiski mitte vaguralt. 

«Ja mida on sul selle peale kosta?» 

Barak viivitas vastusega. Siis ütles ta trotsivalt: «Ma tahan majast välja minna.» 

Isa'oli ta kangekaelsusest nii raba%d, et ei saanud sõnagi suust. Kui ta lõpuks rääkima 
hakkas, ütles ta vaikse häälega: «Majast välja, ah? Et selle lirva juurde minna, ah? 
Kelleks sa ennast õige pead, et julged mulle vastu hakata!» Ta pahvatas vihaselt naerma. 
«Ma murran 

su katki nagu pehkinud oksarao. Kuula!» Ta tõusis voodis istukile. Hubisev 
lambivalgus langes ta karvasele rinnale, kus leidus juba nii mõnigi hall karv, ja helkis 
õela naeratusena vastu voodipäitsis rippuval! veidralt emailmaskilt. «Kui sa oleksid mu 
sõna kuulanud, oleksin ma kogu loo sinnapaika jätnud. Aga nüüd saad sa kogu mu võimu 
tinda. Ma nõuan tagasi viimase kui seekli, viimase kui veretuga. Kas kuuled?» 


«Jah, kuulen,» vastas Barak vaevukuuldavalt. Isa arvas, et lõpuks ometi on ta kartma 
löönud. 

«Kuula! Ma hävitan selle sinu lirva. Ma põletan ta maja maani maha. Avalikult saab ta 
ise ära teotatud. Ühel pimedal ööl ei jää ta ilusast näost enam midagi järele. Kas kuuled?» 

Barak kuulatas, kuidas võidurõõmsast raevust väriseva hääle kaja ta hinges kustus. 
Talle tundus, nagu oleks ta esimest korda näinud maailma õiget palet. «Ei, seda sa ei 
tee,» ütles ta vaikselt. «Seda sa küll ei tee. Sa ei tunne teda...» 

Ozmilk pahvatas põlastavalt naerma. «Seda ma võin ja seda ma ka teen. Arvad sa, et 
Kart-hadašttis valitsevad nüüd uued seadused, sestpeale kui see Hannibaalist demagoog 
on oma kukelaulu kirenud? Ma ütlen sulle, isegi säärases linnas, kus valitseb Hannibaal, 
leiab rikas mees teid, kuidas ühe hooraga arveid õiendada. Ja ma ütlen sulle veel midagi. 
Hannibaali päevad on loetud.» Ozmilk tõstis käe üles ja ajas sõrmed harali. «Ma võin 
sõrmedel lugeda päevi, mis talle veel jäänud on. Just sellepärast, et temasugused 
demagoogid on haaranud võimu ja kõik vanad sidemed nii nurjatult jalge alla tallanud, 
julgevadki lapsed sinu moodi oma isadele vastu hakata ega austa neid enam. Ma hävitan 
Hannibaali ja sel päeval, kui ta langeb, pistetakse sellel naisel silmad välja. Kas kuuled?» 

Pea maas, lähenes Barak voodile. «Isa,» pomises ta. Ta tõstis aeglaselt pea ja vaatas 
isale otse silma. Hardas palves sirutas ta käe ette. Ta palus, et maailm ta ümber ei 
puruneks, et kõik see, mida ta oli pidanud väärtuslikuks ja austanud, ei osutuks vaid 
katteks, mille taga varjavad end ahnus, viha ja5,verehimu. Aga Ozmilk arvas, et Baraki 
vastupanu on murtud. Ta puhkes käheda häälega rahulolevalt naerma, nii et kõht vappus 
ja pea üles-alla kõikus. Barak oli üsna voodi ligi astunud. Äkki ei suutnud ta isa nägu 
enam taluda. Kogu ta trots purskus vihaselt 

esile. Käega, mille ta oli välja sirutanud, paludes viimast korda tõendust selle kohta, et 
maailmas leidub veel õiglust ja lahkust, lõi ta isale näkku. 

Hetke seisis ta hirmust halvatuna. Sissejuurdunud aukartus vanemate vastu haaras ta 
uuesti oma võimusesse. Teda rõhus nagu mingi kohutav käsi, mis nõudis, et ta põrmu 
langeks ja põrandal roomaks. Ja ometi oli tal hea meel, ta teadis, et selle hoobiga oli ta 
oma elu kaheks lõhkunud, ja tal oli hea meel. 

Siis toibus isa vapustusest. Möirgaval häälel hüüdis ta Magarsani, kes kohe lävele 
ilmus. «Kutsu kuus orja siia!» röökis Ozmilk. Ta lõõmav pilk peatus Barakil. «Neetud 
olgu käsi, mis tõuseb oma isa vastu. Sa oled end pärandusest lahti öelnud. Sa oled tagasi 
lükanud mu õnnistuse. Ma heidan su välja oma soost ja jätan su varandusest ilma. Ma 
pöördun oma pühade esivanemate poole, et nad saadaksid sulle kaela surma ja hävingut, 
näljahäda ja katku. Neetud olgu käsi, mis tõuseb oma isa vastu!» 

Barak võpatas neid sõnu kuuldes, aga ei liikunud paigast. Ta tahtis öelda, et nii nagu 
pojal isa vastu, nii on ka isal poja vastu oma kohustused, ja isa võib sugulussideme 
esimesena murda, nii et kui poeg samaga vastab, on ta süütu ega suuda ühegi vande 
kättemaks teda tabada. Aga ta ei saanud sõnagi suust. Ta oli ära kulutanud kogu oma jõu, 
nüüd võis ta veel vaid trotslikult vaikida. Seda trotsi ei suuda miski murda. Ta ei löönud 
pilku maha. 

«Pange ta tuppa kinni,» hüüdis Ozmilk kohalejooksnud orjadele. «Mis te peidate end 
üksteise selja taha? Käige temaga ümber, kuidas tahate. Viige ta oma tuppa, ja kui ta 
peaks üle toa läve välja astuma, jooksete ristipuul verest tühjaks, kas kuulete?» 


Orjad kuulsid liigagi selgesti. Nad haarasid Barakist kinni. Ta ei hakanud vastu, kui nad 
ta käed selja taha tirisid. Rahulikult trotslikul pilgul vahtis ta isale üksisilmi otsa. 


Kui ta kõrva vastu uksepragu surus, kuulis ta, kuidas orjad teisel pool ust hingasid. Toa 
ainus aken oli liiga pisike, et sealt läbi pugeda. Barak läks seinaorva juurde, võttis sealt 
kaks mantlit ja sidus nad otsapidi kokku. Siis astus ta väikesele lauale ja viskas ühe 
mantli üle toa keskel asuva põiktala. Seejärel sidus ta mantlid teist otsapidi kokku. Ilma 
suurema vaevata ronis ta mantleid 

mööda üles ja upitas end laetalale. Tuba asus maja küljel, lagi oli seal ühele poole 
längus. Barak hakkas laest krohvi maha kiskuma ja kahetses, et tal enne ülesronimist 
polnud pähe tulnud mõnd riista otsida, millega kraapida. Voodi asus just tala all, nii et 
krohvitükid kukkusid ilma rabinata voodile. Barak kuulis orje ukse taga rääkivat ja peatus 
hetkeks, kuni jutukõminat enam kuulda polnud. Peagi oli laes suur auk, kust sai käe läbi 
pista ja krohvi-peerge kobada. Barak muutus julgemaks, kiskus mitu suurt 
krohvilahmakat lahti ja laskis nad ettevaatlikult voodile langeda. Peergudega oli lugu 
hullem. Kui ta neid maha rebima hakkab, võib pragin teda valvavate orjade kõrvu kosta. 

Aga tal polnud teist valikut. Suur lapp oli juba krohvist puhtaks kraabitud. Läbi 
peergude võis tunda silindrikuju-lisi katusekive, mis lameda terrassi poole längu 
asetsesid, ja Barak otsustas, et kui ta peerud ja katusekivid kiiresti maha rebib, ilma et ta 
mürast üldse hooliks, jõuab ta enne august läbi pugeda, kui keegi teda takistada suudab. 
Ta tiris mantlitest köie üles ja mässis selle tala ümber, nii et teised seda kasutada ei saaks. 
Tõmmanud siis sügavasti hinge, hakkas ta raevukalt peerge rebima. Ta kuulis orjade 
hääli, uks tõugati lahti. Barak viskas maharebitud peerud alla. Orjad karjusid midagi. Üks 
neist hüüdis: «Ma lähen toon redeli.» Barak tõukas kogu jõust ja kaks kivi veeresid 
katuselt alla. Neile järgnesid veel kaks. Ta surus õlad august läbi ja hingas õndsalt jahedat 
ööõhku, nagu oleks ta vabadust ennast neelanud. Siis tõmbas ta ühe käe välja ja sirutas 
ette. Veel hetk ja ta hakkas marraskil naha ja rebenenud rõivastega katuselt alla veerema. 
Kannad põrkasid valusalt vastu veerenni. Kostis ragin, aga renn pidas vastu, muidu oleks 
Barak kukkunud suvetoa lagunenud katusele. Ta jooksis kiiresti vasakule. Orjad tormasid 
õuele ja tal polnud minutitki kaotada. Mõlema käega haaras ta renni otsast kinni,'laskis 
enese rippu, tõukas end jalgadega seinast lahti ja hüppas. 

Iiveldamapaneva kiirusega hakkas ta langema, tundus, nagu kukuks ta pimedasse 
keerlevasse tühjusesse, millel ei tulegi lõppu; siis prantsatas ta vastu maad. Ühe hetke 
jooksul arvas ta, et on end vigaseks kukkunud. Aga kui esimene valusööst oli vaibunud, 
leidis ta, et seisab ikka veel püsti, võib liigutada jalgu ja maailm ei käi enam ringi. Ta 
pööras ümber ja jooksis mööda tänavat üles. 

10. 


Harmides kuulis alumiselt korruselt hääli, hiilis kikivarvul trepile ja jäi kuulatama. Ta 
kuulis Kleobulet ütlevat: «Käskijanna on ära, ta tuleb alles homme... Aga muidugi ta ei 
teadnud, et sa nii ruttu tagasi jõuad. Ma olen kindel, et ta poleks läinud, kui ta seda oleks 
teadnud ...» Ja mehehääl küsis ärevalt vahele: «Kus ta on? ... Kas sa oled päris kindel, et 
ta homme tagasi tuleb?» Harmides kergitas naeratades kulme. Küll teevad ikka Kleobule- 
tao-lised heasüdamlikud inimesed sellega palju halba, arutas ta endamisi, et nad on nii 


kenad ega raatsi kellegi tundeid haavata, äratavad aga inimestes lootusi, mis ei too muud 
kui julma pettumust. Ei tea, kes see mees oli? Ah muidugi too kutsikas Barak, see kõrk 
ja ennasttäis keigar, kes peab end teab kui suureks elumeheks, ise aga on armunud nagu 
mõni arukaotanud poisike. 

Kleobule püüab nüüd ärritatud Barakit rahustada ja viib ta välja aeda, ise muudkui 
kudrutab nagu heasüdamlik tobuke, kes ta ka tegelikult on. Kindlasti sureb ta kuskil 
tänavarentslis, andnud ära oma viimase vaskmündi sandile, kellel on kodus koldekivi all 
kenake varandus kõrvale pandud. Imelikul kombel ei oska inimesed ka midagi muud 
enda laostamiseks välja mõelda. 

Harmides ootas, kuni Kleobule kudrutamist ja Baraki tõredat häält enam kuulda polnud, 
ja pöördus siis oma toimetuste juurde tagasi. Kõigepealt vaatas ta järele, kas ta ikka peitis 
Lükofroni* «Aleksandra» oma käisesse. Seejärel kuulatas ta, kas alt ei kosta hääli, ja läks 
siis kiiresti Delfioni magamistuppa. Silmapilk oli mitmes mõttes soodus: esiteks 
sellepärast, et Pardaliskat polnud kodus. See neetud plika muudkui logeles Delfioni toas, 
passis endale Delfioni riideid selga ja vahtis end Delfioni kõige paremast hõbepeeglist, 
sellest, millel oli saatürikujuga käepide. Pardaliska pärast oli Harmides kõige enam muret 
tundnud, nüüd aga on tüdruk mitmeks tunniks majast eemal. Väike neegerori oli toa 
puhtaks pühkinud ja kellelgi polnud siia enam asja. 

Ometi ei tahtnud Harmides riskida. Vabandus oli tal juba valmis. Ta võttis käisest 
pärgamendirulli ja laskis selle voodi taha kukkuda. Kui nüüd keegi talle juhuslikult peale 
satuks, hakkaks ta kohe mängima kirjanduslike huvidega härrasmeest, kes otsib 
pärgamendirulli, mille ta 

kunagi daamile, keda parajasti kodus ei ole, on lugeda andnud. «Ah näe, siin padja taga 
ta ongi. Ma arvasin kohe, et küllap ta luges seda voodis ja see libises siia maha. Muide, 
kui ma arvan, et mõni raamat on kaduma läinud, leian ma ta alati oma voodi tagant...» 
Parem juba kõigeks valmis olla. 

Käis seal keegi või naksusid ainult põrandalauad? Har-mides peatus ning ta nägu 
muutus karmiks ja kaameks. Aga müra ei kordunud ja uuesti ilmus Harmidese suu ümber 
vaikne võluv naeratus, kuigi silmad jäid kuidagi külmaks ja uduseks nagu tuhm topaas. 
Raske kirst pani ta vaaruma, aga sellest hoolimata ei teinud ta vähematki müra. Siis leidis 
ta tabureti ja asetas selle kirstule. Seejärel võttis ta oma kitooni põuest tugevast lõuendist 
koti. Kui keegi peaks äkki tuppa astuma, võis ta selle voodi taha visata. 

Ta ronis taburetile. Jah, käsi ulatus laekani. Kiirete ettevaatlike liigutustega toppis ta 
kalliskivid ja mündid kotti, kätt sügavale koti põhja pistes, et ehted ei kõliseks. Kott 
muutus ikka raskemaks, nii et Harmides ei jaksanud seda enam hoida. Ta sättis koti üht 
otsa pidi tabu-retinurgale, jalad jäid küll kotiserva alla, aga mis see natukene valu 
niisugusel puhul siis ära ei ole. Koti sisu muudkui paisus. Harmides ei raatsinud ühtki 
kuldmüänti, ühtki sõrmust ega kõrvarõngast maha jätta. Delfioni-tao-line noorevõitu 
naine, kes kõikjal kiiresti kohaneb, teenib peagi kerge vaevaga niisama palju tagasi. 
Harmidese-taoline kaunishing ja kunstiharrastaja aga ei või end ometi määrida tööga, 
mille eesmärgiks on raha teenida — olgu selleks või sedasama sorti amet, mida peab 
eelnimetatud daam. Endamisi itsitades kobas ta käega tühjas laekas ringi, et viimast 
münti kätte saada. 

Siis sulges ta kiiresti kaane ja astus oma õrrelt alla. Suure vaevaga vinnas ta koti kirstult 
maha ja pani tabureti vanale kohale tagasi. Nüüd polnud toas midagi, mis oleks 


tähelepanu äratanud. Kui mõni tüdruk tuppa vaataks ja paigaltnihutatud kirstu juhtuks 
nägema, arvaks ta, et seda on teinud ori, kes tuba kraamides on tahtnud kirstu alt tolmu 
pühkida. Harmides oli liiga väsinud, et kirstu tagasi lükata. Palju tähtsam oli ehetekotiga 
kohe toast välja pääseda. 

Ta vinnas koti toa keskele ja tõmbas siis hinge. Kott oli üllatavalt raske, majanduslikust 
küljest oli see asjaolu 

muidugi paljutõotav, füüsilisest küljest aga antud hetkel õige tülikas. Harmides rabas 
uuesti kotist kinni ja tassis selle üle toa ukse alla. Siis kuulis ta alt jälle hääli. Keegi 
tüdrukuist oli koju tulnud. Harmides kuulis, kuidas ta trepist üles jooksis. Kogu jõudu 
kokku võttes, nii et käsi ähvardas liikmest välja venida, lohistas ta koti voodijalutsisse ja 
viskas sellele kiiresti mingi salli üle. Aga tüdruk läks uksest mööda, hõigates midagi 
kellelegi alumisel korrusel. Harmides kuulis, kuidas ta oma tuppa läks ja ukse paukudes 
enda järel kinni tõmbas. Mõne hetke pärast jooksis ta uuesti trepist alla. Harmides ootas 
veidi aega, avas siis ukse ja vinnas koti üle läve koridori. Valjusti peksva südamega jäi ta 
kuulatama. Ainult aiast kostis nõrka jutukõminat. Harmides sulges Delfioni magamistoa 
ukse ja tiris kotti paar sammu mööda koridori edasi. 

AII toas jooksis keegi ja tuli siis trepist üles. Delfioni tuppa tagasiminek ei tulnud kõne 
alla. Niisama võimatu oli tal kotti õigeks ajaks oma tuppa tirida. Harmides laskis 
palavikuliselt ühe vabanduse teise järel peast läbi käia. Kui õige peidaks koti enda selja 
taha või istuks sellele otsa või ütleks, et käis linnas väikest raidkuju ostmas ja kandam on 
hirmus raske. Kõik vabandused tundusid rumalad ja oleksid ta otsekohe paljastanud. 
Harmidese laup kattus higiga. 

Trepipealsele tormas Glaukon. Harmides oli käskinud tal jalutama minna ja mitte enne 
tundi tagasi tulla. «Pall jäi tuppa,» vabandas poiss. «Lükos tahab palli mängida.» 
Märgates siis äkki kotti, sai uudishimu temast võitu ja ta unustas hoopis, et oli käsust üle 
astunud. «Oi, mis see on? Kingid sa selle mulle?» 

Harmides, kes poissi silmates oli kergendatult, kuigi pahaselt hinge tõmmanud, ehmus. 
«Kuss,» sosistas ta. Tal sähvas äkki läbi pea, et tüdruk Parükompsa võib peavalu tõttu 
oma toas puhata. Ta viibutas Glaukonile raevukalt rusikat. 

«Noh, mis ma jälle tegin?» turtsus Glaukon. «Mis seal kotis on?» 

Harmides andis talle hea vopsu vastu pead ja kohkus hirmsasti, kui poiss ulguma pistis. 
Selle kisa peale jookseb veel mõni tüdruk trepist üles vaatama, mis on juhtunud. Ja eks 
Parikompsa hüüdnudki hädise häälega oma toast: «Kes seal on?» 

Harmides tõmbas uuesti käed rusikasse. Seekord juba 

selgest meeleheitest. «Ole ometi vait,» sosistas ta, «ma ostan sulle kõik, mis sa iganes 
tahad.» 

«Kõik?» hüüdis Glaukon, tundes aukartust nii suuremeelse lubaduse ees. «Kas tõesti? 
Kõik, mis ma tahan?» 

Harmides vinnas kotti mööda koridori veidi edasi. Nähes, kuidas ta koti raskuse all 
peaaegu kokku langeb, ei suutnud Glaukon oma uudishimu enam taltsutada. Ta unustas, 
et tal oli kästud vait olla. Rõõmsalt naeru kihistades jooksis ta Harmidesele järele. «Oi, 
see on ju ilmatu raske!» 

Harmides ei püüdnudki enam poissi vaikseks sundida. Ta kuulis jälle alt hääli ning 
Parikompsa torises midagi oma toast. Harmidesel ei jäänud muud üle, kui kotti edasi 


vinnata. Samm, teine — siis kolmas, Glaukon kilkas vaimustusest. Harmidese süda 
peksis nii tugevasti, et tal lõi pist rindu. Ta käed olid nagu liigestest välja venitatud ning 
keha tõmbus üleni higiseks. Kogu jõudu kokku võttes tõstis ta koti üle ukse oma tuppa. 

Oli ka viimane aeg. Parikompsa, vaip ümber, avas toa ukse ja pistis valust kipra 
tõmbunud näo koridori. «Kes see siin niisugust müra teeb? Muudkui trambitakse ja 
käratakse ringi, kui ma ometi ütlesin, et olen nii haige ...» 

Harmides oli kiiruga lasknud koti prantsatades maha kukkuda: tal ei jätkunud enam 
jõudu, et seda vaikselt põrandale asetada. «See on selle südametu poisijõmpsika süü,» 
hüüdis ta Glaukoni käest kõvasti kinni haarates. «Muudkui keksib ja kargab ringi, kuigi 
ma tal käskisin vait olla, kuna sa vaeseke end nii haiglasena tundsid.» 

Parikompsa, kelle pahameel Harmidese sõnu kuuldes lahtus, naeratas nõrgalt; aga 
Glaukon polnud sellise ilmse ülekohtuga nõus. «Ma ei teinud pooltki nii palju kära kui ta 
ise,» hüüdis ta nördinult. «Ise ta kolistas siin. Ta...» Aga enne kui ta enam sõnagi 
lausuda jõudis, sai ta ülekohut õige käegakatsutaval kombel tunda. Mitu head vopsu 
lajatas talle vastu kõrvu ja ta visati tuppa, kus ta nuttes põrandale lamama jäi. 

«Ma nuhtlesin poissi,» seletas Harmides suuremeelselt, «mitte niivõrd sellepärast, et ta 
oli mu vastu jäme, vaid sellepärast, et ta segas su und, kuigi ma olin teda hoiatanud, et ta 
vait oleks. Sina ole nüüd aga hea laps ja mine ilusasti voodisse tagasi ja vaata homme, 
kas su truul austajal, sel laostunud Harmidesel polnud õigus, kui ta ütles, et su peavalu 
kaob ja vähemalt tosin tähte astub 

taevast maha, et sinu silmade puhtas valguses särada.» See võrdlus polnud küll suurem 
asi, aga pärast nii kurnavat episoodi ei suutnud Harmides midagi paremat välja mõelda; 
pealegi polnud too poolearuga plika võimeline vahet tegema kulunud kõnekäänu ja 
kirjanduslikult originaalse metafoori vahel. Ja näe, tüdruk pilgutaski Harmidese poole 
oma silmalauge ning tõmbus kenasti mossitades tuppa tagasi. Susi teda söögu! 

Harmides sulges pidulikul ilmel ukse, nagu oleks ta mingile tähtsale otsusele jõudnud. 
«Sa vilets poisipõnn,» ütles ta vaikse mesimagusa häälega, tundes, et hakkab juba oma 
pingutavast vägiteost toibuma, «sa tänamatu jõmpsikas, mis on sul oma koletu roima 
leevenduseks öelda.» 

«Ise ütlesid, et annad mulle kõik, mis ma iganes soovin,» virises Glaukon istuli tõustes 
ja oma lõuga hõõrudes, mis pisaratest ja vaibatolmust olid kriimuks määrdunud. «Aga 
siis hakkasid hoopis mu peale valetama. Ja lõid veel pähe.» Ning ta pistis uuesti 
läbilõikavalt ulguma — maailma oli võimatu mõista. 

«Jäta ometi see kole kisa,» vaigistas teda Harmides. «Muidu veel need tolad naabrid 
arvavad, et ma olen su vastu julm. Tegelikult aga oled sina see, kes kogu aja mu vaest 
südant piinab.» 

«Kas sa annad mulle kõik... nii nagu sa lubasid?» küsis Glaukon nuttu unustades. «Sa 
ütlesid, et kõik. .. Kui ma trepist üles jooksin ja sind selle kotiga nägin, ütlesid sa, et 
annad mulle kõik, mis ma iganes soovin. Ma kuulsin oma kõrvaga, kuidas sa seda ütlesid. 
Mina ei küsinud midagi, sa ise ütlesid. Et ükskõik, mis ma soovin. Ma ainult kordasin 
sulle järele. Sa ütlesid, et kõik mis ma soovin.» 

«Üheksa lüürilise luuletaja püha nime nimel, kas sa jääd vait!» hüüdis Harmides. «Su 
kõne stiil kannatab nagu alati korduste all. Jah, ma annan sulle kõik, mis sa iganes 
soovid, kui sa sellest kotist kellelegi ei kõssa. Said aru? Mitte ühtki sõna kotist.» Ta tõstis 
kõnealuse eseme ettevaatlikult seinaorva, kus rippusid ta riided, ja kattis selle mantli ja 


muude rõivastega kinni. «Selles kotis on väike paharet, kes võib meid rikkaks teha, kui 
me ta vastu head oleme. Aga üht asja ei või ta kannatada, nimelt, et pisikesed poisid tema 
enda või selle koti kohta igasuguseid märkusi teevad. Said aru?» 

Glaukon kuulas, silmad pärani. Aga Harmides ei tahtnud millegagi riskida, ta ei 
mõelnudki jõmpsikat enne silmist lasta, kui nad laeva pardal on. Ta oli juba kõik joonde 
ajanud. Laev lahkub sadamast kahe päeva pärast. Harmides oleks tahtnud küll päev 
varem teele asuda, aga polnud midagi parata. Teine laev sõitis veel hiljem, alles ne!ja 
päeva pärast Kreekamaale. Kolm laeva olid eelmisel nädalal teele asunud, nende peale 
Harmides ei jõudnud. Ta tahtis sõita laevaga, mis läheb otse Kreekamaale. Mis mõtet oli 
purjetada mööda rannaäärt mõnda teise puuni linna? 

«Ei lähe sa kuhugi palli mängima,» ütles ta, «jääd minuga koos tuppa ja valvad, et 
paharet kotist välja ei pääse, eks?» 


11. 


Nädal möödus, punased flamingoparved lendasid päikeseloojaku poole, päevad ja ööd 
olid täis armastust. Deinias oli õpetanud Delfioni ujuma. See tähendab, et Delfion suutis 
nüüd ujuda silla lõpuni, ilma et ta oleks põhja vajunud, ja puuredel seisis just paraja koha 
peal, et sellest viimasel hetkel kinni haarata. «Ega järvevesi ometi kõhule halba tee?» 
küsis Delfion. «Ma neelan seda ühtelugu alla.» Seejärel lebasid nad muruga kaetud rannal 
lõõskavate roosipõõsaste varjus või jalutasid maanteid mööda mitmeid miile sisemaa 
poole. Teed olid tihti kuumad ja tolmused, ilma ühegi puuta silmapiiril. Siis tõusid need 
mäkke, kus rohelus muutus üha lopsakamaks, ja viisid lõpuks välja samblas vuliseva 
allikani. «On ta siin kogu aja vulisenud?» küsis Delfion, varjates suudlusi oma 
juustepuhmaga. Aga see, et ta nii kindlalt sellel uuestiavastatud maal kõndis, tuli ainult 
osaliselt suudlustest ja Deiniase usalduslike käte puutest. Need olid mehe sõnad, mis maa 
Delfionile nii lähedale tõid. Ega Deinias olnud teab kui jutukas. Aga kõigel, mis ta ütles, 
oli eriline tähendus. Kõik ta jutud ja sõnad olid kuidagi jõulised ja puhtad; saanud kuju 
sihikindlate tegude käigus, pidid nad omakorda tegudele õhutama. Kuigi Deinias otse 
oma elulugu ei jutustanud, tundus Delfionile, et ta suudab selle põhikude ja värvi küllalt 
selgesti ette kujutada. 

Pärast seda kui ta naise ja kahe lapse juurest ära tuli, 

oli Deinias pidanud mitut ametit. Ta isal oli olnud talu ja neid oli kokku neli venda ja 
üks õde. Ühel heal päeval Deinias lihtsalt tuli tulema, sest see oli ainus võimalus pääseda 
vaevarikkast rügamisest, mille eest saadi nii viletsat tasu, et osa maadki tuli ära anda, 
kuna turuhinnad olid madalad ega katnud rendikulusid. 

Deinias oli olnud meremees, kaevanduskümnik, käsna-püüdja, oli abistanud 
viljakoristustöödel ja pidanud par-kalitöökoda. Lõpuks oli ta astunud Nabise, Sparta 
kommunistliku juhi sõjaväkke, kes lõi võidukalt tagasi roomlaste ja ülejäänud Kreeka 
tagurlike liitlasvägede pealetungi. Deinias oli Nabise kirglik poolehoidja ja ta tulisus 
nakatas ka Delfioni. Kreeklane selgitas naisele peensusteni, missuguse arengutee Sparta 
viimase kolme-nelja põlvkonna vältel oli läbi teinud. Kuidas Aleksander Suure 
imperialistlikud sõjakäigud, mis kogu Kreekamaa oma kiiluvette tõmbasid, olid endaga 
kaasa toonud elatustaseme ja palkade kiire languse ning raha ja maavalduste 


peadpööritava koondumise väheste kätte. Kuidas Sparta kuningad, siiras soovis oma maal 
uuesti sugukondlikku vendlust maksma panna, sattusid teravasse vastuollu sugukondlike 
võltsvormidega, mis olid selleks loodud, et säilitada rassilist ülemvõimu ja oligarhiat. 
Kuidas Agis* oli ohverdanud oma elu ja siis Kleomenes* ja kuidas lõpuks Nabis oli 
võitluse etteotsa astunud. «Iga uue valitsejaga muutusid taotlused ikka selgemaks. Agisel 
seisis silme ees mingi särav, ülespuhutud unistus, tema pilk bli suunatud nõiduslikku 
minevikku. Kleomenesega astus unistus maa peale, aga ikka veel puudus sellel selgem 
siht. Alles Nabisega jõuti sihile. Spartas pole enam orje. Nabis kaotas orjuse. Ta kaotas 
rassivahed. Ta kaotas õiguse inimest ekspluateerida.» 

Sõnad kadusid mingeisse joovastavaisse abstraktsioonidesse. Delfion ei suutnud 
kujutleda, kuidas seesugune kord täpselt välja näeks. Aga ta teadis, et ta armsam rääkis 
elust, kus midagi olulist oli muutunud, kus inimväärikus oli unistusest tegelikkuseks 
saanud, kus vabadus polnud enam tühine sõnakõlks ega pettus, vaid teostunud unistus. 
Delfion ei olnud naine, keda armastus oleks täielikult saanud oma võimusesse haarata. Ta 
andus küll Deiniase meelelisele kirele, ent oli samal ajal vastuvõtlik ka mehe vaimsele 
mõjule. Tõsi, ta ei suutnud üht teisest lahutada, aga see ei takistanud tal Deiniase 
mõttemaailma 

tungimast. See koguni lisas ta tunnetele täiust, nagu oleks ta ka ise osa võtnud 
inimkonna vabastamise sõjast, kus Deinias oli kaasa võidelnud. Ainult Deiniase kindlat 
usku, et Nabis peale jääb ja vendlus varsti kogu maailmas võidule pääseb, ei suutnud 
Delfion jagada. Ta oli kogu südamest ja hingest valmis uskuma, et ka teised maad Nabise 
juhtimisel selle liikumisega ühinevad, aga tema meelest oh see ikkagi vaid mööduv 
nähtus, inimväärikuse, vabaduse ja armastuse võidukäik, mis ei või kaua kesta maailmas, 
kus madalad kired ja saagiahnus ta peagi lämmatavad ja hävitavad, nagu poleks teda 
olnudki. Muidugi, see unelm tuleb tagasi ja õhutab inimkonda uutele tegudele. Ometi ei 
tasunud seda liiga tõsiselt võtta. Tõeline tõde oli ikkagi ainult see tõde, mis avaldus nende 
inimeste elutöös, kes praegu elasid. Seetõttu Delfioni jäägitu andumus üritusele, millele 
oli pühendatud ta armastatu elu, tegi ta puhuti piiritult nukraks nagu liiga sulnis, liiga 
hajuvalt sulnis muusika, mida on võimatu taluda. Ta võis edasi elada vaid Deiniast oma 
embuses hoides, ta tugevat nõtket keha enda kõrval tajudes. Mingi vaikne piinav iha 
hävitas teda sisemiselt. 

Endast rääkis Delfion tõtt, aga lühidalt, ja Deinias, kuigi ta huviga kuulas, ei esitanud 
küsimusi. Kumbki neist ei rääkinud tulevikust. Delfion teadis, et mees oli mingi salajase 
ülesandega Kart-hadašti tulnud. Hannibaalist kõneles Deinias märksa tagasihoidlikuma 
vaimustusega kui Nabi-sest. «Me oleme viimase kolme või nelja sajandi jooksul Hellases 
palju intensiivsema arengu läbi teinud kui teised maad. Sellepärast on meie probleem 
ühtlasi avangardi-probleem. Hannibaali ees seisev probleem on palju lihtsam. Ta püüab 
seda päris õigesti lahendada. Meie ja tema vahel pole mingit põhilist lõhet.» Ja ta lisas 
ebamääraselt, et arvatavasti tuleb ta järgmisel kevadel tagasi. Nabist huvitavat Hannibaali 
tegevus šofetina. 

Rohkem nad tulevikust ei rääkinud. Kui Deinias viimasel hommikul üle järve tagasi 
sõudis, leppisid nad kokku, et kohtuvad õhtul; siis pidid nad ka oma tulevikku arutama. 
Deiniasel oli tarvis veel mõned pakilised asjad linnas joonde ajada, Delfion tahtis teda 
enda juurde kutsuda, heitis siis aga selle mõtte kõrvale. Nad otsustasid Deme-teri templi 
juures kohtuda. 

Vaevalt oli Delfion koju jõudnud, kui Kleobule ta tuppa tormas. «Kui päevitanud sa 
oled. Ja nagu pikemakski kasvanud.» See tuli sellest, et Delfion oli kaalus tublisti alla 
võtnud. Kui väsinud ta esimestel päevadel oli olnud ja kuidas ta luud-liikmed hommikuti 
valutasid, ning jalad olid käimisest marraskil! Aga mida päev edasi, seda paremaks ta 
enesetunne muutus; nüüd tundis ta end nooremana kui iial enne. Ta suudles hajameelselt 
Kleobulet ja küsis, kuidas teised tüdrukud elavad. Kleobule ütles, et Pardaliska on välja 
läinud, ta ripsutavat tiiba ühe kullassepast lesega ja tundvat end tema majas täiesti kodus. 
«Oh, oleksin peaaegu unustanud. Barak on tagasi. Ta käis just mõne silmapilgu eest siin 
ja küsis sinu järele. Paistab teine täiesti endast väljas olevat. Eile hommikul tormas ta siia 
ja ma pole iial näinud, et ühel mehel võib nii metsik nägu peas olla. Pidin temaga mitu 
tundi rääkima, enne kui ta rahunes. Ta on päris kena, eks ole?» lõpetas heasüdamlik 
Kleobule, kes ei aimanudki, et ilme Delfioni näol ei tõotanud Barakile midagi head. 

Delfion oli Baraki täiesti unustanud. «Kui ta jälle tuleb, ütle, et ma ei ole veel tagasi. 
Ütle, et saatsin sõna, et ma enne ülehomset ei tule.» Nii jääb talle vähemalt aega mõelda, 
mida Barakiga peale hakata. 

«Ta on sinu pärast nii ärevil,» jätkas Kleobule, kuna ta oli Barakile lubanud, et kostab 
noormehe eest. «Minu meelest on ta kena noormees. Palju kenam kui kõik muud siinsed 
inimesed. Ja ta armastab sind tõsiselt.» 

«Jah, ega tal viga ole,» ütles Delfion. «Kuidas kõigi teiste käsi käib?» 

«Oi, Parikompsa oli haige. Mitte raskesti, tead isegi. Ikka see peavalu. Muide, ta on 
Ampeliska peale armukade. Ja Harmides läks täna hommikul vara minema. Ütles, et 
läheb nädalaks või paariks ühe oma sõbra juurde. Kaks meest aitasid tal pakke kanda. See 
pani meid tõesti imestama. Endal polnud peaaegu midagi kaasas, kui ta siia tuli, eks ju?» 

Delfioni hakkas Harmidese ärasõit huvitama. See paistis õige imelik. Aga polnud mõtet 
mehikese pärast oma pead vaevata. Küllap ta oli mõnele kreeka kaupmehele oma kurba 
lugu jutustanud ja end külaliseks kaela määrinud, mõne päeva pärast on ta jälle tagasi ega 
jõua kaupmeest ära kiruda ja lubab sellele tõusikule näidata, kus ta õige koht on. Äkki 
tundis Delfion end kohutavalt õnnetuna; 

ta vihkas elu, mille juurde ta oli tagasi pöördunud, ja teadis, et ta ei suuda enam anduda 
ei Barakile ega ühelegi teisele mehele, ta ei tahtnud kedagi peale Deiniase. Võib-olla, 
arutles ta nukralt endamisi, hindab ta oma tundeid Deiniase vastu liiga kõrgelt ja on mõne 
aja pärast mehe juba unustanud, aga praegu vähemalt oli ta täiesti oma tunnete võimuses. 
Edaspidi jääb ta vaid selle maja perenaiseks ega võta ise enam kliente vastu. Barakiga 
muidugi tuleb tüli. Võib-olla oleks kõige õigem talle ta kingitused või vähemalt mõned 
neist tagasi anda. Delfioni mõtted hakkasid uuesti asjalikku suunda võtma; oli tarvis leida 
kindlat pidepunkti, aga kui see peab asuma väljaspool maailma, mida esindab Deinias, 
siis kust mujalt võis ta seda leida kui rahas ja kõiges selles, mis rahaga on seotud? Ei, ta 
ei tahtnud Barakile kingitusi tagasi anda. 

Ta läks üles oma tuppa ja hõikas Kleobulele, et see vannivee valmis paneks. Niipea, kui 
ta tuppa astus, tundis ta, et tuba on kuidagi võõras ja mööbel nagu teistmoodi. Aga küllap 
tuli see hingelisest murrangust, mille ta oli läbi elanud. Kuidas võikski tuba talle 
tuttavana tunduda, kui tema ise, kelle loomus ju toas avaldus, nii põhjalikult muutunud 
oli? Ometi ei saanud ta ebamugavast tundest lahti. Aga alles siis, kui ta juba istus ja jalad 


välja sirutas, et väike neegriplika saaks tal sandaalid jalast võtta, sai ta aru, et vähemalt 
üks asi ei olnud oma koha peal. 

«Kust see kirst siia sai?» 

Väike neegriplika ei teadnud ja ainult naeratas sõbralikult, nii et hambad välkusid. 
Delfion unustas kirstu ja ta mõtted pöördusid jälle argielu murede juurde tagasi. Kuskil ta 
sisimas toimus põhjalik pööre. Ühed jõud püüdsid vanu aluseid lahti kangutada, teised 
katsusid seda takistada. Tema kunagised kartused, kust oligi pärit see ettevaatlik rahu, 
mis tal siiani oli aidanud elus läbi lüüa, püüdsid ka uuel pinnal vana tasakaalu saavutada. 
Ta arutas mõttes, et tal tuleks veel oma kuus kuud tublisti tööd teha, siis võiks hakata 
vaatama, kuidas tüdrukud vabaks lasta, neile väike kapital anda ja asjad nii korraldada, et 
ta ise saaks mõne pankuri vahendusel endale Ateenas või Korintoses paraja kinnisvara 
soetada — see annaks kindla seljataguse. Pärast seda võiks Deiniase üles otsida, isegi kui 
mees ei peaks kevadel enam Kart-hädasti sattuma... Aga teine osa temast, see, mis hiljuti 
oli vabaks saanud, 

naeris need plaanid välja — niimoodi ei jõua ta kuigi kaugele. Kui ta kord juba vanade 
eluviiside juurde tagasi pöördub, haarab endine rutiin ta uuesti oma võimusesse ja kisub 
alla; tekivad ettenägematud väljaminekud; unistus sellest, et ta kord majanduslikult 
kindlustatuna saaks üksindusse tõmbuda, muutuks üha kättesaamatumaks. Ta ei näeks 
enam iial Deiniast. Selle mõtte juures tõmbus ta süda kokku. Kõike muud, ainult mitte 
seda! 

Kleobule astus tuppa. «Ma tahtsin su käest midagi küsida. Ega sul midagi selle vastu ei 
ole, kui ma ütlen Barakile, et sa just sellepärast saatsidki sõna, et tema võiks ehk 
Sürakuusast tagasi olla? Ta on nii õnnetu ...» Delfion oli Barakist tüdinud, aga talle 
meeldis, et Kleobule noormehe pärast muret tundis. 

«Ütle, mida tahad! Ainult vaata, et see liiga südamlikult ei kõla!» 

«Ega ma ainult tema pärast. Ta paistab sinu pärast mures olevat. Ta ei öelnud küll 
selgesti, aga andis mõista, nagu ähvardaks mingi hädaoht. . . Ma ei saanud ta jutust õieti 
aru. Nagu ähvardaks just sind mingi hädaoht. Ma kohkusin ka ära. Ta ajas nii segast juttu, 
aga ise näis koledasti kannatavat.» 

«Ta tahab ainult tähelepanu endale tõmmata, tahab, et ma teda ilmtingimata vastu 
võtaksin,» ütles Delfion äge-nedes. «Saada järgmine kord mõni teine tüdruk temaga 
rääkima, kui see sind nii rööpast välja viib.» 

«Ei, ma räägin ise. See ei vii mind sugugi rööpast välja. Mul on tast ainult kahju.» 
Kleobule lahkus toast. 

Niipea kui tüdruk oli läinud, polnud Delfion enam sugugi nii väga veendunud, et Barak 
ainult salapäratseda ja end tähtsaks teha tahab. Delfion ei tundnud end äkki enam 
kindlana. Hetkeks valdas teda vastumeelsus koguni Deiniase ja selle hoolimatult 
edasisammuva maailma vastu, mida mees esindas. Ta tahtis uuesti sukelduda sooja 
kosmilisse unistusse, universumi igavese sünni, surma ja uuestisünni kujutelmade ringi, 
nii nagu see viljakuse jumalannale pühendatud miimides avaldub. Kohutav hirm halvas 
teda. Ta mõtted pöördusid jälle kirstu juurde. Miks asus see toa teises otsas? Delfionil oli 
kange tahtmine pista käsi laekasse, kus ta hoidis oma aardeid. Kulla ja kalliskivide 
puudutamine vabastaks ta pealetikkuvast hirmust, ta ei sõltuks enam maailmast ja saaks 
tagasi enesekindluse. 

Aga hädaohutunne ainult kasvas, kui ta tabureti võttis ja kirstule asetas. Ta ronis üles, 
avas laeka kaane ega olnud isegi üllatunud, avastades, et laegas on tühi. Ta tajus vaid, et 
ta eelaimused polnud teda petnud. Ta kartused olid leidnud kinnitust. Hetkeks tundis ta 
koguni kergendust. Nüüd ta vähemalt teadis, kust tuli hoop. Teadmatus just oligi teda 
kõige rohkem häirinud. Ta ronis kirstu otsast alla, pani tabureti korralikult oma vanale 
kohale ja istus jälle voodiäärele. 

Väike neegriplika pistis oma naeratava näo ukse vahelt sisse ja teatas, et vann on 
valmis. «Tulen kohe alla,» vastas Delfion, ilma et oleks üldse suutnud end liigutada. 
Talle kippus naer peale, mingi pööritav tühjus valitses ta peas, närvid olid kuidagi 
rumalalt pingul ja elevil, suu kiskus mõttetult naerule, nagu oleks ta iseenda tapnud ja 
rõõmustaks nüüd hästi tabanud hoobi üle. Ta nagu vaatles end kuskilt eemalt. 

Aga midagi tuli ette võtta. Tema teine mina protesteeris, laiutas käsi, haudus plaane, 
kuidas kiiresti ametivõimudele teatada ja varast taga ajama hakata. Kes oli võtnud raha ja 
kalliskivid? Pardaliska, Barak, Kleobule? Mõte liikus loiult, üks oletus teise järel libises 
mööda, jätmata ainustki jälge. Ohates tõusis ta püsti. Vähemalt merevaigust kaelakeed 
polnud tualettlaual keegi puudutanud. Tal oli tahtmine see aknast välja visata. Ei, ta ei saa 
uuesti otsast peale hakata. Äkki valdas teda üllatav vabadustunne, ta keha muutus kergeks 
ja nõtkeks, nagu oleks ta nümf mõnest legendist, kes on linnuks moondunud. 

Ja korraga taipas ta, kes oli asjad varastanud. Muidugi Harmides. Kuidas, taeva pärast, 
oli ta küll nii andestamatult hooletu olnud ja talle näidanud, kus ta oma väärtasju hoiab, 
kui Harmides talle seda uskumatult läbipaistvat lugu emalt päritud mälestusesemetest 
jutustas. Noh, Delfion oli asja talle ainult kergemaks teinud. Ühe nädala jooksul oleks 
Harmidese-taoline mees peidupaiga ka siis välja nuuskinud, kui Delfion talle seda vaeva 
poleks säästnud. Ja ma ju kogu aja teadsin, missugune ta on, mõtles Delfion. Ta püüdis 
meelde tuletada, millega ta mõtted parajasti tegelesid, kui ta peidupaiga Harmidesele 
reetis. Kuidas ta ometi mehe riukaid läbi ei näinud? 

Delfioni meel muutus üha kergemaks. Ta teadis nüüd, et niikaua kui ta süda kogu selle 
varanduse küljes rippus, 

poleks ta suutnud end siit lahti kiskuda. Ta oleks üha uusi vabandusi leiutanud ja lõpuks 
hellitanud kõigest möödunust vaid nõrka mälestuskuma. Kui hirmus. Nüüd on lõpp võib- 
olla lähemal, aga see on väärt lõpp. 


Deinias ootas teda trepil; jälle seisis ta seljaga Delfioni poole, kuna ta ei teadnud, 
kustpoolt naine tuleb. Järgmine kord ta juba teab, mõtles Delfion, nüüdsest peale teab ta 
alati. Aga ta ei kiirustanud rääkima, tal oli soe ja hea olla. Nad sammusid dokkide poole 
ja tõusid siis üles Kart-hadašti kaitsevallile, kust veel iial ükski vaenlane polnud läbi 
murdnud, kuigi tornide vahel ei kõndinud enam rinnaturvisega vahisõdurid, laoruume ei 
täitnud tohutud viljavarud ning maa-alustes tallides ei trampinud tuhanded hobused ja 
elevandid. Oli tore olla siin kõrgel nendel tohutud müüriplokkidel ja vaadata, kuidas 
päike aegamisi tumevioletsete küngaste taha kadus. 

«Mul oli täna palju tegemist,» ütles Delfion lõpuks ja rääkis Deiniasele kõik ära. 

Ta oli tüdrukud vabaks lasknud. Et arusaamatusi ei tekiks, oli ta teinud seda ühe 
ametniku juuresolekul, kellele andis jootraha, et ta kogu asja kiiremini joonde ajaks; 
pärast oli ta käinud veel Demeteri templi ülempreestrinna juures. Ta ei tahtnud, et 


tüdrukutel tuleks hiljem oma seisuse pärast sekeldusi. Maja ja kõik ülejäänud asjad oli ta 
jätnud Kleobulele. Ise tahtis ta pöörduda tagasi Hellasesse — Spartasse. 

«Küllap saad oma kapteni nii kaugele, et ta mu kaasa võtab.» 

Ta ei öelnud, et tuli Deiniase juurde, ta ei tahtnud end talle kaela määrida. Õieti 
polnudki Deinias ainus põhjus, miks ta selle otsustava sammu oli astunud, kuigi ilma 
Deiniaseta ta seda iial poleks teinud. Kui Deinias ka praegu sureks, mõtles ta, läheksin 
ma ikkagi Spartasse. Aga Deinias ei tohi surra. Aimdus, et nende tulevik on üürike, et 
aeg, mis neile on antud armastada ja Nabise juhtimise all õnne maitsta, ei kesta kaua, tegi 
Delfioni kurvaks, aga see kurbuski kuulus kogu selle võlu, kogu selle rõõmsa erutuse 
juurde, mis nüüd, kus ta end vabana tundis ja oma heaolu enam ei tarvitsenud maisele 
varale ehitada, ta hinge täitis. Elu oli nüüd üksainus voogamine, üksainus liikumine ja 
muutumine; ning kuskil sügavas 

sisimas püsis nukker ja hell teadmine, et sa kõigest sellest imepäraselt osa saad. 

«Meie pidupäevad on nüüd läbi,» oli kõik, mis Deinias ütles. Delfion oli talle tänulik, et 
nad teineteise mõistmiseks nii vähe sõnu vajasid. «Ma tean, ma tean,» hüüdis ta. «Kas ma 
siis ei vääri sind?» 

Vastuse asemel haaras Deinias ta oma käte vahele ja Delfion puhkes ohjeldamatult 
nutma. Enam polnud vaja midagi seletada. Ta ei tulnud Deiniase juurde armuseiklusi 
otsima, ta ei nõudnud, et mees temale kuuluks. Delfion läheb ta juurest ära, niipea kui ta 
märkab, et ta takistab Deiniasel teenida üritust, mille eesotsas seisab Nabis. Delfion tahab 
vaid, et tallegi ses ürituses oma osa antaks, et ta teaks, et nad võitlevad sama eesmärgi 
eest. Ja kui neil vahest avanekski võimalus oma armastusele pühenduda, siis on see 
hoopis teine asi, kuigi ka see oleks osake sellest suurest kiindumusest, kevadhurm, mis 
võib üle elada mitu talve, mitu surma. Ja Delfion nuttis Deiniase käte vahel selle kurva ja 
armsa elu pärast, mida tuli igavesti kalliks pidada ja ometi ainsa sõna peale ohvriks tuua 
eesmärgile, mis hoidis üleval kogu seda kurba ja armast elu. 

Üleval kaitsevallil, kus kivid olid soojad päevasest päikesepaistest, nuttis ta nagu laps ja 
rahunes siis Deiniase rinnal. All tänavalõhanguis kees linna meeletu elu, madal 
häältekõmin riivas nende jalgu. Mägede violett hajus uduna lääne poole. 

«Jah, küllap kapten leiab sulle laevas ruumi,» ütles Deinias. 


Kapten torises veidi, aga lõpuks leiti ikkagi väike kajut. Nad istusid Deiniasega 
hilisööni laevaninas köiepundarde otsas ja ajasid juttu, peakohal paistsid tähed, 
ümberringi loksus ja sosiskles vesi. Delfion rääkis Deiniasele, kuidas ta kogu oma 
varanduse oli kaotanud, ega püüdnudki salata, kuivõrd see kaotus oli aidanud tal 
otsustavat sammu astuda. «Ma olen sellele hirmsale Harmidesele tänulik,» ütles ta. 
«Tema räpane vemp osutus kõige abistavamaks käeks, mis mulle iial on ulatatud.» 
Deinias ei hinnanud tema otsust seetõttu sugugi vähem, et välised olud olid selleks tõuke 
andnud. Ta rändas mõttes tagasi aega, mil ta ise oli kodunt lahkunud, ja püüdis 
meenutada, milline oli tollal ta enda meeleolu. «Küllap tookordki aitasid tuhat 

pisiasja kaasa. Isa sattus ikka suurematesse raskustesse. Pidin seetõttu tugevamini 
töötama. Tegin igasuguseid plaane, kuidas perekonnavarandust päästa, aga lõpuks pidin 
ikkagi olukorrale alla vanduma. Mu naine oli omal ajal kena tütarlaps, aga vanema venna 
naine rikkus ta ära... Ma ei tea. Ühel päeval nägin ma, kuidas ta kerjuse lävelt minema 


ajas. Küllap ma ei andestanud seda talle iialgi, kuigi ma tol korral midagi ei öelnud. Kogu 
see elu rõhus mu maha. Siis läks asi päris hulluks. Ühel päeval vahetasin parajasti toas 
rõivaid — olin just künd-mast tulnud —, kui kuulsin, kuidas naine all õues nais-orjaga, 
pooltobeda traakia tüdrukuga riidles; kanad kaagutasid. Lippasin teise ukse kaudu välja ja 
läksin mere äärde suplema, kuigi vend mind viinamäel ootas. . . Olime temaga härja 
ostmise pärast riidu läinud .. . Neid päevi on raske meelde tuletada, just nagu püsiksid 
sõlme kallal, mille sa nädal aega tagasi hoolikalt sõlmisid ja mida sa enam ei oska lahti 
teha . .. Linnanõukogu oli sel aastal suurmaaomanik Skapamnioni pooldajatest üle uju- 
tatud ... Ma suplesin meres ega suutnud siis äkki enam kogu selle nääklemise sisse 
tagasi minna. . . Lamasin kaljunukil päikese käes ja kuivatasin ennast, üks laev sõitis õige 
lähedalt mööda. Ma ei mõelnud õieti midagi, lihtsalt hüppasin vette ja ujusin laeva 
juurde. Nad võtsid mu pardale. Mõnda aega ei võinud ma ühtki naist silmaotsaski sallida, 
siis unustasin . ..» 

Aeg-ajalt lõi kala vees sulpsu. Hõbesoomused helkisid, veepind lõi säbrutama. Tähed 
olid nagu läikivad piisad, mis rippusid mastide ja raade küljes. Sadama poolt paistsid 
kaubaladude ja empooriumi tumedad siluetid. Suur laine pani laeva äkki kõikuma ja 
tõmbas ankruköied pingule. Miski sibas üle sadamasilla, öö ohkas sügavalt. 

Reisija, kes sõitis Delfioni naaberkajutis, oli käskinud, et teda enne ei tülitataks, kui 
laev on purjed hiivanud. Tal oli teener kaasas, sest Delfion kuulis kajutist jutu-kõminat. 
Madrus, kes tõi Delfionile hommikusöögiks mett ja leiba, rääkiski, et reisija oli keelanud 
end tülitada. Delfion arutles endamisi, kas mees jookseb ära oma naise või võlausaldajate 
eest, on ta mõni poliitiline põgenik või lihtsalt mingi veidrik. Aga lahkumisärevuses 
unustas ta naabri peagi. Delfion oli tüdrukutele öelnud, et sõidab Kart-hadaštist ära, aga 
lähemalt polnud ta midagi seletanud; ta ei tahtnud pisaraterohket jumalagajätmist 

227 

sadamasillal. Kui ta majast lahkus, oli niigi juba igaüks oma tundeid demonstreerinud: 
Kleobule kaotas viimasel minutil närvid ja palus, et teda kaasa võetaks, seepeale unus- 
tasid kõik tüdrukud erutuse, mis neid vabaks saades oli vallanud, ja hakkasid 
hüsteeriliselt kinnitama, et nad ei taha oma armastatud Delfionist maha jääda. ,, Laev 
hiivas vara ankru. Delfion hoidus trepi ligi, et ringisagivatele madrustele mitte jalgu 
jääda. Ta oli rahulik ja siiski pisut elevil. Laev tõugati teivastega kai küljest lahti, seejärel 
võeti abiks aerud ja sõideti kitsast sadamasissekäigust avamerele. Kiiresti vahelduvate 
piltidena libises Kart-hadašt Delfioni silme eest mööda ja kadus unustusse. 
Empooriumihooned jäid seljataha ja sulasid ühte linnamüüriga, siis vilksatasid mööda 
mõned hütid palmipuu all, sellele järgnes rida kiiskavaid härras-maju, lage kalmistunurk, 
tamariskisalu ja sakiline kalju-joon; väike tüdruk veeretas rannal ratast, kuskil vilksatas 
punane tellisekatus, seejärel jälle sakilised kaljud, ja maa kahanes ikka väiksemaks ja 
väiksemaks kesk värskeid tuuli ja lainehobuste vahuseid lakku. Deinias läks mööda ja 
asetas oma käe hetkeks Delfioni käsivarrele. Delfioni elu põles tugevais 
puhastusleekides. 

Keegi tuli trepist üles. Delfion aimas, et see on seesama mees, kes oli käskinud end 
mitte enne tülitada, kui laev on juba teele asunud. Ta pööras uudishimulikult ümber ja 
nägi Harmidest enda selja taga trepist üles tulevat. Harmides hoidis Glaukonil käest 
kinni, vaatas rõõmsalt juttu vadistades poisile otsa ega märganud Delfioni enne, kui oli 
üsna ta ligidal. Selle aja peale oli Delfion jõudnud end juba koguda. Kui ta esimese 
vihaga tahtis lurjuse kohe paljastada ja karistada ning samal ajal tundis vastupandamatut 


soovi valjusti naerma pahvatada, siis andsid mõlemad tunded lõpuks maad vaikselt 
muhelevale põlgusele. Pealegi, kuidas saaks ta Harmidest paljastada — tähendaks see ju, 
et ta on tänamatu uue elu vastu, mille oli endale valinud! Kui ta Harmidese paljastab, 
saab ta oma varanduse tagasi, aga juba ainuüksi mõte sellele, et ta peab uuesti oma 
õlgadele võtma tapva jõukusekoorma, täitis teda hirmuga, nagu oleks tegu 
pühaduseteotusega. 

«Tere hommikust, Harmides,» ütles ta. 

Kui Delfion üldse kättemaksu ihkas, siis tuhkjas kahvatus, mis nüüd Harmidese näole 
langes, näitas, et ta oli oma tahtmise saanud. Harmides nõjatus vastu seina ja 

oleks peaaegu ümber kukkunud, kui laev avamerele jõudes ägedasti kiikuma hakkas. 
Mehike ei saanud sõnagi suust, ta tegi küll suu lahti, aga sealt kotsis ainult arusaamatut 
kulinat. Delfion tundis ta vastu mingit jahedat kaastunnet. 

«Ma otsustasin Hellasesse tagasi minna,» jätkas ta. «Andsin maja kogu täiega 
tüdrukutele. Kole kahju. Sel moel said nad ka sinu kolm kallist mälestusasjakest endale. 
Kuidas sa nüüd ilma nendeta elatud saad? See oli minust tõesti südametu, et nad mul nii 
meelest ära läksid.» 

Delfion nägi, kuidas kahtlus- ja kergendustunne Har-mideses võitlesid. «Sa ... andsid 
kõik ära? Mul endal avanes näe võimalus ... Glaukoni pärast... Võtsin vastu. Ma ei 
saanud sinuga jumalaga jätta, kuna sind polnud kodus. Sa tead ju, ega ma endast ei hooli. 
Minu elu on läbi. Aga poiss on noor. Ma ei või pealt vaadata, kuidas ta raisku läheb... 
Ega sa laekasse ei vaadanud?» 

«Õieti pean ma sind tänama, et ma selle otsuse tegin,» ütles Delfion. «Sina oled süüdi, 
et.. » 

Tuhkjas kahvatus ilmus uuesti Harmidese näole. «Mis asja sa kargad,» hüüdis ta 
ahastades Glaukonile. «Seisa paigal! Ma kardan, ma jään vist merehaigeks.» 

«Meil on kotis paharet,» hüüdis Glaukon ringi keksides. 

Delfion patsutas talle õlale ja astus Harmidese juurde. «Vaata, sinu targad arutlused 
raha ja varanduse põlastus-väärsusest viisid mu niikaugele, et ma otsustasin kõik 
sinnapaika jätta. Tänu sinule sain ma aru, et iga kübe-kegi endast lugupidav inimene peab 
rahast ja kogu varandusest loobuma...» 

Harmides silmitses teda ärevalt. Peitus neis sõnades terav iroonia või oli Delfion lihtsalt 
viimane tola? Igatahes ei kavatsenud ta oma aardeid tagasi nõuda, ja kõik muu oli 
ükspuha. Aga Harmides taipas, et reis ei kujune just meeldivaks. Võib-olla Delfion ainult 
ootab, kuni nad jõuavad mõnda Kreeka sadamasse, ja annab ta siis üles? Ja kuidas saab ta 
laeval oma saaki varjata — ükskõik kuhu ta ehted ka peidab, mõni madrusemühakas leiab 
need ikka üles ja näppab ära. Harmides oigas. 

«Aita parem oma isand kajutisse tagasi,» ütles Delfion Glaukonile. «Ta jääb raskesti 
merehaigeks.» 

Siis pöördus ta ümber ja läks üles tekile, kus ahtris tüürimehe kõrval seisis Deinias, 
punane kaelarätt lipen-damas tuules. Niisuguses maailmas ei või see kaua kesta, 

mõtles Delfion, ühendades mõttes oma armastuse Nabise üritusega. Aga senikaua kui ta 
kestab, on ta särav ja tugev ja õrn, ning muusika lehvitab tuules oma metsikuid 
lahingulippe; siis aga alustavad rünnakut piigid. 


12. 


Nii neil hetkedel, kui ta viibis mingis poolekstaasis, kui ka neil, mil ta meeli valdas 
raske süngus, oli ta jõudnud piirini, kus kõik asjad, isegi kõige tühisemad, said mingi 
pahaendelise tähenduse. Ta oli valmis tegema ükskõik mida, et ainult pääseda nende 
halastamatute häälte käest. Kõik, mis tema elus oli jäänud kuidagi poolikuks ja 
ebatäiuslikuks, näis koonduvat Delfioni ja Baraki ümber; naine oli ta lõksu meelitanud, 
nii et ta hakkas nende vaheltsobitajaks ja viis nad kokku; nende ühenduses aga peitus 
kogu kurja juur, embus lagunes siin oma algelementideks — jõuks ja vägistamiseks. Kui 
ta neile kahele mõtles, nägi ta kõiksuse vägistatud ja vägistavat olemust meeletus hirmus 
ühtesulanuna. Ta hakkas käima paikades, kus võis kohata Barakit, et toita oma viha ja 
viia end lähemale otsustavale silmapilgule. 

Kord kohtas ta Barakit tänaval Delfioni maja ligidal. Aga Barak ei märganud teda ja 
läks temast mööda; noormehe juuksed olid sassis, pilk maas. Miski Baraki metsikus 
välimuses sisendas Gersakkonile, et tund oli lõpuks saabunud. Ta järgnes Barakile läbi 
mitme tänava ja kaotas ta siis silmist kuskil puuseppade tänavas, kus tehti ekspordi jaoks 
seedripuust kandetoole ja voodeid. Aga tal oli tunne, et kõik liikumised on saatuse poolt 
ette määratud, ja ta ei kahelnud, et kohtab Barakit õige pea uuesti. Ta läks koju ja võttis 
kirstust, kus leidus igasuguseid sõjariistu, ühe pistoda; sellel oli peenike, hästi terav ja 
kõver tera, mida nähes Gersakkon iiveldust tundis. Siis läks ta läbi dokkide sadama teise 
serva, et järele vaadata, kas kõrts, mida ta seal kunagi oli näinud, on veel alles ja ikka 
niisama haisev ja inetu. Kõrts oli alles. 

Gersakkon läks tagasi tänavale, kus asus Delfioni maja, ja umbes tunni aja pärast nägi 
ta Barakit uuesti tulevat; noormehe näol lasus seesama ohvriks pühitsetud looma ilme. 
Sel korral Barak märkas Gersakkoni. Hetkeks paistis, 

nagu tahaks ta seisma jääda ja rääkima hakata, lõi aga siis lootusetult käega ja läks 
edasi. Gersakkon laskis tal minna. Tal oli tunne, et tund polnud veel saabunud, kuigi oli 
ligi. 

Järgmisel hommikul ootas ta samas kohas; peagi nägi ta jälle Barakit tulevat. Tund oli 
saabunud. Barak paistis olevat viimse võimaluseni kurnatud, juuksesalgud langesid tal 
näole ja silmist vahtis ärahirmutatud looma pilk. Ta huuli kattis vahukirme. Ta ei 
märganud Gersakkoni. Gersakkon püsis tal tihedalt kannul. Niiviisi kõndisid nad umbes 
tund aega. Barak ei vaadanud kordagi tagasi, vaid eksles sihitult ühest tänavast teise. Siis, 
pööranud paplite ja raidkujudega äärestatud tänavast ühte kõrvaltänavasse, pöördus ta 
äkki ümber ja haaras Gersakkonil käest kinni. 

«Miks sa mu kannul käid?» 

Samas tundis ta Gersakkoni ära ja laskis ta käe lahti. Ta kordas oma küsimust 
rahulikuma tooniga ja Gersakkon vastas: «Ma nägin su näol surma. Sellepärast käisin 

ma su kannul.» 

Barak pahvatas õõnsalt kähiseval häälel naerma ja äigas käega üle näo, seejärel 
silmitses ta oma peopesa, nagu peaks ta seal nägema mingit valust krampikiskunud maski 
või vereplekke. «Noh?» küsis ta ähvardavalt. 

«Lähme joome ja ajame juttu,» ütles Gersakkon ja võttis tal käest kinni. 


Barak ei vastanud, aga läks Gersakkoniga kaasa. Gersakkon viis ta dokikvartali, ilma et 
oleks tee peal sõnagi lausunud. Barak ei paistnud millegi vastu huvi tundvat. Gersakkon 
ei püüdnudki teada saada, miks noormees nii rusutud on. Tema meelest tuli see survest, 
mida jumal paratamatult avaldab ohvrile, kelle kaudu peab teostuma jumala ilmumine ja 
taevaminek. Nad möödusid väikesest templist ja Gersakkon haistis verelehka, mida 
läppunud viirukisuits polnud suutnud lämmatada. Jumalus elas kõrbenud liha ja vere 
lõhnas. Kõik muu oli vaid dekoratiivne tagapõhi. Ta tundis, kuidas nahktupes põueoda 
vastu ta puusa rõhus nagu kepp, milles maagilisel jõul on säilinud kevadmahlade või 
välgu kohutav tukse. 

Kõrts, kuhu ta läks, oli vilets joomakoht linnamüüri taga väikesel tühjal maalapil 
kaubadokkide ja paari ilusa aia vahel, mida põhja poolt piiras surnuaed. Gersakkon oli 
valinud selle koha sellepärast, et maja ühes nurgas asus otse vee kohal väike rõdu, mis 
lõhnas vettinud 

puude järele. Ta tiris Baraki läbi esimese toa, kus jõid meremehed ja naised. 

«Kas rõdul on kedagi?» küsis ta kõrtsiteenrilt. Jah, kaks meest jõid seal. Gersakkon 
andis teenrile mõned mündid ja käskis mehed kinni maksta, et nad rõdu vabaks teeksid. 
Kui mehed olid lahkunud, läksid nad Barakiga rõdale. «Siin on meil mugav olla,» ütles 
Gersakkon. 

Esimest korda laskis Barak silmadel ringi käia. «Jah?» ütles ta ja vaatas üle vete 
mägede poole. Gersakkon märkas noormehe näol tahtejõuetut juhmi ilmet, mis on omane 
kõigile neile, kes on saatuse poolt ohvriks määratud, ning tundis, kuidas pistoda tugevasti 
vastu ta puusa rõhus. Kui pimedaks läheb, lööb ta noa Baraki südamesse või kõrisse — ta 
polnud veel otsustanud, kuhu, kuigi see oli väga tähtis — ja viskab siis laiba vette. 
Selleks ajaks on maja lärmi täis ja kõik juba purjus ning keegi ei pane tähele ega hooligi 
sellest, kas Barak on või ei ole enne Gersakkoni majast välja lipsanud. Barak oli nagu 
mingi ränk koorem, mille ta peab oma seljast maha viskama, et jälle sirgelt seista, või 
nagu loor, mis varjab ta eest elu ja mille ta peab lõhki karistama, et pääseda teisele poole, 
kus asub tõelisus. Mõte, et ta sammub läbi lärmaka purjus kõrtsi päiast kõike, täitis ta 
ääretu kergendustunde ja rõõmuga — see tähendaks ju, et ta on teo korda saatnud ja 
pääsenud. Tundus, et kogu elu hakkab siis liikuma vastassuunas, maailm on pööratud 
pahupidi. Noapiste tagajärjel langeksid keskpunkt ja ring joon maagilises 
välgusähvatuses hetkeks ühte ja pärast lendaks keskpunkt vaba teguderingina väljapoole, 
kõik see aga, mis Gersakkoni praegu lämmatas ja lõhki tahtis rebida, surutakse 
keskpunkti. 

Küsimus seisis veel vaid õiges hetkes ja kohas, kus noapiste peab aset leidma. Mis 
kohasse puutus, siis hakkas see Gersakkonile muret tegema jä teda häirima. Barak istus 
mingil vateeritud polstriga puupingil, Gersakkon klapptoolil; nende vahel asus 
veiniplekkidega kaetud vahtrapuust kokkuklopsitud laud, mille sisse külastajad olid 
lõiganud oma nimesid ja igasuguseid muid märke. Kõrtsiteener tõi suure pudeli parimat 
valget sitsiilia veini. Nad kurnasid veini läbi räpase riidenartsu ja lisasid sellele vett 
hulka. 

Barak jõi ja elu näis hakkavat temasse tagasi tulema, ta vaatas rahutult ringi ja vangutas 
pead. Lõpuks pöördus 

ta Gersakkoni poole ja küsis; «Miks sa mu siia tõid?» Ta hääles polnud kahtluse 
varjugi, ta küsis lihtsalt sellepärast, et ta hakkas uuesti oma ümbruse vastu huvi tundma. 
«Muide, kas me oleme sõbrad? Mina küll ei tea. Sa segad end kogu aja mu ellu ja ma ei 
tea, kas needa või õnnistada sind.» Kui ta vastust ei saanud, laiutas ta käsi ja ütles: «Igal 
juhul — see ei loe. Ütle mulle, kas sinu meelest on teatud juhul lubatud oma isale näkku 
lüüa? Ma seletan kohe lähemalt. Näkku — vastu lõuga. Muide, see ei loe ju, kuhu.» 

«Isa olla on õige tõsine asi,» ütles Gersakkon ettepoole nõjatudes, teda hakkas erutama 
üks uus mõte. Ta raputas pead. «Ma kardan, et ma ei julgeks üldse magada, kui ma 
oleksin isa. Aga ega sa seda ei küsinudki. Minu meelest ei saa keegi meist surma kohtu 
ette astuda, ilma et me süda meie vastu ei kisendaks, ükskõik mida me ka välja ei 
mõtleks, et seda tunnistajat vaikima sundida. Minu meelest — muide see, mida mina 
arvan, ei loe üldse, pealegi käib ta risti vastu sellele, mida tavaliselt arvatakse — on isa 
mitte lüüa samasugune kuritegu kui teda lüüa. Sest vaata, esiteks on need sugulussidemed 
üldse valed ja ebaõiged ... Üks minu sõber, keda ma väga austan, usub, et poeg, 
teoloogiliselt võttes kui emanatsioon, on ajatu ja järelikult täpselt niisama vana kui isa. 
See on kaalukas järeldus ja võib viia — kui temast õigesti aru saadakse — maailmani, 
kus seadus muutub vabaduseks. Teisest küljest muidugi võib see olla lihtsalt meeletus.» 

Barak rüüpas veini ja nõjatus tagasi, üha peaga noo- 
gutades. Gersakkon pidas seda saatuslikuks märgu- 
andeks. Ta peab noa ohvri kõrisse pistma. Nüüd, kus 
kõik kahtlused olid kadunud, haaras teda äkiline õrnushoog Baraki vastu, ta sirutas käe ja 
silitas Baraki kätt. Barak vaatas alla kaaslase väljasirutatud käele ja kortsutas kulmu. 

«Siin me nüüd oleme,» ütles ta lõpuks. «See tähendab, sind ma just tahtsingi näha.» Ta 
vaatas Gersakkonile paluvalt otsa. «Sa oled mind varemgi aidanud ja mul pole kedagi, 
kelle poole pöörduda. Kui sina mind ei aita, olen ma enne homme hommikut surnud.» 

Neid sõnu kuuldes muutus Gersakkoni sees äkki kõik külmaks. Kas jumal tõesti ei 
mängi temaga ausat mängu? Tal oli tunne, nagu oleks ta sattunud vastandlike eesmärkide 

meelevalda, ja et enesekindlust tagasi saada, puudutas ta pistoda tuunika all. «Miks?» 

«Sellepärast, et Delfion jättis mu maha,» hüüdis Barak. «Ta läks ära.» Noormees kattis 
näo kätega kinni ja hakkas nuuksuma. «Ma pole kolm päeva peaaegu midagi söönud. Ma 
tunnen, et ma lähen hulluks. Kas kuuled? Ma lõin oma isale tema pärast näkku. Ma 
põlgasin ära isa õnnistuse ja viskasin oma päranduse minema, kõik tema pärast. Ma olen 
end oma endisest elust lahti öelnud. Ma tegin seda rõõmuga. Ja tasuks kõige eest saan ma 
teada, et ta on läinud ega ole mulle ainustki sõna jätnud. Minul aga pole enam 
tagasiteed.» 

Gersakkonis tärkas metsik viha Baraki vastu, kõik oli läinud viltu. Kõik vastastikused 
suhted, mida ta nii hoolikalt oma mõtteis oli plaanitsenud, varisesid kokku; Barak ei 
vastanud enam kujutlusele ohvrist — või õigemini, kui ta oli ohver, siis oli hoop juba 
antud, aga mitte Gersak-koni, vaid kellegi teise poolt. Gersakkon tõusis püsti ja astus 
rõdu äärde, ta virutas rusikaga vastu rinnatist, nii et üks post pooleks purunes. Kas ei 
olnud tal siis mingit väljapääsu? Ta läks tagasi laua juurde ja ütles väga õrnalt: «Hea küll. 
Räägi mulle kõik ära. Ma päästan su.» Ja ootamata, millal Barak oma juttu alustab, surus 
ta noormehe kätt, läks uksele ning tellis midagi süüa. Kui leivakakud ja kotletid olid 
lauale toodud, viipas ta käega ja käskis Barakil sööma hakata. 


Barak sõi ja hakkas rääkima. Algul ta kogeles ja hetketi paistis, et ta kaotab jutuotsa 
hoopis käest. Aga vähe aja pärast muutus ta pea selgemaks ja kogu lugu võttis kindlama 
kuju, oli ilmne, et ta paljustki alles rääkides esimest korda aru sai. Ta peatus, olles ka ise 
üllatunud, et kõik talle nüüd nii selge tundus. «Jah, nii see oli,» ütles ta. Kõige imelikum 
oli see, et valu hakkas just nagu lahtuma, nagu poleks mitte Delfiõni lahkumine, vaid see, 
et ta ise nüüd sellest lahkumisest rääkis, neid alles tõeliselt lahutanud. Ta vaatas ahnelt 
Gersakkonile silma, otsides sealt midagi, mis talle jõudu annaks. Nüüd, kus ta võis 
Gersakkonile öelda: «Ta on läinud,» langes tema ja Delfioni vahekorrale surma 
paratamatuse pitsat. Gersak-koni silmad ja hääl seisid Baraki ja mineviku vahel, nagu 
täpselt täidetud ohverdamis- ja puhastusrituaal lahutab vaenulikud surnud elavatest ja 
teeb seega elu võimalikuks. Muidu suruks hirmu- ja kahetsuskoorem ning kujutlus 

õiglasest karistusest inimese põrmu maha. Gersakkon, kes tardunud pilgul Baraki juttu 
jälgis, sarnanes preestriga, kes karistuse kõrvale pöörab ja piduliku kombe-talituse läbi 
kõige tähtsamal hetkel ise jumalaks muutub. Ta silmade sügavuses kumas kummaline 
valgus — punane ja siis ebamaiselt tume violett. «Ta on läinud.» 

Aegamisi said need sõnad teise tähenduse. Eluleib see-dus ümber Baraki kõhus. 
Armastusest naise vastu tärkas sõbra mõistmine ja otsus, et ta ei lase isal enda üle võidu- 
rõõmutseda. Piiritu viha isa vastu muutus ta soontes armastuseks elu vastu, nüüd nägi ta 
eluleiba hoopis teises valguses. 

«Isa ei tohi mu üle naerda.» 

Barak haaras savikruusi ja muljus selle käte vahel puruks ning viskas tükid vette. Talle 
meenus möödunud päevade hurm ja ta puhkes nutma, võttis end aga siis jälle kokku. 
Sellest päevast peale, kui ta isaga oli rääkinud, jälitas teda hirm, et Delfioni ähvardab 
hädaoht, ta kujutles, kuidas naise nägu on Ozmilki käsilaste poolt ära moonutatud, ja 
süüdistas jõuetus kahetsuses ennast, et oli naisele selle õnnetuse kaela toonud. Delfioni 
lahkumine oli talle suureks kergenduseks — Barak ei tarvitsenud tema pärast enam hirmu 
tunda. 

«Ja mida ma siis nüüd peale hakkan?» 

Kõik olenes sellest, kas ta suudab ka edaspidi vihata seda, mis vääris ainult vihkamist. 
Hakkas hämarduma. Kõrtsitoas mängis keegi lautot. Mängija käte all näis ellu ärkavat 
otsus, mida Barak nägi enda ees niisama selgesti kui pudelit punutud õlgkorvis. 

«Ma pean midagi Hannibaalile ütlema. Reetmine .. .» 

Nüüd oli see välja öeldud. Nüüd oli ta leidnud uue lootuse. Ja vaadates üle vee 
vilkuvaid laevatulesid, taipas ta, mis andis talle õiguse seal niimoodi istuda, terveks 
arstituna sõpruse ja suitsumaigulise veini läbi. See oli Hannibaal, kes Ozmilki kätt tagasi 
hoidis, muidu poleks Delfion nii lihtsalt pääsenud. See oli Hannibaal, kes ikka veel 
Ozmilki kätt tagasi hoidis. Barak tundis oma isa nüüd küllalt hästi. Ozmilk muidugi 
ütleb: las mu neetud poeg jookseb veidi oma sarvi maha, küll see naine ta minema 
kihutab, kui Barakil rahad otsa lõpevad; ja kui Hannibaal on hävitatud, on ühel solvatud 
isal paras aeg oma õigusi maksma panna ja kätte maksta võõramaalasest naisele, 

kes kogu selle häda talle kaela tõi. Barak muutus äkki rõõmsaks. Ta teadis nüüd, kus on 
ta koht; lõppude lõpuks polnud ta ikkagi kadunud. 

«Vii mind Hannibaali juurde.» 


Gersakkon viis Baraki enda juurde ja andis tema käsutusse ühe toa. Järgmisel 
hommikul viis ta Baraki Hannibaali juurde ja rääkis lühidalt, kuidas noormees oli isaga 
tülli läinud. Ta jättis Baraki Hannibaaliga kahekesi ja Barak jutustas šofetile õhinal kõik, 
mida ta oligarhia ja Rooma vahelistest salasepitsustest teadis. 

Gersakkonile tähendas kohtumine Barakiga väga palju: see päästis ta alalisest 
jälitamishirmust. Inimene, kelle ümber ta oma fantaasiavõrku oli kudunud, osutus läbi- 
katsumisel vaid kannatavaks vennaks. Gersakkon oli sellest nii vapustatud, et vabanes 
oma meelesegadusest; ometi pidi ta midagi ette võtma, et saada lahti ka meeletust 
hirmust, mida ta tundis naistega kahekesijäämise ees, hirmust, millega ta oli kogu aja 
silm-silma vastu seisnud, pärast seda kui ta oli tahtnud orjatüdrukut kägistada. 

Ta leidis end Taniti templi eest. Tõstes pilgu ühele neist lugematuist Taniti Märkidest, 
mis olid maalitud või uuristatud steelidele ja puust pühendustahvlikestele, taipas ta, mida 
ta peab tegema. Ta läks läbi portikuse, mis templit ümbritses, möödus seinast, mille 
orvades asusid uhked altarid, kuni jõudis ukseni, mis viis preestrinnade eluruumidesse. 
Ta seisatas hetke ja vaatas, kuidas mõned sinistes rüüdes tütarlapsed kullatud tsisternides 
laisalt ringiujuvaile kaladele leivaraase loopisid, ning ütles siis eunuhhist uksehoidjale, et 
tahab kõnelda ülempreestrinnaga. Eunuhh andis ta soovi edasi vanaldasele, selgelt 
negroidsete näojoontega naisele, kes kandis kahvaturoosat tuunikat, mis oli kullatud 
vööga rindade alla volti tõmmatud, ja suurte punakuldsete ja siniste kokkupandud 
linnutiiva kujutistega Isise täielikku tseremoniaalseelikut. Kõrvas rippusid tal ketaste 
külge kinnitatud pikergused koonused, mis lõppesid kuulikestega. Preestrinna kuulas 
Gersakkoni juttu tõsise näoga, pilk sünge, kuulas nagu metsarüpp täis tiinet vaikust. 
Aeglaselt pead langetades neelas ta endasse noormehe palve ja andis talle tagasi rahu. 
Kui Gersakkon oli maksu tasunud, kutsus naine ühe viltuste mandlikujuliste silmadega ja 
laiade puusadega 

preestrinna, kellel oli õlgadel mitmekordne keep. Preestrinna võttis Gersakkoni käest 
kinni ja viis ta templisse; nad möödusid toast, kus oma asemel lebas Madu, kellega 
osasaamine andis preestrinnadele tagasi nende süütuse. Vängest lillelõhnast küllastunud 
õhk väreles trummipõrina taktis. Vasakut kätt asusid kambrid, kus käisid tavalised pühad 
prostituudid, kelle kogu riietus koosnes poolkuu- ja härjapeakujutistega metallketist jala- 
randme ümber. Aga preestrinna läks edasi. Nad läbisid koridori, kuhu langes valgust 
vilgukiviakendest, ja jõudsid väikesesse tuppa, kus jumalannaks oli must kivi kahe 
pühitsussarve vahel. Siin lõhnas mereadru ja piima järele. Preestrinna süütas kivipõranda 
lohus fajansist viiruki-kausi. Ta võttis endal riided seljast ja kükitas kausi kohale 
viirukisuitsu sisse. Siis võttis ta rohelist värvi ja maalis Märgi oma ihu salajastele 
kohtadele, nabale ja pirnikujuliste rindade pikkadele pruunsiledatele nibudele. Ta sidus 
nahkvöö, mille küljes rippus lehmasaba, oma niuete ümber ja pani pähe taevase lehma 
maski. Seejärel seadis ta end asendisse, mis on ette nähtud kurjade vaimude väljaajamise 
tseremoonia juures, ja hakkas laulma; ta laul kõlas nagu lehma öine ammumine ja tundus 
algul hirmsana, mõjus aga pikapeale rahustavalt. Nagu suve-pilvede varjude triiv, nagu 
tuul, mis paneb lainetama küpse nisupõllu, nagu mere iidne hingus läbisid aeglased 
värinad ta keha. Hirm ohjeldamatu vägivalla ees, mis kogu aja oli Gersakkoni jälitanud, 
hakkas taanduma ja kadus täielikult, kui ta kogu universumiga ühines, heites paari 
jumalannaga, kes lausus: «Ma olen tõde, ma halastan.» 


13. 


Meevaha oli nii hea, et seda oleks võinud müüa mõnele Aleksandria kaubaagendile 
arstirohtude või enkaustiliste* maalide valmistamiseks. Ta oli käinud all viletsate savi- 
hüttidega külas, et külavanemaga kokku leppida tööliste palkamise asjus 
viinamarjakoristustöödele, ja oli vaadanud, kuidas lapsed õli tegemiseks terebindimarju 
korjasid. Tallu tagasi jõudnud, astus ta hetkeks majja, et kusega rääkida. Üks ori veeretas 
suurt paplisaepuruga täidetud amforat kööki. Tüdrukud seadsid purke valmis, kuhu tal- 

veks granaatõunu sisse teha. Üks neist ümises endamisi «Lähme vara viinamäele .. .». 
Naine askeldas ringi, käised pronksnõeltega üles kinnitatud. 

Azrubaalile meeldis see vaatepilt niivõrd, et ta unustas, miks ta oli tulnud, ja valas 
endale kruusi odraõlut, aga ta ei jõudnud seda poolenigi juua, kui ta noorim poeg kööki 
jooksis ja ärritatult hüüdis: «Kus isa on? Kas ta pole külast veel tagasi jõudnud?» 

Azrubaal astus naerdes toa keskele. «Mis siis lahti on? Kas see sokuvanamees puksis 
sind? Või on mägilõvid hakanud nii kaugele põhja tungima?» 

«Võsa Ühe Puu künka jalal põleb,» hingeldas poiss. Azrubaal pani kruusi lauale ja 
jooksis uksele. «Suitsu pole nähagi,» ütles ta. Siis aga märkas ta suitsu ja jooksis talli, 
hõigates pojale, et see kõik inimesed, ka tüdrukud, tuld kustutama saadaks. Kui tuli 
pääseb üle künka ja jookseb mööda kuiva viirpuutihnikuga kaetud seljandikku alla, 
haarab ta peagi kõige suurema oliiviistanduse servast kinni. Azrubaal ei läbenud lasta 
hobust saduldada, vaid kargas loomale kohe selga ja kihutas sinnapoole, kust tõusid 
mustjashallid suitsusambad. Paras mulle, mõtles ta, muutusin juba liiga suureliseks, 
rikkus määrib inimese hinge, see on nagu haisev mädasoo, mis kõigi korralikkude 
viljapuude juured ära määndab. Ta kihutas mööda kinnipitseeritud silodest, kus hoiti 
nisuvarusid — need vähemalt olid tule ja hiirte eest kaitstud. Siis pööras ta teele, mille 
äärde jäi viinamarjaistanduse alumine serv, kus kuumad tuuled polnud hävitanud põõsaid, 
mille valmivate kobarate raskuse all toestikukepid nüüd paindusid. Azrubaal lootis, et 
kolmel mehel, kes uute oliivi-istikute jaoks kraave kaevasid, oli jätkunud küllalt taipu 
kohe, kui nad tuld silmasid, töö sinnapaika jätta, mäe-rinnakust üles joosta ja tuld 
jõudumööda tagasi tõrjuda. 

Jah, seal nad olidki. Azrubaal nägi, kuidas mehed igihalja tamme küljest oksi rebisid. 
Siis,läksid nad nõlvakust alla ja kadusid tal silmist. Mõne hetke pärast märkas ta tuld — 
kõike õgivat punast triipu, millest praksudes ja susisedes tõusis suitsu. Ta kirus ennast, et 
oli ilma tulekivi ja rauata välja tulnud. Kui õige katsuks teiselt poolt servast ühe tuki 
napsata. Siis võiks viirpuuvõsa mäerin-nakul maha põletada ja tulelaine peatada. Mehed 
olid näod tuunikatega kinni katnud ja materdasid tulepesasid, mis olid tule peajoonest ette 
jõudnud. Kogu tulejoone ulatuses 

võis näha väikesi punaseid keeli, mis olid ette rutanud ja nüüd sädemeid pildudes rohu 
tuttide vahel hubi-sesid. Kui mõni noor istik ette jäi, võtsid selle lehed sädemeist kohe 
tuld, nii et suits laiali pahvatas, seejärel haarasid tulenarmad okstest kinni ja sööstsid 
keereldes ülespoole. Kostis laia ähvardavat kohinat, millesse nagu kangakoetisse segunes 
terava pragina lõimelõngu. Kuhu need teised mehed küll jäävad? 

Kolm orja hakkasid taganema. Nad ei tahtnud tuleseinale jalgu jääda. Määrdunud 
kollase suitsukatuse alt paistsid põlevate puutüvede punakuldsed sambad. Paar sisalikku 
ja jänest sibasid ühe põõsa alt välja ja tormasid peaaegu üle Azrubaali jalgade. Siis kuulis 


ta, et mehed talle midagi hõikasid, nad viipasid käega ja kutsusid teda enda juurde. 
Azrubaal vahtis vihaselt oksa, mille ta ühe põõsa küljest oli rebinud, ja viskas selle maha. 
Kui poeg teiste meestega talust varsti pärale ei jõua, pole lootagi, et nad tulele õigel ajal 
suudavad piiri panna. 

Ta tõttas künkale, kus orjad käsi laiutades seisid, ja märkas imestusega, et viirpuutihnik 
põles. Kuidas oli see juhtunud? Kas tuli oli tõesti ümber künka läinud ja külje pealt 
ründama hakanud? Aga ei, nüüd silmas Azrubaal inimesi, kes eemal askeldasid ja tuld 
vaos hoidsid. «Minge alla neile appi,» karjus ta orjadele, kes tulistjalu jooksu pistsid. 
Azrubaal seisis kahe tulelaine vahel ja vaatas mäest alla. Oli kõrvetavalt kuum nagu 
sulatusahjulõõsas; tulest kostis madalat kõuemürinat. Siis mõtles Azrubaal, et on paras 
aeg pöörduda vasakule ja minna tule äärt mööda meeste juurde, kes olid taibanud 
tulerauad kaasa võtta. Kes nad küll olid? Ega ometi tema kaks vanemat poega? Aga üks 
karjatas mitu miili eemal lambaid ja teine oli ratsutanud Kart-hadašti turuhindu kuulama. 

Suitsupilvest kerkis esile mehe kogu. «Näe, see oled ju sina, Maharbaal,» imestas 
Azrubaal, tundes hetkeks, kuidas vana vaen temas uuesti pead tõstis. 

«Panime siin selle võsa põlema,» ütles Maharbaal. «Jõudsime veel parajal ajal jaole. 
Olin all mesitarude juures, kui ori jooksis ütlema, et siin on tuli lahti. Sinu õnneks kannan 
alati tulekivi ja rauda kukrus.» 

Azrubaalil oli raske tunnistada, et ta ise sugugi nii ettenägelik ei olnud, aga ta tegi seda 
siiski. «Olen ikka üks vana tola,» pomises ta, «paras mulle. Tänan sind, naaber.» Nad 
tõmbusid suitsu eest eemale ja uurisid mustendavat 

künkanõlva, kus oli kasvanud viirpuutihnik. Maharbaali orjad — neid oli tosina ümber 
— koos kolme Azrubaali orjaga materdasid veel viimaseid tulekoldeid mäerinnaku 
kaugemas servas. Enam polnud midagi karta. Kui ka tuli mäelt siia jõuab, ei suuda ta 
sellest põlendikust üle hüpata. «Tubli töö,» kinnitas Azrubaal siiralt. «Ja töö, mis ajab 
janutama. Noh, naabrimees, mul on kodus odraõlut — proovisin parajasti seda märjukest, 
kui tuldi ütlema, et 9 tuli on lahti. Ehk õige kastaksid kurku.» Näed sa, mõtles ta 
endamisi, kes oleks eales võinud arvata, et Maharbaal astub külalisena üle minu läve. 
Aga kütt Cidi nimel, mille pärast me õieti tülitsesime? «Inimene ei saa ilma naabriteta 
läbi,» lõpetas ta. «Üksi läheb raskeks.» Talle näis, nagu oleks ta avastanud mingi 
tähelepanuväärt, senitundmatu tõe. 

Maharbaal irvitas. «Eks me õpi niikaua kui elame, mis?» 

Azrubaal silmas poega, kes tuli joostes üle mäeseljandiku. «Hiljaks jäid!» hüüdis ta 
käsi suu ette torusse pannes. «Vii mehed koju tagasi! Kohe. Ara viida aega!» Maharbaali 
poole pöördudes lisas ta: «Sedasi läheb mitu head töötundi raisku. .. Tule, maitseme veidi 
õlut.» Ja, kui ta Maharbaali kõrval sammus ja temaga arutas, kas on parem pidada uut 
lambatõugu, nagu mõned olid proovinud, või jääda vana — pikasabalise juurde, oli ta 
rahul kogu maailmaga, kus aastaringi üks töö järgnes teisele: juulist novembrini käib töö 
põllul — külv, siis kõplamine ja viinapuude kärpimine; seejärel aprillist juuni lõpuni 
heinategu ja viljakoristamine; siis katkestab veinivalmis-tamine paariks nädalaks 
põllutööd ja seejärel algab uuesti külv. Nende sammude kaja, tuttav kõnekõminarütm — 
kõik liikus oma tavalises ringis ja ometi tärkab ettenähtud silmapilgul uus võsu, haljas 
nagu noor taim, mis kahe kevadise vihmahoo vahel end maa seest valgusele vastu sirutab, 
habras jonnakas rohulible, mis ikka veel võidukalt oma tipus kannab alistatud mulla 
tibatillukest sõmerat. 


VI HARIPUNKT 


1. 

Aasta möödus, südi järjekindlusega viidi läbi reforme kõigil poliitilise ja juriidilise elu 
aladel. Peagi oli nende mõju märgata Kart-hadašti üldise heaolu tõusus; ja paistis, et 
valitsevate perekondade võim on lõplikult murtud. Valimistel ei tehtud katsetki 
vastupanu avaldada. Kaks demokraatlikku juhti, kes pidid reformid ellu viima, valiti, 
ilma et oligarhiline partei oleks püüdnudki oma kandidaate üles seada. Siis aga tuli 
esimene hoop. Massinissa, Numiidia kuningas, sooritas äkki rüüstaretke Kart-hadašti 
piirialadele ja nõudis suure osa vabariigi territooriumist endale. Polnud midagi parata. 
Leping Roomaga oli nii kavalasti koostatud, et võttis Kart-hadaštilt igasuguse 
tegutsemisvabaduse. Massinissale olid antud õige ebamäärased õigused: ta võis endale 
nõuda kõik maa-alad, mis enne teatud tähtpäeva olid kuulunud temale või ta 
«esivanemaile». Kuna Kart-hadašt oli kaotanud oma sõjaväe ja sõjalaevastiku ega 
tohtinud uuesti relvastuda või ükskõik millistele Massinissa-poolsetele pealetungidele 
vastu hakata, ei jäänud üle midagi muud kui saata Rooma jõuetu protestikiri. 

See Massinissa äkkrünnak mõjus masendavalt kogu linnale, valitsevate perekondade 
majades aga salajas rõõmus-tati. Las see suur kelkija Hannibaal nüüd näitab, mida ta 
suudab! Vaevalt olid inimesed rahunenud ja end sellega lohutanud, et Massinissa poolt 
pole enam midagi hullemat karta, kui leidis aset uus röövretk. Tuli loovutada teine suur 
territooriumilõik. Rooma läkitati uus diplomaatiline protestikiri, kuigi seal esimest alles 
senatis «arutati». 

Lõpuks hakkas Roomast teateid saabuma. Ilma et Massi- 

nissale vähemalgi määral oleks püütud noomitust avaldada, saadeti Kart-hadaštile kõrk 
ja ebamäärane vastus, milles anti mõista, et linn on ise kõiges süüdi. Rooma polnud 
asjade arenguga Kart-hadaštis põrmugi rahul. Ei, Rooma kaldus arvama, et Kart-hadaštis 
sepitsevad oma plaane pahasoovlikud inimesed, kes kisuvad linna hukatusse. 
Sellegipoolest saadab Rooma oma erapooletus heasoovlikkuses kolm vahekohtunikku, 
kes peavad asja kohapeal uurima. Ja kui Kart-hadaštile on ülekohut tehtud, seavad kolm 
vahekohtunikku õiguse jälle loomulikult jalule. Loomulikult. Vahepeal napsas Massinissa 
lõunas veel mõned maalapid enda kätte. 

Nii möödus uue aasta esimene kuu üha kasvava välise pealetungi hirmu all. Kuidas 
suudab Kart-hadašt, kellel täielikult puuduvad relvad, lahingulaevastik ja väljaõppinud 
sõjavägi, end kaitsta? Linn oli nagu halvatud. Kättevõidetud reformid jäid küll jõusse, 
aga edasine areng kängus. Üldine elevus, mis seni oli tegutsema õhutanud, vaibus ja 
kustus lõpuks täiesti. Rikkad hakkasid avalikult irvitama ja Hannibaali mõnitama. Nende 
poolehoidjate arv kasvas. Rahvas nurises vihaselt ja ootas, et juhtimise võtaks enda kätte 
Hannibaal, kes ainsana oli võimeline seda tegema. 

Nii saabus kevad veel kord Kart-hadašti, aga seekordsetel Melkarti Ärkamise 
pidustustel ei tuksunud südamed nii tuliselt. 


2. 


Barak oli võetud Hannibaali kodakondseks ja nii oli ta oma isa viha eest kaitstud, 
vähemalt esialgu. Iga oma taltsutamatu ja kirgliku loomuse kiuga oli ta kiindunud Han- 
nibaalisse, kes omakorda oli hakanud teda armastama. Barak oli püüdnud Gersakkoniga 
endiselt sõbraks jääda, aga kuigi nende vahel polnud mingeid lahkhelisid, hakkas 
Gersakkon temast eemale hoidma ja muutus kuidagi võõraks, nii et Barak edasistest 
lähenemiskatsetest loobus. 

Gersakkon oli teatud määral rahu leidnud. Pärast seda, kui pinge tema ja Baraki vahel 
alanes ja kurjad vaimud temast Taniti templis välja aeti, tundis ta, et üks ähvardav 
hädaoht oli õnnelikult möödas. Nüüd aga, kus ta naiste ees enam hirmu ei tundnud, ei 
tundnud ta nende järele 

ka mingit vajadust. Ta hinge täitis piiritu kaastunne, ta hakkas uuesti Dinarhosega 
vaidlemas käima. Siis, ühel päeval, kui ta jälle oma õpetaja korterisse tahtis minna, leidis 
ta, et uks oli sisse murtud. Toas valvas politseiametnik, kes kuulas üle kuut naist, keda 
uudishimu oli kokku ajanud. Dinarhos oli põgenenud. Kuigi süüdistused, mis tema vastu 
olid tõstetud, talle kohtus poleks teab kui kõrget karistust toonud. Uks naine teadis 
rääkida, et Dinarhos oli ära võrgutanud noore tütarlapse, teine jälle lisas, et kõik oli 
sündinud tüdruku ema vaikival nõusolekul ja kogu segaduse oli põhjustanud tüdruku isa, 
kes asjast teada sai. Kolmas naine ütles, et Dinarhos oli naistelt küll tulevikku ennustades, 
küll prohvetina esinedes, küll igasuguseid rasedaks tegevaid amulette müües raha välja 
petnud. Kogu lugu oli õige räpane ja labane ning selle kohta liikus nii palju jutte, et 
vähemalt mõni neist pidi tõele vastama. Üks oli kindel — Dinarhos oli põgenenud. Aga 
see võis olla lihtsalt mingi filosoofiline nali. Politseinik oli toas ringi tuhninud, lootes 
leida valeraha tegemise tööriistu, kuigi Gersakkoni arvates polnud selleks mingit alust 
peale üldise arvamise, et kuritegelikud instinktid on väga laialt levinud. Gersakkon andis 
valvurile raha ja see laskis ta tuppa, hoides tal kogu aja silma peal, et ta millegi 
kahtlasega hakkama ei saaks. Seinale oli naelaga kinnitatud papüürusetükk, millel seisis 
kreeka keeles «Otsige ja te peate leidma.» Ning Gersakkonil oli tunne, et see oli jäetud 
sinna tema jaoks ja mitte politsei mõnitamiseks. Vähemalt üks asi oli selge — Dinarhos 
osutus šarlataniks, ja Gersakkonil ei tarvitse enam ta usulisi tõekspidamisi tõsiselt võtta. 

Otsige ja te peate leidma. Need sõnad sööbisid ta mällu, meenutades talle elavalt 
vaidlusi ärajooksnud mehega, kes kahtlemata oli kodus kõigis salajastes usuküsimustes, 
kuigi ta ülalpidamist teenis naiste kergeusklikkuse ja ihuhädade arvel. Enamasti vaidlesid 
nad müüdi ja rituaali tõelise olemuse üle. Kui nad viimati kohtusid, oli Dinarhos oma 
mõtteid kõige selgemini väljendanud, just nagu oleks ta teadnud, et see jääb nende 
viimaseks arutluseks. «Jah, seö on tõsi, see on praegu siin, just sel silmapilgul leiab ta 
aset.» Ta astus üsna Gersakkoni ligi ja sosistas: «Aga mis siis, kui mina olengi jumal? 
Või sina ise?» Gersakkon oli põrganud temast eemale. Mitte et ta neid sõnu oleks 
jumalateotuseks pidanud, aga ta kartis, et nad võivad osutuda 

õigeks. Ta sai aru, mida Dinarhos sellega oli öelda tahtnud. Kuid juba järgmisel hetkel 
vaidles ta mõttes edasi. Tõsi, jah — «teatud mõttes». Aga tema tahtis teada tõtt. Tõtt. 
Teed. Õndsust. Mitte ideesid, mis olid «teatud mõttes» õiged. 

Ta läks linnaväravast välja ja sammus mägedesse. Jõud-r id esimeste nõlvadeni, jäi ta 
pimeda kätte. Eemal all helkisid ja kumasid tuled, nii kaugele kui silm ulatus, laiusid 


tumedad veed. Tema ümber voogas looduse võõras elu, mis oli talle siiski lähedasem kui 
hingeõhk, sest eks olnud see ühtlasi ka tema enda keha. Mitte kõuemürinas, vaid vaikselt 
nagu kärestikukohin kesk sõnajalapuhmaid saabus veendumus. Ta uskus. Lebades silmili 
maas, kesk mägede sosisklevat vaikust. 


KA 


Demokraadid pidasid lugematuid koosolekuid, segaseid, vihaseid ja ägedaid. Mõeldi 
välja igasuguseid asju, ainult seda ei osanud keegi välja mõelda, kuidas Massinissale 
«seis!» öelda. Revolutsioonilise üleskutsega masside poole pöördudes võiks imeasju 
korda saata ja taevas teab mida saavutada, ainult õigeaegselt relvi muretseda ja Kart- 
hadašti päästa sellega ei suudaks, juhul kui roomlased peaksid lepingumurdmise 
ettekäändel uuesti pealetungi alustama. Kõik väited ja manitsused, kui mõistuslikult 
kained ja moraalselt ülendavad nad ka ei olnud, varisesid selle kahe lihtsa punkti ees 
kokku. Massinissa oli vallutanud uue lõigu vabariigi territooriumist. Oli ilmne, et ta 
nendes" reeturlikes ja provotseerivates tehingutes Roomaga kokku mängis ja et Rooma 
omakorda Kart-hadašti valitsevate perekondadega kokku mängis. Kui vabariik 
Massinissale vastu hakkaks, hävitataks ta kui lepingu-murdja. Kui ta vastu ei hakka, 
lakkab ta üldse olemast. Nii lepingust kinnipidamine kui ka selle murdmine oleks 
ühtmoodi hukatuslik. Rikkad, kes terve aasta olid pika näoga ringi käinud, naersid nüüd 
valju häälega ja said oma enesekindluse tagasi. Igasugused rebasenäoga ja pisikeste 
kilavate silmadega keelekandjad ja nuhid hiilisid oma urgudest uuesti välja. 

Siis saabus teade, et Rooma vahekohtunikud on Aafrikas maandunud. Kõik kordasid 
kolme legaadi kõlavaid nimesid, 

nagu annaksid need võtme kõige käimasoleva mõistmiseks: Gnaeus Servilius, Marcus 
Claudius Marcellus, Ouintus Terentius Culleo. Mõned meeletud optimistid hakkasid 
rääkima, et võib-olla saadikud on lõppeks siiski selleks tulnud, et õigust jalule seada, ja 
neile tuleb ainult ära seletada, missugust ülekohut on Kart-hadaštile tehtud. Aga iga Kart- 
hadašti kodanik, olgu ta siis optimist või mitte, nägi saabuvates roomlastes jõudu, mis 
ühel või teisel teel otsustab linna saatuse. 

«Meie esindajad teatasid mitmel korral, et Scipio ei poolda meie siseasjadesse 
vahelesegamist,» ütles Kartha-lon demokraatlike juhtide koosolekul, mida peeti üks päev 
enne roomlaste arvatavat päralejõudmist. Neist teadetest oligi Karthalon viimaste kuude 
jooksul endale julgust ammutanud. 

Hannibaal naeratas karmilt. «Mis viga tal nii suuremeelselt rääkida, kui ta teab, et see 
nagunii läbi ei lähe.» 

Karthalon ei andnud alla, otsides maailma üldpoliitilisest olukorrast lootustandvaid 
pidepunkte. «Nende käed on idas liiga seotud. Pealegi on mul andmeid — minu arvates 
arukaid —, mis vihjavad sellele, et Hispaanias on oodata rahutusi. Roomlastel lihtsalt 
pole võimalik pealetungi alustada. Meil ei maksa nende ähvardusi tõsiselt võtta.» 

Hannibaal vastas väsinult, kuid kannatlikult: «Aga Massinissa ainult ootab. Üks sõna 
roomlastelt ja ta rüüstab kogu me maa kuni Kart-hadašti müürideni paljaks...» 

Tekkis rõhuv vaikus. Massinissa oli roomlaste trump. Tema numiidia väed olid aidanud 
roomlastel Zama lahingus Hannibaali lüüa. Hiilgav noor sõdalane-kuningas, tugev ja 


sitke nagu hobune, kelle seljas ta ratsutas, sulatas üksikud suguharud üheks rahvaks ja 
pööras jõudude tasakaalu Põhja-Aafrikas Kart-hadašti vastu. 

«Võib-olla,» ütles Hannibaal lõpuks, «lasksime me sada aastat tagasi hea juhuse 
mööda. Me pakkusime kohalikele suguharudele küll mõningaid tsivilisatsiooni hüvesid, 
aga jätsime nad oma riigi organiseerimisest kõrvale. Nüüd ühinevad nad üheks rahvaks ja 
tõrjuvad meid merre.» 

«Aga barbareile ei või ju kodanike õigusi anda,» protesteeris Baalšamer, «nad ujutavad 
kogu linna üle, see kaotab oma kindlad piirid ja pühad tavad, oma sidemed 
esivanematega ...» 

«Kas ta siis nüüd pole üle ujutatud?» vastas Hannibaal. 

«Kus on ta kindlad piirid ja pühad tavad? Me oleme püüdnud neid viimase aasta 
jooksul uuesti taastada — mitte sel teel, et me endasse sulguksime, vaid sel teel, et lõime 
riigikorra, mis kõige enam vastab me vajadustele.» 

Teadmine, et head võimalused on lastud käest libiseda, tegi kõiki, kes Hannibaali majja 
olid kogunenud, kurvaks. Nad tundsid, kuidas neid haaras oma võimusesse minevik, see 
realiseerimata jõud, mis ühel hetkel tundus kohutava viirastusena ja needusena, kõiki 
praegusi pingutusi mõttetuks muutvate vigade lahtiharutamatu sõlmena, sealtsamast jälle 
ühtsuse ja harmoonia selge allikana, milleni nad taas püüdsid jõuda. 

«Ja kas meie vajadused ei nõua ühtlasi ka liitu ja ühendust Numiidia hõimudega?» 
võttis Hannibaal lõpuks oma mõtted kokku. «Ja seda on võimalik ainult ühel viisil 
saavutada — peame tegema nad osaks meist endist. Vaadake me puuni kolooniaid. Eks 
ole nad rassilt enamasti liibüalased, kultuuri poolest aga täiesti meie rahvad? Ja ometi...» 

Hetkeks sai väsimus ta üle võitu, ja talle tundus, et kõiki inimlikke pingutusi jälgib 
mingi paradoksaalne ebaõnn. Kas ta toimis õigesti, projekteerides kaasaja probleeme 
minevikku? Kust võis ta teada, et möödunud aegadel, millest ta rääkis, Kart-hadašt ja 
väiksemad puuni linnad ei suutnud oma teovõimekust puutumatuna säilitada just tänu 
kitsendustele, mis hiljem osutusid hukatuslikuks kõigile nende saavutustele. Kaitsekilp, 
mis päästis surma käest, muutus omakorda kõikemoonutayaks vanglaks, mis takistas uute 
eluvormide tekkimist. Ka kõige siiram vagu tundeid väljendav liigutus muutub julmaks 
jumalateotuseks, niipea kui ta kestab ühe südamelöögi võrra kauem kui teda 
esilekutsunud hardushetk. 

Naamilim, surunud käed tugevasti kokku, tõusis püsti ja kummardas. Hannibaal andis 
märku, et ta võib kõnelda. «Ma ei räägi enda nimel. Ma räägin bma kvartali nimel...» 
algas ta kogeldes. «Sinna kuulub ka Meremeeste Sõbralik Ühing... Nagu näete, me oleme 
püüdnud luua üht üldist organisatsiooni. . . Meie otsust toetab pottseppade kvartal... Ma 
ei saa öelda, kui palju meid täpselt on. Me niiöelda alles kobame ringi. .. Sellega tahan 
ma ütelda seda, et mind on saadikuks valinud õige kaalukas osa rahvast. Meie arvamus 
kõige selle kohta, millest siin juttu oli, on selge. Kõik on kadunud, kui valitsevate 
perekondade sala 

sepitsustele Rooma ja Numiidia kuningaga lõppu ei tehta. Sellepärast oleme meie 
avaliku võitluse poolt, kohe homsest päevast peale. Me oleme teadlikud võimalikest taga- 
järgedest. Aga teine tee viib kindlasse hukatusse. Me nõuame, et Hannibaal hakkaks 
organiseerima vabariigi sõjalisi jõude . .. rahva relvastamist. . . alustaks relvade ja 


laevade tootmist. . . haaraks enda valdusse kõik kaubalaevad välimises sadamas ja 
maksaks rikastele pealepandud erimaksudest välismaistele omanikele kompensatsiooni.» 

Hannibaali ilme ei muutunud. «See oleks meeletu tegu,» vaidles ta vastu. 

«Igatahes vähem meeletu kui alistumine,» ütles Naamilim ja võttis nüüd juba õige 
iseteadval ilmel istet. 

Hannibaal vaatas teisi kohalviibijaid. Need nihelesid kuidagi kohmetult ja hakkasid siis 
kõik korraga rääkima. Karthalon teatas ebakindlal häälel, et mitmetest kahtlustest 
hoolimata toetab tema Naamilimi ettepanekut, kui koosolek selle heaks kiidab. Baalšamer 
pidas tulise kõne, pooldades alguses revolutsioonilist sõda, jõudis aga lõpuks otsusele, et 
silmapilk pole selleks veel küps. Teised kõnelejad, kes esindasid väikeettevõtjate huvisid, 
arvasid, et kõige parem oleks ära oodata, mida ütlevad Rooma legaa-did. Üks koosolijaist 
pani ette läkitada saatkond Massi-nissa juurde ja kutsuda ta nõupidamisele, kus piirijoon 
kahe maa vahel lõplikult kindlaks määratakse. Tulid ilmsiks ikka suuremad ja suuremad 
mõtete lahkuminekud, hakati vaidlema igasuguste tühiste asjade pärast, nagu: kas 
Massinissa on või ei ole anastanud osa Chullu* linnale kuuluvast maa-alast. 

Kui koosolek lõppes, polnud jõutud koostada mingit tegevusplaani. Need kõnelejad, 
kes kõhklesid ja soovisid, et midagi ei tehtaks enne, kui Rooma legaadid on oma arvamist 
avaldanud, saavutasid ülekaalu. Vaidluste lõpul Hannibaal enam vahele ei seganud. Ta 
istus ja kuulas sünge näoga pealt. Ainult kord, kui ta pilk kohtus Naamilimi omaga, 
naeratas ta väsinult, muutus aga kohe tõsiseks ja vaatas kõrvale. 


Kui kõik olid lahkunud, ütles ta Barakile ja Kelbilimile, et läheb vähe aja pärast linna. 
Seejärel astus ta palvetuppa, kus ta tavaliselt Melkartiga nõu pidas. Maailm oma 

segavate askeldustega jäi maha ja ta tajus uuesti, mida õieti tähendab kindlalt vastu 
pidada. Tema jaoks oli vastupidavus kõigi väärtuste proovikivi. Millise tee pidi ta 
valima? Koosoleku ajal oli ta hoidunud oma arvamust avaldamast ja teisi mõjutamast. Ta 
oli tahtnud teada saada, mida need Kart-hadašti kodanikud endast kujutavad. Üldiselt 
polnud ta neis pettunud. Oli ringkondi, kus löödi kohe kõhklema, niipea kui ilmne 
hädaoht silmapiirile kerkis; oli ringkondi, kus isikliku kasusaamise arvestus seisis nüüd 
nagu alati üldistest huvidest kõrgemal. Aga oli ka kindlameelseid ringkondi, kus vabadus 
ja isamaa tähendasid üht ja sedasama ja kus oldi valmis talle lahingusse järgnema, niipea 
kui ta selleks märku annab. Kogu küsimus seisab Numiidias, mõtles ta, üldse mitte 
Roomas. Ja ta hakkas Naamilimi ettepanekut kaaluma. Kui ta otsustab avaliku võitluse 
kasuks — tuleb kõik poolikud vahendid kõrvale heita. Järkjärguliste reformidega siis 
enam midagi ära ei tee. Tal tuleb hakata konfiskee-lima, inimesi massiliselt välja saatma 
ja vaestele maad jagama, nagu seda kreeka revolutsiooniliste liikumiste käigus tavaliselt 
tehti. Ta astuks seega teele, mis viib samadele positsioonidele, kus asub praegu Nabis. 
Tal polnud midagi selle sammu vastu; mõte, et ta ajab hirmu nahka rikastele, kes praegu 
demokraatia ummikusse jooksmise üle irvitavad, tegi talle rõõmu. Teda huvitas ainult 
selle sammu strateegiline tõhusus. Kas see võimaldaks Põhja-Aafrika laialipillatud puuni 
kogukondadel Massinissale vastu hakata, või kergendaks segaduste ajajärk, mis vähemalt 
nende äärmuslike muudatuste alguses on paratamatu, Massinissa pealetungi? Et 
Massinissa ja Rooma lõpuks kokku põrkavad, see Hannibaali ei huvitanud; sest nad 
põrkasid kokku alles pärast seda, kui Kart-hadašt on lõplikult hävitatud. Strateegiliselt 
tuleb tal arvestada Rooma, Numiidia ja Kart-hadašti rikaste perekondade vääramatut liitu 


kohaliku demokraatia vastu. See, et blokk koosneb üksteisega leppimatuist elementidest, 
ei loe. Rooma ja Numiidia kuningas ei taha tugevat Kart-hadašti, nende meelest on 
ebaoluline, et ainus tee, mis viib tugeva Kart-hadaštini, kulgeb demokraatliku liikumise 
kaudu. Rikkad perekonnad jälle tahavad tugevat Kart-hadašti, jah, niikaua kui see 
tähendab Kart-hadašti, mis orjalikult paisutab nende rikkust ja võimu; tugevust aga, mis 
sünnib demokraatlikus vabadusliikumises, vihkasid nad kogu 

ihust ja hingest, nii et nad laseksid isamaal pigem hukkuda, kui ainult uued suunad 
võidule ei pääseks. Mõte, et nad selle taktikaga ka iseendid vägivaldselt hävitavad, neile 
pähe ei tule. Viha ja hirm oli nad pimestanud ... 

Oh, Melkart, milline samm oleks kõige parem? Kuhu ta ka oma pilgu ei pööranud, 
kõikjalt vaatas talle vastu Kärt-hadašti häving. Paistis, et valida võib ainult selle vahel, 
kas see häving peab toimuma kohe või hiljem. 

Hannibaal oleks nii hea meelega andnud käsu lahingu alustamiseks; juhtinud Kart- 
hadašti ustavaid kodanikke avalikku sõtta võõramaise ülemvõimu ja kodulinna rikaste 
kasuahnuse vastu; tahtnud näha hävingu tormipilvi seda tumedamaks muutuvat, mida 
selgemad piirjooned omandab vaprus ja mehisus. Ta oleks tahtnud minna vastu oma 
lõpule — tuleriidaks leegitsev linn, kus su surnukeha ära põletatakse; meeste linn, kes 
olid surmale silma vaadanud ning vabaduse ja vendluse eest surres tema üle võidu 
saavutanud. Kogu hingest igatses ta astuda sesse lootusetusse lahingusse ja trotsida 
võimu, kes võib küll rüüstata kodukolded, kuid ei suuda iialgi hävitada võidetute võit- 
lusvaimu. 

Aga just selle soovi tulisus sundis teda peatuma ja umbusaldama otsust, mis selle mõjul 
oli tehtud. Mis õigust oli tal ajada sadu tuhandeid mehi surma ainult selleks, et tema ise 
võiks surra, nii nagu ta süda ihaldab. Teadmine, et aitab ainult ühest tema sõnast ja 
inimesed vennastuvad, pani ta õlgadele vastutuse, mida ta ei julgenud kuritarvitada. Ta 
otsus peab välja kasvama tegelikust olukorrast. Kas sõda oli täiesti lootusetu? Ta ei 
julgenud arutleda: häving on vältimatu, sellepärast annan ma käsu astuda sõtta, et 
järgnevatel süngetel aastatel vapruse mälestustest jõudu ammutada. Aga ta võib tuleviku 
suhtes eksida, võib esile kerkida tegureid, mis muudavad jõudude tasakaalu niivõrd, et 
praegu on seda võimatu ette näha. Ainult olevikus võib ta kindel olla. Kui võitlus antud 
silmapilgul on lootusetu, siis tema kui rahvahulkade juht, keda kõik usaldavad, ei tohi 
sõjaks käsku anda. 

Aga sel hetkel, kui ta otsustas käsku mitte anda, tahtis ta süda valust lõhkeda. Mis saab 
nüüd? Rikkad perekonnad panevad Kart-hadaštis uuesti maksma oma kor- 
ruptsioonivõimu; emamaale ei jää vaprusest enam jälgegi. Ja tema ise? Tema antakse 
kindlasti roomlastele välja. See aga tähendaks niisama kindlasti rahvahulkade pimedat 

vastuhakku, sest rahvas armastab teda, ja nii puhkeks võitlus ikkagi valla. 

Lal enne polnud tulnud tal nii rasket probleemi lahendada. Talle tundus, nagu seisaks ta 
uuesti Itaalias oma sõjaväe eesotsas: ta on lasknud end läbipääsmatusse mäekurusse lõksu 
meelitada ja tal on nüüd valida, kas anda alla, või lasta mehed viimseni maha tappa. 

Ta ei tahtnud enam valikule mõelda ja sulges silmad. Maailm hajus jumalakuju ümbert, 
seejärel haihtus kuju ise nõrgalt kumades igavese mateeria keerisesse, kuni jäi ainult 
igavik. Kõik see, mis juhuses on seaduspärane ja muutuses püsiv, sidus tema keha ajatu 
hetkega. Aeg laotus laiali, tuksles, võttis uuesti kuju; Hannibaali keha vaarus, eraldus 


jumala käeliigutusest. Ta lükkas eesriided kõrvale ja ütles valju häälega: «Ma lähen nüüd 
üles Bursasse.» 


Barak ja Kelbilim tihedalt kannul, astus ta üle Bursa kolmekordsete väravatega 
võlvläve, mille aknapiludest sai ründajat põiktule alla võtta. Avaral platsil, kus kunagi 
olid aset leidnud pühad mängud, ajasid juttu mõned ärimehed; nende selja taga tõusis 
pikk rida raidkujudega äärestatud treppe terrassikujuliselt templi esikülje poole. Päike 
helkis kuldsetel ja sinistel plaatidel. Väikeste inku-batsioonikabelite* ümber komberdasid 
sandid ja vigased, kes olid tasunud maksu ja võisid nüüd templi maa-alal ööbida; Ešmun 
külastab neid unenäos, mille preester neile hommikul ära seletab, ja noor lunastaja-jumal 
teeb nad niimoodi terveks. 

Hannibaal pöördus paremale, tõusis massiivsest kivi-trepist üles ja jõudis kindluse 
kaitsevallile. Ta vaatas alla linnale, mida risti-rästi lõhestasid inimestest kihavad tänavad, 
seespool suurt müüri kuhjusid majad läbisegi üksteise otsa, teisel pool müüri laiusid aga 
küpsetest granaatõuntest punavad avarad aiad oma küpressisammasti-kega. Peateed 
mööda lähenes lõunast karavan; üks laev purjetas ümber neemenurga sadamasse. 
Hannibaal vahtis näljaselt tuttavat vaatepilti, nagu otsiks ta mingit maa-märki, mis on 
talle kahe silma vahele jäänud. Vähe oli ta siin saanud rahu ja õnne maitsta, ometi oli ta 
süda selle paiga külge seotud. Algul olid selleks sidemeks sugu-võsauhkus ja suured 
maavaldused. Seejärel sidus teda linnaga 

teadmine, et siin asub keskne toetuspunkt, ilma milleta ta ei suudaks Roomat rünnata. 
Lõpuks oli selleks sidemeks vastastikune ustavus tema ja lihtrahva vahel. Maailma 
vallutades oli ta pidanud endastmõistetavaks, et see linn on ta viimaseks toetuspunktiks; 
ja nüüd oli ta seHe kaotanud. 

Talle näis, et kui ta algusest peale oleks toetunud rahva usaldusele, oleks ta elu 
kulgenud hoopis teisiti; siis aga taipas ta, kui petlik" on see illusioon. Ühelgi teisel teel ei 
oleks temast saanud seda, kes ta praegu on. Ta tajus jälle teravat ja kohutavat irooniat, 
seda lootusetut vaheseina teadmiste ja tegude vahel nagu kahe erineva kiirusega liikuva 
maailma vahel, mis aga tegelikult osutuvad üheks ja samaks maailmaks. Sellepärast 
inimene ongi lõhestunud. 

Ta meenutas oma esimesi kokkupuuteid Kart-hadašti poliitilise eluga, pärast seda kui ta 
oli koju tulnud. Kuidas ta oli tribüünilt alla tõuganud patriitsi, kes igasuguste rumalate 
märkustega püüdis takistada rahutingimuste vastuvõtmist. Tookord Hannibaal ei 
taibanud, miks ta õieti nii hirmsasti vihastas, nüüd ta teadis, et oli näinud kõnelejas oma 
sotsiaalset vaenlast. Tema allatõukamisega hülgas ta oma klassi: ta oli läbi näinud, et see 
vaimselt laostunud klass pole võimeline ausalt ja jõuliselt tegutsema. Sellepärast oligi ta 
senatis naerma pahvatanud, kui nad kahjutasu suuruse pärast hädaldasid. Ja kui nad talle 
etteheiteid tegid, vastas ta kõrgilt: 

«Kui te võiksite niisama kergesti näha mu südant, nagu te näete mu nägu, saaksite te 
aru, et mu naer ei tule rõõmsast, vaid murest meeletuks muutunud südamest. Ja ometi 
pole mu naer nii arutu kui teie pisarad. Te oleksite pidanud nutma siis, kui meilt võeti 
meie sõjariistad ja põletati meie laevad. Aga ei, te olite vait, kui nägite, kuidas teie 
kodumaa paljaks riisuti, nüüd aga halate, nagu oleks saabunud Kart-hadašti surmatund, 
sellepärast et peate osa kahjutasu omaenda varandusest maksma. Ma kardan väga, et 
peagi te leiate, et see on kõige väiksem kõigist muredest, mis teil tuleb kanda.» 


Vähe puudus, et nad teda nende sõnade pärast ei tapnud. Küll võisid nad hiljem 
kahetseda, et nad seda ei teinud. Ja nüüd peab ta laskma oma vaenlastel võidutseda. 

Polnud midagi parata. Ta ei suutnud reeta inimesi, kes teda usaldasid. Ta ei suutnud 
viia neid lausa surma. 

Pärast lõunat saatis ta minema kõik peale oma isiklike 

teenijate. Ta oli teinud järgmiseks päevaks mõningaid korraldusi ja öelnud siis, et tahab 
heita magama. Aga kui ta Baraki ja Kelbilimiga üksi jäi, ütles ta: «Ma olen otsustanud. 
Meil on vaja hobuseid.» 

Kelbilim kummardas ja läks toast välja; mõne minuti pärast tuli ta tagasi ja ütles, et 
kõik on valmis. Hannibaal ja Barak järgnesid talle mööda koridori, kuni nad jõudsid 
kuhugi löövi alla maja tagaküljel. Seal seisid saduldatud hobused. Kolm meest viisid 
loomad vaikselt valjaidpidi jalgrada mööda põõsastarani ja sealt mööda ojakallast edasi. 
Mõne aja pärast jõudsid nad terepindipuude alleele; siin istusid nad sadulasse. Paar miili 
sõideti tasast sammu, siis vaatas Hannibaal selja taha oma kahe kaaslase poole ja ütles: 
«Nüüd.» 

Seepeale hakkasid nad mööda maanteed kiiresti edasi kihutama; kesköö paiku tõusis 
kuu ja kogu maa mattus pehmesse hõbedasse kumasse. 

Veidi enne koitu jõudsid nad külasse, kus said vahetada hobused, nagu Kelbilim oli 
korraldanud. Nad sõid laterna valgel juustu ja leiba ja ratsutasid siis edasi. Nad ratsutasid 
kogu päeva. Kelbilim oli mõni nädal varem sama teed mööda sõitnud ja tarvilikke 
korraldusi teinud. Nad sõitsid mööda tolmust maanteed alla, higinired katsid hobuste 
külgi, loomad trampisid üle kõrbenud rohu ja kidurate viirpuupuhmaste, mis kapjade all 
praksusid; nad möödusid põldudest, kus kõplavad orjad ei mallanud isegi väsinud selga 
sirutada ja üles vaadata; küladest, kus naised hurtsiku lävele ilmusid ja kähiseval häälel 
lapsi hõikasid; okastammesaludest, kus Šaakalid haukudes ringi jooksid; lõpuks jõudsid 
nad tallu, kus neid vana kaevu ümber seisvate kivikünade ääres ootasid hobused. Nad 
sõid leiba ja datleid ning sõitsid edasi üle metsikute kassi-tappudega kaetud maalapi, 
ronisid kivisest nõlvakust üles ja ratsutasid üha edasi. Huuled pragunesid, musta randina 
kattis kuivanud sülg suu ääri; punetavate silmade pilk oli väsimusest meeletu; kurk 
kuivas, luud-liikmed valutasid ja nahale tekkisid villid. Nad ei rääkinud sõnagi. 

Päike hakkas juba alla vajuma, kui nad mäeharjale jõudsid. Nende pikad varjud 
kõndisid nende ees, eemal paistis väike meresadam, kus vaid laevamastid veel viimaseid 
päikesekiiri püüdsid. Nad olid ratsutanud sada viiskümmend miili ja üks neist laevadest 
viib nad üle mere Kerkina* saarele. Sealt võivad nad edasi Türosesse minna. 

«Me läheme kuningas Antiohhose juurde,» ütles Hanni-baal, tundes äkki, et ta seekord 
ei tohi oma kaaslaste eest reisi eesmärki varjata. «Minu arust on ainult idapoolsetel 
kuningriikidel oma talupojahulkadega küllalt inimjõudu, millega Roomale edukalt vastu 
hakata. Me veedame öö seal all väikeses talus, mis kuulub mulle; päevatõusul asume 
laevaga teele. Võib-olla mõne aasta pärast maabun ma uuesti Aafrika pinnal ja mu selja 
taga seisavad sõdurid.» 

Ma joon suure kruusitäie piima, mõtles Barak; ja selles mõttes väljendus kogu ta piiritu 
tänu elu vastu. Suure kruusitäie piima. Noor tüdruk tuleb paljajalu joostes ja ulatab mulle 
kruusi ja ma joon selle tühjaks, enne kui ma hobuse seljast maha astun. 


4. 


Gersakkon oli viibinud kolm nädalat mägedes. Esimesel nädalal ta paastus, jõi ainult 
allikavett ega söönud midagi. Tal leidus veel kukrus vöö küljes mõni münt, aga ta viskas 
need minema. Ta viskas minema kõik oma riided peale kitooni, millest tegi endale 
niudevöö. Selle paastunädala jooksul viirastus talle mitu nägemust, ta kuulis hääli ja nägi 
lõpuks Tähte langevat ning leidis minemavisatud Pärli. Kummalisi asju kostis 
linnulaulust. Kogu selle nädala oli maailm tema jaoks vaid õhuke loor, mille taga liikusid 
armsad ja kohutavad olevused. Dinarhost süüdistati šarlataansuses vaid selleks, et teda 
kiusatusse viia ja tema usku murda, aga tema jäi kindlaks. Kõik, mis Dinar-hos oli 
öelnud, tundus talle nüüd vahetu tõena; sümbolit polnud võimalik tõelisusest lahutada. 
Nii ei jäänud talle muud üle kui uskuda. 

Nädala lõpul jõudis ta mägitalupoegade juurde ning need andsid talle leiba ja datleid, 
mida ta sõi õige kasinalt. Juba enne, kui ta oli sõnagi lausunud, taipasid talupojad, et ta on 
pühak; ja kui ta lõpuks rääkima hakkas, võtsid nad ta sõnu tõena, mille õigsuses ei tohi 
kahelda, aga mille tähendusest ei tarvitse ka aru saada. Aitas sellestki, et jumala vaim 
rääkis ja tema häält oli kuulda. Pealegi ajas prohveti kohalolek kahtlemata kõik kurjad 
vaimud talust minema, ja kui veel oleks saanud püha mehe nii kaugele, et ta oleks 
sülitanud põllule, kuhu varsti 

tuli seeme külvata, oleks kõik olnud hea. Aga mõned naised olid mures, sest pühak 
rääkis, et on vaja pattu kahetseda ja pääseda paremasse maailma, mis võib teoks saada 
ainult kõigi usklike liitumise teel, nende ühendamisel sidemetega, mis tekivad iga mehe 
ja iga naise sisimast puhastusest jumalaga kahekesi. Ta nimetas ohverdamist kõige kurja 
allikaks. Mõned talupojad lõid kartma ja pildusid teda kividega ühe müüri tagant. 

Ta läks tagasi linna, talle järgnes keegi naine, kes ei suutnud unustada ta kurba pilku. 
Gersakkon läks oma majja ja laskis kõik orjad vabaks ja võttis kogu raha, mis majas 
leidus, ja jagas selle vaeste linnaosa tänavail inimestele. Joodikud ja kerjused käisid ta 
kannul veel kaua pärast seda, kui tal ei olnud enam midagi neile anda; siis said nad 
vihaseks. Lõpuks lõid nad ta pikali ja trampisid jaluli ta otsas. Talunaine oli ta vahepeal 
silmist kaotanud, aga leidis ta nüüd põrmus lamamas ja kandis varjule. Kolm päeva 
vaevles Gersakkon palavikus ja toibus siis selge peaga. Ta võis meenutada, mida ta oli 
teinud ja öelnud, just nagu vaatleks ta kedagi võõrast. Aga ta polnud kaotanud oma usku. 
Ta ainult ei soninud enam. Ta tundis ikka veel ülimat vajadust jutlustada inimestele 
vendlusest ja mõista hukka ohverdamist; ning kogu aja oli tal tunne, et teda hoiab üleval 
mingi vägev jõud. 

Ta tõusis asemelt ja läks välja ning talunaine järgnes talle. Tema meelest oli kogu linna 
haaranud mingi erutus-laine: see ärritas teda ja tegi ta rahutuks, ning ta tundis üha 
teravamalt, et peab jutlustama. Oli hommik pärast Hannibaali lahkumist. 


5: 


Kolm Rooma legaati olid kohale jõudnud ja senat võttis nad vastu. Juba liikusid ringi 
igasugused kuuldused Hannibaali kohta. Inimesed ütlesid, et ta oli kadunud, et rikkad 
olid ta tapnud või ära röövinud, teised jälle arvasid, et ta ilmub ootamatult tagasi vägeva 
sõjaväega, mille ta taevas teab kust on kogunud. Erutav kumu jõudis ka senatisse, 


senaatorid sattusid ärevusse ja hakkasid kartma, et mingi seik, mida nad üldse polnud 
osanud arvestada, ajab kogu nende meisterliku plaani nurja. Ainukesed, kes 

kogu linnas oma rahu ei kaotanud, olid kolm Rooma legaati koos oma kaaskonnaga. 

Ühel legaadil oli kortsus nägu nagu kreeka pähkli tuum; teise ümmargusest puhtaks 
raseeritud näost rippus alla rasvavolt nagu alalises toidu ootuses kurgu alla torgatud paks 
salvrätik; kolmanda räpane talupojahabe oli nagu sõklaid täis. Kõigil kolmel oli 
kivinenud pilk. Nad kõndisid ringi, nagu seisaks nende selja taga suur sõjavägi, mitte aga 
umbes kolmekümnest mehest koosnev conciüum. 

Kart-hädasti senaatorid tõusid aupaklikult püsti ja legaadid lasksid oma kivinenud 
pilgul ringi rännata. Nende pärast peeti koosolekut kreeka keeles. Katkestades juhataja 
sõnavõttu, tõusis kreeka pähkli näoga mees püsti ja ütles: «Kart-hadašti isad, meid saatis 
siia teie liitlane — Rooma senat ja rahvas, et me teid tõsiselt noomiksime, kuna lepingust, 
mis meie kodumaade vahel sõlmiti, ei peeta teie poolt kinni selle heatahtlikkuse ja 
aususega, mida meie omalt poolt oleme püüdnud üles näidata. Te olete linnas lubanud 
reeturil oma alatuid plaane sepitseda. Me oleme volitatud esitama teile dokumente selle 
kohta, et Hannibaal, Hamilkari poeg, sel ajal kui ta oli teie linnas sufeediks, pidas 
ühendust kuningas Antiohhosega Rooma senati ja rahva vastu sõtta astumise eesmärgil. 
Te vabastate end kerge vaevaga igasugusest süüdistusest, kui te viivitamatult karistate 
reeturit viisil, mis antud olukorras tundub teile kõige kohasemana. Meie, kes me tuleme 
Roomast, ei taha teile kõige pisemalgi määral teha mingeid ettekirjutisi. Selle reeturi 
karistamisviis on jäetud teie endi otsustada. Hm!» 

Kart-hadašti senat kuulutas Hannibaali kohe reeturiks, konfiskeeris kogu ta varanduse, 
käskis maatasa teha ta maja ja koostas üldjoontes tema ülekuulamise plaani. Legaadid 
kuulasid seda kõike kivinenud ilmel pealt. Massi-nissast ei räägitud sõnagi. Igaüks 
murdis pead, kuidas kõige paremini läheneda legaatidele või nende kaaskonna kõige 
mõjukamatele liikmetele, et soetada endale kontsessioone ja kaubalepinguid või 
soovitusi, mille abil võib soetada kontsessioone ja kaubalepinguid. 

Ozmilk näiteks ootas, millal tal ometi avaneb juhus omavaheliseks kõneluseks M. 
Claudius Marcellusega — mehega, kel oli rasvalotist pudipõll lõua all, et saaks lõpuks 
joonde selle purpuri püügikohtade lepingu, rääkimata 

vähematest asjadest, nagu maagi prahtimine Hispaaniast või nisuvedu Aafrikast 
Ostiasse* ja Naapolisse. Ta oli juba ühe roomlaste sekretäriga paar sõna rääkinud ja tun- 
dis uhkust, et oli olulistes punktides Gerbaalist ette jõudnud. Gerbaal oli liiga kitsi, et 
küllalt tõhusat altkäemaksu anda, Ozmilkil aga oli õnnestunud nende poliitilise vaherahu 
jooksul nii mõndagi oma võistleja kaubatehingute kohta teada saada. Võib-olla et oligi 
ehk liiga vara oma upsakust näidata, aga Ozmilk ei saanud jätta juhust kasutamata ja 
pööras Gerbaalile, kes nuhkides ringi vahtis, selja. Vaherahu oli murtud. Elu kulges jälle 
oma harilikku rada. Las maokatarri all kannatav Gerbaal jookseb oma kahe amme juurde, 
kes tal rinnapiimaga elu sees hoiavad, ei kannata ta kõht ju midagi muud välja. Ma ta 
laostan, mõtles Ozmilk. Võtan ta käest metalliveo üle, haaran tinaturu uuesti enda kätte. 

Ainult mõned üksikud Hanno-taolised ülikud pühendasid kogu oma tähelepanu 
poliitikale. Nad olid juba mõnda aega agulitest jõuke kokku ajanud, öösi paigutasid nad 
need jõugud linna tähtsamaisse sõlmpunktidesse, nagu kaubamajad ja muud suuremad 
ehitused. Nuhid hoidsid neid kogu aeg kursis kõigega, mida demokraadid rääkisid ja ette 


võtsid, ning Hanno oli kindel, et mõned hästi-sihitud hoobid linna tuiksoone pihta 
hoiavad ära igasugused massilised rahvakogunemised, mässukatsed või sõjariistus 
vastuhakud. Tähtis oli esimesest päevast üle saada. Kui suudetakse pimedat ja meeletut 
mässutuhinat vältida, avaldab demokraatide lootusetu olukord, millest pole väljapääsu 
näha, ise juba halvavat mõju. Halvimal juhul tuleb Hannol ja ta meestel koos teiste 
ülikute ja nende poolehoidjatega okupeerida Bursa; seal suudaksid nad niikaua vastu 
pidada, kuni Massinissa neile appi marsib, ja seda teeb ta kindlasti nii kiiresti kui iganes 
võimalik, sest nende hulgas, keda hädaoht ähvardab, oleksid ju ka Rooma delegaadid. Ja 
kui siis numiidlased mõnd linna-väravat ründavad, võiksid patriitsid oma vägedega piira- 
tud kindlusest välja tungida. Oleks lapsemäng avada värav ja lasta numiidlased linna 
tapma, röövima, põletama ja laastama, nii et need neetud demokraadid saaksid paraja 
õppetunni. 

Jah, kogu plaan oli hästi läbi mõeldud. Hannol oli pisut kõhe, kui ta kuulis, et 
Hannibaali ei leita. Kui aga ta parimad nuhid olid oma teated üle andnud, hakkas ta 
uskuma, 

et Hannibaal on lihtsalt põgenenud ja kõik sinnapaika jätnud. Sel hetkel kostis alt 
väljakult rahvahulga kisa ning Hanno läks välja, et kaitsekindlustusi veel kord üle vaa- 
data. 


6. 


Gersakkon ei teadnud viimase aja poliitilistest sündmustest midagi, aga üksikutest 
sõnadest, mis ta kõrvu kostsid, taipas ta, et rahvas on väga erutatud; mingi reetmine näis 
aset leidvat. Ja jälle hakkasid välised sündmused segi minema tema enda siseheitlustega, 
kuni ta ei suutnud enam üht teisest eraldada. Nagu oleks kogu maailm aeglaselt pöörlev, 
seestpoolt valgustatud kristall, tundus talle kord, et tähtis on üksnes vaimne muundumine 
ja maailm võib piinast pääseda ainult siis, kui iga üksik inimene sünnib uuesti ja igas 
üksikus pääseb võidule hea tahe. Siis, nagu oleks kristall purunenud elu tuhandeiks tant- 
sisklevaiks vormideks, mis mingil määral ometi olid ühtsuseleegi varjud, tundis ta, et hea 
tahe, mis realiseerumiseks vajas inimmaailma, oli vaid suure avara kõiksuse 
peegeldumine üksikinimeses. Sellele järgnesid hetked, kus nende kahe aspekti vahel 
polnud mingit vastuolu ja maailma kooskõla avaldus selles, et Gersakkon pidi kutsuma 
üles vendlusele ja nõudma tegutsemist. Kõik või mitte midagi. Keskteed ei olnud. 
Kesktee oli kurja illusioon. See oli kindel. Inimkond peab täielikult hülgama praeguse 
maailma, lahti saama kõigist hirmudest, mis teda selle maailmaga seovad. 

Seistes kuskil majalävel ja tajudes enda ümber vaid ebamääraseid nägusid, hakkas ta 
inimestele rääkima: 

«Ma olen tulnud kutsuma teid meeleparandamisele ... Iial ei hävita te seda needust 
vandetõotuste ja ohverdamisega — kombetalitusega, mis needib teid hirmuikkesse, kuigi 
paistab teid sellest vabastavat. Ma tahan teile rääkida kurjusest, mis peitub ohverdamises. 
Kurjusest, mis peitub verevalamises. Te peate praegusest maailmast täiesti lahku lööma. 
Te peate uuesti sündima.» 

Tema kõnes oli midagi, mis kuidagi ebamääraselt väljendas ümberseisjate meeleolusid 
ja igatsusi. Inimesed tundsid äkki, et nad on kadunud, et neilt on võetud juht, et kõikjalt 
ähvardab neid hädaoht. Kust mujalt võisid nad 

veel lohutust leida kui häälest, mis tõotas imepärašeid muudatusi, kui nad vaid jäävad 
ustavaks tundele, mis neid nii sügavalt oli liigutanud. 

«Kus olete te väljaspool ohtu? Mina ütlen teile — hädaohus. Kust leiate te kaitset? 
Mina ütlen teile — järgnege häälele, mis kutsub teid ühinema, ja loobuge kõigist maistest 
asjadest. Kust leiate te lunastust? Mina ütlen teile — ärge tooge enam vereohvreid.» 

Tema sõnu kuulates said nad kõigest aru ja senine elu muutus neile talumatuks. 
Vennalik maailm, mida meeleheitlik lootus nende silme ette maalis, sai elavaks hääles, 
mis hoiatas lootmast maistele asjadele ja käskis usaldada ainult puhast inimlikkust. Nad 
värisesid ja vaarusid jalgel, nende hingest tõusis igatsev ohe ning nad kisendasid õndsuse 
järele. Naised karjusid, et nad näevad jumalat tuvi või lille kujul paari heitvat nende 
eluga; vaht huulil, lalisesid nad arusaama tuis vaimukeeltes ja langesid põlevate 
silmadega põrmu, peites näod vallapääsnud juuste-puhmastesse. Teadmine, et kõik on 
kadunud, pakkus inimestele viimast meeletut võiduulma. Kõik oli kadunud. Siin asus 
pöördepunkt, sest kui oled puudutanud kaotuse-sügaviku põhja, pole sul kuhugi 
sügavamale enam langeda. Näljahäda pööripäevale järgneb sööst küllusesse. 

Gersakkonile tähendas see seda, et kõik ta kõhklused olid igaveseks lõppenud ja usk oli 
ta kokku viinud rahvaga, nii nagu ta oli igatsenud. Tal polnud tarvis mõelda, et leida 
sõnu. Elu oli nii lihtne ja ühtne, et vajadusest sündis kohe tegu — tegu ja sõna olid üks. 
Ning paistis, et miski ei suuda vastu seista sellele võidutsevale harmooniale, mis oli 
leidnud kehastust neis tema kutsele vaimustusega vastuhõiskavais meestes ja naistes. 

Ta sammus mööda tänavat alla ning rahvahulk järgnes temale. Paistis, nagu tungleksid 
ta selja taga parves kõik Kart-hadašti vaesed, nad tulid otse läbi seinte, kerkisid välja maa 
seest. «Head sõnumid, mida ma kuulutan, on ainult vaeste ja varatute, ainult kannatajate 
ja näljaste jaoks. Häda rikastele, häda inimestele, kes on rasva läinud oma ligimese 
verest. Mitte ainuski neist ei jää elama maa peale, mille nad on ära roojastanud. Haud 
viskab nad seitse korda välja ja kiskjad õgivad nende korjuseid ...» 

Ta oli kindel oma usus. Miski ei võinud tumestada tema veendumuse selgust, et saabub 
täieliku muunduse hetk, mil surelikust maailmast tõuseb võitmatu jõu ja armastusega 

Uue Inimese, Inimesepoja kirgastunud ihu; ta heidab halastamatult kõrvale need, kes 
klammerduvad selle-sinase maailma asjade külge, ja võtab oma rõõmuriiki vastu kõiki, 
keda ei seo ühedki muud sidemed peale vend-lussidemete. Gersakkoni usk ei löönud 
kõikuma ka siis, kui Hanno poolt suurde, lambanahkade järele haisvasse ka balattu 
valvama pandud jõugu juht rahutuks muutus ja äkiliseks pealetungiks käsu andis. Raskeid 
teibaid, mõõku ja terava otsaga kaikaid viibutades tormas jõuk laulva rongkäigu esimeste 
ridade kallale ning Gersakkon oli üks esimesi, kes jalge alla trambiti. 

Pärast otsis talunaine, kes kõigil ta prohvetlikel rännakutel ta kannul oli käinud, teda 
laipade ja haavatute hulgast, kuni ta tema leidis. Kahe teise naise abiga tõstis ta kõrvale 
kaks laipa, mis Gersakkoni peal lamasid, ja kandis ta ühe maja eeskotta. Gersakkoni ihu 
oli üleni vermeid täis ja ta pea oli lõhki löödud. Kui naine nutma puhkes, avas ta hetkeks 
silmad; viimast korda väreles ta pilgus elu, siis ta suri. 

«Nad ei saa tappa jumalat. Ta tuleb uuesti tagasi.» 

Nii ütles talunaine, kes maarohtudest keedetud veega ta ihu pesi. Ja pärast seda, kui tal 
teiste abiga oli korda läinud Gersakkoni surnukeha üles kalmistule tassida ja seal maha 
matta, läks ta tagasi mägedesse oma perekonna juurde. 


7. 


«Kõike arvesse võttes,» ütles Hanno oma sõpradele, kui nad pärast lõunasööki juttu 
ajasid, «möödus tänane päev erakordselt hästi. Ainult ühel korral ähvardas asi halva 
pöörde võtta — siis, kui keegi kolkast pärit hull fanaatik rahvast üles kihutama hakkas. 
Aga enne kui segadus suureks paisus, summutas üks mu salkadest selle õnneks juba eos. 
Muidu ainult lärmati ja paaril korral mindi ka käsitsi kokku. Pööbel ei teadnud, mida 
peale hakata, ja oli ilma juhita täiesti pea kaotanud, ööhakul hiilisid nad tagasi oma 
urgudesse nagu alatud koerad, kes nad ka on.» 

Teised rüüpasid peentest kuuevärvilistest aleksandria pokaalidest kreeka veine, 
pomisesid nõusolevalt ja avaldasid oma piiritut imetlust Hanno poliitilise taiplikkuse 
puhul. 

260 

«Juba eile öösi, enne kui me täpselt teadsimegi, mida Hannibaal ette võtab, andsime 
paar head hoopi,» jätkas Hanno õõksatades. Ta asetas oma kõrva sügamise orgi lauale ja 
võttis kätte mingid paberid. «Ma pidasin kõige paremaks murda kohe alguses mõned 
selle elajaliku kildkonna nõndanimetatud juhid. Nii saatsin ma salgakese pärismaalasteks 
riietatud mehi kellegi Azrubaali-nimelise mehikese talu maha põletama; see Azrubaal 
tegi end tähtsaks ja õhutas seal maanurgas rahvast mässule. Rünnak oli hästi edukas ja 
ma arvan, et kaks selle lurjuse poega tapeti.» Ta rüüpas teise sõõmu hiose veini ja lõi 
nipsu vastu sõrmejälgedega kaetud papüüroselehti, mida ta käes hoidis. «Ma ei hakka teid 
üksikasjadega tüütama. Rämps sai oma palga...» Talle torkasid silma mõned nimed: 
Naamilim — kardetav kelm, poole tosina vandenõu peamees; ta pea purustati 
raudkangiga. (Muide, ta naine vägistati — aga see tuli tublile tööle juba pealekauba.) 
Baalšamer, see hellenismiga räuskav tola — visati roisk-veetorust alla. Ešmunšillen — 
maja põletati maha. . . Gero, klaassepp (põgenes eelmisel nädalal, arvatavasti 
Lilübaionisse*) — ta töökoda lõhuti maatasa ... Ja nii edasi. 

«Vähemaid kelme võime karistada nii, nagu süda kutsub,» ütles Hanno. «Sajanõukogu 
astub muidugi oma endisel kujul jõusse.» Ta plaksutas töntse käsi. «Las tantsija-tarid 
tulevad sisse. Tehke kähku! Ja koristage see liud siit ära, mõni veel komistab ta otsa.» Ta 
pani käe viisakalt suu ette ja röhatas, ning külaliste meelest oli see röhatus kuuldavaks 
märgiks, et poliitiline pinge on lõtvunud. Nende naerus kajas veel nähtamatute 
tantsijataride ehete esimene hõbedane kõlin. 


SELGITAVAID MÄRKUSI 


Lk. 5 Hannibaal — autor on puuni (foiniikia) nimed vokaliseerinud hilisheebrea 
eeskujul (foiniikia keele vokaalide kohta puuduvad andmed), kuigi rooma «Hannibal» ja 
kreeka «Hannibas» omavad lühikest lõppvokaali. Sama kehtib kõigi Baal- ja -baal 
nimede kohta. 

Tõlkes on puuni nimed üldiselt antud autori kirjaviisis. 

Lk. 7 Mago — Kartaago riigimees ja väepealik (võimul 540—530 e. m. a.), keda 
peetakse ka põllumajandust käsitleva traktaadi autoriks. 

Etruski töö — etruskid on kõrge kultuuriga rahvas Kesk-Itaalias, kes VI ja V saj. e. m. 
a. oli valitsevaks rahvaks Itaalias. 


Kampaania — maa-ala muistses Itaalias, Naapoli lahe ümber. 

Lk. 8 Targeeliad — Apollo auks peetav vana-kreeka eellõikus- ja lepituspüha 6. ja 7. 
targelionil (targelion — mai-juunikuu), kus mõnede pärimuste järgi ka inimohvreid toodi. 

Druiidid — keldi preestriseisus Gallias. 

Tertullianus, Ouintus Septimus Florens — kirikuisa, elas u. 160—230. 

Augustinus — kirikuisa (354—430), aastast 395 piiskop Põhja-Aafrikas. 

Gadir — praegune Cadiz, linn Hispaania lõunarannikul. Tähtis antiikmaailma 
kaubanduskeskus. 

Antiohhos — tolleaegne Süüria kuningas Antiohhos III Suur (242—187 e. m. a.) 

Kürenaika m — maa-ala Põhja-Aafrikas, Kartaagost ida pool. 

Nepos, Cornelius — rooma ajaloolane I saj. e. m. a. 

Šofet — Kartaago riigikord kandis aristokraatlik-oligarhilisi jooni. Rahval olid küll 
laiaulatuslikud valimisõigused rahvakoosoleku näol, tegelik võim aga oli koondunud 
rikaste aristokraatide kätte. Kõrgeima riigivõimu moodustasid 30-liikmeline senat ja 104- 
liikmeline ülemkohut moodustav kohtunikkude kolleegium ja riigi kõrgeim kontrollorgan 
(Saja Nelja Nõukogu ehk Sajanõukogu). Täidesaatvat võimu esindasid kaks igal aastal 
valitavat sufeeti (foiniikiaparaselt «šofet»), kes oma ameti-kohustelt vastasid umbes 
Rooma konsulile. 

Lk. 10 Pentelikon — mäestik Vana-Kreekas, kus asusid kuulsad valge marmori 
kaevandused. 

Müron — kreeka kujur V saj. esimesel poolel e. m. a. Tema loomingut iseloomustab 
püüd jäädvustada oma kujudes liikumishetki. 

Lk. 13 Melkart — Foiniikia linna Türose peajumal. Türose väljarändajad rajasid 
Kartaago koloonia. Jumaluse nimi on arvatavasti tuletatud Melek-karfist — «linna 
valitseja». 

Lk. 15 Zama — linn sisemaal, Kartaagost lõuna poole. A. 202 e. m. a. saavutasid 
roomlased Zama lahingus P. Cornelius Scipio juhtimisel võidu Hannibaali vägede üle. 
Sellega lõppes Teine Puunia sõda. 

Lk. 16 Tanit Pene Baal (Baali näoga Tanit) — üks Kartaago peajuma-lusi; viljakuse- ja 
armastusejumalanna; vastab kreeka Afroditele. Kujutati tihti koos kuuketta või -sirbiga. 

Baal Hammon — Kartaago jumalus; «Baali» esialgne tähendus «isand», «valitseja», 
läänesemiitide kõrgeima meesjumaluse ühine nimetus. 

Lk. 17 Kos ja Rodos — saared Egeuse meres Väike-Aasia edela-ranniku läheduses. 

Lk. 18 Euhemeros — kreeka kirjanik, elas u. 300 e. m. a., müütide ratsionalistliku 
seletamisviisi esindaja. Oma teoses «Hiera anagrafe» («Püha kirjutis») püüdis tõestada, et 
jumalad on ajaloolised isikud, keda nende teenete eest on hakatud austama kõrgemate 
olenditena. 

Numiidia — maa-ala Põhja-Aafrikas, omaaegse Mauretaania ja Kartaago valduste 
vahel. (Umb. praegused Ida-Alžeeria alad.) 

Barkiidid — Hannibaali isa Hamilkar Barka järeltulijad. 

Lk. 19 Stoa — Ateena filosoofi Zenoni (336—264 e. m. a.) poolt rajatud koolkonna 
kogunemispaiga, hiljem kogu õpetuse nimetus. Stoikute ideaaliks oli vooruslik, kõigist 
kirgedest vaba mõõdukas elu. 

Kothon — Kartaago sadamarajoon. 


Liibüalased — maa-ala Põhja-Aafrikas Tuneesia ja Egiptuse vahel oli juba antiikajal 
tuntud liibüalaste asupaigana. Liguurid — rahvas Põhja-Itaalias. 

Lk. 21 Terrakota — valged, kollased, pruunid või punased glasuurita, põletatud 
savinõud ja -figuurid. 

Magara — Kartaago põhjapoolne osa, villade, losside ja templite asupaik. Põhjast piiras 
Magarat suur kalmistu. 

Lk. 23 Maurid — Mauretaania (praeguse Maroko ja Alžeeria) elani- 
kud. 2? 

Silfion — taim, mille juurtest ja varrest saadi vaigutaolist ainet, mida kasutati arstimina 
ning vürtsina liha- ja kalaroogade juurde. 

Himera — kreeka linn Sitsiilia põhjarannikul. 

Lk. 25 Seekel — Vana-Idamaa kaaluühik, hiljem sama kaaluga münt. Lk. 26 Galaatia 
— maa-ala antiikses Vaike-Aasias. Praksiteles — kreeka kuulsamaid kujureid, elas TV 
saj. esimesel poolel €. m. a. 

Boiootlane — Vana-Kreeka maakonna Boiootia elanik. 

Lk. 29 Bursa — Kartaago südalinnas asuv kindlus. 

Ešmuni tempel asus Bursa kingul. Ešmun — foiniiklaste tähtsaim jumalus. 

Tunes — praegune Tunis; rajati üheaegselt Kartaagoga ja kuulus viimase valdusesse, 
hiljem Rooma alla. 

Lk. 31 Hator — vana-egiptuse taevajumalanna, austati mitmetes linnades kohaliku 
jumalusena; kujutati lehma peaga või lehma sarvedega. 

Lk. 32 Skarabeus — põrnikas, kes toitub loomade sõnnikust. Peeti vanade egiptlaste 
poolt pühaks, ta kujukesi tarvitati amuletina ja pitsatina. 

Lk. 33 Traakia — Balkani poolsaare kirdeosa Doonau jõe, Egeuse mere ja Musta mere 
vahel. 

Lk. 34 Esparto — esparto- ehk halfahein, Hispaania, Alžeeria ja Maroko rohtlatele 
iseloomulik kõrreline; kasutatakse sitke kiu tõttu punutud esemete valmistamiseks. 

Lk. 35 Rab — «isand» aramea keeles; (aramea k. kuulub semiidi keelte hulka; saavutas 
8. saj. e. m. a. rahvusvahelises suhtlemises tähtsa koha). 

Lk. 36 Efesos — muistne Joonia kaubalinn Väike-Aasia läänerannikul. 

Lk. 37 Aleksander — mõeldud on Makedoonia kuningat Aleksander Suurt (356—323 
e. M. a.). 

Nasamoonid — Liibüas elav rahvas, kelle esiisaks peeti Apollo lapselast, müütilist 
Nasamoni. 

Lotofaagid — (kreeka k. «lootosesööjad»), müütiline rahvas, kes toitus lootoseõitest ja 
kelle asupaigaks peeti Põhja-Aafrikat. 

Lk. 38 Küünikud — vana-kreeka filosoofilise koolkonna esindajad, kes õnne ja vooruse 
aluseks pidasid ühiselu normide hülgamist, rikkusest, aust ja kõigist meelelistest lõbudest 
loobumist. 

Lk. 40 Pergamon — linn Väike-Aasia loodeosas. 

Lk. 43 Kentaur — pooleldi inimese, pooleldi hobuse kehaga olend vana-kreeka 
mütoloogias. 

Filetas — Kosi saarelt pärit Aleksandria luuletaja ja filoloog (TV—Ill saj. e. m. a.), 
eleegiate autor. 


Platon — kreeka filosoof (427—347 e. m. a.), suurim idealistliku filosoofia esindaja 
antiikajal. 

Sürakuusa — kreeklaste rajatud linn Sitsiilia kagurannikul. 

Lk. 44 Miim — vana-kreeka olustikustseen monoloogi või dialoogi kuju, 

Ares — kreeka sõjajumal, Zeusi ja Hera poeg. Siin vihje Arese ja Afrodite 
põgenemisele tulejumala Hefaistose eest; «Odüsseias» on Hefaistose naiseks Afrodite, 
kes teda Aresega petab. 

Lk. 46 Naraggara — tähtsamaid Numiidia linnu, asus Kartaagost edela suunas sisemaa 
poole. 

Lk. 48 Trireem — kolme aerureaga sõjalaev. 

Lk. 52 Tarsos — linn Väike-Aasias, kust olid pärit mitmete filosoofiliste koolkondade 
esindajad. 

Lk. 54 Magoniidid — Kartaago riigimehe ja sõjapealiku Mago järeltulijad, kes 
moodustasid ühe mõjuvõimsama suguvõsa Kartaagos. 

Lk. 58... Platoni eeskuju järgi loodud vabariigi poolt — Dialoogis «Riik» («Politeia») 
esitab Platon oma poliitilisi vaateid; riigis on kolm rangelt eraldatud seisust: valitsejad- 
filosoofid, sõjamehed ja füüsilise töö tegijad (talupojad ja käsitöölised). Lk. 59 Bitüünia 
— maa-ala Väike-Aasias, Musta mere rannikul. Kimmeeri Bosporos — linn, mis asus 
praegusel Krimmi poolsaarel, ligikaudu Kertši asukohas. 

Suur Ema — Väike-Aasia loodusejumalanna Kübele, kelle tugevasti erootilise 
kallakuga kultus levis Väike-Aasiast Kreekasse ja sealt edasi teistesse maadesse. 
Anatoolia — Väike-Aasia, eriti selle läänepoolne osa. Dionüsos — vana-kreeka 
viljakuse- ja veinijumal. Müsteeriumid — jumalateenistused, millest võisid osa võtta 
ainult pühendatud, nn. müstid. Müsteeriumides etendasid tähtsat osa usulise sisuga 
lavastused. 

Lk. 60 Eleusise müsteeriumid — tuntumaid antiikmaailma müsteeriume, mida peeti 
jumalanna Demeteri auks Ateena lähedal asuvas Eleusise linnas. 

Euripides (u. 480—406 e. m. a.), Aishülos (525—456 e. m. a.) — tuntuimad kreeka 
draamakirjanikud. 

Bakhülides (u. 505—430 e. m. a.) — kreeka koorilüürik. 

Lk. 62 Leda — Sparta legendaarse kuninga Tündareose abikaasa, kellele Zeus lähenes 
luige kujul. Selle tagajärjel sünnitas Leda muna, millest sündis Helena. 

Lk. 63 Danae — Argose kuninga Akrisiose tütar, kellele Zeus lähenes kuldse vihmana, 
mille tagajärjel Danae sünnitas Perseuse. 

Lk. 65 Tuküdides (sünd. u. 456, surn. pärast a. 399 e. m. a.) — suurimaid Ateena 
ajaloolasi. Koostas maapaos olles Peloponnesose sõja ajaloo. Teos jäi lõpetamata. 

Lk. 67 Konjunktsioon — niisugune päikesesüsteemi taevakehade seis, kus neil on 
võrdne otsetõus. 

Lk. 81 Faros — saar Aleksandria lähedal, kus asus III saj. e. m. a. ehitatud kuulus 
tuletorn. 

Samniidi mõõk — samniidid: sõjakas mägirahvas Lõuna-Itaalias. Castulo — linn 
Lõuna-Hispaanias Baetise (praeguse Guadalguiviri) jõe ääres. 

Lk. 85 Hierofant — tähtsaim preester Eleusise müsteeriumide jumalateenistuses, kelle 
amet oli pärandatav. 

Demeter — kreeka põllujumalanna; Kore — Demeteri tütar, kes 

allilma valitseja Hadese röövituna veedab ühe osa aastast manalas ja teise maa peal, 
sümboliseerides viljatera kadumist mulda ja mullast tärkamist. 

Lk. 86 Aioolia laadi laul — aioollased, muistne kreeka hõim Väike-Aasia 
looderannikul, Lesbose saarel ja Tessaalias; kirjandusloos omandasid kuulsuse nn. aioolia 
lüürika loojaina, mille tähtsamaiks esindajaiks olid Alkaios ja Sapfo. 

Adonis — kreeka mütoloogia järgi Afrodite noorelt surnud armastatu, ilus nooruk, 
looduse elluärkamist ja närtsimist kehastav jumalus. 

Vahustsündinu — jumalanna Afrodite, kes mõnede müütide järgi on sündinud 
Uranosest viljastatud merevahust. 

Saatürimäng — üks kreeka draama liike, mütoloogiline jant, milles koori moodustasid 
saatürid. 

Lk. 88 Valgeks võõbatud jalgadega — võõrsilt toodud orjadel võõ-bati müümisel jalad 
kriidiga valgeks. 

Lk. 89 Atika — Kesk-Kreeka kagupoolseim maakond. 

Argolis — maakond muistses Kreekas, Kirde-Peloponnesoses. 

Lk. 90 Utika — Kartaago riiki kuulunud linn, asus Kartaago linnast põhja pool. 

Lk. 91 Ganümedes — kreeka müüdi järgi ilus noormees, Zeusi viina-kallaja ja 
armastatu. 

Hulas — Heraklese lemmik, kelle allikanümfid tema ilu pärast röövisid. 

Lk. 92 Attis — muistne süüria jumal, kelle kultus levis üle Väike-Aasia ja tungis 
hellenismi ajastul ka Euroopasse; müüdi järgi on Attis jumalanna Kübele armastatu, kes, 
truuduse murdmise pärast jumalanna viha alla sattunud, hullushoos iseenda kohitseb. 

Osiris — vana-egiptuse jumalus, algselt viljakuse jumal, hiljem surnute kaitsja, kelle 
ees leidis aset surnute kohus. 

Lk. 99 Lemnos — saar Egeuse mere põhjaosas. 

Lk. 104 Sapfo — kreeka suurim naislüürik. Elas VII saj. lõpul ja VI saj. algul. Mütilene 
— linn Sapfo kodusaarel Lesbosel. 

Lk. 106 Menandros (u. 342—291 e. m. a.) — tähtsamaid kreeka komöödiakirjanikke, 
nn. uusatika komöödia esindaja. Tekstis nimetatud teos on tema komöödia «Vahekohus». 

Lk. 107 Olüntos — linn Halkidike poolsaarel, V saj. Kreeka linnade-liidu keskus, 
hävitati IV saj. e. m. a. Makedoonia kuninga Filippos II poolt. 

Bübios — iidne sadamalinn Süüria rannikul; III ja II aastatuhandel e. m. a. lähedastes 
suhetes Egiptusega. 

Suur Sürt — laht Põhja-Aafrika rannikul Tuneesia ja Kürenaika vahel. 

Lk. 108 Nabis — a. 207—192 e. m. a. Sparta kuningas, taotles radikaalseid reforme, 
nagu maa jagamist kehvikuile, võlakohustuste kustu- 

tamist, orjuse kaotamist. Tema vastu ühinesid kõik kreeka reaktsioonilised jõud, tapeti 
192 e. m. a. oma vastaste poolt. 

Lk. 109 Bes — egiptuse jumalus, keda kujutati pooleldi looma, pooleldi inimese näoga 
kääbusena. Austati abieluõnne kaitsjana. 

Lk. 114 Tanagra — Vana-Kreeka linn Boiootia maakonnas, kuulus oma savikujukeste 
poolest. 

J.k. 124 Epikuurlased — vana-kreeka filosoof Epikurose (342(341)— 271(270) e. m. 
a.) õpetuse pooldajad. Materialistlik-ateistliku maailmavaate esindajad. Eetikas hindasid 


epikuurlased üle kõige kannatustest eemalehoidmist ja rahuliku ja rõõmsa hingeseisundi 
saavutamist. 

Lk. 127 Massinissa (u. 238—149 e. m. a.) — Numiidia kuningas, sai hariduse 
Kartaagos. Kogu kultuur riigis Kartaago tsivilisatsiooni mõju all. Sõdis algul Hispaanias 
koos kartaagolastega roomlaste vastu, pärast kaotust 206. a. läks roomlaste poole üle. 
Zama lahingus juhatas Scipio ratsaväge paremal tiival. Lootis hiljem ilmselt Rooma 
vaiksel nõusolekul kõik Kartaago valdused oma kuningriigiga liita. 

Lk. 128 Alkaios — kreeka luuletaja Mütileenest, Lesbose saarelt. Elas 600 a. paiku e. 
m. a. Kirjutas sõja-, jooma- ja armastuslaule mitmesuguses värsimõõdus (Alkaiose 
stroof). Loomingust säilinud üksikud luuletused ja rida katkendeid. 

Arhilohhos — vanimaid kreeka lüürikuid, elas VII saj. e. m. a. 

Aristõfanes (u. 445—385 e. m. a.) — suurimaid kreeka komöödia-kirjanikke, nn. vana- 
atika komöödia tähtsamaid esindajaid. Neljakümne neljast komöödiast on säilunud 
üksteist. 

Lk. 129 Smüma — VII sajandist e. m. a. Kreeka koloonia Väike-Aasia läänerannikul, 
üks rikkamaid vanaaja kaubalinnu. 

Lk. 135 Mileetos — kreeka linn Väike-Aasia läänerannikul, tähtis kaubandus- ja 
tööstuskeskus. õitseaeg langeb VIII—VI sajandile e. m. a. 

Lk. 157 Orfism — vana-kreeka usuline vool. Orfismi rajajaks loeti legendaarset 
laulikut Orfeust. Orfikute õpetuse järgi koosneb inimene kahest elemendist: jumalikust ja 
maisest. Inimese ülesandeks on puhta, kõlbla elu läbi vabaneda maisest elemendist ja 
ühineda jumalusega. Pärast surma ootab hinge hauatagune kohus, mis määrab tema 
edaspidise saatuse. Orfism avaldas suurt mõju kreeka vaimuelule ja Platoni tööde kaudu 
ka kristluse kujunemisele. 

Arhont — kõrgeima ametniku nimetus mitmes Vana-Kreeka riigis. Gnostilises 
filosoofias, millega antud juhul on tegemist, tähendas ta «maailmavalitsejat». 

Lk. 158 Isis — Osirise õde ja abikaasa, Horose ema. Vana-egiptuse tähtsamaid 
jumalaid. Kujutatakse lehma sarvedega, mille vahel asub päikeseketas. 

Lk. 163 «Menon» — Platoni dialoog voorustest. 

Eksekias — kuulus keraamiliste vaaside looja VI saj. e. m. a., maalis must-valge 
tehnikas. 

Lk. 169 Ptolemaios — Ptolemaios I Soter («Päästja»), Aleksander Suure väepealik, 
kelle valitsuse all (323—285 e. m. a.) Egiptus saavutas majandusliku õitsengu ja 
Aleksandria kujunes hellenismiajastu tähtsamaks kultuurikeskuseks. 

Ataliidid — Pergamoni kuninga Attalose (valitses 241—197 e. m. a.) 

järeltulijad. 

Lk. 171 Hetiidid — kõrge kultuuriga indo-euroopa rahvas Väike-Aasias, kes aastail 
2000—1200 e. m. a. valitses suure osa Väike-Aasia ja Süüria üle. Säilunud 
pronksfiguuridele on iseloomulik ümmargune pea pika ninaga. 

Lk. 176 Skopas — kuulsamaid kreeka kujureid IV saj. e. m. a. 

Lk. 186 Leuktra — linn Boiootias. 

Lk. 191 Logos — kr. k. «sõna», «mõistus». Vana-kreeka filosoofias — maailma loov 
mõistus, kõigi asjade algallikas. 

Lk. 196 Tarentum — VII saj. e. m. a. spartalaste poolt Lõuna-Itaaliasse rajatud kreeka 
koloonia (Taras). Tarentumi nime all tuntud hiljem Rooma kolooniana. 


Aretusa — kuulus allikas Sürakuusa lähedal, Ortügia saarel. 

Lk. 204 Melek (Moolok) — «Kuningas», semiidi jumalus, kellele mõnede pärimuste 
järgi toodi ka inimohvreid, eriti esiklapsi — komme, mis hiljem seadusega keelati. 

Lk. 213 Lükofron — Euboia saarelt pärit Aleksandria luuletaja. Elas III saj. e. m. a. 
Säilinud u. 1500 värsist koosnev poeem «Aleksandra», mille sisuks on Aleksandra ehk 
Kassandra ennustused Trooja hukkumisest 

Lk. 219 Agis — mõeldud on Sparta kuningat Agis IV (valitses 245—241 e. m. a.), kes 
taotles sotsiaalseid reforme ja surmati oma poliitiliste vastaste poolt. 

Kleomenes — mõeldud on Sparta kuningat Kleomenes III (valitses 235—222 e. m. a.), 
kes püüdis jätkata Agise reformitaotlusi, kaotas a. 222 lahingu Makedoonia kuninga 
vastu ja põgenes Egiptusesse, kus ta end a. 219 surmas. 

Lk. 237 Enkaustilised maalid — kuumade, vahas sulatatud värvidega puutahvlitele 
maalitud maalid. 

Lk. 247 Chullu — linn Numiidia rannikul. 

Lk. 251 Inkubatsioonikabelid — inkubatsioon: templis magamine selleks, et saada 
jumalailt ilmutust või tervistust. 

Lk. 253 Kerkina saared — grupp saari Väikese Sürti lahes. (Praegused Kerkenna 
saared.) 

Lk. 257 Ostia — antiikne linn Tiberi suudmes. 

Lk. 261 Lilübaion — antiikne linn Sitsiilia läänerannikul. 

